
Allen guten Schluckern zu hohem Gefallen! 


Ich bin mein Leben lang nit 
froͤlicher geweſen, denn da ich 
alle Nacht mit der Lawtten gieng 
und den Ovidium unter dem Ar— 
men trug, auß hoͤltznen Kannen 
trunck und papyren Fenſter hette. 


Zum freundtlichen Leſer! 


Vor Zeyten und noch ſind, freundtlicher, guͤnſtiger, 
lieber Leſer, vil kurtzweyliger Buͤchly von allerhand Geſprech, 
darinnen Schimpff und Ernſt Boſſen gebraucht worden, die 
den Gſelſchaften ire lange Zeyt und Weil gekuͤrtzt und 
etwas geringert hand, ausgangen, wie dann vil geſchickt 
und gelerte Maͤnner die ſelbigen zierlich und wol bſchrieben 
haben. Diſe alten Skribenten haben ire fatzwerkiſche Boſſen 
derhalben gemacht, damit man nit allwegen die Zeyt mit 
ſtarckem und ſtrengem Ernſt verzeren muͤſſen. Dann ein 
guter Muth nit verbotten iſt, und iſt auch ein halber Leib, 
macht, wie der weyſe Mann ſagt, ein gruͤnen Alter, das 
man offentlich ſihet und am Tag iſt. Ein trawriger Geiſt 
truͤcknet die Gebeyn auß. Diſe kurtzweylige Schwenck und 
Fablen aber ſind gut, die ſchwaͤren verdroßnen Gemuͤter 
wider zu recreieren und auffzuheben. 

Und trincken die Leut alle iren Wein umb ſonſt, die 
bey gutten Geſellen ſitzen als waͤren ſie an den Kopff ge— 
ſchlagen, oder hett in ſonſt der Tuͤrck abgeſagt, und martern 
ſich ſelbſt mit iren uberigen Gedancken, gleych wie ein huͤltzne 
Latern, das in der Todt gleych auß den Augen gugket und 
luget, das die Deutſchen ſehen heißen ete. Dieweyl dann 
ein froͤlicher Muth gut und geſundt iſt, dann die Melan— 
cholia vonn den Medicis verbotten wirdt und macht ein 
ſchwer Gebluͤt und trawrigen Geyſt und ein grewlichs Ge— 
ſicht: ſo ſeind zu ſolchem kurtzweilige und laͤcherliche Schwenck 
und Boſſen dienſtlich, welche, wie Hypocras ſchreibet, die 

Leber frifhen und das Gebluͤt erquicken und gleych ver: 
newern, darauff ein Truͤncklein auß einem weyſſen vene— 
diſchen Glaß, da ein Maß roter Wein eingehet, wol 
und nattuͤrlich ſchmecket, — wer kan auch allwegen weiß 
ſeyn! Man muß zuweilen auch dem Narren Platz 
geben! 

Hab alſo offt und vil bey mir ſelbs gedacht, wie ich 
etwann ein ſolches Werck möcht machen, als für den ge 
meinen Mann und einfeltigen Leyen, ſehr kurtzweylig zu 
leſen, und gar lieblich anzuhoͤren, auch mit uberauß ſchoͤnen 
Figuren, dergleychen nye geſehen, gezieret, in welcher die für 
nembſten Geſchicht von dem ſchoͤnen und freuͤndtlichen Ge— 
luͤck, dargegen von dem greuͤſelichen und unfreundlichen Un— 
geluͤck zuſamen gezogen, verzeychnet und begryffen ſeind. 
Diſe außerwoͤlten ſchoͤnen Geſchichtlein nun ſind mit allem 
Fleyß zuſammengeklaubt, und guten Schluckern zu hohem 
Gefallen in ein Buͤchlein geordnet. Es ſind Hyſtorien, 
welche nit verbotten ſein, man kann ſie erzelen auff Straßen 
und Kolatzen, zu Mittag nach dem Eſſen oder dem Nacht: 
eſſen, bei guter Geſelſchafft zum Undertrunck oder Spatziren 
gehn. Es ſind etzliche ſer famoße Schriften darunter, aber 
auch mit manchen trawrigen Außgang. 

Ich fuͤrcht aber, es kommen Wefttzen über das Buͤch⸗ 
lein, mit ihren ſtecheten Stacheln und ſchmehen meine guten 
Fatzboſſen als Buͤcher, ſo hin und wider in den Buch— 
laͤden zum Verderben guter Sitten und gemeiner Polizei 
verkauft werden. Da kommen Ginaffen und bezuͤchtigen 
mich, ich laſſe in Truck außgehn, was ire keuſche Oren 
nicht heren koͤnnen. Sollen ſie nit herheren. Es ſind 
ſpitzfuͤndige Koͤpffe, die nichts kuͤnden als ſchenden, auch 
ſchmehen, und khuͤnden doch im Grundt nichts; ſie ſeind 
rechte Narren in der Haut und wirt das Sprichwort an 
in war: 

Einem yeden gefelt fein Weiß wol, 
Darumb ift die Welt Narren vol. 

Man ſoll aber auß den Hyſtorien nit das böfe klauben, 
ſondern das gute; ant wie die liebliche, auch ſchoͤne Bine, 
welche fleuͤgt wol auff hundert Blumen boͤß und gut, dar— 
auß nimpt und macht ſie das lieblich, auch ſuͤße Hoͤnig 
und nimmt auß ſolchen Blumen nicht das Boͤſe, alſo ſollen 
auch alle Menſchen thun. 

Darumb ſo iſt, guͤtiger, fruͤntlicher Leſer, mein guͤnſtigs 
Bitten, du woͤlleſt dir diſes Buͤchlin alſo gefallen laſſen. 
Bin ich doch der gutten Geſellen einer, die man die freyen 
Knaben nennet, die nit ſorgen, als umb viſierliche Grillen. 
Ich bin mein Leben lang nit froͤlicher geweſen, dann da ich 
alle Nacht mit der Lawtten gieng und den Ovidium unter 
dem Armm trug, auß hoͤltznen Kannen trunck und papyren 
Fenſter hette. So hab ich mit diſen gutten ſeltzamen Zotten 
wieder eynmal die Mucken aus dem Kenſterlin gen laſſen 
woͤllen und luſtige Schwenck machen, daß ſchier Stuͤhl und 
Baͤnck tantzen. Ich bin aber ein ſchlechter einfeltiger Ge— 
ſchichtsſchreyhber und bitt deßhalben, diſe Facetie mögen in 
Genaden auffgenommen werden und mit geneigtem Herzen 
empfahen werden. Dann welcher gibt, was er vermag, 
derſelbige ſoll nicht weyter getryben werden. Diß mein 
Buͤchlein iſt allein von guter Kurtzweil wegen an Tag 
geben, niemants zu Underweyſung noch Leer, auch gar nie— 
mandts zu Schmach, Hon oder Spott, wie ir dann ſelbs 
wol ſehen und leſen werden. 

Bitt auch hiemit ewer Gunſt und Lieb, daß mir von 
Niemands nichts in argem uffgenommen oder alſo gegen 
mir verſtanden werde; und wos ſich zutrug, daß etwan 
einer oder eine von meinen grob Schnacken getroffen, woͤllen 
ewer Farb im Angſicht nit verſtellen, ſunſt werden ir von 
menigklichem in Argwon verdacht und wurd man ſagen: 

„Wenn man under die Hund wirftt, ſchreit keiner, dann 
welcher getroffen wirt.“ Bitt hiemit ſoͤmlich kleine Gaab, 
dieweil fp mit gutem Hertzen und Gemüt verert wird, nit 
zu verſchmahen. Bewar dich Gott, freuͤndtlicher Leſer! 


Dein allzeit williger 
Liendl Friſchlin. 


Leiptzg, den 15. Februarii im 1906. Jar. 


1. Wie ein junger Bawrenknecht zu einer ſchoͤnen 
Junckfrawen zu Breyſach in Liebe entzuͤndt, ſie aber 
ſein kein Gnad haben wolt, und wie es im her⸗ 
nach ergieng. 

Inn einem Dorff, nicht weyt von Preyſach iſt ein Baur 
geſeſſen, welcher ein Son gehabt, der auff ein Zeyt, als er 
zu Preyſach geweſen, ein ſchoͤne Diernen erſehen. Alsbald 
ſie lieb gewan, und ine gedaucht, er doch ſein Lebtag kein 
ſchoͤner Weibßbildt geſehen habe; ſich haim zu Hauß fuͤget, 
ſolches ſeinem Vatter und Mutter anzeygt mit Bitte, ſie 
ſolten ihme umb ſie verholffen ſein, anderſt er wolte alles 
Unrecht thon, das Gott he verbotten hat. Seine Eltern, 
als ſie ſolches vernommen, ihn umb ſolche ſein Thorhait 
ſtrafften, vermeinten ine dardurch abzuweiſen. Der Jung 
alsbald wider antwort und ſagt, man hoͤrte in wol; woͤlte 
man umb ſie werben, wol gut; wo nit, wolte er ſehen, wie 
er fie uͤberkaͤme. Die Eltern, als fie ſolch fein Beſtendig⸗— 
keit erkanten und, das er nit abzuweiſen waͤre, wol ſehen, 
in troͤſteten und fprachen, er wol zu Mut were; fie wolten 
ſehen, wie fie im die Jungfraw zu wegen brechten. 

Und von ſtundan der Bawr ſampt ſeiner Frauwen und 
auch der gantzen Freuͤntſchaft in die Stat giengen, nach 
der junckfrauwen Hauß fragten, darein tratten. Und nach 
dem ſie der Junckfrawen Eltern gefragt, was ir zu Hauß 
kommen bedeut, fieng einer undter inen an und warbe dem 
Jungen umb die Tochter. Die Eltern, als ſie ſahen einen 
ſolchen um ir Tochter, die von irer Schoͤne und Tugent 

wegen wol eines Graven würdig, werben, ſolches ſpoͤtlich 
ſein dauchte. Doch dem Jungen nicht außtruckenlich nein 
ſprechen wolten, ſonder ſagten, ire Tochter were zu jung, 
ir ein Mann zu geben, betten ine derhalben, das er ine ihr 
Abſchlagen nicht inn uͤbel wolte auffnemen, und bedanckten 
ſich gegen ime, das er ſie umb ir Tochter vor andern hette 
angeſprochen. 

Wie ſolches der Jung ſahe, auff das ſelbig mal nicht 
weytter dorfft anſuchen, mit betruͤbtem Hertzen zu Hauß 
gienge und gedencken ward, ob er die Junckfrawen mit 
Gewalt moͤcht hinfuͤren. Doch ſolches ihm ſein eigen Con— 
ſcientz widerriet, dann er wol gedacht, nit ehrlich ſein wurde 
einem ſein Tochter wider ihren Willen hin zu fuͤhren, ſo 
moͤchte er auch dardurch gefangen und umb ſein Leben 
bracht werden. Solchen ſeinen Fuͤrſatz doch nichts deſto— 
minder ſeinen Freuͤnden anzeigt, ſie von neuwem bat, ime 
umb die Jungfrawen zuhelffen, anderſt er muͤſte ſterben. 
Sich auch gleich zu Bethe leget, nicht anderſt thete, als 
ob er gleich hinfaren und den Geiſt auffgeben wolte. Wie 
ſolches ſeine Freuͤnde ſahen, ihne abermals, ſo beſt ſie mochten, 
troͤſteten mit Verheyßungen, ſie wolten von newem im umb 
die Jungfrawen werben, er ſolt allein auffſton und mit inen 
in die Stat ziehen. 

Des der Jung wol zu Mut was, hoffet (doch als 
vergebens), im ſolte die Junckfraw zu einem Weib werden, 
auffſtund und wider mit ſeinen Freuͤnden zu der Jungk— 
frawen gienge, und von newem umb ſie warben. Der 
Tochter Eltern, als ſie ſahen, das kein Abweiſen an dem 
Jungen helffen wolte, der Jungkfrawen ſolches zu wiſſen 
theten und fragten, ob ſie ein Luſt zu dem Jungen hette. 
Die Jungkfraw in großen Sorgen ſtunde, ſtaͤts forcht, man 
wurde ſie dem Knebel zu einem Weib geben, den Eltern 
entbote, ſie gantz kein Luſt nicht zu im hette, baͤte auch, ſie 

ehe unverheyrat zu laſſen weder einem ſolchen groben Hoͤltzlin 
zu sermehlen. Die Eltern dem Jungen der Tochter Ant— 
wort wider zu wiſſen theten und ine baten, ihrer Tochter 
halb muͤſſig ſtehn und anderſt wo ſich zu verſehen; dann ir 
Tochter kein Mann nemmen wolt. 

Da ſolches der gut Jung ſahe, ſchnell von der Jungk— 
frawen Hauß den nechſten auf die Reinbrugken gieng, den 
Latz auffthet und den Gotsdieb und Boͤßwicht ihm ſelbs 
herabſchnidt und in Rein warffe. Dardurch ward die Junck— 
fraw ſein ledig, und er begert fuͤrthin keins Weybs mehr. 


2. Von einem groben naͤrriſchen Bauren, der 
wolt junge Gaͤnß ausbruͤtlen. 

Im Geblinger Thal da wont ein faft reiche Wittfrauw, 
die hett einen einigen Sun; der was einer groben und dollen 
Verſtaͤntnus, er ware auch der aller naͤrriſte Menſch under 
allen Yhnwonern des ſelbigen Thals. Der ſelbige Geck 
ſahe uff ein Zeyt zu Sarbrucken eins wolgeachten herrlichen 
Mans Thochter, die ein ſchoͤne, wolgeſtalte, verſtendige Jung⸗ 
fraw was. Der Narr ward ir gleich hold und lage der 
Muter an, das ſie ihm die ſelbige zu einer Frawen ſchaffen 
wolte; wo nit, ſo wolte er Ofen und Fenſter einſchlagen 
und alle Stiegen im Hauß abbrechen. Die Mutter wißt 
und ſahe wol ihres naͤrriſchen Suns Kopff und forcht, 
wann ſie ihm gleichwol umb die Jungfrawen werben ließe 
und ihm ein groß Gut darzu gebe, ſo wer er doch ſo ein 
ungehobleter Eſel, das nichts mit im außzurichten oder ver— 
ſehen were. Wiewol aber der Jungfrawen Altern herlich 
Leut und von gutem Geſchlecht, ſo waren ſy doch alſo gar 
arm, das ſie Armut halben die Thochter irem Stand nach 
nit wißten zu verſorgen; dernhalben die Werbung deſter 
leichter ſtat gewan. 

Die Muter forchte nun auch, dweil ir Sun alſo ein 

großer ungſchickter Goͤtz were, daß ihn vileicht die Yung: 
fraw nit woͤllen haben, gab ime darumb allerhand leeren, 
damit er ſich bey der Braut fein höflich zuthun und burtig 
machen kuͤndt. Und als der Klotz erſtlich mit der Fung— 
frawen redt, da ſchanckt ſie ihm ein huͤpſch par Haͤndtſchuh, 
auß waichem Corduwan Leder gemacht. Lawel thet ſie an, 
zohe heim. So kumpt ein großer Regen; er behielt die 
Haͤndtſchuh an, galt gleich, ob ſy naß wurden oder nit. 
Wie er uͤber ein Steg wil gan, ſo glitſcht er und felt ins 
Waſſer und Muhr, betrebt ſich wie ein Mor. Er kumpt 
heim, was wol beſudlet, die Haͤndtſchuh waren eyttel Fleiſch, 
klagts der Muter. Die gut alt Muter ſchalt in und ſagt, er 
ſolts ins Facyletlin gewicklet und inn Buſen geſtoßen haben. 

Bald darnach zeucht der gut Loͤffel wider zu der Jung— 
frawen. Sie fragt nach den Haͤndtſchuhen; er ſagt ihr, 
wie es ihm mit gangen were. Sie lacht und merckt das 
erſt Stuck ſeiner Weißheit und ſchanckt ihm ein Habich. 
Er nam ihn, gieng heim und gedacht an der Muter Rede, 
wuͤrgt den Habich, wicklet in in ſein Pruſtthuch und ſtieß 
ihn in den Buſen, kam heim, wolt den huͤbſchen Vogel 
der Muter zeigen, zohe ihn auß dem Buſen. Die Muter 
fure im wider uͤber den Kamb, ſagt, er ſolte ihn fein auff 
der Hand getragen haben. 

Zum dritten Mal kumpt Jockel wider zu der Jungk— 
frawen. Sie fragt, wie es um den Habich ſtuͤnde; er ſagt 
ihr, wie es ihm mit gangen was. Sie gedacht: „Er iſt 
ein lebendiger Narr,“ ſah wol, das ihm nichts ſeuberlichs 
noch herrlichs gebuͤrte, und ſchanckt im ein Egge, die er 
brauchen ſolt, wann er geſaiget hette. Er nam der Muter 
Wort zu Hertzen und trug ſie auff den Haͤnden embor wie 
ein anderer Loͤffel bitz heim. Die Muter was aber uͤbel zu 
friden, ſprach, er ſolt ſie an ein Pferd gebunden haben und 
heim geſchleifft. 

Letstlich ſahe die FJungfraw, das Criſam und Tauff an 
ihm verlohren was; denn es war weder Vernunfft, Zucht 
noch Weißheit in ime. Wißt nit, wie ſie des Narren 
ledig werden ſolt, und gab im ein groß Stuck Specks und 
ſtieß ims in den Buſen; er was wol zu friden. Er wolt 
heim und forcht, er wirdts im Buſen verlieren, gedacht an 
der Muter Reden, nams auß dem Buſen und bands ſeim 
Roß an den Schwantz, ſaß druff und ritt heim. Da lieffen 
die Hund hinden nach und riſſen den Speck dem Pferd 
vom Schwantz und fraßend in. Er kumpt heim; der 
Speck war auch hinweg. 

Hinden nache ſahe die Muter ires Suns Weißheit, 
forcht, der Heyradt wuͤrd nicht fuͤr ſich gehn, fuͤr zu der 
Jungfrawen Altern, begert den Tag der Beredung zu wiſſen 
mit irem Sun. Und wie ſy hinweg wil, ſo befilcht ſie im 
ernſtlich, das er wol Haußhalt und kein groß Weſen macht; 
dann ſie hab ein Gans uͤber Eyern ſitzen. 

Als nun die Muter auß dem Hauß was, ſo zeucht der 
Sun fein in den Keller, ſaufft ſich voller Weins und ver— 
leurt den Zapffen zum Faß; wie er den ſucht, ſo laufft der 
Wein aller in den Keller. Der gut Vetter nimpt ein 
Sack mit Maͤel und ſchuͤt es inn den Wein, das es die 
Muter nit ſehe, wann fie kumpt. Demnach laufft er uff— 
hin ins Hauß und hatt ein wildts Geprecht. So ſitzt die 
Ganß da und bruͤtlet; die erſchrickt und ſchreyet Gaga, 
Gaga. Den Narren kumpt ein Forcht an, und meint, die 
Ganß hett geſagt: „Ich wils ſagen,“ und forcht, ſie ſchwetzt, 
wie er im Keller Hauß gehalten; nam die Ganß und huwe 
ir den Kopff ab. Nun forcht er, wo die Eyer auch ver— 
duͤrben, ſo war er in tauſent Laͤſten; bedacht ſich und wolt 
die Eyer ausbruͤtlen, meint doch, es wuͤrd ſich nit wol 
ſchicken, dweil er nit auch voll Federn were wie die Ganß; 
bedacht ſich bald, zeucht ſich gar nackend auß und 

ſchmiert den gangen Leib zu ring umb mit Honig, den hatt 
die Mutter erſt newlich gemacht, und ſchuͤtt darnach ein 
Beth auß und walgert ſich allenthalben in den Federn, 
das er ſahe wie ein Hanffbutz, und ſatzt ſich alſo uͤber die 
Gaͤnß Eyer und was gar ſtill, das er die jungen Gaͤnß 
nit erſchreckt. f 

Wie Hans Wurſt alſo bruͤtlet, ſo kumpt die Muter 
und klopffet an der Thuͤren. Lawel ſitzt uͤber den Eyern 
und will kein Antwort geben. Sie klopfft noch mehr; ſo 
ſchreyt er Gaga, gaga und meint, dweil er junge Gaͤnß 
(oder Narren) bruͤtlet, ſo kuͤnd er auch kein ander Sprach. 
Zu letſt troͤbet ihm die Muter ſo faſt, das er aus dem 
Neſt kroch und ir auff thet. Als ſie ihn ſahe, da meint ſie, 
es wer der lebendig Teufel, fragt, was das were. Er ſagt 
ir alle Ding nach der Ordnung. Der Muter was Angſt 
mit dem Taͤppelnarren, dann die Braut folt bald nach: 
volgen; und ſagt zu im, ſie wolts im gern verzeihen, er 
ſolt ſich nur yetzt zuͤchtig halten, dann die Braut keme, das 
er ſie fein freuntlich empfahen und gruͤßen ſolte und die 
Augen alſo hoͤflich und fleißig in ſie werffen. 

Der Narr ſagt ja, er wolts alles thun, waͤſcht die 
Federn ab und thet ſich wider an, geht in den Stall und 
ſticht den Schaffen allen die Augen auß, ſtoßt ſie inn 
Buſen. So bald die Braut kumpt, ſo geht er ihr ent— 
gegen, wuͤrfft ir die Augen alle, ſo vil er hat, ins An— 
geſicht, meint, es muͤſt alſo ſein. Die gut Jungfraw 
ſchemet ſich, das er ſie alſo beſchiſſen und verwuͤſt hat, ſahe 
des Narren Grobheit, daß er zu allen Dingen verderbt 
war, zohe wider heim, ſagt ihm ab. 

Alſo blib er ein Narr nach als vor und bruͤtlet die 
jungen Gaͤnß noch uff dieſen Tag auß. Ich beſorg aber, 
wann ſie außſchlieffen werden, ſo ſolten es wol junge Narren 
ſein. Gott behuͤt uns! 

10 


3. Ein Mann und ein Fraw wurden eins, fie 
ſolt Mann mit der Arbeit, ſo wolt er Fraw mit 
Haußhalten fein, damit yedes die Geſchefft beyde 
ein ander Mal kuͤndt außrichten. 

Zwen Hoͤff ſtond bei dem Stockweyer neben einander; 
uff dem einen was ein Hoffmann, der mit ſeinem Weib 
nie geſtellen kund. Sie wuͤßten ſich gegen einander in irem 
Haußhalt nit zu vergleichen, es was alle zeit ein Rauffen 
95 | bey inen, in summa, fie hielten ſeltzam 

auß. 

Einsmals gedacht der Hoffmann (der hieß Lorentz und 
die Fraw Adelheit), wie doch der Sachen zu thun wer, 
damit ſo viel zanckens, haderens, balgens und Unrhu zwuͤſchen 
ihnen vermitten wuͤrde, ſagt zur Frawen, ſie muͤßt nun an 
fuͤrthin an ſeiner Statt der Mann ſein, ſo wolte er die 
Frauwen Arbeit verſehen; ſie ſolte zu Acker faren, treſchen, 
ſaͤen und andere Mans Arbeit thun, ſo wolt er daheim 
haußhalten, des jungen Kindts warten, Huͤnern, Gaͤnſen, 
Enten, den Schweinen und dem Fuͤlle im Stall zu eſſen 
geben, kochen und fegen etc. Damit kuͤnt yeder des andern 
Hauß halten erfaren und lehrnen. 

Es gefiel der Rhatſchlag der Frauwen (die da one das 
begiriger ſind nach dem Zaum zu greiffen und die Bruch 
anzuthun) wol; ſie gieng in Stall, ruͤſt die Pferd und den 
Pflug, fur ins Feld, befalhe dem Man, der yetzund Fraw 
was, er ſolt ir zu Mittag zu eſſen bringen, das Kindt ver— 
ſorgen, das die Wieg nit umbfiel, und dapffer kochen. 
„Ja,“ ſprach der Mann, „ich wil es als recht verſehen.“ 
Iſt gar geſchefftig, raumpt auff, fegt das Hauß, ſingt fein 
klein wie die Weyber, das man hoͤren ſolte, das ein Fraw 
in dem Hauß wer. Er iſt gar ernſtlich in ſeinen Sachen 
und verſchuͤt ein großen Hafen mit Milch, darauß er Ancken 

gemacht und dem Kind ein Brey folt gekocht haben, in 
den Haußehren: das was das erſt Gluͤck. 

Ab welchem er erſchrack, gedacht damit, das der Meiſter 
geſagt het, er ſolt gut Sorg zum Kind und der Wiegen 
haben, das das Kind nicht umbviel, nam ein großen, breiten 
Stein, legt in uff das Kind; da muſt die Wieg wol ſtill 
ſtehn und kundt noch mocht nit fallen. Nun fiele dem 
guten Lentzen yn, er muͤſt auch kochen, es wurde ſchier 
Mittag, und nimpt 12 Eyer, ſchlegt die in ein Pfann mit 
Ancken, ſtelt fie über das Fewr zu bachen. Dweil geht er 
in Keller und gewint Wein, und vor dem Faͤßlin gedacht 
er an die Eyer ob dem Fewr, laufft bald, will darzu ſehen, 
behalt den Zapffen zum Faͤßlin inn der Handt. Da er 
in die Kuchen kumpt, ſo ligt der leiden aller im Fewr, und 
ſitzt ein Katz darüber, die frißt die Eyer. Da gedacht er 
auch an das Kindt, ob es ſchlieff, lugt; ſo iſt es under 
dem Stein erdruckt und todt. 

Allmechtiger Gott, er was gar leidig umb das Kindt, 
bedenckt ſich, wie er der Sachen thun woͤll. In dem 
ſchlecht er die Hend von ihme, ſo felt ihm der Zapffen 
zum Faͤßlin aus den Fingern. Der gut Lentz gedacht an 
ſeinen Wein, laufft eylends in den Keller; ſo iſt der Wein 
aller ausgelauffen und das Faͤßlin laͤhr. Wie er ſchnell 
das Kaͤntlin erwuͤſchen will, ſo ſtoßt er daran und ſchuͤt es 
auch umb, da ſchwam der Wein aller mit einander. Wer 
was leidiger dann der gut Vetter? Bedacht ſich hin und 
her, ſprach zu ihm ſelbs: „Du wilt Fraw ſein, haſt die 
Milch verſchuͤttet, kanſt kein Ancken mehr machen; das Kind 
iſt erſtickt, das heißt ein Wiegen verſehen; die Eyer und 
Ancken ligen im Fewr, und hands die Katzen freſſen; der 
Wein ſchwimpt im Keller, die Kann iſt umbgeſtoßen. Wie 
will das zugehn, wann der Mann vom Feld heim kompt, 
hungerig und durſtig iſt und den huͤbſchen Haußhalt 

fiht! Dweil ich mich dann der Frawen Geſchefft und fie 
ſich der Mans Arbeit underwunden, ſie mir alſo mit eim 
freyen Bengel uͤber die Lenden wuͤſcht und mir den Balgk 
foll ſchlegt, ſo geſchicht mir doch recht; ich habs alſo ge— 
woͤlt haben. Warumb bin ich nit Man bliben!“ 

In dem bedacht ſich der gut frumb Lentz, wie er ihm 
thun wolt; da kam im in Sinn, das er des Fuͤllins im 
Stall vergeſſen hette. Nimpt bald ein Sichel, zeucht hien— 
aus, und wie er an dem Stockweyer abhien geht, ſo ſicht 
er ein großen Hechten an dem Staden halten. Er was 
fro, nimpt die Sichel und wirfft ſie nach dem Hecht, ver— 
meint ihn zu treffen; ſo fert er davon, und bleibt die Sichel 
im Mur ligen. Der arme Lentz zoge ſich aus und ſteig 
ins Waſſer, ſucht ſein Sichel, buckt ſich und gruͤblet alſo 
lang im Mur. In ſolchem Gruͤblen und Suchen ſo kumpt 
einer und ſtielt im die Kleyder. 

Als er nun nach langem Suchen die Sichel nit be— 
kommen mocht, ſo richtet er ſich uff, ſucht fein Hembd am 
Staden, befindt er, das im alle ſeine Kleider geſtolen ſind. 
Und als er ſolches befindt, ſteigt er alſo gantz traurig und 
nackend aus dem Waſſer und raufft ſo vil Graß mit den 
Fingern aus, das er ein Arm foll uͤberkam, demnach ein 
große Handt voll, damit er den Knabenbuben decken kundt, 
laufft eylends heim hinden zum Hof ein, das in niemandts 
alſo nackend ſehe, dem Stall zu, will dem Fuͤllin das Graß 
bringen. So bald er zum Stall eingeht und ſein nit wahr 
nimpt, ſo iſt das Fuͤllin faſt hungerig, felt den nechſten 
unden in das Graß, erwuͤſcht das Graß und alles mit ein— 
ander, beißt damit dem armen Teufel den gots Boͤßwicht 
und den Element allen mit dem Graß am Leib hien weg. 
Wer was do in groͤßern Laͤſten dann der arm Lentz? Er 
wißt weder aus noch ein, kam in ein ſolche Verzweiflung, 
das er ſich alſo verwundt und nackendig in den Ofen ver— 

13 


barge, ftelt ſich aller hinderft uffrecht darein und wartet 
recht der Gnaden. 

In dem fo kumpt die Fraw, oder der Zeit Acker: 
meiſter, vom Feld gefaren, vermeint, ir Man het wol Hauß 
gehalten. So bald ſie aber ſah, wie es umb das Kindt 
ſtund, im Keller, Kuchen und mit der Milch zugangen was, 
erſchrack ſie faſt und rufft allenthalben im Hauß umb ſich: 
„Lentzo, Lentzo!“ Es wolt ir aber niemands erſtlich Ant⸗ 
wort geben; der gut Lentz forcht ſich. Bald ſchreyet ſie 
wider: „Lentzo!“ Da gab er in dem Ofen Antwort, ſagt: 
„Ho, ho.“ Der Ackermeiſter rufft weitter: „Wo biſtu?“ — 
„Hie im Ofen,“ ſprach Lentz. „Was Teufels,“ ſagt die 


Fraw, „thuſt im Ofen? Kumb herfuͤr!“ — „O nein,“ 
ſprach Lentz, „lieber Meiſter, ich hab uͤbel Hauß gehalten.“ 
Die Fraw ſagt: „Was haſtu dann gethon?“ — „Ja,“ 


ſagt Lentz, „ich hab das Kind erſteckt; hab gemeint, ich 
wolt die Wiegen alſo ſteiff geftelt haben.“ — „Ach lieber 
Lentz,“ ſagt die Fraw, „das ſchadt nichts; wir woͤllen andere 
Kinder machen. Kumb nur aus dem Ofen; ich wil dir 
nichts thun.“ — „Ja, lieber Meiſter, ich hab mehr ge 
thon.“ — „Was haſtu mehr gethon?“ — Lentz ſagt: „Ich 
hab den Wein im Keller laſſen auslauffen, die Kann umb⸗ 
geſtoßen und auch verſchuͤtt.“ — „Es ſchadt nichts, lieber 
Lentz,“ ſagt die Fraw, „wir woͤllen Waſſer drincken. Kum 
nur herfuͤr!“ — „Ja, lieber Meiſter, ich hab mehr ge— 
thon.“ — „Was haſtu dann mehr gethon?“ — „Ich hab 
die Milch, die Eyer und den Ancken verſchuͤt, und hands 
die Katzen gefreſſen.“ — „Es ſchat nichts, lieber Lentz. Kum 
nur herfuͤr, wir woͤllen Kaͤs und Brot eſſen.“ — „Ich hab 
mehr gethon, lieber Meiſter.“ — „Was haſt du mehr ge 
thon?“ — „Ich hab dem Fuͤlly woͤllen graſen, hab die 
Sichel verloren, und ſind mir alle meine Kleider geſtolen 
worden.“ — „Es ſchadt nichts,“ ſagt die Fraw, „lieber 

Lentz. Wir woͤllen das Graß mit eim Meſſer abfchneiden 
und andere Kleider zu Widersdorff ausnemen; kumb nur 
herfuͤr.“ — „Ja, lieber Meiſter, ich hab noch mehr gethon, 
welches das aller groͤſt und boͤſeſt iſt.“ — Die Fraw ſagt: 
„Das wer nit gut. Was haſtu dann mehr gethon?“ — 
„Ja, lieber Meiſter, ich hab dem Fuͤlly woͤllen Graß in 
die Rauff werffen; wie ich nackend binn, felt es in mich 
und erwuͤſcht mir den Knabenbuben, hatt mir denſelben am 
Leib abgebiſſen. Darum darff ich nicht hienaus komen.“ 

Da die Fraw das erhort, erwuſcht ſie gantz geſchwind 
ein Ofengabel, fing an und ſagt: „Ja, ich hab wol ge 
dacht, es fen etwas anders im Handel dann die Ener, 
Milch, Wein, Kleider und Kindt. Wiltu Haus halten 
und alle Ding verderben, verlieren und verwuͤſten und laßt 
dir erſt unſern Fridenmacher darzu am Leyb hienweg reißen! 
Halt, ich wil dir deins Haushaltens geben!“ Stoßt gleich 
bald mit der Ofengabel den armen Teufel inn den Ofen, 
das er von Not wegen mit den Ellenbogen und dem Kopff 
die Kachlen muſt ausſtoßen und durch den Ofen in die 
Stub empfliehen. Springt alſo nackend und blutig gantz 
geſchwind zum Fenſter aus, die Fraw ihm mit der Gablen 
hienach; er ſchreit, ſie flucht. 

Die Nachbeurin neben ihr erhoͤrt ſollichs Geſchrey und 
Weſen, verwundert ſich, lugt, was es ſey. Ongeforlich ſicht 
ſy ihren lieben Nachbauren Lentzen da lauffen und die Fraw 
uͤbel thun. Sie hat ein nachbeurlichs Mitleiden mit im 
und ſpricht: „Ey, Gefatter Adelheit, was zeihen ir mein 
lieben Gefatter Lentzen? Er iſt doch alle Zeit ein guter, 
frommer Mann geweſen. Laſſend den Zorn fallen und 
gebend im doch ein Hembd an!“ — „Ja,“ ſagt Fraw 
Adelheit, „ich geb im Sanct Gallen Kraut. Allen Teufel 
im Haus hatt er mir verwuͤſt und das Kind ertruckt mit 
eim Stein; noch wer es als zu verzeihen dann allein das 

letſt und boͤſt. Sol ich euch nit ſagen? Er hatt ime unfer 
Fuͤllyn im Stall all fein Hausgeſchirr unden am Bauch 
gar und gantz abbeißen laſſen. Darumb mag ich ſein kein 
Gnad mehr haben; das ander wer alles gut zu verzeihen.“ 

Als bald die Nachbeurin das erhort, das er ſeines 
Scharwechters beraubt war, da warde ſie ime auch feindt 
und hett ein kleins Hindlyn, dem lockt ſie behend und bald, 
ſchlug die Haͤnd zuſamen, ſprach: „Hurß, hurß, baͤtzly, hurß, 
dapffer an ine! Er iſt doch nichts mehr wert.“ Der gut 
Lentz was ausgethon, het kein ſichern Platz mehr, lieff dar⸗ 
von alſo gar nackend. Da ſagt die Nachbeurin: „Wolan, 
liebe Gevatter Adelheit, ſetzen ewer Hertz zu Ruwen! Ich 
hab ein guten, ſtarcken, geruheten Knecht, der wuͤrt für euch 
ſein. Ich waiß euch Werſchafft zu tragen; dann ich hab 
mich wol 6 oder 7 Jar mit ime gelitten, ja ſo wol, das 
ich waiß, was er fur ein Geſell iſt.“ 

Alſo muſt Lentz umb ſeins Haushaltens willen ſeinen 
beſten Tegen verlieren und gar von dem Buch der laͤbendi— 
gen ausgethon fein. Ein andermal verſehe der Mann das 
ſein und die Fraw ir Werck. So hat keins dem andern 
nichts zu verweißen, damit behelt der Man ſeinen guten 
Scharwechter friſch und geſundt, und bleibt die Fraw deſter 
baß mit ime zufriden, das er nit mit dem Kopff durch den 
Ofen und zu letſt gar ſchantlich nackendig und übel ver 
wundt entlauffen muß. 


4. Von eins Bauren Sun, der zwo Beginen 
ſchwanger macht. 

Inn der Statt zu Franckfort da iſt ein Samlung mit 
geiſtlichen Schweſtern, die man Beginen nennt. Zu denen 
het ein Baur aus dem Landt gute Kundtſchafft. Was ſie 
für Eſſen Speiß bedorfften, das gab er inen; dann er was 
ir Meyer, alſo das er und ſein Fraw Tag und Nacht bey 

inen eſſen und truncken und iren Zugang zu inen hetten. 
Nun der Baur hette einen großen Sun, der macht mit 
den zweien juͤngſten Schweſtern in der Samlung beſondere 
Kundtſchafft, das ſie der Sachen eins wurden und heimlich 
einander ihre Not klagten, wie dann wol zu gedencken. Es 
fieng ſich letstlich yhe an zu ſchicken, das der Andachtmit zweyen 
großen Beuchen oder Kindern ein Außbruch gewinnen wolt. 

Da die Meiſterin ſolches gewahr wurde, da ſtelt ſie die 
zwo jungen Schweſtern im Capitel fuͤr, fragt ſie, was ſie 
gedacht, das ſie ſich ſo grob uͤberſehen hetten, und wer der 
Vatter wer, das wolt ſie wiſſen. Die juͤngſt on ein gab 
Antwort. „Unſers Meyers Sun,“ ſagt ſie, „hat mich zum 
nechſten im Bad alſo außgeriben, mein Lebtag binn ich nie 
dermaßen geriben worden. Ich hab mich gelitten; wie er 
mir ſagt, alſo thet ich; weiß noch nit, was er gemacht hat, 
wiewol mir der Bauch geſchwilt. Man muͤßt in drumb 
fragen.“ Die juͤngſte Schweſter ward auch angeredt. Die 
ſprach: „Ich weiß nit; nehermals ſahe ich ongeforlich, als 
ich Holtz holen wolt und das Bad wermer machen, die 
zwey, des Meyers Sun und die, einander im Bad auß— 
reiben. Ich lugt ein Weil zu und gedacht: Muß es alſo 
geriben ſein! Das haſtu nie geſehen; du wilt deins recht 
außrichten, ehe du ins Bad geheſt, ſo weſcheſt du dich dar— 
nach mit einander und badeſt mit Ruwen. Darauff hatt 
mich auch des Meyers Sun im Holtzhauß alſo trucken 
außgeriben. Ich hett mich aber ehe des Todts verſehen, 
dann das mir das Bad ſolt in den Bauch gerhaten ſein, 
das er mir ſo hert wuͤrt. Was drauß werden will, das 
waiß ich nit; ich hab des Spiels nie mehr gebraucht.“ 

Die Meiſterin was traurig, ſahe den Einfalt ihrer 
Toͤchter, das ſie von dem Kegel betrogen warend, berufft 
ſein Muter, klagt ihr das Laid, ſagt und erzalt ihr alle 
Handlung, wie ſie von den Toͤchtern gehoͤrt het. 

Die Muter was zornig, gieng heim, redt dem Sun 
uͤbel, ſchalt ihn und flucht ihme, das er die Schand be— 
gangen hette. „O liebe Muter, ſagt der Sun, „wie 
thuſtu mir doch! Ich binns doch alles von dir geheißen 
worden.“ — „Ja,“ ſprach die Muter, „ich hab dir den 
Galgen an dein Halß geheißen.“ — „Wolan,“ ſagt der 
Sun, „haſt du nit allezeit zu mir geſagt, ich ſol mich aller 
Geſelſchaft abthun und Freuntſchafft zu den Geiſtlichen 
machen? Dann mitt den frommen und heyligen werd 
man fromb und heylig, und mit den geiſtlichen werd man 
geiſtlich. Das hab ich gethon und dir gefolgt. Nun binn 
ich auch ein geiftliher Mann und frommer Bruder 
worden.“ — „Ja,“ ſprach die Muter, „du biſt ein Lecker 
und ein Bub worden. Waiſtu nit, das es unſers Her: 
gots Schweſtern ſind?“ — „Botz, das iſt doch noch beſſer,“ 
ſagt der Sun, „ſo iſt unſer Herrgott mein Schwager, und 
binn ich noch heiliger dann vor. Nun hab ich kein Mangel 
mehr; der Schwager muß mir wol helffen meine Kinder 
ziehen, wann du mir gleich gar nichts zu Steur geben vilt.“ 

Und gieng von ir hinweg, nam fie beyde aus der Samm— 
lung. Die Juͤngſt furt er zu Kirchen, die ander behielt er 
bey ime, bitz ſie genaß, gab ir darnach ſunſt ein guten Ge— 
ſellen, damit keine der andern zu verweiſſen hett. Und halff 
ime alſo ſein Schwager, das die Kinder erzogen wurden 
und die guten Frewlin zu Ehren kamend. 


5. Ein Fabel von eim Bawren Knecht, der 
ſeines Bawren Tochter Didelmans Pfeiffen kauffet. 

Ein Baur ſaß nit weit von Volkach im Franckenlandt, 
der hett ein gewachſene Tochter; auch ſo het der Baur ein 
ſtarcken Knecht. Nun da mußten aber ſie alle viere, der 
Baur und die Baͤurin, auch der Knecht und die Tochter 
in der Scheuͤren oder Stadel ligen. Wann dann der 

Baur zu Nacht mit der Beuͤrin ſchimpfft, fo ſchnaufften 
ſie laut; auch ſo kracht das Beth ſehr laut, das die 
Tochter dacht: „was thut nur mein Vatter und Mutter, 
das ſie alle Nacht alſo ein Keichen und das Beth ein 
Krachen hat.“ „Ey,“ ſprach der Hanſel, „mein Gretlin, 
da gibt er der Muter Didelmans Pfeiffen.“ „Botz,“ ſprach 
ſie, „was iſt das fuͤr ein Pfeiff?“ „Ja,“ ſprach der Hanſel, 
„man kaufft eine umb zweintzig Gulden.“ Die gut Tochter 
het einen Schatz, nam zehen Gulden, ſprach: „Se hin, 
Hanſel, leg du auch zehen und kauff uns auch ein Didel— 
mans Pfeiffen!“ 

Der gut Hanſel zoch in die Statt, aß und tranck ihm 
genug, gieng darnach wider heim. Als er aber auff dem 
Weg war, da lieff im die Tochter entgegen, ſprach: 
„Bringſtu Didelmans Pfeiffen?!“ Er ſprach ja. Sie 
ſprach: „Ey, mein lieber, ſo gib mirs flux!“ Er ſprach: 
„Ey wart biß heuͤt zu Nacht, ſo wil ich dirs geben.“ Der 
guten Tochter wolt die Weil zu lang werden, doch wart 
ſie biß Nacht mit großem Verlangen. Zu Nacht kam die 
Tochter zu dem Knecht in das Beth. Der Knecht wuſcht 
uber ſie her, ſtieß ir Didelmans Pfeiffen in das Maul. 
Des lachet ſie und ſprach: „Ey, das iſt ein feine Pfeiffen. 
Mich rewet mein Gelt nicht.“ 

Nun tryben ſie das ein lange Zeit, biß ſein der Baur 
innen ward, gab er dem Knecht Urlaub und ließ in wan— 
dern. Als er nun dahin zohe und ein guten Weg von 
dem Dorff ware, lieff im das Gretlein nach und ſprach: 
„Hoͤr, Hanſel, laß mir mein Didelmans Pfeiffen da!“ Er 
ſprach: „Ich laß dirs nicht.“ Zancketen ſo lang, biß ſie 
kamen an den Weyer nit weit von Schwartzach. Und 
als er die Pfeyffen nicht wolt geben, ſprach ſie: „So gib 
mir meine zehen Gulden wider!“ Er name ein Stain, den 
er ohn Gefehr inn der Hand hett, warffe ihn in den 

Weyer, ſprach: „Se hin, hab dir dein Didelmans Pfeyffen 
und laß mich ungeheyt!“ Die gut Tochter maint, er het 
die Pfeyffen hinein geworffen, wute inn Weyer, ſucht hin 
und wider. Dieweil ſo gieng der gut Hanſel davon. 
Nun als ſie het lang geſucht und nichts funden, da 
kam ohn alles Gefahr ein Muͤnch gerytten, der wolte Gelt 
gen Wuͤrtzburg fuͤhren. Der ſahe das Gretlein im Weyher 
umbwatten, rytt herzu und ſprach: „Mein Tochter, was 
ſucheſt du?“ Sie ſprache: „Mein Herr, da hab ich mein 
Didelmans Pfeiffen verloren.“ Der Muͤnch verſtund wol, 
was fie meinet, finge ab von dem Roß, wut im Weyher 
und halff ir ſuchen. Als er nun tieff hinein wut und ihm 
ſein Didelmans Pfeyffen auff dem Waſſer ſchwam, von 
Ungeſchick ſahe die Tochter auff den Muͤnch, ſahe die Pfeyff 
auff dem Waſſer ſchwimmen, ſprach: „Ja, das iſt war. 
Von Noͤten kan ich mein Didelmans Pfeyffen nicht finden, 
weyl ihr mirs habt geſtolen. Flux gebt mir mein Didel— 
mans Pfeyffen!“ Der Muͤnch wut mit ir auß dem 
Weyher, gab ir Didelmans Pfeyffen und wolte darnach 
wider darvon reytten. Es wolt in aber die Maydt nicht 
laſſen reyten, er geb ir dann die Pfeyffen gar; zancket ſo 
lang mit ir, biß das ſie ſchier gen Schwartzach kamen. 
Und wolt die Maydt nicht von dem Münch laſſen; aint- 
weder er ſolt ir die Pfeyffen geben oder zweintzig Gulden, 
die ſie und der Hanſel hetten darumb geben. Als nun der 
Muͤnch der Statt zunahet, forchte er, man wurde ihr 
Zancken hoͤren und im ein groͤßere Schand darauß ent— 
ſtehen. Wolt er ledig werden, muſt er ihr die zweintzig 
Gulden geben. Die nam ſie, zoch heym und ließ den 
Muͤnch reyten, Gott geb wie er mit dem Gelt beſtunde, 
da ers antworten ſolte. Auch die Maydt weiß ich nit, ob 
ſie ir ein andere Didelmans Pfeyffen kaufft hat oder ein 
Weyl eine entlehnet. 

Auß der Fabel follen die Junckfrauwen lernen, das fie 
nicht nach allen Dingen fragen ſollen; dann man ſagt inen 
nit allemal die Warheit. Auch ein Mann an dem Muͤnch, 
das er nit alle Waſſer außwatte. Were der Muͤnch ſein 
Straß gerytten, er het ſeiner Didelmans Pfeyffen lang um 
die 20 Gulden zu pfeyffen gehabt. Dann man ſpricht: 
„Welcher will alle Waſſer außwatten, der ertrincket geren, 
oder, welcher will alle Zechen außwarten, muß vil Gelt 
haben,“ wie hie der Muͤnch. 


Welche Junckfraw fromm will bleiben, 
Dieſelb ſoll ir Zeyt vertreyben 

Mit Waſchen, Spinnen und mit Nehen, 
Wircken, Kochen und im Hauß auffſehen, 
Mit Wicklen, auch Kinder tragen, 

Nicht von unnuͤtzen Dingen ſagen, 

Das ir kein Schaden thu zuſtehen, 
Sonder nur auff das Gute ſehen, 

Nit nach Didelmans Pfeyffen fragen, 
Auff das ſie nit ein Kind thu tragen. 


6. Ein Fabel von eines Bauren Son zu Seck ein 
Meil von Fuͤſſen, der ein Weyb namme, die keine 
hett, und ließ der Bawr ihr eine machen bey einem 
Schuſter zu Fuͤßen. 


Man findt yezundt zu unſrer Zeyt 
Nicht vil ſolcher einfeltiger Leuͤt, 
Wie diſes Bawren Son da war, 
Welcher ein Weib da namme gar. 
Die ſelbe keine Fulfa hett, 

Ein Schuknecht ir ſie machen thet; 
Der braucht darzu zwey rotter fel 
Und fuͤnff Viertel weiß und gel. 
Naoh war ſie im nicht gemacht recht, 
Demſelben groben Bawren Knecht. 
Nun ſo leßt diſe Geſchicht recht! 

Es iſt auf ein Zeyt ein alter Bawr geſeſſen zu Seck 
ein Meyl von Fuͤſſen, diſer Bawr hieß Hiernwurſt und 
war ſehr reich. Es het aber der Bawr ein jungen Son, 
der war gewachſen, aber gantz einfeltig. Nun ſahe ihm 
ſein Vatter umb ein Weyb, vermeynet, er ſolt geſcheyder 
werden, wann er ein Weyb hette. Ward alſo eines 
Bauren Tochter gefunden, ein ſchoͤne Dieren, die war 
ziemlich fromb, bedorfft es gantz wol; die gab man des 
Bawren Son zum Weibe. Als ſie Hochzeyt hetten, da 
ſaget die Mutter im: „Wann du dich zu Nacht nider 
legſt, ſo greiffe dein Braut fein oben umb die Bruſt an! 
Alsdann ſo wirdt ſie dich fein zwiſchen die Beyn weyſen 
und wa dir dein Ding an dem Bauch hingehoͤrt.“ Der 
jung Hiernwurſt ſprach: „Das will ich wol thun, ich will 
mich fein freuͤndtlich machen.“ 

Als man ſie zu Nacht zuleget, da nam der jung Hiern— 
wurſt ſein Braut und halßt ſie, auch greiff er ihr oben 
umb die Bruſt und undter die Armen, taht ihr alſo hin 
und wider. Die Braut ſprach: „Mein lieber Hiernwurſt, 
was ſuchſt du?“ Er ſagt gut teuͤtſch: „Ich ſuch die Fudt.“ 
„O,“ ſprach fie, „ich hab keine.“ „Ey,“ ſprach der Hieren— 
wurſt, „hett ich das gewißt, ich wolt dich nit haben ge— 
nommen.“ Sie ſprach: „Wann du dann ſo geren eine 
hetteſt, ich weiß ein Schuſter zu Fuͤſſen, der macht mir 
wol eine.“ „Ja warlich,“ ſprach der Hierenwurſt, „ich 
muß eine haben, und ſolt ſie zweintzig Gulden koſten.“ 
Setzet ſein Brawt am Morgen auff einen Wagen und 
fuͤret ſie auff Fuͤſſen zu, vermeynet alſo, ſie hett keine. Ich 
glaub, ſie hett einen Hauffen Hoden vor dem Arß gehabt, 
es hets einer kaum inn einem Tag zu einem Fenſter hin— 
auß geworffen. 

Als ſie fuͤr des Schuſters Laden kamen, da hielt der 
Bawr ſtill. Der Schuſter gieng herauſſen, der Bawr fieng 

und ſprach: „Lieber Meifter, es hat mein Weib kein Fud. 
Kuͤnd ir ihr nicht eine machen?“ Der Schuſter ſahe bald, 
was er fuͤr einen Vogel hette, war auch mit naſſer Laugen 
gezwagen, ſprach: „Ja mein lieber Bawr. Sie wird aber 
vil koſten.“ Er ſprach, der Hierenwurſt: „Was wirt es 
dann koſten?“ Der Schuſter ſprach: „Ich muß haben zwey 
preuͤſchniſche Fehl, auch ſo muß ich haben ein Centner 
Schmeer und mir ſechß Gulden zu zuſchneiden, auch meinen 
Geſellen vier Gulden zu machen.“ Der Bawr ſprach: 
„Kan ichs mit zweintzig Gulden verrichten?“ Der Schuſter 
ſprach ja. „Ey,“ ſprach der Bawr, „nun ſteyge herab, ſo 
will ich mit dem Schuſter gehn und das Schmeer, auch 
Leder kauffen.“ 

Die Baͤwrin gieng inn den Laden, und der Bawr und 
Schuſter giengen mit einander dahin. Als ſie das Schmeer 
kaufften und der Hiernwurſt ſahe, das etliches gelb und 
garſtig ware, ſprach er: „Lieber Meyſter, nement mir kein 
ſtinckent Schmeer darzu! Ich will euch ehe ein Viertel 
deſter mehr kauffen.“ Der Schuſter ſprach: „Nun wal an, 
ſo nemen wir ein Viertel deß Centners deſter mehr.“ Zalt 
alſo der Hierenwurſt das Schmeer und auch das Leder. 
Trugens mit einander heym. 

Als ſie heym kamen, truncken ſie mit einander leukauff, 
das der Bawr folt dem Schuſter geben vier Gulden und 
dem Geſellen zwen Gulden und fuͤr die Baͤwrin ein Wochen 
ein Gulden in die Koſt. Dann der Schuſter ſprach: „Lieber 
Bawr, fie darff nichts boͤß die Zeyt effen." Der Bawr 
ſprach: „Wie baldt kuͤndt ihr mirs machen?“ Der Schuſter 
ſprach: „In vier Wochen.“ „Lieber Meyſter,“ ſprach der 
Bawr, „macht mirs fein ſauber und recht!“ „Ey, ir doͤrfft 
kein Sorg haben,“ ſprach der Schuſter. Alſo ſchied der 
Hierenwurſt dahin heym. 

Es hette aber der Schuſter ein ſtarcken jungen Knecht; 

zu dem leget er des Darren Weib, der mußt ihr ein 
Fudt machen. Als die vier Wochen vergangen waren, da 
kam der Bawr mit einem Karren und wolt ſein Baͤwrin 
hollen. Als er fuͤr des Schuſters Hauß kam, ſtig er ab 
und gieng zu dem Laden hinein. Da in der Schuſter er— 
ſahe, empfinge er ihn. Der Bawr ſprach: „Meyſter, iſt 
mein Fudt gemacht?“ Der Schuſter ſprach ja. Da zelet 
ihm der Bawr das Gelt auff und zalt den Schuſter, auch 
die Koſt und den Geſellen, ſetzt ſein Baͤwrin auff den Karren 
und fur nach Heymat. 

Als er nun auff dem Weg war, ſprach er: „Hoͤr, liebe, 
laß mich ſehen, wa hat er dirs hingeſetzt?“ Suchts der 
Narr alſo wider oben umher umb die Bruſt. Die Baͤwrin 
het ein Fuß auff das ein Karrengeſtell gelegt. Da ſie ſahe, 
das der Hierenwurſt ſtets oben herumb ſahe, ſprach ſie: 
„Du Narr, wa ſieheſt du hin? Sich da herunder!“ Und 
weiſet ihn alſo zwiſchen die Bein. Der Hierenwurſt ſahe 
hinab, ſprach: „Ey, das Leder hat er nicht alles gebraucht, 
aber das Schmeer hat er nicht geſpart.“ Greyff alſo hin— 
under, da wurden im die Haͤnd ſchmaltzig; daran ſo 
ſchmecket er. „Ey,“ ſprach der Hierenwurſt, „hab ich im 
doch ein viertel Schmeer mehr kaufft, das er mir ſoll kein 
Schmeckets nemen! So hat ers dannoch nit thon und 
hat ein ſchmeckets Schmeer genommen. Auch hat er ſonſt 
kein Statt gehabt, da ers moͤcht han hingeſetzt dann nur 
ſo nach zu der Kotgaſſen? Ich wolt noch ein par Gulden 
drumb geben, das ers nicht ſo nach het zu der Kotgaſſen 
geſetzt.“ Furt alſo fein Baͤwrin heym, die het jetz ein Fud. 
Und bekam der Schuſter Schmeer, auch Gelt, und der 
Geſell vier Wochen zu pletzen, und thet es dem Bawren 
darnach gleich wol. 

Darumb welcher will ein Weib nemen, der frag ſie 
von erſt, ob ſie auch eine het; es wurde ſonſt manchem zu— 

vil werden, wann er fo vil folt von einer zu machen geben, 
und die Schuſter zu reich. Auch ſo het ich Sorg, es 
wurde das Schmeer zerrinnen, wann man zur yeden ſolt 
fuͤnff Viertel des Centners haben; auch ſo wurden die 
rodten preuͤßniſche Fehl noch theuͤrer werden, ſie ſeind vor 
nicht wol feyl. 


7. Gelt begert eins Bauren Sun ann ſein 
Vatter. 

Ein Baur hett ein Sun ftudieren. Derſelbig im auch 
ein wuͤſt Loch in Seckel macht und die roten Pfenning 
dapffer außer bließ und doch nichts ſtudiert; dann es der 
Vatter nicht verſtund. Und ein Zeyt kam der Sun wider 
heim und wolt mehr Gelt holen. Den guten Man ſchier 
die große Vergeudung ſeines Suns verdrießen ward und 
auch ſeinem Seckel ſchier zuvil geweſen. 

Und eins Tags lud er Miſt, da ſtunde der Sun vor 
der Thuͤren und im zu. Da ſagt der Vatter: „Sun, 
was haißt ein Gabel?“ Antwurt der Sun: „Gaͤbelinum.“ — 
„Was haißt Miſt?“ Antwurt: „Miſtelinum.“ — „Was 
heißt ein Wagen?“ Antwurt: „Wagelinum.“ — „Ey,“ 
ſagt der Vatter, „ſo nim inn thauſent Teufel namen das 
Gaͤbelinum und wuͤrf das Miſtelinum uff das Waͤgelinum!“ 
Dem Sun die Miſtgabel inn die Hand gab und ſprach: 
„Das ſey fuͤrthin dein Schreibfeder, und laß ſtudieren ſtu— 
dieren ſein!“ 

Man findt manchen Sun, koͤnt er ſeinen Vatter und 
Geſchwiſterigen gar verderben und berauben, ſo thet ers und 
gedenckt nicht, das in ſein Vatter von ſeins Nutz wegen 
dahien verordnet hat. „Ja,“ ſprechen ſie, „mein Vatter 
verſtets nit; ich kan im wol das Sues durchs Maul 
ſtreichen. Wann ich ime als verthu, ſo will ich ein 
langen Spieß uͤber die Achſel nemen, ander Leuthen das 

ihr rauben, vil Witwen und Waiſen helffen machen, Junck— 
frawen ſchenden und alle boͤſe Stuck uͤben. Kumpt dar⸗ 
nach einer und ſcheußt ein Kugel durch mich, ſo bin ich 
der Marter ab und darff nicht ſorgen, das ich lang auff 
dem Beth ſtaͤrben lig.“ — O, da wuͤrt der Teufel gut 
Kirchweyhe haben, da lachent fie alle. Ach, ach, was ge 
dencken ſolche Leuth! Ich glaub, ſie glauben nicht, daß ein 
Hell ſey; ich acht, ſie glaubend nicht, das ein juͤngſt Ge— 
richt ſey, ſie mercken uff kein Teufel nicht. Wann aber 
Gott komen wuͤrt und ſagen: „Wa ſind ſolche boͤſe Buben?“ 
da wuͤrd es Kappen geben, da wuͤrt man woͤllen, man 
were frumb geweſen; aber es iſt alles vergebens, in Ab—⸗ 
grundt der Hellen muͤſſen ſie faren. Ach, wann doch einer 
bedechte die groß, unausſprechliche Freud, ſo die auserwoͤlten 
Kinder Gottes haben! Ach, wann doch einer bedechte die 
unmenſchliche, unableſchliche helliſche Pein, die die Ver— 
dampten leiden muͤſſen! Es were nit Wunder, das einer 
vor Forcht und Quell verzaget. Dieweil es aber nicht iſt, 
muß mans Gott bevelhen. 


8. Ein Baur laßt (mit Gunſt zu melden) ein 
Furtz und ſpricht zum Teufel, er ſoll ein Knopff 
daran machen. 

Ein verwegner, boͤſer Baur ſaß in einem Dorff, der vil 
Guͤter hett und ſehr reich war. Nun war es eben umb 
die Ernd, das er ſolt Schnitter auf dem Veld haben, die 
ihm das Korn und ander Fruͤcht abſchniten. So thauret 
in das Gelt uͤbel, das er den Tagloͤnern geben ſolt (wie 
dann der Reichen Gewonheit iſt, ye mehr ſie guts haben, 
ye karger fie find); derhalb er Tag und Nacht trachtet, 
wie er doch ſolche Fruͤcht on ſein Koſten moͤchte heim zu 
Hauß bringen. 

Und in ſolchem ſeinem Betrachten kam der Teufel in 

Menſchen Geſtalt zu ihm und fraget ihn, warumb er doch 
in ſo großen engſten leg; er ſolts ihme anzeigen, ob er ihme 
moͤchte behilflich ſein. Der Baur ſagt: „Lieber Bruder, 
ich hab vil Fruͤcht auff dem Veld, die ſoll ich nun alle 
Tag abſchneiden und heimfuͤren laſſen; ſo thauret mich 
nur das Gelt. Darumb vermeineſt du mir ein guten Rhat 
zu geben, ſo thu es!“ Der Teufel ſprach: „Wann du 
hernacher mein wilt ſein, ſo will ich dir die Frucht alle zu 
Hauß fuͤren.“ Der liſtig Baur, der wol getrawet den 
Teufel zu betriegen, bald antwort und ſprach: „Wann du 
drey Ding thun wilt, die ich beger, ſo will ich hernacher 
mit dir, wa du hien wilt.“ Der Teufel war ſolchs wol 
zufriden und fraget, was er thun ſolt. „Wolan,“ ſprach 
der Baur, „dieweil du dich ſolches underwunden haſt, ſo 
geh hien und thu mir alle Frucht on Schaden herein, die 
auff dem Veld ſtond! Wann ſolches geſchehen, ſo thu 
mir alles mein Holtz, das auff dem Veld und in den 
welden ligt, zu Hauß! Wann ſolches auch geſchehen, will 
ich dir weiters ſagen, was du thun ſolt.“ 

Der Schwartzman, den ſolches nit ſchwer daucht, bald 
hienging und die geheißenen Ding verbracht und bald wider 
zum Bauren kam, ihn fraget, was das dritt und letſt 
were. Nun hett der Baur am Morgen fru rohe Rüben 
geſſen, davon er wol fartzen mochte. Derhalb ein großen 
Furtz lies und zum Teufel ſprach. „Hoͤr, Bruder, fah den 
und mach ein Knopff dran!“ Solches ware dem Teufel 
unmuͤglich, hienzoge und den Bauren ſitzen lies. 


9. Ein Kochersperger ſagt, der Schreiber het 
Drack darauff thon. 

Zu Buchswiler hett auff ein Zeit ein Kochersperger 
etwas in der Cantzley zu handlen; dann er umb etlicher 
unruwiger Sachen halben, ſo er in ſeinem Flecken be— 

gangen, mitt einem Brieff von feinem Amptman gehn 
Buchswiler geſchickt ward. Die Herren Rhaͤt, als ſie den 
Brieff verlaſen und den Unfriden, ſo gemelter Baur be— 
gangen, verſtanden hetten, ſtelten ſie ihr gut Beduncken dar— 
uͤber, nemlich das gemelter Bawr von ſeinem Amptman 
gefaͤncklich ſolt angenummen und nach ſeiner Mißhand— 
lung geſtrafft werden. Nun hett aber der Secretarius, der 
den Bevelch an den Amptman ſchrib, kein Goldtſandt oder 
Strewbulfer auff ſeinem Tiſch ſtehn. Derhalb er hinder 
die Thuͤr gieng und ein wenig Kat oder Fegoten darauff 
ſtrewet. Der Bawr hinder der Thuͤr ſtund und wol ſahe, 
was der Herr Secretarius auff den Brieff thet, ſehr er— 
ſchrack und gedacht, die Sache wuͤrde nicht recht zugehn, 
doch den Brieff nam und den nach der Herren Bevelch 
dem Amptman antwurt. 

Nun der Amptman der Herren Bevelch vername und 
dem ſelbigen zu gehorſamen den Bauren nam und in Ge— 
faͤncknuͤs verſchloſſe. Als ſolches der Bawr ſahe, fieng er 
an und ſagt: „Botz verden Schwaiß rillen, es hatt mich 
wol eins zwey gedunckt, die Sach gang keyß Recht zu, da 
der Cantzel ſchreiber Drack auff den Brieff thon hatt.“ 
Diſer Red der Amptman und die Umbſtender lachen wurden, 
doch, den Bauren nichts deſtominder in Thurn legten und 
nach! ernanter Zeit ledig ließen. 


10. Ein wunderbarliche Prophecey, von einem 
Bawren gepracticiert, wie das die Gaͤnſe einander 
inn irer Spraach verſtehn. 

Im Voitland, nit weyt von Culmbach, da das weyt 
beruͤmbt Hauß Blaſſenburg gelegen, war ein Doͤrflein, 
darinn ſaß ein allter erfarner wolhabner Baurßmann, bey 
neuͤntzig Jaren alt. Diſer het ſein Leben lang vil verſucht 
und war zymmlich weyt und ferne geweſen. Imm Herpſt 

29 


aber an einem Feyertag ſitzen die Bawren bey einander, 
wie ſie pflegen, und ſchwatzen mancherley. Unter anderen 
tregt es ſich zu, das neuͤn Gaͤnſe daher tretten nach ein⸗ 
ander und ſchreyen: Da da da. Darzu hebt der Ganſer 
druͤber an laut zuſchreyen: ztza ztza ztza. Fehet der alte 
Bawr an: „Du mein Got! Gar wenig Leut werden be 
funden, welche die Wunderwerck Gottes betrachten oder 
recht allein anſehen; wir verſtehen ſie nicht, aber ohn allen 
Zweyfel muͤſſen ſie einen Verſtand drauß haben, dieweil ſie 
alle zufliehen.“ Die andern Bawren ſpotteten des Allten 
und ſprachen, ſie hetten ir Leben lang nit gehoͤrt, daß die 
Gaͤnß oder Huͤner einander vernemen ſolten. Hebt der 
allte Bawr an und ſaget: „Nun ich wolt nit allein mein Gut 
und Haab, die ich nit umb drey tauſent Gulden geben 
wolt, dran ſetzen, das ich wolt errathen, was ſie ſprechen oder 
wo ſie hynauß wolten, ſonder Leib und Leben, das etwas 
mehr iſt.“ Die Bawren ſein vil ſpoͤttiſcher dann zuvor 
unb treyben den allten, das er ſeiner Rede nachkomme, und 
wetten umb ein Faß Bier, das ungefähr ſiben Floren werdt 
war. Der Allte fehet an zu erzelen, was die Gaͤnß mit 
einander geredt, und ſpricht: „Sie gehen hinauß, das iſt ir 
Recht geweſt, undter den dritten Birnbawm und leſen die 
taygen Byrn auff.“ Wie man acht hat der Gaͤnß, ge 
ſchicht das alſo, wie geſagt iſt; ließen die andern zwen 
ligen, da ſo vol Birnen unter lagen als unter dem, da ſie 
doch verharreten; das gibt die Erfahrung. Und gewahn der 
Allte das Faß Bier. 


11. Ein geſchwinder Flegel, den ein Baur ſeim 
Knecht mittheylet. 

In einem Dorff Kolgarten genandt, ein halbe Meyl 
Wegs von Leiptzig, ſaß ein reicher Baur, der war ſonſt 
ein ſehr ſtein-frommer Mann, wie dann ein Stein auch 

fromm ift, aber man ftoft ſich hart dran. Der het ein 
boͤſen Knecht, den er foͤrchten mußt, und darzu im das Weyb 
bulet. Es tregt ſich aber einmal zu, das der Knecht an 
einem Sontag vonn einer Kirchwey heym kompt und faſt 
bezaͤcht iſt und den Bawren will tod haben und erwuͤrgen. 
Der Bawr nit langſamm und wuͤſcht in die Scheuͤren und 
nympt ein Flegel in die Handt und ſpringt zu dem Knecht: 
„Frid, Frid in allen Landen und in meinem Hauß!“ Der 
Knecht vonn Leder unnd auff den Bawren zu. Der Bawr 
ſagt: „Heintz, halt Frid, oder muſt Kuntz heißen.“ Der 
Knecht der reißt ſich hart, und der Bawr nit langſamm 
mit feiner Driſchel und ſchreyt: „Imm Nammen Gottes, 
iſt kein Frid, ſo ſey kein Frid!“ und ſchlegt den Knecht inn 
dem erſten Streych zu todt. Der Bawr wirdt gefangen 
und fuͤr Gericht gefuͤrt, und im ſein Leben abgeſagt. Faͤhet 
der Bawr an: „Lieben Herren, er wolt nit Frid halten, 
ſo hab ich in imm Nammen Gottes zu todt geſchlagen; 
het ich in inn aller Teuͤfel Nammen lebendig gelaſſen, ſo 
lebet er noch, und waͤr ich diſer Muͤh uberhaben, ja plaͤtz 
er mehr mein Weib, ſey er boͤß.“ Dieweyl aber der Baur 
reych war, ſtrafft man in umb tauſent Guldin, und war 
ſeines Lebens gefreyet. 


12. Wie ein junger Geſell eines Hirten Tochter 
beſchlafft, mit Verheyßung, ſo ſie es drey Tag ver⸗ 
ſchweige, woͤlle er ſie zu der Kirchen fuͤren, aber 
hernach ein ander name. 

Es iſt in einem Dorff ein reicher Baur geſeſſen; der— 
felbig under andern feinen Kindern ein Son het, der 
nach baͤwriſcher Art ein feiner gerader Geſell was. Nun 
het der Hirt im Dorff ein ſchoͤne Tochter, gegen der des 
Bawren Son in Liebe entzuͤndt, ſtaͤts gedacht, wie er doch 
die Junckfraw zu ſeinem Willen bringen moͤcht. Aber wol 

gedacht, ſolchs nit, dann er neme fie zu der Ehe, gefchehen 
kuͤndte, von des wegen er in großem Unmuth ſtunde. 

Doch eineſt ſich zu der Junckfrawen, die ine nit minder 
lieb hett, fieget, ſie batte, ſeines Willen zu pflegen, und wo 
ſie ſolches drey Tag verſchwig, wolt er ſie zu der Ehe 
nemen. Die gut Dierne, als ſie horte, das ſie des Bauren 
Son wolt zur Ehe nemen, ſich bald beſunnen hat und dem 
jungen ſeins Willens zu pflegen (die ſich one das nicht faſt 
bitten dorfft laſſen, zuſagte, doch das er ir das Verſprechen 
hielte). Der gut Jung war diſer Antwort auß der Maßen 
fro, wol gedacht, ſie es nicht lang verſchweigen wuͤrd. (Wie 
dann der Meidlin Gewonheit iſt, wann ſie zu einander 
kommen, fragt ne eine die ander: „Wenn iſt dein Bul bey 
dir geweſen?!“ — „Ey, wenn iſt deiner bei dir geweßt?“ 
So bekennen ſie dann einander und moͤgen ir eygen Schand 
nit verſchweigen.) 

Nun als der ſtoltz Knab ſein Kurtzweyl die gantz Nacht 
bey der Dierne gehabt und morgens der Hirt außtreyben 
wolt, die Tochter fein ſtillſchweigent von dem Jungen, der 
von Muͤde wegen der Arbeit, ſo er die gantze Nacht ge— 
habt, entſchlaffen, auffſtund, zu der Mutter gieng, bat ſie, 
ſie wolt dem Vatter helffen außtreiben; dann des Meyers 
Son bey ir lege und het ihr verheißen, wann ſie es drey 
Tag verſchwieg, wolt er ſie zu der Ehe behalten. Der 
jung, der ſchon erwacht war, der Tochter und Mutter 
Reden wol vernommen hette, zu im ſelbſt ſprach: „Das 
wirdt gut werden; ich hab ſchon gewunnen und dieſe Nacht 
vergebens gut Leben gehabt.“ Er wider thet, ſamb er 
ſchlieffe, und wartet, wann die Tochter wider kommen wolte. 

Als nun die Tochter ir Geſchefft mit der Mutter auß— 
gericht, ſich auffs ſtilleſt wider zum Beth fuͤgte, nider leget, 
nit anderſt vermeint, dann der Jung ſchlieffe noch ſtaͤts. 
Der Jung, als der wol gehoͤrt und vernommen, das die 

Junckfraw wider zu im kommen, nicht anderft thete, als 
ob er vom Schlaff erwachte, ſich gegen der Junckfrawen 
keret, ſein Armbroſt ſpannet und noch zu etlichen Malen 
abſchoße, darnach auffſtunde, heim zu Hauß gieng, ſich offter⸗ 
mals bey der Jungfrawen fand und beyder Willen ein Ge- 
nuͤgen thete. 

Nun begab es ſich, das der Baur, deß jungen Vatter, 
von der Freuͤndtſchafft gebeten warde, dem Jungen ein Weib 
zu geben, welchs auch alsbald geſchach. Und der Jung, 
der vor oftermals bey deß Hirten Tochter geweſen, mit ir 
ſein Willen gepflegt (von deß wegen er ſie auch nit eelichen 
wolt; dann er vermeint, ſie einem jegklichen zu willen wie 
im worden were und er ein boͤſen kauff thet), mit eines 
andern Bauren Tochter ſich verheyrate. Als nun der Tag 
der Hochzeyt vorhanden ware, und der Jung mit ſeiner 
newen Braut fuͤr die Kirchen trat wartende, wann man in 
wolt einſegnen, tratte des Hirten Tochter herzu, begeret, er 
ſolt ir das Verſprechen leyſten, wolt ime nicht zulaſſen, mit 
der newen Braut einzuſegnen. Und nach langem Balgen 
und Hadern letſtlich ſovil zwiſchen der Freuͤndtſchafft zu 
beyder Seyt gehandelt, das er deß Hirten Tochter fuͤr ihr 
Junckfrawſchafft ein Abtrag thun ſolte. 

Als nun der Kirchgang verbracht, die Malzeit, der 
Tantz und andere Gebreuͤch den Tag außgericht waren und 
beide newe Eeleut ſchlaffen gefuͤrt wurden, die Braut iren 
Breuͤtigam fragt, was doch den Morgen vor der Kirchen 
fuͤr ein Geſchrey und Tummel geweſen were. Darauff ir 
der gute Geſell alsbald antwortet und erzelt ir alle Ding, 
was ſich ſeinethalben und deß Hirten Tochter zugetragen 
hette. Die Braut unbedachtlich herauß fure und lachent 
ſprach: „Ey, wie iſt das ſo ein thorecht Menſch, das ſie 
es nit verſchweigen hat kuͤnden! Sihe, meines Vatters 
Knecht der iſt wol zwey Jar alle Nacht bey mir ge— 

ſchlaffen, und ich habs keinem Menſchen nye gefagt, auß— 
genommen dir habe ichs jetzt geſagt.“ 

Da ſolches der Braͤutigam vername, gedacht er wol, 
wie er an ein Stock gefaren were unnd Brot fuͤr Kuchen 
genommen hette, ſchwige ſtill, im ſelbſt gedacht recht ge— 
ſchehen were, das er an die fromme Tochter, die im allein 
zu willen worden, nicht gewoͤlt und eine, die vor lange Zeit 
eines andern Geſellin geweſen, erwoͤlt hette. 


13. Wie ein jung Geſell einer ein Kind im 
Schlaff macht. 

Eine gute ſchlefferige Diernen geweſen iſt, die auch 
lieber vergebens geſchlaffen hette weder umb Gelt ge— 
arbeitet. Dieſelbig auff ein Zeyt von irer Mutter inn 
Garten geſchicket wurd. Nun die Diern, als ſie in 
Garten kommen, iſt ſie entſchlaffen; nicht weiß ich, ob ſie 
die vergangen Nacht gewachet oder ob ſie muͤd vom Graben 
worden. 

Nun was aber ein junger mutwilliger Geſell inn dem 
ſelben Flecken, dem kein Boßheit zu vil ware, der der 
Jungkfrawen Weiß mit dem Schlaffen wol wißte. Und 
einsmals ſich begab, das er fuͤr den Garten gieng, die 
Jungkfraw ſahe auff dem Rugken ligen und ſchlaffen; wol 
gedacht, ſie nit leichtlich erwachen wurde, derhalben ihm 
ſein Heyl zu verſuchen ware. Nun er beſan ſich nicht 
lang, tratt inn Garten und fing an mit der Jungk— 
frawen, die da ſchlieff, zu ſchertzen und macht des 
Schertz ſo vil, das die Jungkfraw ſchwanger ward. Und 
als er ſein Sechlin gemacht, ir ein Birn darauff legt, 
darnach wider auß dem Garten vonn yederman ungeſehen 
gienge. 

Als aber die Jungkfraw erwachet, ſich geſchwecht fande, 
doch nicht wußte von wem, trawrig zu Hauß gienge, irer 

Mutter alle Sach klagen ward, die fie zu ſolchem hefftigk— 
lich ſchlug. Damit ihr dannocht nicht geholffen wardt, 
ſonder den Schaden ir ſelbs behalten mußt. 


14. Von einem groben ungehobleten Bauren. 


Ein Schloß lag hoch uff einem Berg und unden ein 
Dorff daran, gehort zu dem Schloß. Darauff ſaß ein 
Witfrauw, die das Schloß und Dorff widems weiß beſaß 
und inhielt. 

Zu deren kam einsmals irs Meyers Sun in dem 
Dorff und bracht ir Opffel. Sie fragt: „Lieber Sun, was 
thut der Vatter?“ Er ſagt: „Ich waiß nit; ich mein, er 
fuͤrt Miſt uff die Acker; dann er iſt daniden im Dreck 
bitz an die Knuͤh geſtanden und Miſt geladen.“ Die Fraw 
ſagt: „Du biſt ein grobs Hoͤltzel. Wenn du fo unfletig 
reden wolſt, ſo ſolteſt vor ſagen: Mit Urlaub, Frau. Sitz 
nider jetzund, iß und trinck und gang dann wider heim!“ 

Er ſaß nider, aß und tranck. Die Fraw manet in, 
das er dapffer eſſen und trincken ſolt, darnach ſich wider 
heym machen. „O ja, liebe Fraw,“ ſprach er, „ich friß 
wie ein Mor und ſauff wie ein Kuwh.“ — „Ey,“ ſagt die 
Fraw, „du grober Kegel, es iſt doch weder Zucht, Weiß 
noch Geberd bey dir. Heyß morn dein Vatter ſelber heruff 
komen! Der iſt nit als unfletig, als du biſt.“ 

Der gut Kerly zohe heim, hieß den Vatter uff morgen 
zu der Frawen komen. Er thets. Die Fraw ſagt im, 
wie ſein Sun alſo ein holdſeliger, zuͤchtiger Knecht wer, 
ſagt, er ſolt in ſtraaffen und weiſen, das er Zucht und 
Vernunfft lerete und nit alſo ein wuͤſter Unflat were. „Ja,“ 
ſagt der Bawr, „gnedige Fraw, mein Sun iſt eben zuͤchtig 
wie mein Pferd Griſe; das ſcheißt und bruntzt hinden her- 
auß. Aber ich binn nit deſter weniger zornig, das er alſo 
ungezogen iſt; ich wils im auch nit ſchencken. Ja, wann 

ichs im nachlaß, gnedige Fraw, fo follend ir mir aller 
hinderſt ins Arßloch blaſen; ich wil euch frei ſtill heben.“ — 
„Ey nun blaß dir der Teuffel ins Loch!“ ſagt die Fraw. 
„Dem heb auch ſtil, du grober, ſchnoͤder Unflat! Du biſt 
doch vil unflaͤtiger, wuͤſter und feindtſeliger dann dein Sun. 
Wem wolte er doch billicher nachſchlagen dann eben dir! 
Mach dich auch hinweg, das ich dich nit mehr ſehe mit 
deiner unflaͤtigen, wuͤſten, groben, ungereumpten Weiß!“ 

Alſo zohe der Bawr auch heym; und was Vatter und 
Sun gleich hoͤflich geweſen, hetten ſich wol gehalten ander— 
halben Tag. Was die Alten ſungen, lerten die Jungen, 
iſt ein alts Sprichwort. 


15. Ein Fraw ſagt, wann ſie ſchlottert, muͤßt 
ſie bey dem Pfaffen ligen. 

Ein Pfaff in einem Dorff het große Kundtſchafft in 
aines Bawren Hawß inn ſeiner Pfarr und auch der 
Baͤwrin zu lieb mehr inn das Hawß gieng, weder das er 
die Kinder lernet das Vatterunſer bathen. Und ains Tags 
als er den Bawren abweſend wußt, er inn ſein Hawß zu 
der Baͤwrin gieng, die er eben fand ein Muß oder Haͤbern— 
brey zu eſſen; da er bald zu ir ſaget: „Baͤwrin, lug, ſchuͤtt 
nit! du muſt ſonſt bey mir ligen.“ Als ſolches die 
Baͤwrin hoͤret, ſchuͤttet ſie den Loͤffel voll Muß gar auff 
den Tiſch, damit der Pfaff Urſach hab, ſie weyter anzu— 
taſten. Und da der Pfaff ſahe, woran es der Frawen lag, 
ſie bey dem Armm nam und auff das Bettſtatlin, ſo inn 
der Stuben ſtund, fuͤret. Was er da mit ir machet, weiß 
ich nit. Ich bin nit darbey geweſen. Nun ſaß aber ein 
kleines Buͤblin auff dem Tiſch, das mit der Baͤwrin muß 
geſſen het und alle Wort gehoͤrt hette, was der Pfaff mit 
der Frauwen geredt, und auch wol ſahe, was fuͤr ſeltzam 
abendthewr mit ir imm Betlein brauchet, aber ſich, als das 

nichts umb ſolche Sach wuſt, nichts bekuͤmmern ließ, fonder 
fuͤr ſich aße und eben luget, das es nit ſchlottert, ſonſt muͤſt 
es auch beym Pfaffen ligen. In ſolchem der Baͤwrin 
Mann kam, den aber die Baͤwrin, eh er zum Hawß kame, 
erſehen hette und den Pfaffen bald in Stubenofen ver 
ſtecket; und ſie ſich wider nyderſetzet, anfieng zu eſſen, zu 
gleicher Weyß, als wer ſie nye auffgeſtanden. Und der 
Bawr, der hungerig war, ain Löffel name und mandlich 
aſſe. Nun das Kindlin, das ſeines Vatters auch ubel 
forcht, zu ime ſagt: „Mein lieber Vatter, lug, daß du nit 
ſchlotterſt, du muſt ſonſt auch beym Pfaffen ligen. Unnſer 
Mutter hat geſchlottert, da hat ſie muͤſſen beim Pfaffen 
ligen.“ Als ſolches der Mann hoͤret, fraget er: „Wo iſt 
der Pfaff?“ Dem das Knaͤblin bald antwort: „Er ſteckt 
imm Kachelofen.“ Die Frauwe, die wol wuͤſt, was ir 
Mann fuͤr ein Cuͤntzlin war, bald herfuͤr wiſchet und ſagt: 
„Lieber Mann, thu ime nichts! dann er iſt ein heilig 
Mann. So ſolt du deine Haͤnde nicht in heyligem Blut 
verunraynigen. Und wann du in ſchon zu Todt ſchliegeſt, 
ſo muͤßteſt du auch darumb ſterben; waͤre dir dann ſo wol 
geholffen? Aber wann du ye ſolche Schmach, die er dir 
an mir bewiſen hat, nicht willt ungerochen laſſen, ſo duncket 
mich diß der beßt Rath, und ime auch kein groͤßere Boß— 
hait thun kanſt, dann du nemeſt ime ſein Huͤtlin, das er 
ohn ein Huͤtlin muͤßt haim gehen. Ey, wie wurden dann 
die Leuͤth ſein ſpotten, wann er ohn ein Huͤtlin gieng!“ 
Diſer Rath gefiele dem narrechten Jeckel wol; fuͤr den 
Ofen kam, den Pfaffen hieß herauß gehen. Der Pfaff ſo 
baider Red in der Stuben wol gehoͤret hette, unverzagt auß 
dem Ofen kroche. Dem der Bawr alßbald ſein Huͤtlin 
name und zu im ſprach: „Ziehet hin, mein Herrlin! Alſo 
ſoll man euch Geſellen thun, die ainem beym Weybe ligen.“ 
Nun der Pfaff zoge ohne ſein Huͤtlin biß fuͤr die Thuͤr. 

Und wie er für die Thür Fam, ſagt die Fraw zu dem 
Barren: „Keine größere Schalckhait Fündeft ime yetzt thun, 
weder wann im das Huͤtlin nachwurffeſt, daß die Leuͤt ſehen, 
fo wurden fie erſt fein gar hefftig ſpotten.“ Deß der 
Gulemayer auch vol zufriden was, dem Pfaffen ſein Huͤtlin 
nach zu der Thuͤren außwarff. Deß der gut erbar Herr 
wol zufriden was und ſich hernacher ohn alle Sorg bey 
der Frawen fand, Gott gebe, ſie het geſchlottert oder nit. 


16. Ein unmuͤglicher Fratz, von einem Geyſt⸗ 
lichen einer Geyſtlichen gethan. 

Die Sprichwoͤrter fehlen nit, darumb auch das nit er 
logen iſt: gleych und gleych geſellen ſich gerne, derhalben 
kein Wunder iſt, das ein Muͤnch ein Nunnen pletz, die— 
weil es Geſchwyſterkind ſeind, wann es allein recht zu— 
gangen waͤre; auff das aber die gewaldige Hiſtoria bekandt 
wurde, hab ich es woͤllen erzelen, wie es an im ſelber er 
gangen iſt. Zu Wirtzburg in Francken was ein Kloſter, 
darinn waren Münch und Nunnen unter einem Tach, kun— 
den doch nicht zuſammen. War aber ein Gytter einer 
Thuͤr groß gemacht; da kamen die Bruͤder zu den Schweſtern, 
ſie auß bruͤderlicher Lieb zu troͤſten, unter welchen war ein 
junger ſtarcker, mit Nammen Bruder Veit, der ſeine ſtat 
mit Eſſen, Trincken wol vertreten kunde; aber gelehrt was 
er ſonderlich nit, acht ſich auch keiner Kunſt; beten den 
Pſalter mit den Nunnen, verſtunden auch wie ſie ſo vil als 
gar nichts. Wie aber einmal Bruder Veit bey naͤcht— 
licher Weyl fuͤr das Gitter kompt, und Schweſter Bri— 
gitta darfuͤr ſteht, ſpricht Bruder Veit: „O liebe Jungk— 
fraw Brigit, rath, wie mirs leit!“ Die Schweſter verſteht 
die Kreyden und macht ſich nahe zu dem Gitter, desſelbigen 
gleychen auch Bruder Veit, und wie dann die Nacht 
nyemannts Freundt iſt, macht Bruder Veit der Jungk— 

frawen Brigitten ein Kind zu dem Gitter hinein. Da ift 
Noth verhanden geweßt. Solche Gaben haben die Geiſt— 
lichen, das ſie nit weltlich ſein und verſchloſſen bey ein— 
ander wohnen und nicht deſtoweniger Huren und Buben 
ſein, und ſolt es durch ein Gitter hinein geſchehen, das 
fromme Leuͤt wol wiſſen, was fuͤr ein geſuͤndlein iſt. 


17. Ein Pfaff verleurt ſein Buppenhan. 

In einem Dorff ſaß ein Pfaff, dem kein Buberey mit 
Weybern zu vil was, wie ſchier aller Pfaffen gewonheit iſt. 
Der ſelbig Pfaff under andern Weibern, ſo er an ime 
hangen hett, ein reiche Beurin bulet. Und des Nachts 
kam er allwegen zu ihr fuͤr das Fenſterlin, wann ſie beim 
Monſchein ſpanne und ſchwetzet mit ihr. So lag dann der 
Baur auff einem Bret hinder dem Ofen und het ein alte 
Lauten, darauff ratzet er fuͤr die lange Weil, und damit 
kundt er nicht hoͤren, wer mit der Frawen redet. Wann 
dann die Fraw Zeit daucht, hieß ſie den Mann ſchlaffen 
gehn und ließe den Pfaffen zu ihr hienein. 

Nun was aber ein junger Geſell im Dorff, der wuſt 
wol, das der Pfaff des Bauren Fraw bulet. Derhalb 
zum Bauren ging und ſprach: „Baur, woͤlt ir mir ewern 
Hoff geben, ſo wil ich euch dienen, biß ewer Fraw weder 
teutſch noch welſch kan und dannocht noch bey friſchem ge— 
ſundem Leben ſein muß.“ — „Gott,“ gedacht der Baur, 
„du muſt mir lang dienen, biß mein Fraw weder teutſch 
noch welſch kan.“ Zum Knecht ſprach: „Wolan, es ſey 
ime alſo. Wann du mir dienſt, biß mein Beurin weder 
teutſch noch welſch kan, ſo will ich dir mein Hoff fuͤr 
eygen geben und den Kauff vor redlichen Leuten beſchließen.“ 

Nun der Knecht ſtund in Dienſt und fieng an zu 
dienen. Und als er yetz ein Zeitlang gedienet hette, begab 
ſich eins Tags, das des Bauren Fraw abermals den 

Pfaffen befcheiden hett. Zum Bauren, feinem Meiſter, 
ſprach: „Meiſter, geht heint die Nacht nicht on ewer Fraw 
ſchlaffen! Dann ſie hatt den Pfaffen zu ihr beſcheiden.“ — 
„Iſt gut,“ ſprach der Baur, „laß nur mich machen!“ Und 
als man zu Nacht geſſen hett, nam der Baur ſein Lautten 
und legt ſich auff das Brett hinder dem Ofen und fing 
an zu ſchlagen. „Ey,“ ſagt die Beurin, „du darfſt mein 
nicht warten. Geh nur hien ſchlaffen! Ich will noch ein 
Stund oder zwo beim Monſchein ſpinnen, damit wir auch 
leinwath uͤberkummen.“ — „Nein warlich,“ ſprach der Baur, 
„ich thu es nicht. Du muſt gehn, Gott geb, wie ſawr du 
darzu ſiheſt.“ Die Fraw ſich weret, als hefftig fie kundt; 
aber es al fie nichts, ſunder mit dem Mann ſchlaffen 
gehn m 

und als die Fraw ſchlaffen kam, der Knecht ein Schleyer 
nam, den umband und ſich mit der Kunckel an das Fenſter, 
da die Fraw gewon was mit dem Pfaffen zu ſchwetzen, 
ſetzet und des Pfaffen wartet. Über eine kleine Weil kam 
der Pfaff und fieng an mit dem Knecht, den er meinet die 
Beurin ſein, zu ſchwetzen. Und da den Knecht Zeit daucht, 
anhub und ſprach: „Mein lieber Herr, ich kan heint nicht 
zu euch kummen; dann mein Mann ligt hinder dem Ofen 
und ſchlafft. Aber gebt mir den Ewern! So iſt es eben 
als genug, als wert ihr ſelbſt bey mir.“ Der Pfaff ſein 
Pupenhan, der eben zur ſelben Zeit wol geruͤſt ſtund, zum 
Fenſter hienein bott, den ime der Knecht von Stund an mit 
einem Meſſer herabſchnitt. Ach Gott, ach Gott, der gut 
Herr fein etcetera Bundtſchuh verloren hette, traurig heim— 
zoge; dargegen der Knecht froͤlich warde. 

Und als es am Morgen Tag warde, kam der Beurin 
fuͤr, wie der Pfarrherr kranck were. Derhalb ſie ein Huͤnlin 
zuſetzet und zum Mann ſprach: „Ich will gehn ſehen, was 
unſer Herr Pfarrherr thut, und hab ihm ein Huͤnlin kochet.“ 

Als nun das Huͤnlin kochen was, gieng fie wieder hienein 
und ſaget: „Wolan, ich will gehn. Und bleib du die— 
weil daheim!“ Dieweil aber die Fraw in der Stuben 
was, ging der Knecht in die Kuchen und nam das Huͤn— 
lein aus dem Hafen und legt des Pfarrhers Armuͤtlin, 
welches er ihme abgeſchnitten, darein, fraß das Huͤnlin und 
lies diſes ligen. 

Nun die Fraw den Hafen nam und nicht wider zum 
Huͤnlin luget, ſonder den nechſten zum Pfaffen ging und 
den, ſo beſt ſie mocht, troͤſtet und ſprach, ſie hett ime ein 
guts Huͤnlein kochet, das ſolt er eſſen von ihrentwegen; da— 
mit ein Zinnlin nam und das Huͤnlin anrichten wolt. Ach 
Gott, da war es des Pfaffen Penitentzer. Die Fraw uͤbel 
erſchrack, nicht wuſt, was es war. Und als ihne der Pfaff 
erſahe, gedacht er wol, es were ſein Entenſchnabel, bald zur 
Beurin ſprach: „O liebe Beurin, gebt mir ewer Zung in 
mein Mundt! Mir iſt, ich wuͤrd geſundt darvon werden.“ — 
„Ja, mein Herr, gern,“ ſagt die Beurin, dem Pfaffen die 
Zung in Mundt gab. Und der Pfaff, als der da meinet, 
ſie hett ihme den ſeinen abgeſchnitten und ihme erſt den 
ſelben zu Trotz kochet, der Beurin bald die Zungen abbiß. 
Ach Gott, die gut Beurin hett ihr Zung umb Unſchuld 
verloren, heim kam und gern geredt hett; ſo kundt ſie nichts 
anders ſagen dann „Lell, lell, lell, lell“. 

Als ſolches der Knecht hort, dratt er bald herfuͤr und 
ſprach: „Baur, yetz hab ich den Hoff redlich gewunnen. 
Dann die Beurin kan weder teutſch noch welſch, ſunder al— 
weg ſpricht Lell lell. Kuͤndt ihr ſagen, das es teutſch oder 
welſch iſt, ſo will ichs gern verloren haben.“ Ach Gott, 
was wolt der gut arm Baur thun? Er kundt weder 
teutſch noch welſch aus ſeiner Frawen Lellen machen, ſunder 
dem Knecht ſein Hoff gab; und er daraus zog und fuͤrt— 
hien ſein Leben im Ellendt verzeret. 

18. Ein Pfaff zeert zu Abendt und ſchiſſe hinder 
den Ofen. 

Zwen Tag vor Weihenachten kam zu Straßburg ein 
grober, toller Pfaff, genannt Pfaff Holch, zur Lungen in 
das Wirtshauß, wolt ein halb maͤßly Weyn trincken und 
ſich wermen; dann er hielt nit ſelber Hauß. Er zecht all— 
gemach, ſo nimpt der Wirt ein Hafen und bruntzt in hinder 
dem Offen in der Stuben vor dem Pfaffen gar voll und 
ſtellt in bey dem Pfaffen under die Banck, das der Rauch 
fein uͤberſich dem Pfaffen in die Naſen gieng. Der Pfaff 
fragt, was der Unluſt bedeutet. Der Wirt ſagt, er wolt 
ein Letze hinder im laſſen; er muͤſt uff den mornigen Tag 
außziehen, er wuͤrd in die Wantzenaw komen und da wirt— 
ſchafft halten. Pfaff Holch ſchweig, gedacht: „Ich will dich 
mit gleicher Muͤntz bezalen.“ 

So bald der Wirt aus der Stuben kumpt, ſo hofiert 
der Pfaff am aller warmiſten hinder den Ofen, da der 
Wirt in den Hafen gebruntzt hett, ſetzt ſich wider nieder, 
nam ſich nichts an. In dem kumpt der Wirt wider in die 
Stub gegangen, ſchmackt den Braten hinder dem Offen; 
dann es ſtanck ſeer bitterlich uͤbel in der Stuben. Er was 
ſchellig uͤber den Pfaffen, fragt, warumb er im in die Stuben 
geſchiſſen hette und darzu hinder den Ofen an das aller— 
waͤrmiſt Ort, ein ſollichen Geſtanck gemacht. Der Pfaff 
ſagt: „Darumb daß du morgen wilt weichen, ſo haſtu den 
Hafen auch hinder dem Ofen voll gebruntzt und mir fuͤr die 
Naß geſtellt, daß ich in ſchmacken ſol. Darumb aber, das 
ich nit will mit meinem Weichen warten bitz morn, ſunder 
will yetzunder weichen, fo hab ich gar hinder den Ofen 
ghofiert. Schmeckt er dir nit, fo trag ihn hienaus und 
zihe darnach aus, wann du wilt.“ 

Hiemit gienge Pfaff Holch ſein Straß, es hette im 

gleich golten, ob er ſich mit dem Wirt het follen hauten 
oder nitt, und ließ den Dreck hinder dem Ofen am warmen 
ligen. Das iſt Korn umb Saltz geben. 


19. Ein junge Cloſterfraw gehub ſich uͤbel, da 
ir das Haar an der Thochter wachſen wolt. 

In dem Cloſter Craufftal was vor Zeiten ein junge 
Junckfrauw einkommen. Da ſie Profeß het gethon, ward 
ſie der Eptiſſin geben, ſie in der Zucht und cloͤſterlichen 
Weſen zu informieren und underweiſen. Als ſie nun an— 
fieng zu iren Jaren kommen, da hub ir das Haar an 
dem Runtzeval an zu wachſen. Sie ſahe es, erſchrack, 
vermeint, es were etwan ein Sach zu einer kuͤnfftigen 
Kranckheit, fieng an und gehub ſich uͤbel, wolts doch nie— 
mants offenbaren. 

Zu letſt ward ſie von der Eptiſſin bey der Gehorſame 
gezwungen, ihr Anligenn anzuzeigen. Sagt ſie: „Gnedige 
Fraw, ich weiß nit, was mir fuͤr ein Pletz mit Haar unden 
an dem Bauch zwuͤſchen den Beinen wachßt, und ſind die 
Bein und der Bauch glat und hond kein Haar. Ich forcht 
übel, daß es etwas boͤſes bedeute.“ Die Eptiffin gab ihr 
Antwort, ſprach: „Laß michs ſehen!“ Sie hub ſich uff und 
zeigts ihr. „Ja,“ ſagt ſie, „du Herrin, laſt du dich das 
alſo kuͤmeren? Es iſt ein Ketzlin, und ich hab ſelbs alſo 
ein Katz zwuͤſchen meinen Beinen.“ Die Jung wolts nit 
glauben, ſie hett ſie dann auch geſehen. Sie hube ſich auch 
uff und zeigt ſie der jungen. Als ſie die Katz geſehen, 
ſagt ſie zu der Eptiſſin: „Gnaͤdige Fraw, wie hat ewer Katz 
alſo ein groß weit Maul?“ — „Liebe Tochter,“ ſagt die 
Eptiſſin, „ſie hatt ihre Tag ſo vil großer Ratten erbiſſen. 
Wann dein Katz, als ich hoff, ſovil Ratten auch mit der 
Zeit erwuͤrgen wuͤrt, wie die mein, ſo wuͤrt ſie ein Maul 
uͤberkommen meiner gleich.“ 

Die jung Nunn was fro, das ir die Katz nur am 
Leben nit ſchedlich was, und ließ alſo das Haar fuͤrt an 
wachſen, was guter Ding, biß mitler Zeit der Bart ir 
auch geſchoren ward. 


20. Ein Cloſter wuͤrt viſitiert, darin wuͤrt ein 
junger Geſell gefunden. 

An einem Ort eines Landes was ein reichs Fruwen 
oder Nunnen Cloſter. Die ſelbigen fuͤr yederman fuͤr Heylig 
leut geachtet wurden, aber die Sach umb ſie gar ein 
andere Geſtalt hett, weder ſie fuͤrgaben. Dann ſie hetten 
ein jungen geraden ſchoͤnen Juͤngling under ihnen, dem 
ſie Nunnen Kleyder angelegt hetten; derſelbig nun etliche 
junge Nuͤnnlein oder Cloſterfrewlin gemacht hett. Und ich 
waiß nicht, ob mans etwan hett hoͤren ſchreyen oder wie 
es zugangen, ye die Herren Superattendenten wolten dis 
Cloſter viſitieren. Gott geb, es wer den Nunnen lieb 
oder leid. 

Nun gedachten ſie, wie ſie doch den Sachen tun ſolten, 
damit man nicht innen wuͤrde, das ſie ein Mansbild under 
ihnen hetten; und ihne doch nicht verbergen dorfften, dann 
er war in die Zal der andern Nunnen gerechnet. Deshalb 
bey ihnen ſelbſt befunden, das er ſolte ſein Entenſchnabel 
an ein Faden binden und den unden hiendurch ziehen und 
den Faden oben am Halß anbinden; ſo wuͤrde das Har 
ihne verdecken, damit ſie nicht erkennen kuͤndten, ob er ein 
Mann oder ein Fraw were. 

Die guten ungeſaltznen Nuͤnnlein meinten, ſie hetten die 
Sach recht verſehen, und die Superattendenten ſampt den 
Hebammen hienein ließen, da ſie alsbald nackend ausgezogen 
wurden. Ach Gott, der gut Geſell, als er ſahe die guten 
Nuͤnnlein mit den ſchwartzen Fledermeußlin zwiſchen den 
ſchneeweißen Beinlein da ſtehn, ward ihm das Hertz, ich 

mais nit woh, lachen, und ward der Faden zu ſchwach, 
derhalb ihme der Entenſchnabel auffſtracket. Da ſahe man 
offentlich, was fuͤr frumme Nuͤnnlein im Cloſter waren. — 

Man meint, wann man ein Junckfraw in ein Cloſter 
thu, ſo hab man ein gut Werck und Gott gefellige Sach 
gethan; dann da muͤſſen ſie Junckfrawen bleiben, daran 
dann Gott ſunders Gefallen habe, zu gleicher Weiß als ob 
aus Menſchen Stein werden muͤßten. Ich ſag aber, das 
die Nunnen und Cloſterfrawen beſſer Sach haben dann die 
weltlichen heraußen mit Eſſen und Drincken, desgleichen 
weltlichen Freuden, die die Natur begeren iſt, dasſelbig auch 
wol baß verhelen und verbergen kuͤnden dann die heraußen. 
Dann wann ſich eine außerthalb den Cloͤſtern mit einem 
Mann uͤberſiche, ſo waiß es die gantze Statt, das gantz 
Dorff, und geht ein ſolche Schand uͤber die arm Dochter, 
das ſie woͤlt die Zeit im Rein biß an Halß geſtanden 
ſein. Aber in den Cloͤſtern waiß mans nicht, bevorab die, 
ſo verſchloſſen ſind und ſich fuͤr gar heylig ausgeben, das 
ſind ſchier die groͤſten Huren. Dann gewonlich geſchichts, 
wann ein ſolch Cloſter zerſtoͤrt wuͤrt, ſo findt man Kinder 
beim Dotzet. Das heißt fein heylig Weſen getriben. Noch 
dannocht woͤllen ſie den Nammen nicht haben, ſind fromb 
gaiſtlich Leut, betten Gott fuͤr die Weltlichen, ſo heraußen 
in ſuͤndtlichem Leben ſtecken. Ey, ſie betten, das ſie das 
helliſch Fewr mit ihrem Weſen verbrenn. Solt ein ſolche 
verzweyflete Hur, die ſich dem armen gemeinen Volck fuͤr 
heylig fuͤrgibt und ein Hur zu hinderſt iſt, fuͤr mich bitten, 
wuͤrd es laider ſchlecht gebettet ſein; ja ich hett Sorg, ich 
muͤſt ſampt ir in Abgrundt der Hellen faren. 

Kein beſſer Ding iſt nie herfuͤr kummen, ſo lang die 
Welt geſtanden iſt, als da der Lauter iſt auffkummen, der 
den Fuͤrſten hatt eingeben, das ſie ſollen die Gots chett 
ſchier geſagt Hur) Heuſer abbrechen, zerſtoͤren, dasſelbig Gut 

nemmen, Kirchendiener und frumme Prediger daraus erhalten, 
allmufen geben, dadurch ver frey an Tag kumpt ihr Huren— 
werck. Iſts aber nicht ein teufliſch verflucht weſen, das ſie 
in den Speluncken in den Cloͤſtern ſitzen, betten und leſen, 
und wiſſen und verſtehn nicht, was ſie betten oder leſen! 
Darzu ſind etliche, die vil lieber arbeiten wolten, das ihn 
die Schwart kracht, und dannocht in der Kirchen ſitzen 
muͤſſen und blerren, und ſolt ihn der Hertzbendel daruͤber 
zerſpringen. Ey, iſt dann das fo ein ſchon gebett? Ey, 
wie iſt es Gott ſo angenem! Wie lautet es ſo wol vor 
ſeinen Ohren! Gleich als ob man alt Haͤfen die Stiegen 
hienab wuͤrff. Er ſpricht ye: „Das Gebett, ſo gezwungen 
geſchicht, gilt nichts vor meinen Ohren; ich wils nicht 
hoͤren.“ Wie vil weniger wuͤrt er hoͤren deren Gebett, 
die nicht wiſſen, was ſie betten! Sihe, wie ſitzen wir 
dann ſo wol, wann Gott unſer Gebett nicht hoͤren will! 
So haben wir unſere Heuſer, Acker und Matten vergebens 
die Cloͤſter geſtoßen, die Nunnen hand vergebens wol darumb 
gelebt. 

Es geſchicht uns aber Recht. Wir woͤllen uns heut 
bey Tag nichts daran keren; gott geb, was alle Prediger 
ſagen uns, uns vor ihn warnen, ſo muͤſſen nichts deſtowenger 
unſer Kinder hienein. Das Gut dauret uns nicht, ſo wir 
mit in hienein ſtoßen; es iſt hernach als heylig Ding, und 
vermaͤhlen dardurch unſere Kinder Gott. Ja, dem Teufel 
vermaͤhlet man ſie, der alsbald Gewalt uͤber ein ſolche 
Perſon gewint, auch nicht von ihr weicht, biß er ſie mit 
ihm in Abgrundt der Hell gefuͤrt hatt. Ja, das bedencken 
wir nit, wir glaubens nit. Das thut, das keiner von unden 
heruff kumpt und ſagts uns. Und vergeſſen des Texts 
fein, den Lucas am ſechzehenden Capitel beſchreibt, da der 
reich Mann an Abraham begert, er ſolt doch einen von den 
Verſtorbnen zu ſeinen Bruͤdern ſchicken, der ihn ſolche Pein 

anzeigt; dann wann einer von den Doten aufferftund, 
wuͤrden ſie ihm glauben. Da Abraham antwort: „Sie 
haben Moyſen und die Propheten; die hoͤren ſie. Glauben 
ſie den nit, ſo glauben ſie auch nicht, wann einer von den 
Thoten ufferſtund.“ Darumb hilfft es nicht, wir glauben 
den Predicanten nicht, die unſere Propheten ſind, werden 
noch vil weniger glauben, wann einer von den Todten her— 
kaͤm. Wuͤrt auch gar kein Glaub nit in uns kummen, 
bis Chriſtus ſelbſt kumpt und lehrt uns glauben und macht 
ein End an ſolch gottloß weſen, welches, ob Gott will, bald 
geſchehen wuͤrt. 


21. Ein unerhoͤrter Betrug, von einem jungen 
Maͤgdelein einem Muͤnche gethon. 

Ein junges Maͤgdelein beichtet einsmals einem Dar: 
fuͤßer Muͤnnich, welche die aller Hailigſten ſein woͤllen, und 
befindt ſich doch nit alſo in der That, wie dann ein Nolk 
bruder des Ordens ſich uͤbet und an Tag gab, der ein 
Baͤurin umb ein par Eyer und Kaͤß ſtropurtzelte; einem 
ſolchen hayligen Vatter bekennete das gute Diernlein ſeine 
Suͤnde. Wie aber der gotloſe Muͤnch anhielte und wolt 
alle Haimligkeit wiſſen, fraget ſie auch, ob ir dergleichen 
nit traͤpmete, dann dieſelbigen nichts deſtominder Sünde 
waren, die man im auch offenbaren muͤſte und in keinen 
Wege verhalten, ſprach ſie: „Ja lieber Herre, es hat mir 
wol etwas vorlengſt getraumbt, aber ich ſchaͤme mich, ſolchs 
zu ſagen.“ Der Münch hielte an und wolt es wiſſen, 
dann er gab fuͤr, er kuͤnde ir ſonſt keine Abſolution ſprechen. 
Fienge das Maͤgdlein an: „Mein lieber Herre, es hat mir 
getraͤumbt, wie das einer bey mir gelegen ſey und hab in 
mir, mit Urlawb vor ewer Hayligkait, hinein gethan.“ Der 
Muͤnnich antworte: „Mein Tochter, das iſt eben ſovil als 
hetteſt du es mit der That verbracht, du muſt auch darumb 

büffen, als waͤre es rechtſchaffen geſchehen.“ Das Maͤdlein 
erſchrickt und bitt den Muͤnch, das er das beſte thun woͤlte, 
dann er gab fuͤr, ſie muͤſte gehn Rom oder ſonſt zu einem 
penitentzer, und ſaget, ſie woͤlte im wol lohnen, ließ in auch 
zwen Guldin ſehen. Dem Muͤnnich ſtanck das Mawl nach 
den Goldgulden, und ſprach: „Es iſt war, mein Tochter, 
wir haben ſovil gewallt als der Bapſt oder ein Penitentzer, 
derhalben Sant Franciscus eben ſo wol fuͤnf Wunden hat 
als Chriſtus. Aber mein Tochter, wir duͤrffen kein Gellt 
anruͤren. Auff das du aber nit ſo ferne und weyt ziehen 
duͤrffeſt, dann es yetzund unſicher auff der Straßen iſt, fo 
ſtecke ſie mir allhie inn das Loͤchlein.“ Dann der Muͤnch 
ein zerriſſene Kappen an het und imm lingken Ermel ein 
Loͤchlein. Der Münch ſahe ubel, und das Maͤdlein thet, 
als ſteckte ſie im die zwen Goldgulden in den Ermel, und 
bhielt ſie nicht deſtoweniger. Der Muͤnch abſolviert ſie ge— 
ſchwind wie der Wind. Das Maͤdlein wirt fro und wuſcht 
darvon. Wie nun das Maͤdlein hinauß kompt, ſuchet der 
Muͤnch die Goldtgulden in dem Loͤchlein, findt ſie aber nit 
und mercket den Betrug, rufft dem Maͤdlein eylends wider 
zurugk und ſagt: „Sie ſeind nit drinnen, mein Tochter.“ 
Antwortet das Maͤgdlein: „Ja mein Herr, er iſt mir auch 
nit drinnen geweßt, ſonder hat mir allein alſo getraͤumet.“ 
Gieng alſo das gutte Toͤchterlein geabſolviert darvon. 


22. Ein Doͤchterlin beichtet einem Pfaffen. 
In der Faſten iſt gewonlich im Bapſtum der Brauch, 
das yederman jungs und alts beichtet und ſich mit dem 
Sacrament verſicht. Und auff ein Zeit kam ein jungs 
Doͤchterlin zum Pfaffen und beichtet. Und under anderm 
fragt er es, ob es auch ins Beth bruntzet. „Ja, Herr,“ 
ſprach das Doͤchterlin, „ich brüngle darein.“ — „Ey,“ 
ſprach der Pfaff, „das ſolteſt nicht thun. Ich friß die 
4 


Friſchlin, Deutſche Schwänke. 49 


Doͤchterlin, die ins Beth bruntzen.“ — „Wie, Herr,“ ſagt 
das Doͤchterlin, „freſſen ihr die Kinder, die ins Beth 
bruͤntzlen? Das thun nicht! Aber ich hab ein Bruͤderlin 
daheim, das ſcheiſt ins Beth. Das freſſen!“ 


23. Ein Pfaffen magt dratt in ein Dornen. 

Zu Maintz wolt eins Thumherren Magt morgens frü 
im Winter das Fewr inn den Ofen machen. Als ſie aber 
Pantoffeln an het, thet ſie ein Mißtritt, daß ihr der 
Pantoffel außfiel, und dratt ſie neben ſich in einen hagen 
Dornen von einer Wellen, ſo ongeforlich da lage. Wolan, 
ſie macht das Fewr dannocht an; aber der Dorn thet ir 
je lenger je wuͤrſer und alſo weh, das ſie zu des Herren 
Scherer gienge, gehub ſich uͤbel, bathe ihn, er ſolte ihr den 
Dornen auß dem Fuß ziehen. Der Scherer lugt, ſahe 
wol, das er tieff ſtack, griff mit einem Zengle darnach, biß 
er ihn zuletſt erwuͤſchet; er was aber gar tieff huͤnein gangen. 
Wie er alſo ſtarck am Dornen zeucht, fo laßt die Magt 
vor großen Angſten ein ſtarcken Scheiß. 

„Ho ho,“ ſprach der Scherer, „der iſt herauß, Gott 
hab lob.“ — „Ach lieber Meiſter,“ ſprach die Magt, „ft er 
dann herauß, ſo kauwend in und ſtreichend mir ihn uͤber 
das Loch; ſo ſchwiret es nit.“ Der Scherer lacht und 
ſagt: „Liebe Koͤchin, ir hand on das ein gute Natur an 
euch, bedoͤrffendt keins ſcherers, die Dornen auß zu ziehen; 
dann ir habt diſen ſelbs mit dem Ars herauß geblaſen. 
Lugend ihr darumb, wo er iſt, kauwend ihn und ſtreichend 
ihn uͤbers Loch! Ir wiſſend am aller baſten, wo euch weh 
iſt. Wo es dann wider ſchweren wolte, fo kommend her⸗ 
wider! Als dann muß in der Knecht, der Geſicht baß 
dann ich, fleißig ſuchen und herauß ziehen. Will es dann 
auch nit helffen, ſo laſſend euch das Loch ſaugen! Das iſt 
ein gewiſſe Kunſt.“ Und ließ ſie damit heim ziehen. 

24. Ein Pfaffen magt wolt lehren auff dem 
Rucken auff die Kirchwey gehn. 

Zu Tholl inn Franckreich was ein reicher Thumherr, 
der het ein ſchoͤne Magdt, die allein auff in wartet, die 
hieß Joanna. Uff ein Zeit bath ſie den Herren, er ſolte 
ir ein new par Schuh machen laſſen; ſy wolt am Sontag 
hernach auff ein Kirchweyh gehn. Der gut alt Herr ſagt, 
ſie ſolts thun; ſie was one das Herr und Meiſter im Haus. 

Sontags fruͤh kumpt der Schuhknecht, bracht ir die 
Schuh. Er uͤberkam Beſcheid, uͤber ein Stund oder zwo 
wider zu kommen; dann er was ein huͤbſcher junger Geſell. 
Der Herr ſagt zu der Magt, ſy ſolt ein gute Henn zu— 
ſetzen; demnach moͤcht ſy uff die Kirchwey gehn. Der Herr 
zohe inn die Kirchen, uͤber ein Weyl kumpt der Schuh— 
macher ſeinem Befelch nach, die Magdt empfieng ihn freund— 
lich. Von Stund an legten ſie ſich ſtracks in den Haus— 
ehrn nider und theten, ich waiß nit was. 

Der gut alt Herr gedacht aber inn der Kirchen, ſo die 
Magt uff der Kirchweyh were, ſo wuͤrde der Hennen mit 
dem Fewr anmachen uͤbel gewart werden, geht aus der 
Kirchen heim. Uff dem Weg findt er den Schuhmacher, 
den Meiſter; den ladt er zu Gaſt, ſagt, er ſolt mit im 
heym gehn, er woͤl im die Schu bezalen; ſein Magt ſey 
auff die Kirchweyh gangen und hab die newen Schuh an, 
er gedenck wol, fie werd fie mit Dantzen und lauffen ab: 
fertigen, das er ir morgen ein new Par muß machen laſſen. 

Inn denen Reden kumend ſie zu dem Haus. Der 
Herr ſchleußt auff, ſie gond hinnein; ſo ſehend ſie, wie der 
Schuhknecht und die Magdt einander in Haußehren umb 
das Geſeß ropffen. Es was ein wunderbarlicher Kampff; 
dann ir keins dem andern nichts vertragen oder nachlaſſen 
wolt, darneben was inen auch ſo guter Ernſt, das ſie weder 

den Herren noch den Schuſter horten. Wie aber der Herr 
das Gauckelſpiel erſicht, fo ſpricht er: „Por donder, box 
blig, Joanna, Joanna, das iſt ein wunderbarlicher Gang! 
Wann du alſo wilt auff die Kirchwey gehn, ſo wuͤrſt du 
dieſe newe Schuh dein Lebtag nit brechen.“ 

Die Magdt und der Schuhknecht wuͤſchten inn dem 
Schrecken auff. Damit wendt ſich der gut Herr umb 
und ſagt zu dem Schuhknecht: „Wolan, ziehe du heim, 
und wann du meiner Magt mer Schuh machſt, ſo ſag 
mirs! Ich wil dir alle Zeit dein Drinckgelt aus dem 
Seckel ſchencken, du ſolts ir nit alſo grob ans Kerbholtz 
anſchneiden; es wuͤrde mich ſunſt wol ein Jar, wenn ſie 
wolt uff dem Rucken lehren uff die Kirchweyh gehn, zwen 
oder drey Roͤck koſten. O lieber Meiſter, ſehen ſelber, zu 
gleicher Weiß wir beide ſie habend ſehen gehn. So be— 
doͤrfft ſie auch wol kein Solen in den Schuhen, aber ein 
groß, ſtarck, breyt Leder uff dem Rucken; das Thuch wuͤrde 
zu ſchwach ſein und dieſe Schimpff nit alle erleiden moͤgen.“ 

Demnach zohe der gut Schuhknecht hin, die Magdt 
gieng mit den newen Schuhen wol angelegt uff die Kirch: 
weyhe, der Herr und der Schuhmacher aſſend die Henn, 
warend alle vier wol content. Es hat auch niemands am 
Leben kein Schaden oder Nachtheyl bracht; ſo iſt auch ihr 
keinem kein Ripp zerbrochen. 


25. Ein erſchrecklicher Boß, der einer Diernen 
vonn einem Bawrenknecht widerfaren iſt. 

Fur neuͤn Jaren gieng ein Baurenknecht mit einer 
Diernen walfarten zu dem Heyligen Sant Lienhart, der ein 
Schmidknecht geweſen iſt und einmal ein todes Roß auff— 
gewecket, den hernach die Bawren zu einem Gott gemacht 
haben, wie Platina darvon ſchreibt, und tragen im noch 
heuͤt bey Tag Huffeyſen, Schynen und Wagenketten zu, 

das er den Fuͤrleuͤten und ſonderlich den Kaͤrnern, welche 
nur mit einem Roß faren, am Fuhrlon woͤlle gnaͤdig ſein 
und ſich ir erbarmen als andern armmen. Und wie die 
zwey eheleuͤtlein mit einander als recht Mann und Weyb 
mit einander dahin zogen, hebt der Bawrenknecht an: „O 
mein Gret, an dem Orth iſt vor einem halben Jar eine 
getoͤdtet worden.“ Die Magd hub an zu zittern und zagen, 
das ir Hertz gieng gleich wie ein Ohlmuͤl, und ſaget: 
„Mein lieber Liendel, ſtehe mir bey inn meinen letzten 
Noͤthen!“ Der Knecht verhieß ir ſeine Krafft und Macht, 
wolt auch das Beſte thun. Und wie ſie nun von dem 
Orthe kamen, fraget die Grete den Knecht: „Mein Liendel, 
wie hat man ir gethan? hat man ſie nit gar umgebracht?“ 
Antwort der Knecht: „Nein, mein Gretn, ſie iſt mit dem 
Leben darvon kommen.“ Es lage der Magd nur imm 
Sinn das Toͤdten, und ſprach zu dem Liendel: „Mein 
lieber Geſell, wie mag man ir dann mitgefaren ſein? ich 
hett gern zuſehen moͤgen.“ Der gute Liendel ſpricht: „Mein 
hertzallerliebſte Gretn, wann du es ja wiſſen wilt, fo komm 
her, ſo will ich es dir zeygen,“ und uber die Gretn und 
gibt ir ein gut Product. Die Magd fehet an: „O Liendel, 
iſt das getoͤdtet, ſo laß bey Leib und Leben nicht nach! ſtich 
mir auch den Halß gar ab!“ Alſo wardt denſelbigen Tag 
die gutte Magd getoͤdtt und lebet doch noch. 


26. Ein gar zu grober Zott, den ein Sone 
ſeiner Mutter geriſſen in einer Walfart. 

Vor Zeyten war es ein fein Dinge, das man walfaren 
gienge, von des Reymes wegen, und dies iſt Schad, das es 
abgegangen iſt, dann man wol ſo viel guts geſtifft hat, und 
iſt ſehr wol erfunden geweſen und hat großen Nutz gehabt, 
der ich allhie von wegen der geiſtloſen etliche erzelen will, 
dieweyl man nit vil mehr drauff hellt und ein yeder lutheriſch 

iſt. Zum erften iſts gut für die müffigen Leuͤt, die nit gern 
arbeiten. Zum anderen fuͤr die, welche zuvil Gelt haben, 
das ſie es ohnwerden. Zum dritten fuͤr die Geruweten, 
welche gern muͤde Beyn haben. Zum vierdten fuͤr die, 
welche gern ſtehlen und ein Ding finden, eh es verloren 
wirdt. Zum fuͤnfften fuͤr die guten Baͤßlein, die nit gern 
fromb ſein, wie es ſich dann ein mal ereygnet hat, das 
einer mit ſeiner rechten, natuͤrlichen, leyblichen, nit Stieff— 
mutter auff ein Walfart gegangen iſt. Und wie nun des 
Volcks ſo vil allda geweſen, und in kein Herberge kommen 
haben moͤgen, ſein ſie in der Kirchen gelegen. Wie aber 
der gute Wentzel hinauß hat woͤllen gehn, und ſeine Mutter 
im in den Wurff kommen iſt, hat er vermeint, es ſey ein 
andere, hat alſo umb fie gebulet und fie in Sant Liendels 
Nammen gepletzt, von welches wegen ſie allda waren. Wie 
aber die Mutter unter dem Son war, und der Son am 
aller beßten ſtarck, fuͤlet ſie an einem Gurt, den ir 
Son antrug, daß ir Kind war. Fraget hernach, wie die 
Metten geleſen: „Wentzel, mein Son, biſt du es?“ Darauff 
der Son ſprach: „Schi, ſchi,“ denn er war in Welſchlandt 
geweſen und die Practica der Schelmmſtuck gelehrnet. 


27. Ein Junckfrauw ward zu Coſtentz vom 
Concilio eins Kindlins ſchwanger. 

Zu Coſtentz uff dem Concilio da was ein Goldſchmidt, 
der hat ein Schweſter bei im, welch nun uff 23 jar alt 
was; und wiewol ſie mehr malen Werber gehabt, ſo wolt 
er ſie doch niemants geben, uff das er nit mit ihr theilen 
doͤrffte. Nun uff dem Concilio daſelbſt da ſtraucht ſie und 
viel in ein Heppen, ward wundt, fieng an zu rogen und mit 
eim Kind zu gehn. 

So bald der Bruder das gewar ward, erwuͤſcht er ein 
bloß Wehr und ſetzt es ir an die Bruſt: ſie ſolt im ſagen, 

wes das Kindt were. Die gut Junckfraw was erſchrocken 
und ſagt, es wer ein Werck und Geſchefft des heiligen 
Concilii, das Concilium hat ir den Schaden gethon; denn 
ſie hett im Concilio handlen laſſen und wer alſo davon 
ſchwanger worden. Als der Bruder das vernam, kam in 
ein Forcht an, gedacht, wo er Hand an ſie legte, ſo wuͤrd 
in das Concilium verdammen; und ſo dann das Concilium 
ein ſolch heilig Ding wer, das es yederman Freiheit gebe, 
ſo ließ er der Schweſter frei willig zu, deſſen, ſo lang das 
weret, nach ihrem Willen und des Conciliums Rath ſich 
zu gebrauchen. Verhofft durch dieſe Guͤtigkeit, es ſolte inen 
beyden an der Seelen genießlich ſein; wann aber das 
Concilium vergieng, ſo ſolte ſie alsdann wider ſein wie vor, 
diſes wuͤrde ihr des Conicilii halben kein Schaden bringen 
moͤgen. 

Dieſem Befelch und Erlaubnus hat ſie hernach gelebt 
und fleyſſig außgewartet. 


28. Ein Schneider, Viſcher und Zimmermann 
hetten drey Weiber, die fuͤrgaben, ſie muͤſten zun 
allen Heyligen ziehen, aber in ein Muͤnchscloſter 
zogen, hernach wider heym kamen, da ſie von iren 
Mannen erkannt und ubel geſchlagen wurden. 

In einem Stettlin drey Buͤrger ſaßen, ain Schneider, 
Viſcher und ain Zymmermann, die alle drey gut Geſellen 
mit einander waren. Deßhalben ſich dann die drey Weyber 
auch zuſamen geſellten und mehr Gemeinſchaft mit einander 
hetten, dann ſie gethon ſollten haben; wie es inen dann 
hernach ſchwaͤrlich lohnet, wie ir hoͤren werdet. Und in ſolchem 
irem gemeinſamen und gefaͤlligen Leben ſie groß Kundtſchaft 
in ein Muͤnchscloſter derſelbigen Statt machten, doch dasſelbig 
ſo verborgen trugen, das ſein nyemand mocht innen werden. 

Und einmals legten fie alle drey mit den Mönchen an, wie 
ſie wolten iren Mannen zu verſtehen geben, ſie wolten ein 
Walfart zu allen Heiligen thun. Und wann ſie ihnen er— 
laubten, ſo wolten ſie den naͤchſten Weg inn das Cloſter 
gehn, ſich beſcheeren laſſen und die Kutten anlegen: ſo 
moͤchten ſie unerkannt bey einander wohnen. Den Muͤnchen 
gefiel der Rath wol, und ſie in ſolchem irem fuͤrnemen 
ſterckten. Und als die Weyber heym kamen, gaben ſie iren 
Mannen zu verſtehen, wie ſie wolten ein Walfart zun allen 
Heyligen thun, dann inen ſolchs von irem Beichtvater zu 
thun aufferlegt waͤre worden. Die Mann alle drey ſprachen, 
was inen an irer Seelen Hayl und Seligkeit moͤchte nutz— 
lich ſein, daran wolten ſie ſie nit hindern, ſondern vil eh und 
mehr darzu fuͤrdern und beholffen ſein. 

Nun die Weyber ſolches iren Muͤnchlin wider anzeygten, 
die alßbald drey Kutten den dreyen Weybern machen ließen. 
Und als die gemachet waren, ſie Urlaub von iren Mannen 
namen und ſagten, ſie gehn allen Heiligen ziehen wolten, 
aber den naͤchſten Weg in das Cloſter giengen, da ſie vonn 
ihren Muͤnchen ehrlich empfangen wurden und in die newen 
Kutten geſchluͤfft wurden. Nun wie ſie etlich Wochen in 
dem Cloſter in der Kutten wie andere Muͤnch geweßt waren, 
ſagt der ain Muͤnch, ſo des Viſchers Weyb hat: „Wolan, 
du mußt gehen, und deim Mann Pifch abkauffen.“ Die 
Fraw ſolcher Rede ſehr erſchrack und den Muͤnch freuͤndtlich 
dafuͤr bath; aber er wolts ime nicht ab erbitten laſſen, 
ſonder auf den Marckte gehn muſt und irem eygnen Ehe— 
mann Viſch abkauffen. Die Fraw mit erſchrockenem Hertzen 
hinfuͤr gienge, irem Mann Viſch abkauffet und die in das 
Cloſter trug. Nun der Mann, der den geſpaltenen Muͤnch 
geſehen hatte, gedacht: Wie ſiheſt du nun meiner Frawen 
ſo gleich? und wann mein Fraw nicht gen allen Heyligen 
gangen waͤre, ſo ſchwuͤre ich doch ain Eyd, diſer Muͤnch 

mare mein Frau und het ſich nur zu eim Boſſen in ain 
Muͤnnichskutten angelegt; heym zu Hawß gieng und dieſem 
geſehenen Muͤnch nachdencket. Als er nun lang in ſolchen 
Gedancken ſtund, und die geſetzt Zeit, daß ſie wider kommen 
ſolten, ſchon verſchinen ware, ſagten die drey erbaren Weyber 
zu iren Muͤnchlein, ſie ſolten ſie wider ziehen laſſen, dann 
ir Zyl ſchon auß waͤre. Wann ſie dann nicht kaͤmen, 
moͤchten villeicht ire Mann etwas anders gedencken. Den 
Muͤnchen lag nit ſehr vil daran, ſie zugen heym oder nit, 
dann fie ſich in ſolcher Zeit zymblich wol abgeritten hetten, 
alſo das ſie wol ein Zeytlang ſolcher Sach ſtillſtehen mochten, 
den Weybern den Segen gaben und ſie in pace ziehen 
ließen. Da fie heym giengen und ſich nicht anderſt ſtelleten, 
dann als ob ſie von der ferren Rayß muͤde und laß waren. 
Nun es ſtund alſo eine zeit lang an, daß die Frawen 
wider bei iren Mannen waren, ſich eines mals begab, das 
des Viſchers Fraw vor irem Mann ware auffgeſtanden 
und nit anderſt maynet, dann er ſchlieffe, aber er wachete, 
und die Fraw iren Schlayer abthet und den anderſt wolt 
auffſetzen. Daß der Mann bald wahr nam und ir die 
Blatten erſehen het; bey ime ſelbſt ſich erinnern ward, wer 
der Muͤnch geweſen waͤre, der im die Viſch abkaufft het, 
bey ime ſelbſt ſeiner Frauwen große Untrew Bedencken 
ward. Doch ſtill ſchwige und Zeyt erwartet, da er ſich an 
ſeiner Frauwen raͤchen mocht. Und eines Tags er zu ir 
ſprach: „Mein liebe Haußfraw, du haſt mir yetzt oft geſagt, 
wie ſo große Freuͤndtſchafft dir deyne zwo Geſpylen auf 
dem Weg bewiſen haben. Nun duncket mich gut, du liedeſt 
ſie auff heuͤt ſampt iren Mannen zu Gaſt, ſo woͤllen wir 
ain Frewdenmahl mit einander eſſen und recht froͤlich mit 
einander ſein. So hab ich ohne das geſtrigs Tag ain guten 
Ahl gefangen, den muſt du ſieden, damit ſich die Weyber 
gleich gnug daruͤber beluſtigen.“ Die Fraw, die wenig achtet 

oder maynet, daß ihr Mann ain ſolche Gaſterey nur zu 
irem Schanden, Schaden und Nachtheil anrichtet, ſonder, 
eytel Frewde da ſein werd, hoffet, bald zu iren Nachbaͤwrin 
gienge und ſie zu Gaſt lude. Die da willig waren und mit 
ſampt iren Mannen auff den Ymbiß erſchinen. Nun het 
aber der Mann der Frauwen bevolhen, daß ſie gedaͤcht und 
eine warmme Stuben machte, damit die Weiber waidlich 
unnd dapffer trinken moͤchten, dann er woͤlte eben haben, daß 
ſie froͤlich waͤren. Und als ſie nun zu Tiſch geſeſſen waren, 
lieffe der Viſcher offermals fuͤr den Ofen und legte mehr 
Holtz ans Fewr, damit es nur warem in der Stuben 
wurde, und er deſto beſſern fug hett, den Weybern die 
Schleyer abzureißen. Und als es nun ſo haiß ward, das 
hederman begunde zu ſchwitzen, fienge der Viſcher an und 
ſagt: „Ey ir Weyber, ziehend die Schlaier ab! es iſt heiß.“ 
Deß fie alle ſehr erſchracken, doch die Viſcherin ſchnell ant- 
wortet: „Ey du Narr, meinſt du das wir die Schlayer 
ſollen abziehen? es ſteht den Weybern nicht zu.“ Daran 
ſich der Viſcher aber gar nit wolt keren, ſonder ſeiner 
Frauwen zu erſt den Schlayer ab dem Haupt riß, da ſie 
vor yederman in beſchorner Muͤnchsformm ſtunde, und ſich 
gleich gegen den andern zwayen ſeinen Geſellen keret und 
ſprach, ein yegklicher ſeinem Weybe alſo thun ſolt, ſo wurden 
ſie ſehen, was ſie fuͤr fromme Frawen hetten. Als die Zwen 
des Viſchers Weyb ſahen, ſie iren Weybern die Schlayer 
auch ab dem Kopff riſſen und ſie gleich wie des Viſchers 
Weib fanden. Da fuhren fie all drey auff, und ein yegklicher 
uͤber ſein Weyb. Schlaheſt du nit, ſo gilt es nit. Sie in 
ſolcher Maß zurichten, daß ſie mehr Teuͤfeln, dann Menſchen 
gleich ſahen. Darnach ſie zum Hawß hinauß ſchlugen. Der 
Viſcher und Zymmermann ſich von iren Weybern ſchaiden 
ließen. Aber der Schneyder ſeine wider zu ime name und 
fuͤrhin, wie er mocht, mit ir lebet. 

29. Ein Geſchicht von einem Buͤtner, der feinem 


Weib vermaint drey Zaͤn außgeſchlagen haben. 

Es wont ein Buͤtner oder Binder zu Noͤrdlingen im 
Rieß, der heiſt mit Namen Joͤrg Schmid, auch ein ſehr 
guter Zecher; der ward auff ein Zeit auff ein Bauren 
Hochzeit geladen, zoch dahin mit ſeiner Frawen. Als man 
nun zu Tiſch ſaß, ſetzt man den Buͤtner hinnauff an der 
Herren Tiſch; dieweyl er dann ein frembder Hochzeyt Mann 
war, muſte er bey den Herren ſitzen; gleichwol ihr ſeind 
nicht vil da geweſt, wie er ſelbert ſaget. Nun truncken ihm 
die Bawren waidlich zu, wußten wol, daß er keinen ab— 
ſchluge, er mocht in dann nicht. Aber vil Hund ſein der 
Haſen Tod, ſagt man; darumb muß der gut Joͤrg bald 
Feyrabent bekommen und vol werden, das man in muſt 
von dem Tiſch tragen, ehe man gar hett geeſſen. Da muſt ihn 
ſein Weyb in das Beth legen; er aber fiel in das Beth 
und ſchicket ſich alſo, das er die Fuͤſſe hinnauff zu dem 
Kopff keret und den Kopff zu den Fuͤſſen. Weyl er aber ſo 
vol war, ließ in ſein Weyb ligen, gieng wider zu dem 
Eſſen und war gutter Ding. Nun hetten ſie auch ein Richt 
von ungeriſchen Pflaumen (dann die Bawren eſſen gar gern 
ſuͤß Ding), deren nam die Fraw zu vil zu ir, mit keren 
mit all hineinſchlicket ſampt dem newen Wein. Als man 
nun geſſen hette, gienge man zu Tantz, dieweil mein guter 
Buͤtner immer ſchlieff, biß es Nacht war und man auch 
zu Nacht hette geſſen. Gieng des Buͤtners Weyb auch 
nyder, lag ir Mann noch wie vor, und weil ſie auch bezecht 
war, ließ ſie in gleich liegen; ſie leget ſich aber recht. 

Als es nun ward umb Mitternacht, fieng der Buͤtner 
an zu wachen, und ſein Weib ſchlieff. Da ſtigen ir die 
Duͤnſt von dem newen Wenn und dem Eſſen in Kopff, 
das fie mit dem hinderen immer ein Seuͤfftzen über den 

anderen thet. Der Mann gedacht, ſie ſeuͤfftzet mit dem 
Maul alſo, es rewt ſie etwan das Gelt, das ſie den Tag 
het on worden, ſprach: „Wie haſt du ein Seufftzen! Wir 
woͤllen freilich wol ein anders gewinnen.“ Vermeinet, ſein 
Weib folts hören. Uber ein Weyl fiengs wider an und thet 
noch ein großen Kreißer. Da ſprach der Joͤrg: „Wilt du 
nicht auffhoͤren, fo will ich dich in Gayffer ſchlagen.“ Die 
Frauw ließ nicht nach, thet wider ein Kracher; da zuckt er 
die Fauſt, vermainet, er ſchlage ſie ins Angeſicht, da traff 
er ſie ins Arßloch. Als bald fulen ir drey keren herauß im 
Haͤrt in die Hand. Da fieng mein guter Joͤrg an zu 
ſchreyen, ſprach: „Ach, ſol ich dir die zen ſo liderlich auß— 
ſchlagen! Das muß mich doch immer rewen.“ Vermainet 
darmit, er hett ſeinem Weib drey Zeen auß der Naſen 
geſchlagen; da warens drey Kern auß dem Arß. Von 
ſollichem feinem Geſchrey die Fraw erwachet, fraget, was 
er nur fuͤr ein Weſen het. Da erzelt er ir alle Ding und 
verſtund erſt, das er mit dem Kopff zu iren Fuͤßen lag, 
fieng an von Hertzen zu lachen, kert ſich umb und leget ſich 
recht, frewet ſich, das ſein Weib ire Zeen noch het, ruckt 
zu ir, het ir drey Kern ausgeſchlagen, ſetzt ir darneben ein 
Zan ein und war ſehr wol zufriden. Suff ſich den andern 
Tag wider vol mit den Bauren und erzelet in, wie es im 
die forder Nacht war ergangen. Da tryben ſie das Geſpoͤt 
zwen Tage mit im. Darnach zoch er wider heym, ſchlug 
forthin ſeim Weib kein Zan mehr ein, aber den Ofen. 


30. Einer ſatzt ſeinem Gefattern ein Hut mit 
Bruntz auff den Kopff in einer Abenzech. 

Wunderbarliche Geſellen findet man offt inn den Aben— 
zechen; inſonders ſo es umb die fuͤnffte Kanten wirt, ſo 
mag ſich Sant Grobianus nit verbergen, kummt mit ſeinem 
Seytenſpil zum Sew Trog geloffen, bald hebt man die 
62 


Sewglocken zu leuten; dann kan niemants nit meer ver- 
derben: he groͤber, ye huͤchſcher, ye wuͤſter, ye holtſeliger. 
Alſo gieng es auch in einer Abenzech mit zweyen guten 
Geſellen, die waren Gefattern und eines Handwercks, warend 
mir beid ſeer wolbekandt, als ſy dann noch ſeind. Es 
begab ſich eins Tags, das ſy einen Zunfftbruder zu der 
Begrebniß begleiten. Als er nun zu der Erden beſtattet, 
wurden etlich under inen zu Radt, zugen mit einander auff 
ire Zunfft Stuben und fiengen an, den Schlemmer zu 
ſingen, damit ſy des guten abgeſtorbnen Kaͤrlins deſt ehe 
vergeſſen moͤchten. Als ſy aber auff die Stuben kamen, 
funden ſy bald irs Glychen; ſy ſaßen zuſammen und ließen 
inn aufftragen nach der Schwere. In summa, einer under 
den zweyen ward ſeer wol betruncken, were derhalben gern 
von dem Tiſch geweſen, ein Waͤſſerlin zemachen. Sein Ge— 
fatter ſaß im an der Seiten, den bat er zum offtern Mal, 
er ſolt in herfuͤr laſſen, ſagt im darbey ſein Anligen. Diſer 
ſagt: „Hey, wolt ir darumb auffſton? nempt hin meinen 
Hut, bruntzend darin.“ Der was nit unbehend, nam den 
Hut, das ſunſt kein Menſch an dem Tiſch warnamm, bruntzt 
in alſo under dem Tiſch mer dann halber voll. Der Hut 
fieng an heftig unden durchrinnen; der gut Kerle war angſt— 
hafft und ſagt zu ſeinem Gefatteren: „Wo ſoll ich nun 
mit dem Hut hin?“ Sein Gfatter ſagt: „Wißt ir nit, 
wo er hingehoͤrt?“ Diſer war nit unbehend, nam den Hut, 
ſaͤtzt in ſeinen Gefatteren auf mit Bruntz und allem, das 
im das Harnwaſſer uͤber den Kopf und Bart abran und 
an ſeinem gantzen Leib mit Bruntz uͤberſchuͤttet; dann ehe 
ſy die anderen wargenummen, iſt der Schad geſchehen und 
was dem ſchon genetzt und gezwagen. Was ſolt er aber 
darzu thun? Zuͤrnen kond er nit, dieweil er im den Hut 
ſelbs dar hatt gebotten. So was die ander Gſelſchafft 
dermaßen mit Lachen behaft, wann ſy gleich einandern ge— 

rupft, hetten ſy demnach nit Frid nennen kuͤnden. Nach 
langem Gelechter ward ein Rachtung antroffen, ſy ſolten 
lieb und gute Gefatteren ſein, danit ſy nit in S. Grobianus 
Bruͤderſchafft außgetilgt wurden. 


31. Von einem Goldſchmidt und armen Stu⸗ 
denten. 

Ein Goldſchmid in einer weitberuͤmpten Statt (die ich 
nicht nennen darff, ſonſt es vielleicht der guten Frawen 
Schaden bringen moͤcht) ſaß. Derſelbig ein jung und auß 
dermaßen ſchoͤn Weib hat. Aber ſich ſolcher irer Schoͤne 
nicht faſt frewen oder beruͤhmen dorfft, dann ſie zu andern 
und frembden Mannen groͤßere Liebe trug, dann zu irem 
ehlichen Mann, wie dann ſchier unter der mehrerntheil der 
Weyber ſolche Treu ſein will. Nun das laß ich yetzt bleyben, 
dann wann ich ſolches faſt ſtraffen wolt, müßt ich ein be 
ſchiſſenen Beltz darvon tragen. Der Goldſchmidt hoͤrt wol 
weitlaͤuffig darvon ſagen, kundt doch nye auf den rechten 
Grundt kommen, wie dann gemainklich das dem Haws⸗ 
vatter allweg ſpaͤtter zu wiſſen kompt, was in ſeinem Hauß 
verbracht wird, weder anderen Leuthen, und allweg ander 
Leuth ein Ding belder wiſſen und in iren Maͤwlern laſſen 
umbgehn, weder der Haußvatter ſelbſt. Nun der gut Gold— 
ſchmid fuͤr und fuͤr gedacht: wie kaͤm ich auf die rechte 
Bahn, das ich meines Weybes Tuͤck erfuͤre. Und eins 
Tags ſich begabe, als der Goldſchmid in ſeinem Laden, 
ferr von ſeiner Behauſung was, ein armer Schuler oder 
Student zu ime fuͤr ſein Laden kam und ine bath, das er 
im wolt ein zeerpfenning durch Gottes Willen geben, damit 
er moͤchte mit Ehren und frombkeit weiter kommen. Nun 
der Student war von Leyb ein ſchoͤner gerader Juͤngling, 
und dem Goldſchmidt von Stund an zufiel, er der ſein 
muͤſt, durch den er ſeiner Frawen Liſt wolt innen werden, 

und er fih möcht an dem falſchen Weyb irer Untrew rechen. 
Dem Studenten Antwort gab und ſprach: „Lieber guter 
Juͤngling, ich hab kein Gelt nicht bey mir, aber willt du 
mir volgen, ſo will ich dich an ein Ort weyſen, da du 
Kurtzweyl und Freudenſpiel mit einem ſchoͤnen Weib 
haben ſolt, und man dir dannocht Gellts gnug darzu geben 
wirdt. Aber du muſt ſehen, daß du mich nicht vermeldeſt 
oder ſageſt, wer dich inn dasſelbig Hawß gewiſen hab.“ 
Der Student, der großen Begird gewan, dem Goldſchmidt 
verſprach, das er ine nicht vermaͤhren wolt; er ſolt ime 
allain das Hauß zeigen. Nun der Goldſchmid zeigt ime 
ſein aigen Hauß und ſprach zum Studenten: „Da gehe 
ein und erzaig dich freuntlich gegen der Frawen, ſo wirdſt 
du bald haben deß, ſo du begeren biſt. Aber gedenck unnd 
lug, daß du mich nicht vermeldeſt!“ Mit dem von dem 
Studenten Abſchid unnd wider in ſein Laden gieng, anhub 
zu arbayten. Der gut hungerig Student an des Goldt— 
ſchmids Hawß anklopffet, da im die Thuͤr alsbald geoͤffnet 
ward. Und als ine die Fraw ſchoͤn und wolgeſtalt ſahe, 
ward ſie vonn Stunnd an in Liebe gegen ime brennen und 
erzeyget ſich mit Worten und Wercken gegen ime als eine, 
die mit uberflüffiger Liebe begoſſen if. Deß der Student 
bald war nam, wol gedacht, des Goldſchmidts Reden wahr 
waͤren, aber wenig maynet, daß ſie des Goldſchmidts Fraw 
ſein ſolte; und er ſich nit ſaumet, ſeine Liebe gegen der 
Frawen ſo faſt er mochte erzaiget, und nicht lang vergieng, 
nach dem ſie bayde Speyß genommen hetten, bayder Willen 
mit einander vermiſchten, und alſo auß zwayen Willen ein 
Willen machten. Und als ſie in ſolchen Frewden lebten, 
gedauchte den Goldſchmidt Zeit ſein, heimzugehen und dem, 
darumb er dann den Studenten in ſein Hauß geſchickt, an 
ein Endt zu kommen; zu Hauß gieng und anklopffet. Da 
er bald von ſeiner Frauwen erkandt ward, eylends ſie zum 

Juͤngling ſprach: „O mein allerliebftes Lieb, mein Manı! 


kompt. Wie woͤllen wir unſeren Sachen thun? Finde 
er uns inn ſolcher Geſtalt, wir bayde das Leben darumb 
geben muͤſſen.“ Doch ſich bald eins Liſſt beſahn und den 
Studenten fuͤr den Laden hinauß auff ein Brett, darauff 
man pfleget Naͤgelin⸗Stoͤck und anders zu ſetzen, ſtelltt und 
ime befalhe, ſo lieb ime ſein Leben waͤre, ſtill zu ſein und 
ſich nicht zu regen, ſo woͤll ſie gehn und im die Thuͤr auf— 
thun. Nun die Fraw den guten einfeltigen Studenten auff 
dem Brett ſtehen ließ, den naͤchſten hinab lieff und irem 
Mann dem Goldſchmidt die Thür auffthet. Der die Stiegen 
hinauff inn die Stuben gieng und fragen ward, wo der 
Juͤngling waͤre, den er erſt newlich het ſehen inns Hawß 
gehen. Die Fraw aber erſchrack, doch anfieng zu leugnen 
und darfuͤr auffs hefftigſt zu ſchwoͤren und ſagt, es waͤre 
kainer imm Hawß, auch waß ainer imm Hawß thun wolt, 
wann er nit daheym waͤre. Der Goldſchmid, der alle Sach 
wol wußt, wolt ſich nicht laſſen abreden, ſonder anhub zu 
ſchwoͤren und ſagt: „Sammer botz feintlich, es iſt ein frembdes 
Mannsbild hierinn, und wann du ſchon noch ſo hoch darfuͤr 
ſchwuͤreſt.“ Mit dem imm Hawß umbher lieff, alle Winckel 
auffs hinderſt durchſuchet, die betth ab dem betladen warf, 
und ſuchet, ob er ine irgendt finden moͤcht. Aber alles ver— 
gebens was, dann er auff dem Fenſterbrett ſtund, ſo war 
er der Goldſchmid auch nit ſo geſcheid, daß er hette zum 
Laden hinauß geſehen. Nun als er ſahe, daß ſein Suchen 


vergebens war, ließ er ab und gieng auß dem Hauß wider 


an ſein Arbeit. Aber die Fraw, die vormals irem Willen 


kein Genuͤgen than hette, den Studenten wider zu ir legt, 
und ir angefangen Materi ganz zu Endt brachten. Darnach 


mit einander auffſtunden, ſich baide mit guten Confecten 


labten. Dar nach die Fraw dem Studenten etlich Gelt 
gab, in hin ziehen ließ und ine bath, das er aufs beldeſt 

wider zu ir komen wolt. Der Student, der alles das 
uberkommen hat, des er lang Zeit begert, froͤlich und wol 
zu Muth auß dem Hawß fprang und wider zu des Gold— 
ſchmidts Laden kam. Der Goldſchmid, als er den Stu— 
denten, ſeinen Helffer, ſahe, bald ine fragen ward, wie es 
im in dem Hauß, darein er ine gewyſen, gelungen hette, 
oder ob es im auch begegnet, wie er im geſagt hette, und 
ob er mit der frawen under dem Maͤntelin geſpilt hette. 
„O wehe, ſprach der Student, „es gieng mir wol und 
uͤbel; die Fraw empfieng mich ehrlich und wol, gab mir die 
aller beſſten Speyß zu eſſen, die ſie imm Hauß hette. Dar— 
nach fuͤret ſie mich in ir Schlafkammer, und als ich imm 
beſſten mit ir was, kam der Mann und klopffet ungeſtuͤmlich 
an. Aber die Frawe war ſo liſtig, daß ſie mich auff ein 
Naͤgelin⸗brett ftellet, biß der Mann wider hinauß kam. 
Darnach erfuͤllten wir erſt unſer angefangne Frewd. Und 
als ſie mich gehn ließ, gab ſie mir vil Gellt und bathe mich, 
ich ſolte bald wider kommen, welches ich ir zuthun ver— 
ſprache; aber ich achte wol, es werde nicht geſchehen, 
dann ich in Sorgen ſtehn muͤßt, wann der Mann kaͤm, 
das er mich vileicht moͤcht umbbringen und mir ohn alle 
erbaͤrmd das Leben nemen. So gſchehe mir eben recht, 
und wurd yederman ſagen, warumb ich nicht heraußen 
waͤre bliben. Darumb ich fuͤrhin das Hawß will meyden 
und ſolcher Sorge uberhoben fein.” Der Goldſchmid 
an den Studenten ſetzet und ſprach: „Ey wie biſt du ſo 
thorecht! meyneſt du, daß ſie dich nicht verbergen kuͤnde? 
hat fie dich hetzt verbehalten kuͤnden, fie wirts fuͤrhin auch 
thun. Gehe noch einmal keck und unverzagt hinein! es 
wirt dir kain Layds widerfaren.“ Nun der Student ſich 
überreden ließ und wider zu der Frauwen kam, die ine 
gleichfahls wie zum erſten empfieng und mit ime zu Betth 
gienge. Und aber ehe der Student auß dem Hawß gieng, 

der Goldſchmid wider zu Hauß kam, eben mit den Worten, 
die er von erſten geredt, zu der Frawen ſprach, wo der 
Juͤngling waͤre, den er het ſehen inn das Hawß gehen. 
Die Fraw aber, ſo den Studenten uber ein Stang ge— 
hengkt und etlich allt geraͤth oder leynwath uber ine ge— 
ſchlagen het, anfieng zu leuͤgnen und den Goldſchmid iren 
Mann mit guten Worten abredt, das er wider in laden 
zoge und anfieng zu arbaiten. Wie nun der Mann aber 
hinauß kame, die Fraw den Studenten ab der Stangen 
nam und in hinauß ließ. Und er, als der do fro was, das 
er entrunnen war, den naͤchſten zum Goldſchmid lieffe und 
ime alle Sach, wie ſie ſich ſeynethalben verloffen, zu wiſſen 
thet mit Vermeldung, er wolte nicht mehr hynein, dann 
ime ſein Endt gar nahendt geweſen waͤre. Und waͤre die 
Fraw nit ſo ſchnell mit Lißten geweſen, er ohne Zweyfel 
darumb het ſterben muͤſſen. Der Goldſchmid, der noch 
nicht gern abließ, ſonder ye der Frauwen Schalckheit an 
ein End wolt kommen, derhalb er auch den Studenten ſchier 
zum Thail zwang, das er ime muſt beym Weyb ligen, ine 
gantz freundtlich wider bath mit Verhayßung, er wolte im 
etwas ſchencken, das er doch das drittmal auch in das Hawß 
gieng und ohne Sorg ſein ſolt: het ſie ine zwey mal ver— 
waren kuͤnden, ſie ine das dritt mal auch wol ohne allen 
Schaden wider wurde gehn laſſen. Nun der gut einfaͤltig 
Juͤnglinge dem Goldſchmidt ſolch ſeine Bitt nit kundt noch 
mocht abſchlagen und ime verſprach, er wolt das dritt und 
aber das letſt Mal auch hynein gehen, darnach ſich nicht 
mehr in dem Hauß finden laſſen, dann er des Manns zoren 
gar ubel foͤrchtet, hinzoge und an des Goldſchmidts Thuͤren 
klopffet, da er von der Frawen freundtlicher dann vornge 
empfangen ward. Nun er eben mit ir ſchertzet wie vormals 
auch, und villeicht nit er allein, ſonder andere mehr gethon 
hetten. Und wie ſie aller Sach fertig waren, der Mann 
68 


aber anhub zuklopffen und inns Hawß begert, und die Fraw, 
die ir ſelber nicht Rath wußt, aller erſchrocken ſtunde. Doch 
zu allem Gluͤck ein groß Schaf oder Zuber (wie mans nennet) 
inn der Stuben ſtund, darein ſie das allt Leynwath wolte 
zuwaͤſchen legen. Den Studenten eylendts ſchaffet ſie darein 
zulegen, und ſie das ſchwartz Geraͤt, ſo ob der Stangen 
hieng, darunder der gut ſcholaſticus vormals auch gehangen 
was, uber ine warff und dem Mann die Thuͤr auffthet. 
Der Mann aber anfieng zu toben und zu wuͤten und nach 
dem Studenten fraget mit Vermeldung, wo ſie ine nicht 
herfuͤr thet, ſo wolt er das Hawß verbrennen. Der argen 
Frawen war alleine umb iren Bulen und Liebhaber, den 
Studenten zu thun; ſy mehr Sorg het, wie ſie den mit 
dem Leben darvon braͤchte, denn, wie ſie ir Hawß und Hof 
von dem Fewr, welches der Mann hetzt einlegen wolte, er— 
rette. Anfieng und zu dem Mann ſprach: „Mein lieber 
Hawswuͤrdt, dieweyl du doch ye das Hawß verbrennen 
willt, ſo hilf mir doch vor, das Geraͤth in dem Zuber auß 
dem Hawß tragen, damit, wann ſchon alle Ding verbraͤndt, 
das wir doch ein hemmedt anzulegen haben. Nun der 
Mann name den Zuber uber die Achſel, desſelbigen gleichen 
die Fraw auch und trugen es auß dem Hawß inn die 
Gaſſen. Darnach bayde wider mit einander in das Hawß 
giengen. Und der Student, der ſich yetzt auff der Gaſſen 
vernamme, auß dem Zuber ſprang, die Gaſſen hynein, des 
Goldſchmids Laden zulieff. Und der Goldſchmid, dem auch 
nicht ſonderlich ernſt was, ſein Hawß zu verbrennen, wider 
auß dem Hawß gieng in ſein Laden zu arbayten. Nicht lang 
vergieng, der Student zum Goldſchmid kam und ime aber— 
mals alle ſach, was ſich ſeinethalben verloffen, zu wiſſen thet. 
Auch wie der Goldſchmidt das Hawß het woͤllen verbraͤnnen, 
und wie er ine der Frauwen het helffen auß dem Hawſe 
tragen. Als ſolches der Goldſchmid vernam, ſchier von 

Sinnen kam, da er der Frauwen Lißt und Schalckheit nicht 
mochte zukommen; zu dem Juͤngling ſprach: „Mein lieber 
junger, die Fraw, mit deren du alſo gehandlet haſt, das iſt 
mein ehefraw, und ich bin der, der alle dreymal in das 
Hawß iſt kommen und nach dir gefraget hat. Aber ob ich 
dich ſchon funden het, wäre dir darumb nichts args wider— 
faren. Sonder was ich gethon, allein darumb gethon hab, 
das ich erfare, mit was Sachen mein Fraw umbgeht. Und 
darumb gedenck was dir guts widerfaren iſt, daß du das— 
ſelbig bey dir verſchwigen trageſt und ſolches kainem Menſchen 
offenbareſt, auch dich von Stund an auß der Statt macheſt 
und dich nit weyter ſehen laſſeſt, oder ich wird ſonſt ſolch 
widerdrieß an dir raͤchen.“ Der gute Student vonn Stund 
an ſich auß der Statt machet und ſich nicht mehr ſehen ließ, 
dann er inn Sorgen ſtehen muͤſt, wo ine der Goldſchmidt be— 
treffe, er ime der Liebe, ſo er ſeym Weyb getragen, lonen moͤchte, 


das er keinem Bidermann ſein Weyb mehr buhlen wurde. 
32. Ein Hyſtori von einem Becken, der ſein 


Weib mit der Geygen lebendig machet, und einem 
Kauffmann. 


Ein Beck ſaß in einer Reichſtatt, der arbeyt ſehr und 
ließ ims ſaur werden. Noch kundt er nichts bekommen, es 


war das Getreydt theure und ging im gleich auff der 


Neygen, das er ſchier wolt gen Straßburg auff der Hoch- 
zeit. Da kam im zu Nacht ein ſeltzame Fantaſey in 
Sinn, wie dann, wanns einem alſo gehet, ſeltzame Specu⸗ 


lationes einfallen, und ſprach zu ſeiner Haußfrawen: „Mein 
liebes Weyb, du ſiheſt, das es uns ſo gar wenig zulegt, 
was wir nur arbeyten; darzu ſo werden wir doch kein Heller 


unnutz ohn. Wie ſtraffet uns doch Gott alſo!“ Er fieng 


es mit Gott an, gieng auff ſeiner Seyten auch recht hin— 


auß. „Darumb wann du mir wolteſt darzu helffen, ſo 

wolten wir fehen, ob ſich das Gluͤck zu uns wolt wenden 
Sie ſprach: „Mein lieber Beck, ich wolts von Hertzen 
geren thun, wann es kuͤndt mit Ehren ſein.“ Er ſprach: 
„Ja, nicht anderſt. Nun ſihe dir inn der Metzig umb ein 
Kalbs Blut! So will ich dich an die Erden legen unnd 
dich mit dem Blut beſtreichen, darnach ein Rumor im 
Hauß anfahen, als woͤll ich alles zu Druͤmmern unnd zu 
Boden ſchlagen. So kirr du waidlich und ſchreyh! Wann 
dann die Nachbauren zu lauffen, ſo lig du, als ſeyeſt du 
tod; ſo will ich mit meiner Geigen anfangen und dich wider 
lebendig geigen. Darzu kanſt du und muſt mir helffen.“ 
Die Fraw war zu fryden; der Mann fieng zu poldern an, 
als wolt er das gantz Hauß einwerffen. Da ſchrey das 
Weib, die Kinder. Das erhoͤret man weyt umbher, unnd 
kamen die Nachbauren zugelauffen, fragten, was er fuͤr ein 
Lermen hette. Und das Weyb lag an der Erden im Blut, 
als wer ſie tod, und reget ſich nicht, das alle die erſchracken, 
die da warend kommen. Nun het der Beck einen Kauff 
mann gegen ihm hinuͤber wonen; der war ein arger Laur 
und Beſcheißer auf aller Wahr, darumb ihn Gott villeicht 
ſtraffet und ihnen dahin ſchicket. Der kam auch gelauffen 
und ſprach: „Ey lieber Nachbaur, was habt ihr gethon, 
das ihr das Weib erſchlagen?“ „Ey,“ ſprach er, „warumb 
hat ſie mir dann ſolche boͤſe Wort geben! Es gehet mir 
ſonſt, das Gott erbarme, und ſoll erſt ihr boͤſe Wort darzu 
auffklauben. Ich kan ſie wol wider lebendig geygen, ich 
habs vor offt gethan.“ Und nam von der Wandt ſeine 
Geygen, ſetzt ſich hinder den Tiſch, ließ ſich nichts anfechten, 
fieng an und geyget ein Liedlein: 
„Haſt du mich genommen, 
fo muſt du mich haben“ dc. 

Das verwunderten ſich alle die, ſo darum waren, das 
er kundt froͤlich ſein und ſein Weib wer tod, meinten, er 

folt geflohen fein. Als er das Geygen ein Weyle tryb, 
hub die Fraw ein wenig ein Fuß zu regen; er ließ ſich 
nichts anfechten, geiget immer ſein Werck fuͤr ſich. Zu 
letſt fieng die Fraw an mit niderer und krancker Stimme, 
gleich als ob ſie vom Tod erwachet: „Ach lieber Mann, 
wie magſt du mich alſo zu Tode ſchlagen und darnach 
wider lebendig geygen, wie magſtu mir nur ſo vil Plag an— 
thun! Es wer vil beſſer, du ließeſt mich alſo todt bleiben, 
ſo kem ich der Marter ab.“ „Nein, nicht alſo,“ ſprach er, 
„warumb gibſtu mir ſo boͤſe Wort und helſt dein Geyffer— 
maul nicht ſtill?“ Mit ſolchen Worten die Fraw auff— 
ſtunde gantz ſchwach und krafftloß; darzu ir die Nach— 
bawren halffen und legten ſie auff das Faulbeth, darnach 
ſie wider heim giengen. 

Der Kauffmann aber verzoch, gedachte: „Was mag 
doch das fuͤr ein Geygen ſein, das ſie den Todten lebendig 
machet! Moͤchte mir die Geygen werden, ich wolt ſie theuͤr 
genug bezalen; dann ich hab vil boͤſer Ehe mit meinem 
Weyb. Sie will mir immer den Armen zu vil geben und 
anderen, ſo ich Wahr oder Korn verkauff, mir ein kleinen 
Gewin machen, das ich hab Sorg, ich werde ſie auch ein 
Mal erſchlagen. Wann ich dann die Geygen hett, kundt 
ich ſie wider lebendig machen und mein Handel und 
Wucher ohn alle Widerred treyben.“ In ſolchen Ge— 
dancken den Becken fraget: „Lieber Nachbaur, lebet der 
Meyſter noch, der die Geygen hat gemacht?“ „Das weiß 
ich nicht,“ ſprach der Beck, „ich hab ſie von Neapolis mit 
raußtragen.“ Dacht der Kauffmann: „Das iſt weit. Lieber 
Nachbawr, gebt mir die Geygen zu kauffen! Ich wil ſie 
euch theuͤr genug bezalen.“ Da ſagt der Beck: „Nein, 
lieber Nachbaur, das thu ich nicht; ich hett Sorg, ich muͤſt 
ein Mal entlauffen. Sie hat mir offt auß Not geholffen.“ 
„Lieber Nachbaur,“ ſprach der Kauffmann, „ich will euch 

dreyhundert Gulden bar darumb geben. Darumb kuͤndt ir 
euch ein Vorrath kauffen, das ihr und ewer Weyb ein 
ruͤwiges Leben möchten führen." Da fur die Beckin flux 
herfuͤr und ſprach: „Ach nein, lieber Beck, verkauff ſie nicht! 
Du wirſt dich warlich ein Mal vergreiffen; ſo muſt du ent— 
lauffen, und ich bin todt. Was iſt denn den Kindern ge— 
holffen?!“ Da ſprach der Kauffmann: „Ey, mein liebe 
Nachbeuͤrin, gebt mir ſie zu kauffen; ich will euch ein gutten 
Beltz zum Leukauff geben.“ Der Mann ward mit ihm 
eins, gab ihm die Geygen. Das war der Kauffmann fro, 
zalts im bar und trugs heym. 

Nun nit lang ſtunds an, das der Kauffmann ein Boden 
vol Getrayd wolt hingeben und kuntens im die Becken 
nicht erzalen; fur ſein Weib dazwiſchen und wolt den Kauf 
machen. Das war ihm nicht gelegen, wartet, biß die 
Becken auß dem Hauß kamen, da fieng er an zu zancken 
und ſprach: „Wann du mir das mehr thuſt, ſey dir zu— 
geſagt, ſo will ich dich abwalcken, und ſolt ich dich zu Tod 
ſchlagen.“ Verließ ſich alſo auf ſein Geygen. Sprach die 
Fraw: „Wie thuſt du nur! Schind ſie gar!“ Da war 
er zornig, nam ſie bey dem Har und zoch ſie im Hauß 
umb, das die Fraw ward ſchreyen. Alßbald zoch er ſein 
Waidnerlin auß, welches er dann an der Seyten hat, hieb 
ir groß Wunden in Kopff, das da die gute Fraw iren 
Geiſt auffgab und ſtarb. Der Kauffmann nam ſein Geigen 
und fieng an zu geygen, maint, ſein Weib ſolt wider 
lebendig werden. Als er lang hett gemachet, ſahe er, das 
ſie ſich nicht wolt regen; gedacht er: „Wie haſtu Sanct 
Veltin, wilt du nicht auffſtehen?“ Ye lenger er geygt, ye 
minder ſie auffſtunde. Des ward er zornig und ſchlug die 
Geygen zu Stucken, nam die Druͤmmer und lieff zum 
Becken und ſprach: „Was haſt mir fuͤr ein Geigen geben? 
Ich hab mein Weyb erſchlagen und kan ſie nimmer lebendig 

machen. Da bift du ſchuldig an.“ „Botz Marter,“ fagt 
der Beck, „wann dirs nit ein guter Dienſt iſt, ſo gib mirs 
wider! Ich will dir dein Gelt wider geben.“ Wa ſolt 
ers nemen? Er hets erſchlagen. Gieng haim, nam ein 
Zerung zu im und lieff darvon, ſoll noch wider kommen; 
und der Beck, wann er lebet, braucht das Gelt noch. 

Auß dieſer Fabel lerne ein junger Mann, wanns ihm 
ſchon im Ehſtand zum erſten ubel gehet, das er darumb nit 
von Gott abweich, ſonder Gott Tag und Nacht ſampt 
ſeinem Weib und Kind bitte, er woͤll im auß aller Noth 
helffen, nicht mit loſer Beſcheißerey als der Beck, ſonder mit 
Ehren nach ſeinem Willen. Auch ein Weib ſoll lernen, 
das ſie ihrem Mann ſey willig inn allen Dingen, was nicht 
wider ir Ehre iſt, ſonder irem Mann helffe trewlich zur 
Narung inn allen Dingen. Auch bey dem Kauffman ein 
geitziger und neidiger, welcher Tag und Nacht nit kan vol 
werden und ſeinem nechſten nit gundt, das in die Sonn 
anſcheint; ſonder wann Gott auch ſein Naͤchſten etwas be— 
ſcheret, ſo wolt der Geitzhalß allein, das es in ſeinem Sack 
ſtecket. Ich wolt, das es einem yeden ſolchen alſo gienge 
gleich wie dem Keyßer zu Rom, das man im auch den 
Halß vol Gold guſſe, das er genug hette. 


33. Von einer Goldtſchmidin zu Augsburg und 
einem jungen Edelmann, wie ſie im ein guldin 
Kettin ab erbulet und wider gab. 

Uff dem Reichßtag zu Augspurg was ein Edelman, der 
des Keiſers Hoff nach zohe, in einer ſchoͤnen, groͤßen Herberg, 
der het 4 oder 5 Pferd. Wan er wolt ſpatzieren reiten, 
ſo ſaß er im Hoff uff und rannt fuͤr die Thuͤr, warff das 
Roß einmal oder etliche herumb. Es was ein huͤßpſcher, 
geradner Edelman und het ein ſchoͤne guldine Ketten am 
Halß. Nun was neben der Herberg ein Goldſchmid, ein 

reicher Burger, der het ein ſchoͤnes Weib; und wann der 
Edelman alſo fuͤr das Haus rant, macht gute Boͤßle, ſo 
lag des Goldſchmids Fraw am Fenſter, ſagt: „Ich wolt, 
das ich mit dem Edelman ſolt ein par leinlachen zerreißen.“ 
Das hoͤrt der Edelmann, der ſprach: „Da wolt ich mein 
guldin Ketten umb geben.“ Das vermerckt die Fraw. 

Als nun uͤber drey oder vier Tag ir Man nit daheimen 
was, ließ ſie den Edelman beſchicken, ſagt: „Junckherr, 
ſind ir noch der Wort, die ir das ander mal geredt haben, 
eingedenck!“ — „Ja, Fraw,“ ſagt der Edelman. Damit 
fuͤrt ſie ihn an ein beſonder Gemach, zohe ſich auß bitz auff 
das Hembd, ſprach: „Junckherr, ir wißt wol, warumb es 
zu thun iſt.“ Der Edelman ſprach: „Ja, es iſt umb die 
Ketten zu thun,“ zohe ſie von dem Hals, gab ſie der 
Frawen. Sie beſchloß die Ketten behend in einen Trog uff 
ire 1 5 Wolan, die zwey tantzten die Nacht den Dann— 
heuſer. 

Morgens fruͤ der Edelman ward ausgelaſſen, was 
traurig um ſein Ketten. Sein Knecht ſahe, das der Junck— 
herr traurig was, ſprach: „Juncker, was ligt euch an?“ 
Der Edelman ſagt: „Mein Anligen kan ich niemands 
klagen.“ Der Knecht ſprach: „Ey Junckherr, es iſt allwegen 
geweſen, wann einer bekuͤmmert iſt, das er ſolchs ſeinen 
guten Freunden klaget und offenbaret. Nun bin ich ewer 
Diener, ich will mein Haut dran ſtrecken, es muß euch 
geholffen werden.“ Der Junckherr erzelt dem Knecht, wie es 
im mit der Goldtſchmidin und der guldin Ketten gangen 
ſeye. Der Knecht ſagt: „Dem iſt wol zu tun. Die Fraw 
hat uns zum nechſten ein Muͤrſelſtein geluhen, da ein Gaul 
kranck war, ettwas darinn zu ſtoßen; den will ich ihr wider 
bringen. Land mich machen, ewer Ketten ſoll euch wider 
werden.“ 

Am andern Tag zu dem Imbis, als der Goldtſchmid 

und fein Fraw zu Tiſch ſaßend, Elopffet der Knecht an der 
Thuͤr, ward eingelaſſen, ſtund fuͤr den Tiſch und ſagt: „Herr, 
da ſchickt euch mein Junckherr den Muͤrſelſtein, danckt euch 
ſehr und begert die guldin Ketten, die er ewer Frawen 
darfuͤr zu Pfand hat gelaſſen.“ Der Goldſchmidt war zornig 
uͤber die Fraw, ſagt, warumb ſie umb ein ſo klein Ding alſo 
ein koͤſtlich Pfand nem. Die Fraw ſprach: „Herr, ich hab 
kein Ketten empfangen.“ Sagt der Herr: „Nu hoͤrſt du 
wol, was der Knecht ſagt.“ Die Frau leucknet wie ein 
Moͤrder, aber der Knecht ſprach: „Zu wortzeichen legt ſie 
die Ketten in ein Trog unden am Beth auff die Kleider.“ 
Der Herr ward zornig, nam die Schluͤſſel, ſchloß den Trog 
uff, fand die Ketten und gab ſie dem Knecht; der nam ſie, 
gienge ſein Straß. 

Die Fraw gienge dem Knecht nach und ſprach: „Sag 
deinem Junckherrn, er muß mir zum nechſten nimer mehr 
in meinen Muͤrſelſtein ſtoßen. Ich will im auch kein Haͤffely 
mehr leihen, das er darin kochen ſolle, und ſolt er Hungers 
ſterben. Wie ers gewoͤlt und im gefallen hatt, habe ich ihm 
Geſchirr geluhen; das hat er mir geloͤchert und zerſtoßen. 
Nun muß ich die Stück mir ſelbs behalten.“ Der Knecht 
gab dem Junckherrn die Ketten; der reit hinweg mitt Freuden, 
und warend das par Leinlachen auch zerriſſen. 


34. Ein junger Landsknecht zeucht inn Krieg. 
Eins mals wolt ein junger Kerlin in Krieg ziehen; und 
als er durch die Muſterung zoch, ſagt der Hauptman zu 
ime: „O lieber Sun, du biſt noch vil zu jung. Ziehe wider 
heim und ſpil noch ein Weyl mit deiner Mutter! Dann 
du noch vil zu glat umb das Maul biſt.“ — „Botz tauſent 
Sack am End,“ ſagt der Landtsknecht, „wann har ein Man 
ſchlecht, ſo will ich ein gantzen Roß Schwantz umbs Maul 
binden. Und hapt ihr Mangels, Herr Hauptman, ſo dretten 
77 


heraus! So möllen wir ein Gaͤnglin miteinander thun; da 
werdt ihr ſehen, ob ich ein Kind ſey oder nit.“ 

Als ſolches der Hauptman hort, ließ er ihn durch die 
Muſterung ziehen und verachtet fuͤrthien kein jungen Bruder 
mehr. 


35. Wie ein Lantzknecht mit ſeinem Wolſpringen 
umb ein ſchoͤns Meitlein kam und muſt die Nacht 
neben einer Saͤwſteigen ubernacht ligen. 

Es haben die frummen Lantzknecht, Gott verzeich mirs, 
einen Brauch im Land und ſonderlich im Land zu Schwaben 
und auff dem Schwartzwald, das ſie Winterszeit auff der 
Gard umbzihen, ſturmen die armen Bauren umb Speiß, 
Brot, Eyer, Saltz und Schmaltz; da muß mancher armer 
Man geben, es ſey im lieb oder leid, wiewol ſie niemand 
zwingen, bitten ſie aber offt mit ſolchen ſchimpflichen Worten, 
das ſie inn mit Willen geben; dann ſie fuͤrchten irer Schuͤren 
und Stell. Es haben aber gemelte Lantzknecht ein Gemerck, 
wo ſie ire Herbergen Nachts haben, da malen ſie an die 
Stubentuͤre Burgundiſche Cruͤtz mit Oſten; wo denn einer 
der ſchlecht frummen Gartbruͤder inn ein Stuben kumpt und 
findet dis Zeichen an eine Wand oder Tuͤren ſton, begert 
er gar nicht, ſonder wendt ſich mitt guten Worten wider 
zuruͤck und ſagt: „Hey, ich ſihe wol, daß iſt ein Lantzknecht 
Herberg; habt mir nicht zu ungut.“ Kumpt aber einer auff 
die Nacht, fo hat er auch die Fryheit vom Pabſt Calfo wen ich), 
darff er nit lang umb Herberg bitten; der Haußvatter weißt 
Beſcheid, muß im Herberg geben nach Vermoͤg ir Privilegia. 
Nun es begab ſich auff dem Wald, das auch ein guter 
junger Lantzknecht, ſo noch nit gar wol gſtudiert hatt, im 
großen Hunger und Armut ſich mußt der Gart behelffen. 
Der kam in eines reichen Bauren Hoff, ſpracht in umb 
Siferung an. Der Baur ſaß verr von den Luͤten uff dem 

Waldt, hette nit meer dann ein eynige Nachbarin, die waß 
ein Wittfraw, die hat ein ſchoͤne Tochter, züchtig und frumb; 
die wußt auch ſampt irer Muter diſe Knaben zu herbergen. 
Daß wußt der Baur auch an ihnen beiden, darumb ſagt 
er zu dem Gartknecht: „Lieber Kriegßmann, ich habe ſeer vil 
Kind und Geſindt; darumb weiß ich dich auff dißmal nit 
zu halten; hie haſt du Gelt, damit du ein Maß Wein 
magſt bezalen; daß nimm zu gut und gang in daß Hauß, 
ſo du dort ſiheſt, da wirſtu on zweiffel gut Herberg be— 
kommen; du magſt dich auch ſo fein und geſchickt halten, 
du magſt ein Erb und Beſitzer deß Hauß und Hoffs werden.“ 
Der gutt Hach, ſo noch nit mit dem Teuͤffel zun Schulen 
gangen waß, glaubt dem Pauren ſeiner Wort, kamm zu 
der Wittfrawen und ſprach ſy umb Herberg an; die gut 
Fraw ſagt im Herberg zu mit dem Geding, wo er ſein 
eygen Brot hette. „Ja,“ ſagt der Lantzknecht, „uff diſe 
Nacht hab ich Brot fuͤr unſer Drey.“ Alſo wurden ſie 
der Sachen einß, ſaſſen zutiſch; inn dem aber die Tochter 
zum Tiſch kam, ſahe ſy der gut Geſell gantz freundlich an. 
„Ach,“ ſagt er, „wer doch ein Weinſchenck vorhanden! ich 
hett noch ein par Maß Wein zubezalen.“ Die Muter aber 
ſagt: „Lieber mein Son, haſtu Luſt, Wein zubezalen, mein 
Nachbaur auff dem Hoff hatt noch guten Wein umb Gelt 
zu verkauffen, dann er auch beweylen Geſt uͤber Nacht umb 
Gelt beherbergt; darumb wilt du ſo milt ſein und ein Maß 
Wein kauffen, ſo wend ich und mein Tochter auch eine be— 
zalen; ſo dann wil ich uns gute ſchwebiſche Zelten darzu 
bahen.“ Der gut bruder Veit meinet, die Glock were ſchon 
geformbt; ſein Beuͤtel mußt ſich ergeben; darin fand er mit 
aller Marter Gelt fuͤr zwo Kanten Wein. Die jung lieff 
bald auß nach Wein; die alte Buch zielten; in summa, 
ſy ſaſſen zuſammen, waren leychtſinnig. Alß nun die Alt 
meint, die Zeit wer vorhanden, ſagt ſy: „Lieber mein Son, 

ich wil dir nicht bergen, ich und mein Tochter find allein 
in diſem Hauß, haben nit meer dann zwey Bett; nun kan 
ich dich als einen milten Außgeber nit allein ligen laſſen; 
darumb wenn wir drey mit einander ſpringen; welche zwey 
dann am weiteſten daß Ziel erreichen, die ſollen dieſe Nacht 
bey einnander ſchlaffen. Der gut Kaͤrle waß der Sachen 
wol kontent, dann er meinet, wie dann auch geſchah, die 
jung wurd baß dann die Alt ſpringen moͤgen. Sy wurden 
der Sach zu friden. Die Alt legt daß Ziel weit fuͤr daß 
Hauß hinaus; ſy thet auch den erſten Sprung und ſprang 
gar ein wenig hinauß; demnach ſprang die Tochter und thet 
gar ein tapffern Sprung; deß froͤwet ſich der Lantzknecht 
auch; er meinet, der tochter dapffer zuzuſpringen, damit ſy 
zwey zuſamen kaͤmen, alſo der Lantzknecht mit großen Frewden 
aller ſeiner Armut vergeſſen, ſprang gar weit uͤber daß Ziel 
hinauß; in dem ſchlußen die Muter und Tochter die Tuͤren 
vor im zu, boten im ſein halb Spießlin zu einem Schlitz 
Fenſter hinauß, ſagten: „Ho, ho! du biſt gar zu weit uͤber 
daß Ziel geſprungen.“ Der gut arm Tropff hat ſein Gaͤlt, 
Muͤy, Arbeit und Koſten umbſunſt gehabt; wolt er die Nacht 
nit im Regen ligen, mußt er ſich under einer Sewſtigen 
oder Sewſtall behelffen. Deß Morgens kam er wider zu 
dem Bauren, ſo im die Herberg gewiſen hat; der fragt in, 
wie ihm gelungen were; er ſagt im Anfang, Mittel und 
Ende. Alſo hat er in ein Mal zu Gaſt, weiß in darnach 
weiter, warnet in auch vor ſolchen ſtarcken Spruͤngen, da⸗ 
mit er nit uͤber daß Ziel ſprung. 


36. Von eins Wuͤrths Tochter zu Straubingen, 
die mit einem Pfaffen bulet, auch einem Landtsknecht. 
Ein Wuͤrth gar ein ſchoͤne Tochter het, 
Die liebet im ſehr wol under Stet, 
Welche wuchß in allem Wolluſt auff, 
Welchs auch noch yetzt iſt der Welt Lauff, 

Das die Vaͤtter in der Gemeyn 

Lieben ſtaͤts mehr die Maͤgdlein 

Dann die Buben zu aller Zeyt, 

Welches doch offt bringet groß Leyd, 

Das ſie kommen in Schand und Schaden, 
Darzu mit Sorgen werden beladen, 

Wie diſes Wuͤrths Toͤchterlein ſchon 

Den Spot mußt auch zum Schaden hon. 
Darumb ſo fach zu leſen an! 


Zu Straubingen da iſt ein reicher Wuͤrth geſeſſen, der 
het ein auß der maßen ſchoͤnes Toͤchterlein; die zieret und 
butzet er auff das aller ſchoͤneſt mit allerley ſchoͤnen Kleyderen. 
Auch ſo mußt ſie ſtaͤts an des Vatters Tiſch eſſen; und 
wann etwas guttes auff den Tiſch kam, ſo mußt es nur das 
lieb Toͤchterlein haben und eſſen; dergleichen den beſten Wein, 
der inn dem Keller ware, wann es daß Toͤchterlein geluſt, 
ſo mußt man ihr einen herauff tragen, das alſo in ſolchem 
leben das Toͤchterlein auffwuchs und ward auß der Maßen 
ſchoͤn, das ſich der Vatter gleich uber ir Schoͤne frewet, 
und gefiel ihm alſo das Toͤchterlein von Hertzen wol. Es 
gefiel auch ihm, dem Vatter, ir Schoͤne nicht allein, ſonder 
auch anderen Leuͤthen. Darumb ſie dann vill Bulſchafften 
bekame, aber ſie ſchlug da einem ein Narren und dann dort 
auch den anderen, ware ir hiemit keiner gut genug. Der— 
halben ſo mußt ſie auch im Dreck ſitzen und ein Thorheit 
begehn, auch weyl ihr kein Handtwercks Geſell gut genug 
war und auch keins Buͤrgers Son, ſo mußt dannocht zu 
letſt einer kommen, der gut genug war. Dann ſie freſſen 
warlich kein Hew und muͤſſen Fleyſch haben, ſolt gleich das 
Pfundt eine Kronen koſten. Dann wa Eſſen und Trincken 
iſt und aller vollen, da muß man warlich auch Leuͤth machen, 
es hilfft nichts darvor und muß nur ſein, wie dann da 
auch diſes Wuͤrts Tochter. 

Es war aber ein ſchoͤner junger Tumbpfaff zu Strau— 

bingen, auff den warffe die Junckfraw ir Liebe. Dergleichen 
ſo thet der Pfaff auch, und wurden der Sachen alle Beyde 
eins, kamen inn ihres Vatters Hauß bei der Nacht zu— 
ſamen. Und als ſich der Vater het geleget ſampt allem 
Haußgeſindt, da ſtund die zuͤchtig Junckfraw erſt auff mit 
ſampt einer Magd, welche ihr dann trewlich zu dem Gotts— 
dienſt halffe, dem goͤttlichen Thumbherren und chriſtlichen 
Mann zu dienen nicht allein mit dem Gut als Eſſen und 
Trincken, welches ſie dann theten, ſonderen auch mit dem 
Leybe. Den leget die Junckfrauw ihres Zeychens dem 
Thumbpfaffen trewlich fuͤr, und lagen dann alſo die Nacht 
mit Frewden bey einander, biß der goͤttlich Thumbherr ſich 
mußt ſcheyden. Solches triben ſie ein lange Zeyt. 

Indem trug ſich zu, das man het etlichen Landtsknechten 
im Ungerlandt Urlaub geben, under welchen auch einer kam 
gen Straubingen und zohe auch zu dem Wuͤrth ein zu 
Herberg. Zehret alſo der gutte Landtsknecht ſein Gelt biß 
inn die vierzehen Tag, wartet auff ein newes Geſchrey. Als 
der Landtsknecht nun war ein Zeyt in Straubingen geweſen, 
da gefiele ihm des Wuͤrths Toͤchterlein auch wol, redet 
derhalben offt mit der Junckfrawen gantz freuͤndtlich und 
wolt auch mit ir ſchertzen; aber es warde ir nicht angenem 
und gieng dem gutten Landtsknecht gleich eben wie jhenem 
Eſel, der auch wolt mit ſeinem Herren ſchertzen wie der 
Hundt und warde Marter ubel darzu geſchlagen. Alſo hett 
der Landtsknecht gar wenig Platz bey der Junckfrawen und 
hette ſich verwegen, es wurde im kein Strych auß der 
Pfannen, gedacht doch: „Nun biſt du jung und ſtarck, du 
wilt nit ablaſſen; es felt kein Baum von einem Streych.“ 
Aber es halff alles nicht, er kundt kein Gnad erlangen. 

Eins Mals gieng der Landtsknecht auch ſpatzieren, und 
trug ſich zu, das ſein Weg durch den Thumb gieng, ſahe 
er ohn Gefehr deß Wuͤrths Tochter bey dem Pfaffen ſtehn, 

welches die Junckfraw (Gott verzeyhe mirs) nicht het ge 
ſehen. Und thet der Landtsknecht auch ein Dinck, gienge 
den Weg fuͤr ſich, als hett er ſie nicht geſehen. Als er 
nun heym kam und auch deß Wuͤrths Tochter, vexieret der 
Landtsknecht ſie mit dem Pfaffen. Die Tochter ſchlug das 
inn Wind und lachet daruͤber, ſprach: „Ja, er iſt mir dan— 
nocht lieber, dann ihr mir ſeyt.“ Der Landtsknecht faßt 
ſolches inn ſeine Ohren und merckt doch beſſer darauff dann 
vor, wirdt alſo innen, das der Pfaff dem Wuͤrth an ſeiner 
Tochter hienge; welchen er offt verwachet, aber er kundt 
im nye werden; und dacht der Landtsknecht alſo: „Wirſt 
du mir, ich ſoll dich lehrnen auff die Bulſchafft gehn, das 
du das keinem Pfaffen mehr ſolt beychten.“ 

Auff ein Zeyt da hett die Tochter den Pfaffen beſchiden, 
und wartet eben der Landtsknecht die ſelb Nacht, aber inn 
einem Winckel bey der Stiegen. Es waren aber vil Geſt 
denſelben Abendt im Wuͤrthshauß, das ſich die Zeyt verzohe 
mit dem Niderlegen. Das warde der Tochter leyd, ſahe 
derhalben offt zum Fenſter hinauß, ob ir geyſtlicher Herr 
nicht kaͤme, zur Zeyt das er Mette ſunge. Als den Pfaffen 
Zeyt dauchte, da kame er daher; den ſie hett bald erſehen 
und gieng under die Thuͤr, empfienge in gar ſchon mit Halſen 
und Kuſſen, welches der Landtsknecht alles ſahe und horte. 
Darnach ſo fieng ſie an und ſprach: „Mein Herr, es iſt 
mein Vatter und das Geſinde noch nicht ſchlaffen; darumb 
ſo bitte ich, ihr woͤllet ein Weyle darein ſitzen, ſo will ich 
euch ein gutes Bißlein bringen, auch ein Maß Weyn, biß 
man ſich thut legen. Alß dann ſo doͤrffen wir uns auch 
im Bette regen.“ Es ſtunde aber ein ſtroͤhens Bade im 
Hauß mit einer huͤltzenen Badwannen; darein ſetzt ſie den 
Pfaffen, gieng wider in die Stuben und nam ein Kandel, 
auch uber den Kalter und nam das Beſte, das darinnen 
war vonn Brattens, bracht alſo dem Pfaffen das gut Biß— 

lein und darnach mit der Kandel in Keller, ließ den beften 
Wein darein und brachts auch dem Pfaffen. In diſen 
Buͤchern ſolt er ein Weyle Metten leſen, biß man ſich leget, 
ſo wolt ſie im dann ein ander Buch fuͤrlegen, darin ſolt er 
Complet ſingen und die Bleter mit dem Knye umbwenden. 

Als die Tochter von ihm gieng, dacht der Landtsknecht: 
„Es wirdt yetzt Zeyt werden.“ Und trat aus ſeinem Winckel 
fur die Badwanne, ſprach zu dem Pfaffen: „Hoͤre, Pfaff, 
gib mir zu trincken!“ Als der Pfaff den Landtsknecht 
hoͤret reden, erſchrack er von gantzem Hertzen und eylet zu 
dem Thuͤrlein hinnauß. Der Landtsknecht ſtieße in wider 
hinnein, ſprach: „Hoͤreſt du nicht, Pfaff? Gibe mir zu 
trincken!“ Dem Pfaffen ware gach zu dem Loch hinnauß 
und wolte dem Landtsknecht nicht zu trincken geben, ryß 
ſich alſo von dem Landtsknecht und zu dem Hauß 
hinnauß, ließ ſeinen Rock dahinden. Darnach der gutte 
Landtsknecht nicht vil fragt, ließ ihn lauffen und dacht: 
„Immer zum Teuͤfel zu!“ Nam fein Rock und legt in an 
und ſatzt ſich inn das Bad an des Pfaffen Stat, fraß 
und ſuffe, ließ den Pfaffen ſorgen. 

Uber ein Weyl kam die Tochter und fraget, ob der 
Pfaff noch hett zu trincken. Da antwortet der Landtsknecht 
neyn. Die Tochter antwort fluchs: „Herr, gebet mir die 
Kandel; ſo will ich euch mehr bringen.“ Lieff inn Keller 
und bracht dem Landtsknecht noch ein Maß, ſprach: „Mein 
Herr, habt Geduldt; ich will bald wider zu euch kommen.“ 
Der Landtsknecht name den Wein, tranck und aß, gedacht: 
„Heuͤt war ich ein Landtsknecht, und jetzt bin ich ein geyſt— 
licher Pfaff.“ 

Als man ſich nun hett geleget und war alles zu Beth, 
was im gantzen Hauß war, dann die Junckfraw alleine 
nicht, leſchet ſie das Liecht auch abe und gienge finſterlichen 
zu dem Bad, darinn der Landtsknecht ſaße, ſprach: „Herr, 

wollen wir ſchlaffen gehn?“ Der Landtsknecht antwort 
ja. Da fuͤhret in die Tochter inn ein Gaſtkamer, darinne 
ſtund ein ſchoͤnes Beth. Diſe Kamer gieng an die Gaſſen. 
Sie zohen ſich auß und legten ſich zuſamen; und die Com— 
plet, die der Pfaff ſolte leſen, mußt ein Landtsknecht buͤtten. 

Wie nun der Landtsknecht het das Buch ein mal oder 
zwey umbgewendt, ſo kommet der Pfaff wider und klopffet 
an. Die Tochter hort das, ſprach: „Herr, ſtehet auff und 
nemmet den Bruntzſcherben! Es gehet der Landtsknecht, 
der hinnen zur Herberg ligt, heym vom Wein und klopffet 
an. Gießet ihm den auff den Kopff!“ Der Landtsknecht 
ſtund fluchß auff und ſcheyß (mit Urlaub) darzu inn den 
Scherben, ſchuͤttet das hinnab dem Pfaffen uber ſein Schedel. 
Der ward zornig und lieff heym, vermeynet, es hette das 
die Tochter mit dem Landtsknecht angeleget, und warde ſehr 
ſchellig auff die Huren — ey, hett mich ſchier verſchnepfft! 
auff die Junckfraw. 

Da ſich der Landtsknecht wider in das Beth leget, 
ſprach die Tochter: „Herr, habt ihr in troffen?“ Er ſprach: 
„Ja, redlich.“ Und lage da der Landtsknecht alſo mit 
großen Frewden die Nacht bey deß Wuͤrths Tochter. Als 
ihn Zeyt daucht, ſprach er: „Junckfraw, ich muß auffſtehen; 
denn ich muß heuͤt Meß halten.“ Und halßt ſie alſo gantz 
freuͤndtlich, ſcheydt von ihr. 

Die Tochter ſtund auch uber ein kleine Weyl auff, leget 
ſich an und trat in die Kirchen. Als ſie inn die Kirchen 
kam, da ſtunde der Pfaff uͤber dem Altar und laß Meſſe; 
und als er ſie erſahe, da wurde er inn Zoren beweget, ver— 
meynet, ſie kaͤm ihm zu Trotz inn die Kirchen, und ſahe ſie 
gantz ſaur an, ſpeyet uber ſie auß und ſprach: „Pfuy dich, 
du lauſige Huren!“ indem er ſich von ihr wendt. 

Deß erſchracke die gute Tochter, gieng heym in Trawren, 
vermeynet wol, der Landtsknecht waͤre bey ir gelegen, und 

fraget den Landtsknecht. Der ſprach ja. Da batte fie ihn, er 
ſolte hinweck ziehen, ſie woͤlt ihn auß der Herberg loͤſen und 
zweyntzig Gulden darzu ſchencken. Die nam der Landtsknecht 
und zohe darvon, gedacht: „Ich will mir lang zu pletzen 
umb zweintzig Gulden kauffen.“ Und ließ die gutte Junck— 
fraw mit dem Thumbpfaffen gleich wol ubereinkommen. 

Wie vil meyneſt du, mein lieber Leſer, das der Junck— 
frawen noch ſeind in allen Stetten, die Harbender auff— 
tragen und man nendt es Junckfrawen: wann man ſie an 
dem Ort beſehe, da man die Hennen auffſchneit, ſo wurd 
man ſie vil anderſt finden. Wie dann auff ein Zeyt einer 
auch ein Junckfraw wolt nemen, nam ſie auch. Als man 
ſie zu Nacht nyderleget, da ſatzte ſich die Braut auff ein 
Truhen, die dann in der Kamer ſtund, und weynet von 
Hertzen. Der Breuͤtigam fraget, warumb ſie weynet. „Ja,“ 
ſprach ſie, „das ich kein Junckfrau bin.“ Da der Breuͤtigam 
das hoͤret, war ihm ſehr gach und ſprach: „Ey, leg dich nur 
her! Es iſt doch keinem Weber nichts reynes beſchaffen.“ 
Ich habe ſie auch und ihn ſelber geſehen, glaub wol, er 
hat nit gewißt, von was wegen er het ein Weyb genommen. 
Darumb ſag ich, es doͤrfft einem mit diſes Wuͤrths Tochter 
auch ſein alſo gangen, wann einer hett gefraget: Wa biſt 
du ein Junckfraw? Die doͤrfft wol geantwort haben: 
Auff dem Kopff. Aber zwiſchen dem Nabel und Knyen 
da iſt es warlich Muͤh. 


37. Von einem armen Landsknecht, welcher 
auff der Gart zohe, wie er bey einem Edelmanns 
Weyb ſchlieff. 
Mancher Landtsknecht muß leyden vil, 
Der auff der Gart umbziehen will, 
Auch hoͤren boͤß und gutte Wort 
Hin und wider an manchem Ort. 

Auch ſo kommet im offt zu Hand 

Gluͤck und Ungluͤck, Schmach und Schand, 
Frewd, Layd, Angſt, Trauer und auch Not, 
Auch bißweylen in herben Todt, 
Bulſchafft und auch offt Frewden vil; 
Wie ich kuͤrtzlich anzeygen will 

Von einem Landtsknecht vol gethan, 
Welcher fuͤr ein Schloß auch kam, 
Darinn ein Edelmann hauſet gar, 
Welcher dißmals nicht daheymen war. 
Sein Weyb aber wol an der Stet 

Sich dazu dem Landtsknecht legt, 

Davon er bracht ein gutte Beuͤt. 

Darumb ſo liß zu rechter Zeyt! 

Es zoh auff ein Zeyt ein junger gerader Landtsknecht 
auff der Gart, der kam under andern Doͤrfferen auch fuͤr 
eins Edelmans Hauß; darinn war ein ſchoͤne junge edle 
Fraw, der war ihr Juncker außgerytten. Das wußt der 
gut Bruder nicht, vermeynet alſo, er wolt bey dem Junckern 
ein Ritterzerung bekommen; wie dann unſer Brauch iſt, 
das wir auch der edlen Herren Heuͤſer nicht dahinden laſſen. 
Dann man findt yetzt zu unſeren Zeytten vil ehrlicher vom 
Adel, die auch Landtsknecht geben. Wann dann einer zu 
inen kommet in ire Heuſer oder Schloͤßer, ſo theylen ſie uns 
mit, was recht und billich iſt. 

Der gut Bruder kam fuͤr das Schloß. Den het die 
edle Frawen wol erſehen, ehe ihn der Portner het geſehen, 
und fielen ihr von Stund an boͤſe Gedancken in Sinn, 
und gefiel ihr der Landtsknecht wol. Als er nun anklopffet 
und der Portner ihn erſahe, auch fein Begeren wol mercket, 
ſpricht der Portner: „Es iſt warlich mein Juncker nicht 
daheymen.“ Der Landtsknecht ſprach: „Wa iſt dann die 
edle Fraw?“ Dann es tregt ſich offt zu, das etliche edlen 
Frawen den armen Landtsknechten mehr geben, dann wann 
der Juncker daheym waͤr; alſo geſchah diſem Landtsknecht 

auch. Der Thorwaͤrter ſprach: „Sie ift doben im Saal!“ 
Und ließ der Portner den Landtsknecht alſo hinein inn ſein 
Stuͤblin, zeygt das der edlen Frawen an. Die ſprach: „Laß 
ihn herauff gehn!“ 

Als der Landtsknecht in den Saal kame, thet er der 
Frawen ſein Referentz und bat ſie umb ein Ritterzerung, 
das er mit Ehren weyter kaͤme und nicht erſchoſſen wurde 
mit einem Pfeyl, da man die Kuͤh anbindt, ſahe alſo friſch 
umb ſich. Die Frau ſahe ihn freuͤndtlich an und ſprach: 
„Mein Bruder, bleybt heuͤt hie! Und morgen will ich euch 
ein Zerung geben.“ Gedacht die Fraw alſo: „Mein Junckherr 
hat offt geſaget: 

Die Landtsknecht auff der Gart 

Foglen wol und ligen hart.“ 
Der gut Bruder ſaget es der Frawen, er wolt allda 
bleyben. 

Nun ſo hat die Fraw ein Beſchließerin, die wußt 
villeicht auch wol von Didelmanns Pfeyffen zuſagen. Mit 
der ward die Fraw eins, ſie ſolt um Vesper Zeyt das 
Bad heytzen; der Gartknecht muͤßte baden und die Nacht 
in ihrem Beth ligen. Die Beſchließerin halffe trewlich zu 
diſem Gottesdienſt und heytzet das Bad, gedacht: „Hett ich 
auch einen, der heuͤt bey mir in meinem Beth lege!“ 

Als das Bad warm ware, ſprach die Fraw zu dem 
gutten Bruder, ob er wolte baden. Der Landtsknecht 
ſprache: „Fraw, ich habe warlich kein news gewaſchen 
Hemmat.“ Und ware doch ſonſt zymlich mit Kleyderen 
seftaffyret. Die Fraw ſaget: „Ir doͤrffet darumb nicht 
ſorgen, ich will euch eins leyhen.“ Der Landtsknecht ſaget 
ihr danck, gedacht: „Du wilts gleich annemen, weyl man 
ſo willig iſt.“ Und gieng ins Bad. Als er war ein Viertel 
Stund geſeſſen, da kam die Beſchließerin und bracht ihm 
ein gutte Maß Wein, auch ein gutes gebaͤtes Brot, das 

war fein mit Muscaten und Zymmetrinden beſtrewet, und fagt, 
er ſolt eſſen und trincken; ſie wolt bald wider zu ihm kommen. 
Der Landsknecht gedacht: „Das iſt ein gute Gart; ich 
mag ſolches wol leyden.“ Uber ein Weyl ſo kam die Ber 
ſchließerin wider und fragt, ob er nichts doͤrfft. Der Lands— 
knecht ſagt nein, er wolt ſchier außgehn. Bald darnach 
kams wider und bracht im ein Badmantel und ein ſchoͤn 
Truͤckentuch, weyßt ihn alſo in ein Stuͤblein, darinn war ein 
Faulbet; darauff ſolt er ruhet. Auff dem Bet da lag 
ein ſchoͤn Hemmat, das er ſolt anthun. Der Landtsknecht 
nam es als vergut an. Als er ſich het angelegt, ſaß eine 
Weyle, da kam die Beſchließerin wieder und fuͤrt in eben 
f. das Hauß inn ein ſchoͤn Stuͤblein, da hieß fie ihn nyder— 
itzen. 

Bald kame die Fraw und bracht im ein friſch bar 
Eyer, geſegnet im das Bad. Der Landsknecht dancket ir mit 
Zuͤchten und ſprach: „Ey, Fraw, ir thund ihm warlich zuvil. 
Wir Gartbruͤder ſeind deß gutten Lebens nicht gewonet.“ 
„Ey,“ ſprach die Fraw, „darumb nemet vergut an, weyl 
es euch ſeltzam iſt.“ Bald bracht die Beſchließerin ein gutten 
Kandten mit Wein und ein bar bratner Huͤnlein. Deß 
Edelmanns Weyb ſaß zu dem Landtsknecht nyder, auch die 
Beſchließerin, aßen und truncken, auch waren gutter Ding. 
Der Landtsknecht gedachte wol, wie es wurde zugehn, doch 
ließ ſich nichts mercken. Als ſie die Huͤner auch hetten geſſen, 
brachte man gut Confect und gewuͤrtzt Putteren, als im Landt 
zu Sachßen der Brauch iſt. 

Darnach gienge man ſchlaffen, und warde der Landts— 
knecht inn ein ſchoͤn koͤſtlich waich Bett geleget. Als er 
alſo in dem Bett lag, gedacht er: „Nun wirts nicht wo 
faͤlen, ich werdte heuͤt ein Schlaffgeſellen bekommen.“ Als 
er in ſolchen Gedancken lag, ſihe da kam die Edelfrawe 
und leget ſich an ſein Seyten. Der Landtsknecht thet, als 

ſchlieff er. Auch wolt ihn die Fraw nicht wecken und ſchaͤmet 
ſich ſo ſehr, das ſie in nicht dorfft anruͤren. 

Sie dorfft ſich wol zu ihm legen, aber ſie dorfft in 
nicht mit ungewaſchenen Haͤnden angreyffen, wie auff ein 
Eſchermitwochen ein Junckfraw ſich ſchaͤmet. Als ihr 
Schwager wolt aufſtehn, ſprach: „Geſchwey, haſt du ſauber 
Haͤnd?“ Sie ſprach: „Ja.“ Er antwort: „Haſt du ſie 
aber gewaͤſchen?“ „Nenn ich,“ ſagt fie. „So geh fluchs und 
waſch ſie, beuͤt mir darnach das Kaͤchelin. Die gut Junck— 
fraw gieng hin und wuſche die Haͤnd auff das allerſchoͤneſt 
und truͤcknet ſie auff das fleißigeſt, kam darnach und bot irem 
Schwager das Kuͤchelin. Schaͤmet ſich alſo, das ſie ihm 
ſolt den Bruntzſcherben mit ungewaſchnen Haͤnden reychen. 
Ich glaub, wann er het geſagt, ſie ſolt ihm den Scherben 
halten, ſie hett ſich nicht geſchaͤmet und hette es auch thon. 
Alſo war der edlen Frawen auch; ſie dorfft ſich wol zu 
im legen, dorfft in aber nicht angreyffen. Waͤr ſie nun vor 
gangen und hett die Haͤnd gewaſchen, darnach ſo hette ſie 
Macht gehabt, ihm darnach zu greyffen. 

Nun diſe zwey lagen bey einander die gantze Nacht. 
Da es Tag war, ſtund die edle Fraw auff von dem 
frommen Landtsknecht wie ein Junckfraw. Der gutte 
Bruder hort es wol, ſchwyge ſtyll, ſagt nichts, gedacht: 
„Es wirdt noch beſſer werden.“ Als ihn nun Zeyt daucht, 
ſtund er auch auf, legt ſich an, gienge auff den Saal. 

Die Fraw kam, wuͤnſchet ihm ein gutten Morgen. Der 
Landtsknecht dancket ir mit Zuͤchten. Bald kam die Be 
ſchließerin und bracht ihm ein Eyr im Schmaltz. Die Fraw 
lachet und auch die Beſchließerin. Der Landtsknecht mercket 
das gar wol, name ſich aber nichts an. Als ſie das Eyer im 
Schmaltz aſſen, fieng die Fraw an und ſprach: „Der hat 
das Eyer im Schmaltz verdient?“ Der Landtsknecht ant- 
wortet: „Mein Fraw, wir armen Landtsknecht ſein nicht 

gewohnet auf waichen Betten zu ligen oder unſere Weyber 
darauff zu foglen. Dann die Landtsknecht ſein gewohnt auff 
harten Baͤncken und Stro zu ligen.“ Sie aßen und truncken; 
die Fraw gedacht: „Nun will ich auff dem Stro ligen 
auch verſuchen.“ Fragt den Landtsknecht, ob er den Tag 
auch wolt da bleyben. Er antwort: „Fraw, wann ir mich 
nit außjagt, ſo will ich geren alda bleyben.“ „Ey,“ ſprach 
die Fraw, „neyn.“ Und blib der gut Bruder auch allda 
denſelben Tag. Dem gab man zu eſſen und trincken genug; 
er hett das Leben ſein Lebenlang angenommen. 

Als das nun Nacht war, da hett die Fraw ein ſchoͤn 
friſch Stro laſſen in ir Kammer tragen und die Beth 
auß irer Betſtat thun und das Stro darfuͤr hinnein legen 
mit feinen weyßen Leylachern bedeckt ſampt zweyen Kuͤſſen und 
ein Deck drauf. Da weyßt man den Landtsknecht hin. 
Als er das empfand, das man ihm hett ein ſolchs Beth 
gemacht, da dacht er: „Heuͤt wirts bey Gott Kappen geben, 
und ich muß mein Zynß redlich ausrichten.“ 

Uber ein Weyl da kam deß Edelmanns Weyb auch, 
zohe ſich mutternacket auß und legt ſich an ſein Seyten. 
„Pfuy,“ gedacht der Landtsknecht, „wer moͤcht das nit!“ 
Gryff alſo umb ſich das Fraͤwlein gantz freuͤndtlich an, die 
hielte ſtill wie ein Laͤmlin. Bald wuͤſchet der gut Bruder 
daher und ſchuͤttelt ihr den Bierenbaum. Woͤrt ſich alſo 
das Fraͤwlein redlich das, hett moͤgen ein Haß mit auff— 
gereckten Ohren unden hindurch lauffen; und gabe der 
Landtsknecht alſo ſein Zynß, das er nicht wußt, ob das 
Ding ſein oder ihr war; ſo dapffer hielt das Fraͤwlein 
wider. Diß trybe der Landtsknecht die Nacht bey ſiben 
Malen; das nam die Fraw zu ihr, ſo warm als ſie das 
kundte erleyden. 

Als es Tag ward, ſtund ſie wider auff und ließ dem 
Landtsknecht wider ein koͤſtlichs Mahl zurichten. Saßen 

zuſamen, waren ſehr gutter Ding, und ob dem Eſſen fraget 
die Fraw: „Mein lieber Bruder, wie das ir die forder 
Nacht ſeyt in einem gutten Beth ſo ſtill gelegen und heuͤt 
auff dem harten Stro fo kurtzweylig und freundlich?" 
„Mein liebe Fraw,“ ſprach der Landtsknecht, „habt ir nicht 
geſtern gehoͤrt, wir ſeind nicht gewohnt, unſere Weyber 
auff gutten Betten zu halſen? Dann wann wir in ein gut 
Beth kommen, ſo ſchlaffen wir nur, und ye härter einer 
ligt, ye baß ſtehet im die Pfeyffen.“ „O,“ ſprach die Edel 
Fraw, „yetzt nimpt michs nit Wunder, wann die Weyber 
ſchon geren mit den Landtsknechten ziehen, wann fie wol 
gehalſet werden. Pfuy dich, wie werden die loſen Huren 
ſo wol auff harttem Stro gefoglet, und wir frommen Weyber 
ſo ubel und ſelten auff gutten Betten!“ 

Vermeynet alſo die gut Fraw, ſie waͤre fromb und, 
was mit Landtsknechten zuhen, das waͤren alles Huren. 
Iſt ſie fromb geweſen, das geb ich einem yeden zu erkennen. 
Aber ſie behielt den Landtsknecht noch etlich Tag bey ir, 
gab ihm darnach ein Zerung und ließ in hin lauffen. Der 
war ſehr wohl zu Fryden und hat ein ſolch Gart wol lenger 
moͤgen leyden. 


38. Von einem Landsknecht, dem ſein Fraw 

Kinder macht, wenn er ſchon nit daheim was. 
Ein Burger was zu Bretten, der nam ein junge huͤpſche 
Fraw, die im ſchier all Jar ein Kind gebar. Er ließ ſich 
ein mal uͤberreden und zohe mit andern Burgern in Mey— 
land, was wol drey Jahr auß. Die Fraw was in der 
Zeyt heußlich, ſie lugt nicht deſter weniger, das der Hauß— 
halt fuͤrt gieng und die Kinder gemacht wurden einen Weg 
wie den andern. Dann wann ir etwas braſt oder anlag, ſo 
klagt ſie ſolchs dem Pfarrherrn und ſeinen Caploͤnen gantz 
trewlich; was ſie dann die ſelbigen hießen, dem folgt ſie nach. 

Nun über drey Jar kam der Mann wider auß dem 
Krieg, find zwey Kinder mehr da lauffen, weder er gelaſſen 
hatt, und gieng die Fraw mit eim. Es nam ihn Wunder, 
wie das zugangen was. „Das ſoltſtu dich nit wundern 
laſſen,“ ſagt die Fraw, „ich binn alſo fruchtbar von mir 
ſelbs. Ich bedarff keins Mans, der mir ſie macht; ſo bald 
mir zu Nacht von dem Handtwerck getraumt, ſo fahe ich 
gleich an mit eim Kind zu gehn. Ich habs unſerm Pfarr: 
herrn und ſeinen Caploͤnen angezeigt. Die ſagen, ich ſol es 
recht Gott walten laſſen; beſchert mir Gott vil Kinder, ſo 
wuͤrd er mir auch darzu beſcheren, das ſie erzogen werden. 
Alſo bin ich recht gedultig in der Sachen geweſen.“ — 
„Ja,“ ſagt der Mann, „hat es die Geſtalt, ſo muß man 
das beſt darzu reden.“ 

Der gut Geck, wo er darnach zu Leuten kam, ſo ruͤmpt 
er, wie im Got alſo ein fruchtbar Weib beſcheret hette, 
die auch Kinder machen kuͤndte, wann er ſchon in Meyland 
were; drey Jar war er dainnen geweſen im Krieg, die weil 
hett ſie ihm heraußen drei Kinder gemacht, das ſey ein be— 
ſondere Gnad von Gott. 


39. Von einem Studenten zu Franckfort an 
der Ader, wie er ſo hoͤflich bey ſeiner Schweſter 
Hochzeit was. 

Ein Student ſtudiert zu Franckfurt an der Ader, der 
was ein geborner Duͤring, von ehrlichen Leuten erboren; 
dem ſelben ward von ſeinen aͤltern geſchriben, er ſolt heim 
kummen; ſein Schweſter wer vermaͤhelt, und wuͤrde uff ein 
beſtimpten Tag die Hochzeit iren Vorgang haben, das er 
darbey were. 

Der jung Geſell ruͤſtet ſich, wie ſich gebuͤrt, das er uff 
ſeiner Schweſter Hochzeit nit der wenigſt geſehen wolt ſein. 
Der Tag der Hochzeit was komen, der Bruder was noch 

nit da. Als der Kirchgang befchehen und man eben übern 
Tiſch ſaß, das Eſſen uff dem Tiſch ſtund, fo kumpt der 
Student, der Braut Bruder, geritten. So bald das geſagt 
ward, man empfienge den Gaul von im, nam ihn in 
Stifel und Sporen, wolt im nit ſo vil Zeit zulaſſen, das 
er ſich hett moͤgen ausziehen, ſunder er mußt eilends zum 
Eſſen gehn. 

Er gieng recht hyn; er ſchampt ſich, wie dann ein 
junger Geſel tut, nam Waſſer uͤber die Haͤnd. Man ſetzt 
ihn neben ſein Schweſter, die Braut, da dann auch ſunſt 
vil ehrlicher Leut vom Adel und ſunſt, Mann, Frawen und 
Junckfrawen, ſaßen. Der gut Geſell ward ſeins Ausbleibens 
und langſamen Erſcheinens befragt; er zeiget allerhand Ur— 
ſachen an, darzu das der Weg etwas ferr von Frankfort an 
der Ader bis dahien wer, auch der Zeit boͤß reiten geweſen. 

Alſo legt man ihme ein Henn fuͤr, die er zerlegen ſolt 
und andern auch, die weil er der Braut Bruder fen, für: 
legen. Er nam die Henn und zerlegt die fein hoͤflich, will 
ſeiner Schweſter, der Braut, davon fuͤrlegen, ſo empfelt 
es im under den Tiſch. Nit deſter weniger behalt er das 
ander als noch uff dem Teller, nimpt das Meſſer, buckt 
ſich, will es wider uffheben. Wie er den Kopff under dem 
Tiſch hatt, ſo geht ihm das hinder Ventyl auff und 
ließ ein großen Scheiß. Er erſchrickt, richt ſich eylends 
uff, ſo ruͤtſcht er mit dem Wammes Ermel das ander 
Theyl von der Hennen auch under den Tiſch. Bald 
was ein Hundt da, der erwuͤſchts und mit darvon; die 
Hund biſſen einander umb die Henn under dem Tiſch. 
Der gut Geſell wollt dannocht lugen, ob er etwas noch 
darvon uffheben moͤchte, ſtoßt den Tiſch von ime, ſo ſchuͤtt 
er zwey Gleſer foll rotes Weins inn die Supp und uff den 
Tiſch, das die Gleſer zerbrachen. 

Wer was in groͤßern Laͤſten wann eben der frumm 

jung Student! Er was gar erſchrocken, es wolt kein Glück 
uff ſeiner Seiten den Tag ſein, ſteht gleich behend vom 
Tiſch auff, dorfft niemands mehr recht anſehen und wolt 
hienweg gehn. Wie er uͤber den Banck ſchreiten will, ſo 
behangt er mit den Sporen in dem Tiſchlachen. In dem 
ſelbigen eylenden Überſteigen uͤber die Banck ſo reißt er 
das Tiſchtuch, Blatten, Gleſer, Becher, Teller, Brot und 
den vunden allen mit dem Tiſchlachen von dem Tiſch, 
alles ihm nach. Je mehr er eylt, je mehr ihm das Tifch- 
tuch in den Sporen hangende nachfolgt und im wie ein 
Fenlin an den Sporen behienge. Da er auß den Saal 
kam, da macht ers erſt loß, ließ liegen, uff ſein Gaul und 
macht ſich darvon, als wenn man in jagt. 

Die guten Freund, die Junckern und Herren ſampt 
der Braut und iren Junckfrawen, wolten ſie nit an der 
Erden eſſen, dahien der Bruder mit der Hennen und 
Sporen angericht hett, muſten ſie den Leiden wol wider 
uff heben laſſen, die Tiſch uff ein news Decken, eine newe 
Malzeit anrichten und einander froͤlich machen. Aber genug 
ward des guten, frommen Studenten gelacht; dann alles, 
das er den Tag anfieng oder fuͤr ſich nam, das wolt 
im nit ſchneiden oder ein Fuͤrgang haben, wiewol ers gern 
gut geſehen hett. Alſo ward die Hochzeyt zu letſt mit Freuden 
geendet, ungeacht das der Student under und neben dem 
Tiſch angerichtet hatt. 


40. Von einem Buler, der ſeinen Bulen fuͤr 
den Arß kuͤßt. 

Ein junger Student was zu Ingoltſtatt, der gewann 
eins reichenn Herren Magt faſt lieb, gieng Tag und Nacht 
fuͤr das Hauß uff und ab, ſchreib ir Brieflin und gab ihr 
auch andere Wortzeichen ſeiner Lieb, damit er vermeint, er 
wer auch von ihr lieb gehabt. Eins mal hoͤrt er ſie naͤcht— 

licher Weil herniden inn ihrs Herren Haus am Waſſerſtein 
bey eim Fenſter ſingen und Schuͤßlen waͤſchen. Der Cuculus 
kam auch, ſtund auswendig fuͤr das Waſſerſtein Loch und 
ſagt: „O du hertzes lieb, ich binn dir ſo lang nachgangen, 
das ich gern etwas heimlichs mit dir geredt het, wie du ſelbs 
gedencken kanſt. Ich hab dir zu Gefallen vil Gelts ver— 
thon; nun es hilfft, ſihe ich wol, alles nit. So will ich 
dich doch ein Ding bitten; beut mir deinenn ſchoͤnen roten 
Mundt zu dem Fenſter heraus und laß mich dich nur ein 
Mal kuͤſſen, ſo will ich darnach Vergnuͤgen haben und ab— 
laſſen.“ — „Wann du darnach muͤſſig gehn wilt,“ ſagt die 
Magt, „fo wil ichs thun; es muß aber heimlich zugehn.“ 
Der Narr ſagts ir zu. Sie was ihm zu geſcheid, ſteig 
uff den Waſſerſtein, hub ſich hinden uff, bot ihm das Ge— 
woͤlb zum Fenſter hinaus. Da es alſo weiß war, da meint 
er nit anders (dann es was finſter), es wer das Angeſicht, 
und vor großer Lieb und yybruͤnſtigkeit wuͤſcht er herbey und 
kuͤßt ſie ein mal oder zehen. Am letſten thet er ein Miß— 
griff und was ſchier mit der Naſen in die Kerb gewuͤſcht 
und in denſelben Graben gefallen. Weyl aber one das 
ſolch Ort ſeinen Geſchmack hat wie ein Viol, da meint er, 
ſie het das Maul uffgethon und het nit ein gut Kemmat, hort 
uff zu Eüffen und ſagt: „Botz erdtreich, da merck ich erſt, daß 
du ein ſtinckenden Athem haſt. Nein, nein, ich kuͤß dich nit 
mehr.“ Und gieng heim, da gewann die Liebe auch ein End. 

Dieſer Magt Arß was dazumal Heylthumb worden; der 
Student het ſchier eine halbe Stund daran gekuͤßt und geleckt. 


41. Ein Student bit ein Millerin um die Her: 
berg, die ſie ime verſagt, dieweyl ſie vormals den 
Pfaffen bey ir het. 

Ein armer verzerter Student kam auff ein Zeyt gantz 
ſpat für ein Mühle und bat die Muͤllerin umb die Her: 

berg, daß fie ine wolt umb Gottes willen uber Nacht be— 
halten, dann er kain Gelt hette, das er kuͤndte inn ain 
Wuͤrdtshauß einziehen. So waͤre im die Nacht auf dem 
Halß, das er nicht weyter moͤchte kommen. Die Muͤllerin 
dem guten Studioſo ſolchs abſchlug, dann ſie den Pfaffen 
vorhin bey ir het; ſo foͤrchtet ſie, wann ſie den Studenten 
einließ, und er ſehe, wie ſie mit dem Pfaffen und der Pfaff 
mit ir hendelt, das er ſolchs hernach dem Muͤller ſaget, 
dardurch dann ire Bubenſtuck an Tag kaͤmen. Nun der 
gut Student wol ſahe, das er kein Sternn bey der Muͤllerin 
wuͤrd haben, und irenthalben wol erfrieren muͤßt, ſich under 
das Dach, ſo bey den Fenſtern biß auff die Erdt herab— 
gieng, ſo beßt er mocht, ſchmucket und anfienge terram zu 
declinieren. Und als er alſo under dem Dach lag, hoͤret 
er alle Wort, was die Frauwe mit dem Pfaffen, hergegen 
der Pfaff mit der Frawen redet. In ſolchem ſich begab, 
daß der Muͤller, den die Fraw dieſelbige Nacht nicht Haym 
geſchaͤtzet, haym geritten kam. Den die Fraw alßbald er: 
hort, bald zu der Magdt ſprache: „Trag hinweg eylendts 
alle Ding! Stell die Viſch daher und das Pratheß dort 
hin! ſo will ich gehen und das Herrlin in Winckel hinder 
das Vaß ſtellen, biß das unſer Mayſter ſchlaffen kompt; 
darnach woͤllen wir erſt unſerer angefangenen Frewd ein 
Endt geben.“ Der Student ſolche Wort alle und yhegk— 
liche wol gehoͤret het und die Nammen der Orther, da ſie 
ein yegklichs het hinſetzen haiſen, fleyſſig gemerckt hette. Als 
nun der Muͤller von ſeinem Roß abſaß, erſahe er den Stu⸗ 
denten, und ine fragen ward, wer da waͤre. Dem der 
Student alßbald antwort und ſagt, er waͤre ain armer 
Student und hette die Muͤllerin umb die Herberg ange— 
ſprochen, die het ſie im verſagt; ſo het er ſich daher, ſo faſt 
er gemoͤcht, under das Dach geſchmogen, damit er nicht 
gar erfriere. Der Muͤller war in Barmherzigkeit bewegt 

und nam den Studenten mit ime inn fein Stuben, feßet 
in hinder den Tiſche und fieng an mit ime zu zechen. Als 
ſie aber nun des Weins ain gut Theil empfangen hetten, 
und der Muͤller anfieng hinder die Kunſt kommen, ward er 
den Studenten fragen, was er geſtudiert hette, und ob er 
nichts mit der ſchwartzen Kunſt koͤndte. „Ja,“ ſprach der 
Student, „ich bin ein Schwartzkuͤnſtler und hab lange Zeyt 
darinnen geſtudiert, wayß auch in Grundt was fie kan; 
und wann ir dann woͤlt, ſo will ich uns guten Wein und 
Speyß durch mein Kunſt herein bringen.“ Der Muͤller 
ſolchs begert, auch nicht ruwen wolt, biß im der Student 
das verhayſſen layſtet. Und der Student, der wol wuſt, 
wa ein hegkliches ware, und wa er es nemen ſolt, anfieng 
etliche Characteres mit der Kreyden auff den Tiſch zu 
mahlen und nach ſolchen zu der Magdt ſprache: „Gehe hin, 
Koͤchin, an das und das Orth! da wuͤrdſt du Viſch, Fleyſch, 
Gebratens und guten Wein finden, das bring unns herein, 
das wir eſſen!“ Die Fraw und Magdt wol gedachten, 
das der Student alle Wort gehoͤrt hett, nicht nein darzu 
ſprechen doͤrfften, oder dergleichen thun, als ob ſie es ſelber 
darein geſtelt hetten, dann ſie forchten, der Student ſonſt 
alle Ding dem Muͤller ſagen wurd; hingiengen und alle 
Ding einher trugen. Darvon ſich der Müller groͤßlich ver— 
wundern ward, dann er nicht anderſt meynt, er ſolchs mit 
der ſchwartzen Kunſt zu wegen braͤcht, ſich entſaͤtzet, darvon 
zu eſſen. Als in aber der Student ermanet, kecklich zu 
eſſen, er auch ſelberts darvon aß, fienge der Muͤller auch 
an zu zechen und des Weins ſo vil tranck, das er auch 
begert, den Teuͤfel zuſehen. Den Studenten bathe, das er 
ine den wolt ſehen laſſen und in die Stuben bringen. Nun 
der Student, der wol wuſt, wo die Fraw den Pfaffen hin 
verborgen het, zum Muͤller ſprach: „Ich will in herein 
bringen. In was Geſtalt woͤlt ir ine haben?“ „Ey,“ 

forach der Müller, „inn was Geſtalt du wilt, doch das er 
nun nicht gar erſchrockenlich oder graͤwßlich anzuſehen ſey.“ 
„Wolan,“ ſprach der Scholaſticus, „fo wil ich in in ewers 
Pfarrherrens Geſtalt herein bringen.“ Mit dem hinauß an 
das Ort, da der Pfaff ſtund, gieng und ſovil mit im redt, 
das er nu kecklich hinein gieng und ſich nicht foͤrchtet, es 
ſolte im kain layds widerfaren; oder, wa er ſich des waͤgerte, 
wolte er ine in Gefahr, Angſt und Noth ſeins Lebens 
bringen. Nun der arme gefangene Pfaff nicht nein ſprechen 
dorfft und mit dem Studenten in die Stuben hinein tratt, da 
er vom Müller und yederman fuͤr ein Teuͤfel angeſehen war, 
doch ungeredt auß der Stuben wider in ſein erſten Winckel 
gieng, darinne er, biß der Muͤller ſchlaffen kam, verharret. 
Und als der Pfaff wider hinauß kam, fieng der Muͤller an 
und ſagt: „Nun hab ich all meine Tage kein Teufel ge 
ſehen, der unſerm Pfaffen ſo gleich ſihet, als dieſer Teuͤfel.“ 
Nach ſolchen Worten er zu Beth gieng. Aber der Pfaff, 
Student und die Muͤllerin erſt anfiengen zu zechen. Und 
eh die Nacht vergienge, ein yegklicher deß er begert von der 
Muͤllerin gewehret wurden. 


42. Ein Student wirt zu eim Nachrichter. 

Ein ſchoͤner wolgelerter Juͤngling, der von Jugent auff 
geſtudiert und jetz die Zeit vorhanden, das er Magister 
Artium werden ſalt, ſeinem Vatter heim ſchribe, er ſalt 
ihme Gelt ſchicken; dann er muͤſt Meiſter werden. Der 
Vatter, der zimlich vil Gelt an ſeinen Son gehenckt und, 
noch kein Auffhoͤrens da ſein wolte, wol ſahe, im wider zu— 
ſchrib, ein Hencker wer auch ein Meyſter. Da nun der 
gut Studioſus ſahe, das ſein Vatter im kein Gelt ſchicket, 
ime darzu entbotten, er ſolt ein Hencker werden, ward er inn 
Zorn bewegt, den naͤchſten zum Hencker gieng, das Handwerck 
von ime lehrnet und in kurtzer Zeit auß gelernet hette. 

Wie nun der Vater fahe, das fein Son ein Hencker 
worden, warde ine ſeiner Hartigkeit ſehr gerewen, groß Gelt 
gabe, damit er ſein Son widerumb darvon kaufft. Doch 
dorfft er ſein Lebenlang undter kein ehrlich Geſellſchafft 
nimmermehr gon; dann im ſtaͤts auffgehebt warde, er were 
doch nur ein Hencker. Alſo fein Leben lang von yederman 
verſchmecht bleiben muͤſte. 

Es iſt ein große Schand und Laſter den Eltern, das 
ſie ire Kinder dahin ziehen, das ſie ſtudieren muͤſſen, und 
hernacher, ſo es an dem iſt, das ſie zu Herren werden 
ſollen, erſt die Hand abziehen und ſie alſo hilfloß ſton laſſen. 
Were vil weger, man het es von erſten under wegen ge— 
laſſen und ime von erſten ein Schauffel in die Hand geben, 
ehe er ſich zum Studieren gericht hett. „Ja,“ moͤchten die 
Eltern fuͤr wenden, „mein Son hat mir nicht gefolget.“ 
Ja, du muͤſteſt ihn auch darnach gehalten haben. Es wirt 
mancher durch Hertigkeit ſeines Vatters zu Ungehorſam ge— 
zwungen, alſo das etwan einer muß außtretten und ſeinem 
Vatter weyte laſſen. Dann was Frewd einer mag haben, 
der alſo vom Vatter hilffloß ſteht, gib ich einem yegklichen 
guthertzigen ſonderlich zu bedencken, nemlich das demſelben 
all ſein Frewd zu Boden ligt, dardurch dann der Son ge— 
zwungen wirt heimzuziehen, unangeſehen wie hart ſeine Eltern 
ſich gegen ihme halten. Wann ihne aber der Vatter nit 
will auffnemen, wirt er gezwungen, ſich etwann inn ein 
teuͤffeliſch verfuͤriſch Leben zu geben, damit er ſich ſelbſt 
inn Abgrunde der Hellen ſtuͤrtzet; dahin ihn der Vatter 
bracht hat. 

Ob aber ſolches den Eltern geſchenckt wirt, kan ich nicht 
wiſſen. Und ob ſchon fuͤrgeworffen wirt: „Gott hat ge— 
botten: Ir Kinder, feit ewern Eltern gehorſam; das hat 
mein Son nicht than; dann er mir je und allwegen unge— 
horſam geweſen; darumb will ich fein nicht mehr haben,“ — 

ift war, Gott hats befolhen; er hat aber auch gefprochen: 
„Ir Eltern, reitzend ewere Kinder nit zu Zorn!“ Diſes 
Gebotts vergeſſen meine Vaͤterlin, ſchlagens in Windt; 
vorab wann ſie zu vil Moſt geladen, kommen heim, muß 
alſo uͤber den frommen Son außgehn, unangeſehen was 
Gott gebotten hat. Darzu dann die Stieffmuͤtterlein dapffer 
ſchuͤren kuͤnden; da laßt man kein zu Verantwortung kommen, 
ir Schreyen muß fuͤr gon: Der hat das von dir geſagt; dar— 
1 iſt das dein verdienter Lon, den ſolt du hiemit emp— 
ahen.“ 

Iſt dann das billich, goͤttlich und recht, ein inn voller, 
doller, trunckner Weiß unverſchulter Sachen ſchlagen, reuͤffen 
und tretten? Kan ich bey mir nicht finden, ſonder das— 
ſelbige tyranniſch, tuͤrckiſch, unmenſchlich, ja auch teuͤfliſch 
ſchetze. Ich verſihe mich, es ſolte ein yegklicher Vatter wol 
wiſſen, wie er ſeine Kinder ſtraffen ſoll, nemlich mit Ruten 
und dasſelbig mit lachendem Mund; darff er nicht ſorgen, 
das er ihnen Ripp oder anders entzwey ſchlage. 

Aber man wils vergeſſen. Derhalben mich für gut an— 
geſehen hat, dasſelbige hie ein wenig zu melden, damit ſich 
ein yegklicher, was im zu thun ſeye erinnere. Das hab ich 
aber hieher geſetzt, das ſich die Vaͤtter ein wenig Gottes 
Befelch erinnern. Wiewol ich wol weiß, mir ſolchs in 
argem außgelegt werden, frag ich doch wenig darnach, ver— 
ſihe mich auch, es werde mir ſolchs kein Unſchuldiger auff— 
heben, ſonder etwann einer, den ich getroffen, zu verant- 
worten underſtehn. 


43. Ein Hyſtori vom Kauffmann mit der Hetzen. 
Ein reicher Kauffmann ſaß zu Leiptzig, der het ein 
wunderſchoͤnes Weib. Die ward in Lieb gegen ein jungen 
Studenten entzuͤnt; wann dann der Kauffmann außritte, 
wie dann der Kaufleuͤt Brauch iſt, das ſie große und 

ſchwere Rayſen thun, ſchickt fie nach dem Studenten. Nun 
hett der Kauffmann ein Hetzen, die kundt auß dermaßen 
gar wol ſchwetzen. Wann dann der Kauffmann allein da⸗ 
heim war, ſaget die Hetz alles, was die Fraw thet und 
was ſie fuͤr Hurerey trybe. Das ſagt ſie dann dem Kauff— 
mann, wann er wider kam. Dardurch dann die Fraw vil 
boͤſer Ehe bekam, Zanck und Hader; darumb ſie ſinnen thet, 
wie fie des Vogels möcht abkommen. Nun auff ein Zeyt 
war der Kauffmann aber außgeritten; da ſchicket die Fraw 
nach irem Bulen, tryb mit im iren alten Brauch. Da ſprach 
der Vogel: „Fraw, ich wils dem Herrn ſagen, ſo bald er 
kompt.“ Darum die Fraw ſehr traurig war und wurd 
mit ihrer Magdt eins, namen ein Faß und theten Stain 
darein, trugens auff den Boden. Nachdem die Magt mit 
dem Faß anfieng zu rumpeln und die Fraw mit Waſſer 
zu ſprengen und zu gießen, darnach mit kleinen Steinlein 
und Sandt zu werffen, ſamm es hagelt, gleich als wers 
ein rechts Wetter. 

Als nun der Herr haym kam nach etlichen Tagen, fieng 
die Hetz an und erzelet alles, was der Frawen Bulſchafft 
het mit ir geredt. Das der Kauffmann alles glaubet, fieng 
an ſein Weib zu ſchenden und zu ſchlagen. Die ſprach: 
„Was glaubſt du nur dem heyloſen Vogel? Iſt es doch 
alles erlogen, was der heyloß Vogel ſaget! Sage an, du 
loſer Schwetzer, wellichen Tag hab ich mein Ehe gebrochen?“ 
Der Vogel antwort: „Weißt du nicht, in der Nacht, da 
das groß Wetter iſt geweſen?“ „Sihe nur, mein lieber 
Mann, wie er leugt! Es iſt doch nye kein Wetter ge— 
weſen, weyl du biſt auß geweſen. Wilt du das nit glauben, 
ſo frag alle Nachbauren, ob im nit alſo ſey!“ Der Kauf— 
man fraget ſie. Sprachen ſie alle, ſie wuſten von keinem 
Wetter, daß der Kauffmann ſehr zornig ward, lieff heym 
in Zoren, nam ſein gute Hetzen und riß ihr den Halß ab, 

vermeynet, es het der Vogel gelogen. Da war er durch 
ſein Weib betrogen, die kundt darnach ihr Bulerey treyben, 
wie ſie wolt, ohn Hinderniß des Vogels. 

Nun wil ich einen yeden ſelber fragen, ob einer feinem 
Weybe ſoll alles glauben, was ſie ſagt. Ich antwort nein; 
dann ſie kuͤnden lachen und wainen, wann ſie woͤllen, auff 
beyden Achſeln tragen; ſie ſtellen ſich auff das aller ein— 
feltigſte und ſeind ſo voller Liſt und argen Wan; wann ſie 
etwas im Hauß haben, ein Knecht oder Magd, die dem 
Herren trew ſeind, ſein Nutz fuͤrdern und ſein Schaden 
wenden, wa man nit thut, was die Fraw will, ſo ſihet 
man, was man anfacht, das mans auß dem Hauß bringet, 
vermeynet darmit ſein Boßheit und Schalckheit ſicher zu 
treiben; ſo kompt es aber offt, das man eins hinauß treybet 
und kompt ein anders an die Statt, das noch vil erger iſt 
oder noch neher darauff ſicht dann die Hetzen, biß man 
endtlich gar fertig wirdt und auff die Hochzeit kommet. 
Darumb ſoll ein yedes, es fen ein Herr oder Fraw, bruͤfen 
oder ſehen, wann es ein trewen Knecht oder Magt habe, 
das ihm im Hauſe nutzlich iſt, ſo es verſchwetzt wirt und 
verlogen, nicht von Stund an ihm feind ſein oder auß dem 
Hauß thun, ſondern die rechte Warheit erfaren und nit 
den Kopff abreißen, wie der Kauffmann der Hetzen. Het 
er ſeiner Frawen nicht glaubet und den Nachbauren (dan 
man kan wol falſche Zeuͤgknuß geben, wiewol das kein 
falſche Zeuͤgknuß iſt geweſen, aber man findet doch Lauͤt, 
die bißweylen auch einem etwas zu Dienſt reden und dem 
anderen zu Schaden) er hette ſeiner Hetzen nicht den Kopff 
abgeriſſen. Auch ſo ſoll kein Mann zu geh zornig ſein 
und in feinem Zorn kein Sach außrichten, fie fen gleich 
Nutz oder Schaden, ſondern nachdem im der Zoren ver— 
gangen, als dann handlen nach ſeiner Weyßheyt und Ge— 
rechtigkeit. 

44. Von einem Kauffmann zu Leyptzig, deß fein 
Weyb mit einem Studenten bulet, und er ließ fie 
in Gefencknuß legen, bat doch zuletſt wider ſelber 
fuͤr ſie. 

Mein lieber Mann, biß nicht zu behend, 
In allen Sachen betracht das End, 
Das du nicht kompſt in Sorgen groß 
Und wuͤrſt diſes Kauffmanns Genoß, 
Welcher ſein Weyb ließ legen ein. 

Das im bracht zu letſt große Pein, 
Darumb er ſie auch ledig bat, 

Als man ſie wolt richten dont 

Zu Leyptzig in der fuͤrſtlichen Statt. 

Es iſt ein Kaufmann zu Leyptzig geſeſſen, als man zalt 
1540 und etlich Jar, der hett ein wunder ſchoͤnes Fraͤw— 
lein, die wer aber der Geburt nit von Leyptzig. Mit diſer 
Frawen hett er noch drey oder vier lebendiger Kinder, das 
iſt mir auß der Acht gefallen. Es thet aber der Kauff— 
mann vil reyſen und bawet die Maͤrckt, das er ſein Narung 
darvon hett; dann er handelt mit Kriegswahre. 

Nun war aber ein Student, der war ein wehyblicher, 
ſtarcker und langer Geſell, hett ein huͤpſches krauſes, auch 
gelbes Haar. Gegen dem ward des Kauffmanns Weib in 
Liebe entzuͤndet, und ſchuͤret der Teuͤffel auch ymmer zu, 
wie der Schelm dann nicht feyret, ſo man anfacht mit 
ſolchen Sachen umbzugen. Nun triffelt die Fraw ſo vil 
an, das ſie zwey zuſamen kamen und volbrachten ihren 
Willen mit einander. Solches tryben ſie ein lange Zeyt. 
Auch ſo der Mann außryt auff die Maͤrckt, ſo kame der 
Student und lag die Nacht in dem Hauſe bey ſeinem 
Weybe. 

Das tryben ſie ſo lang, biß es der Mann innen ward. 
Der fieng auch auff ein Zeyt an, er mußte auff ein Marckt, 

und ſchickt feine Wahr vor weck, auff den andern Tag fo 
ryt er hinnach. Da er zu dem Hauß hinauß kam, ſchickt 
die Fraw von Stund an nach dem Studenten, das er zu 
nacht kaͤme und bey ir lege; ir Mann were auff einen 
Marckt gerytten. Der gut Student war fro und kam, 
vermeynet, es ſolt im ſein Bubenſtuck alſo hinauß gehen, 
wie andermal und es ihm vormals war hinnauß gangen. 
Aber das gemeyn Sprichwort ſaget: „Es geht der 
Krug ſo lang zu dem Waſſer, bißer zerbricht.“ Und Gott 
kundt es villeicht auch nicht lenger leyden. Dann wir leſen 
im 10. Capitel Geneſis, das Gott hat Sodoma und Go— 
morra umb diſer Suͤnden willen am aller meyſten vertylget. 
Und der Prophet Ezechielis ſchreybet im zehenden Capittel, 
da liß alſo: „So war ich leb, ſpricht der Herr Gott, 
Sodoma dein Schweſter mit iren Toͤchtern hat nit ſo ubel 
gehandelt als du und dein Tochter. Sihe deiner Schweſter 
Sodoma Suͤnd, was diſe ſtoltzer Ubermuht, Voͤlle der 
Speyß, alle Genuͤgen und Muͤſſigang, das hat ſie tryben.“ 
Und liß weyter in dem Capittel, was Gott dem juͤdiſchen 
Volck anzeyget. „Ja,“ moͤchteſt du ſagen, „das ſeind Juden 
geweſen; was gehet es mich an? Ich bin ein Chriſt, und 
gehet mich der Juden Propheceyung nichts an.“ Lieber 
Menſch, deſter weniger ſolt du das thun, weyl du ein Chriſt 
biſt; es trifft dich mehr an dann die Juden. Liß im Buͤch⸗ 
lein Tobie im 6. Capitel: „Da ſprache der Engel Raphael: 
Hoͤre, was ich dir ſage, ſo will ich dir anzeygen, wer die 
ſeind, uber die der Teuͤffel Gewalt hat! Nemblich die, die 
alſo die Ehe annemen, das ſie Gott in iren Hertzen nit an— 
ſehen, ſondern allein das ſie deß Leybes Mutwillen genug 
thun wie ein Maulthier und Roß, die nichts anderſt wiſſend. 
Ja uber die hat der Teuͤffel gewalt; du aber ꝛc.“ Auch 
der koͤnigklich Pſalmiſt ſpricht in ſeinem 31. Pſalmen: 
„Doch das ir nit den Roßen und Maulthieren gleich ſeind, 

die kein Verſtand haben.“ Darvon meynt der Prophet, 
man ſoll deß Fleyſches Luſt nicht alſo nachleben wie das 
unvernuͤnfftige Thier, welches die Natur zu ihrer Zeyt gibt 
und wie mans auff teuͤtſch heißt ramlen, ſondern man ſoll 
im Eheſtandt fein zuͤchtig, erbar und wol mit einander leben 
wie der fromme Tobias mit feiner lieben Sara im 8. Ca— 
pittel. Auch ſo ſchreybet Paulus zu den Gallateren am 
5. Capittel, auch 1. Corintheren am 6., das kein Hurer, 
Ehebrecher, Weinſauffer, Zauberer, Gottsleſterer noch Geytzi— 
ger, Wucherer noch kein Knabenſchender ſoll das Reich 
Gottes erben. 

Solches hat allhie der Student nicht bedacht, ſonderen 
er frewt ſich von Hertzen, als im die Botſchafft kam, das 
er ſolt wider zu der Kauffmaͤnnin kommen. Zu Nacht ſo 
fuͤgt er ſich dahin in das Hauß; da lebten ſie in Frewden 
mit Eſſen und Trincken, bis es Zeyt zu ſchlaffen war, und 
lagen die Nacht in Frewden. 

Als aber der Kauffmann war zu Nacht außgerytten, 
da reyt er nicht weyt von der Statt, das er am Morgen 
kundt vor Sperren an das Thor kommen, wie er dann 
thet. Und wie man umb vier Uhr das Thor auffſperret 
(dann es war im Summer, da der Tag am lengſten iſt), 
da kam mein gutter Kauffmann zum Thor hinnein geryten 
und ryt fuͤr ſein Hauß. Die Fraw hett den Kauffmann 
gehört an der Thür auffſchließen, finge von Stundan auß 
dem Bette, ſahe zum Laden heraußer. Als ſie ſahe ires 
Mannes Roß, da erſchrack ſie von gantzem Hertzen und 
weckt iren Bulen von Stundan. Der erwacht und zohe 
ſein Hembde an mit großem Schmertzen und Schrecken. 
Dieweyl ſo kam der Kauffmann fuͤr die Kamer, vermeynet, 
er wolt hinnein. Sie aber hetten zu Nacht den Rygel an 
der Thuͤr fuͤrgemachet. 

Als das der Kauffmann mercket, das er nicht hinnein 

kondte, verrygelt er heraußen auch die Thür und gieng 
eylends auff das Rathauß, hollet den Marcktmeyſter ſampt 
auch die anderen Stattknecht, kam wider mit ihnen in ſein 
Hauß. Was thet aber der Student ein Weyle? Er thet 
eben wie ein Dieb; wann er etwas ſtilt, ſo ſtylt er mit er— 
ſchrocknem Hertzen. Dann es hat keiner kein froͤlichs Hertz, 
und ſo bald einer ergryffen wirdt, ſo iſt er wol halber todt 
und weißt nicht, was er reden oder antworten ſoll. Das 
weißt ein yegklicher, der etwann einen hat ſehen auf friſcher 
That ergryffen, wie ſie ſo erſchrocken ſeind und laſſen ſich 
alſo gantz willig fahen. Er, der Student, hett ſich wol 
kuͤnden dieweyl anlegen und waͤre zu dem Fenſter hinnab 
geſprungen; dann es iſt nur zweyer Gaden hoch, da er iſt 
in der Kammer gelegen. Aber da nun der Mann mit den 
Stattknechten in das Hauß kame, hett er ſich noch nicht 
recht angelegt, will geſchweygen, das er het ſollen weichen 
oder entlauffen. 

Alſo namen in diſe Stattknecht und auch das Weyb, 
fuͤrtens auff das Rathauß inn die Gefencknuß. Das ſtunde 
nicht zwo Stund an, da ward ſein die Statt vol, und 
wußte ein yeder Mann, das man deß Kauffmanns Weyb 
hett mit dem Studenten eingelegt. Auch ſo kame das fuͤr 
den Rector und fuͤr die Univerſitet. Das wurde der Rector 
verurſacht, das er mußt den Hauptmann auff dem Schloß 
umb ein Gefencknuß begruͤßen. Dann die Studenten haben 
die Freyheit zu Leyptzig, das der Rath und die Herren 
doͤrffen keinen uber vier und zweyntzig Stund in ihrer Ge— 
fencknuß halten, wann er ſchon den Halß hat verwuͤrckt. 
Alſo erlaubt der Hauptmann dem Rector, das man den 
Studenten inn die Schloß Gefencknuß leget. Und ward 
alſo der gut Studioſus nach Vesper mit ſechs Scherganten 
auff das Schloß in Verwahrung gefuͤret, und des Kauff— 
manns Weyb behielt ein erbarer Rath in ihrer Verwarung. 

Der Kauffmann aber verklaget fein Weyb mit großem 
Ernſt. Auch ſo dorfft das kein Beweyſung; dann man het 
ſie auff friſcher That ertapt. Derhalben nach langer Ge— 
fencknuß ein erbarer und weyſer Raht der fuͤrſtlichen Statt 
Leyptzig wurd verurſacht, das ubel (als den Ehebruch) 
an dem Weyb zuſtraffen nach keyſerlichen und ſaͤchſiſchen 
Rechten. 

Als man nun hette der Frawen ein Gericht und Rechtstag 
geſtellet, da wardt den Kauffmann erſt rewen ſein Weyb, 
auch das ers het ſelber verrahten und auff die Fleyſchbanck 
geben, und wolt erſt nach der That geſcheyd werden, wie— 
wol es kame der gutten Frawen wol zu ſtatten. Auch ſo 
erbarmeten den guten Mann ſeine Kinder, die dann ſchoͤn 
und geſund waren; ward alſo durch Barmhertzigkeit der 
Kinder, alſo durch Bitt der Freuͤnde beweget, nam alſo 
ſeine lieben Kinder, gienge auff das Rathauß und bat ein 
erbaren und weyſen Rath, das man wolte anſehen die Un— 
ſchuld der Kinder, auch ſein ſelbſt und eygne Bit und der 
Frawen ihr Leben friſten, auch ſchencken; ſo wolt er der 
Kauffmann, ſein Weyb, wo ſie ſolches nicht mehr wolt thun, 
wider zu im nemmen. 

Was ſolt aber ein erbar Rath thun? Sie theten als 
kluge, auch verſtaͤndige und weyſe Herren; dieweyl der Kauf 
mann perſonlich für fie bate, wurden fie auch mit Barm—⸗ 
hertzigkeit bewegt, doch dem Rechten ohn Schaden, gaben 
dem Kauffmann ſein Weyb wider nach ſeiner Bitt und 
des Rechtens Gnade. Dann wa kein Gnad ift, da iſt 
einem yeden das Recht zu ſchwaͤr, welcher ein wenig mit 
einer Sach beſchuldiget iſt. Wie dann auch auff ein Zeyt 
ein namhaffter und mannlicher Mann ſaget inn einer Zech, 
da ich dann bin ſelber darbey geſeſſen, und ſprach, es hab 
einer ſein Sach ſo gut als er woͤll, ſo kan man ims boͤß 
machen; dargegen einer ein Sach ſo boͤß als er woͤll, ſo 

woͤll ers im gut machen. Einen ſolchen Procurator möcht 
ich wol haben, ſo ich ein boͤſen Handel het hinauß zu fuͤhren. 

Der gut Kauffmann nam ſein Haußfraw wider zu im, 
und lebeten hinfort, als vil mir bewuͤßt, inn gutter Ehe 
mit einander. Auch da die Fraw iſt ledig worden, hat 
der Student irer genoſſen und iſt nach großer Fuͤrbitt und 
langer Gefencknuß auch ledig gelaſſen worden und iſt von 
Hochgelerten der Univerſitet, auch dem Rector ſampt den 
andern Doctoren etlich Jar relegieret worden und alſo auch 
ledig gelaſſen. 


45. Ein Kauffmann klopffet ſeiner Frawen auf 
dem Beckin, biß ime fie ein anderer ꝛc. pundtſchuchet. 
Auff ein Zeit ein Kauffmann geweſen iſt, welcher ein 
jung ſchoͤn Weib gehabt hat. Derſelbig auch in frembde 
Land nach Waͤrſten gefaren iſt. Nicht waiß ich, ob ſie 
zu Beth von irem Mann ubell geſpeiſet ward, oder ob ſie 
ſonſt zu mutwillig geweſen iſt; ye, es fen ime wie im woͤlle, 
ſie hat ſich ires herren nicht begnuͤgen laſſen, ſonder fuͤr und 
fuͤr beſehen, wie ſie neben zu zunaſchen findet. Welches ſie 
ſo lang verborgen getragen, biß Gott ſolche Schand imm 
Himmel nit mehr hat gedulden moͤgen, ſonder irem Mann 
ſolches zu wiſſen thun hat muͤſſen. Und einsmals ein junger 
Kauffmann, ſo villeicht von irem erbaren Leben gehoͤret, ſich 
in ir Hawß fuͤget. Und nach langen andern Reden er 
anfieng ſolche Materi oder von ſolcher Sache, darumb er 
dann hynein kommen war, zu reden; aber es dorfft nit ſehr 
vil Bittens, ſonder bald mit der Frawen eins ward, wann 
er ir viertzig guldin gebe, ſo wolte ſie ſeins willens pflegen. 
Nun der gute Juͤngling, der nicht wolt abziehen, ſonder 
eh die viertzig Guldin erlegen und ſie zu ſeinem Willen 
haben wolt, dann alſo mit Spott darvon ziehen, der Frawen 
verſprach, wann er bey ir waͤr oder zu ir kaͤme, ſo wolt er 
111 


ir die vierkig Guldin geben. In dem ir Ordnung machten, 
das er ſich zukuͤnfftig Nacht ſolt imm Hauß verſchlagen. 
Und wann ſie mit irem Mann dem Kauffmann zu Betth 
kaͤm, wolt ſie wider auffſtehen und zu im kommen; ſo 
moͤchten ſie dann ohn alle Irrung bey einander ſein. Dem 
Jungen gefiel der Frawen Rath wol. Und als die Nacht 
her drange, verbarg er ſich in dem Hawß an ein Orth, 
da er von Niemands mochte geſehen werden. In dem der 
Frawen Mann heym kam; und als ſie bayde die Speyß 
und Nachtmal genommen hatten, mit einander zu Betth 
giengen. Wie ſie nun auff ein halbe Stundt gelegen, ge— 
dauchte die Frau Zeyt ſein, auffzuſtehen und zu irem Bulen 
zugehen, darumb ſie zu irem Mann ſprach: „Mein lieber 
Hawßwuͤrt, ich waiß nit, was mir imm Leyb iſt, es krimbt 
mich ſo hart, das ich mayne, es woͤlle mir die Daͤrmm 
verreyſſen. Darumb, mein lieber Hawßwuͤrt, ich will gehen 
auffſtehn und (mit Gunſt zu reden) uber das heimlich Ge— 
mach gehen. So nymme du das meſſin Beckin und klopf 
mir darauf! und alle dieweil das Beckhin klinglet, ſo foͤrcht 
ich mir nit.“ Nu der gut Mann, der ſich nichts args gegen 
ſeiner Frawen verſahe, das Beckhin nam und darauf 
klopffet. Die Fraw den naͤchſten hinauß zu irem Buhlen 
gieng, mit dem ir Zeyt vertribe und die viertzig Guldin von 
ime empfienge. Darnach wider zu irem Mann in das Betth 
gieng und ſchlieff biß das der Tag her drang. Nun der 
gut Geſell, als er ſein Sechlin gemacht, luget, wie er auß 
dem Hawß kaͤm, und am Morgen inn ſeiner Herberg mit 
andern feinen Mitkauffleuͤten den Vmbiß name. Darbey 
dann der Frawen Mann, mit deren er die vergangen Nacht 
geſcharmuͤtzelt, auch ware, aber der gut Juͤngling ine nicht 
kandt, dann er ine darvor nye geſehen hatte. Und unter 
anderm Geſpraͤch er anfieng zu ſagen: „Lieben Herren und 
Freuͤndt, es iſt mir die vergangen Nacht der viſierlichſt und 

ſeltzameſt Boß zugeſtanden, der mir mein Lebtag nye be 
gegnet iſt und mir auch villeicht mein Lebtag nicht mehr 
alſo zuhand ſtoßen wirt. Dann heynt Nacht ich bey 
eines Kauffmanns Weib in diſer Statt gelegen bin, und der 
Mann mir darzu auff einem Beckhin die Trommen geſchlagen 
hat, biß das ich mit der Frawen außgeſcharmuͤtzelt het.“ 
Die andern Kaufleuͤt alle anhuben zu lachen und es fuͤr 
ein ſeltzame abenthewr hielten, den jungen Kauffmann lobten, 
das er ſo gehertzt waͤre geweſen, die Sache ſo dapffer zu— 
wagen. Nun der gut Kauffmann, der Frawen Mann bald 
mercken ward, wo ſeine Fraw hin ware gangen, da er ir 
auff dem Beckhin klopffet het, doch ſtillſchwig, mit andern 
auch lachet und ſich lang nicht zu erkennen gab oder yemandts 
ſaget, das er ſeiner Frawen zu ſolcher Sache baugket het. 
Doch als der Umbiß ein Endt het, bath er den jungen, 
das er mit ime wolt haim gehn und ain Abenttrunck mit 
ime thun. Der Jung ime ſolches nicht kundt abſchlagen, 
mit ime gieng, aber lang nit wußt, das er ſeines Bulen 
Mann waͤre. Und als ſie mit einander fuͤr die Thuͤr kamen, 
ward ſie der Jung erkennen, gern hinderſich gangen waͤre, 
aber ſolches ime der Kauffmann in kainen Wege vergonnen 
oder zulaſſen wolte; ſonder in beym Rock hielt und in mit 
ime hinauf in die Stuben fuͤret, da er ſein liebſten Buhlen 
ſahe. Der Kauffmann alßbald anhub und zu ſeiner Frawen 
ſaget: „Weyb, wo haſt du die viertzig Guldin hingethan, 
die dir der Juͤngling die vergangen Nacht geben hat?“ Ach 
Gott! die gute Fraw kundt nicht faſt leuͤgnen, dann ir der 
Juͤngling under Augen ſtund. Bald die viertzig Guldin 
inn die Stuben bracht, die der Kaufherr, ir Mann dem 
Jungling darzelet; und das Gelt noch alles bey einander 
was, biß ohn ein Creuͤtzer, und zum Juͤngling ſaget: 
„Nymme hin deine viertzig Floren, und du Hur, den 
Creuͤtzer, den du darvon verthon haft, das ſey dein Lohn, 

dann ainer Huren nicht mehr als ein Creuͤtzer gebuͤrt,“ und 
den Juͤngling ſchaffet hinziehen. Aber ſein Frawen hernach 
under die Sporen nam, ſie dermaßen ſchlug, daß ſie ohne 
Zweyfel kein ſolchen Boſſen irem Mann mehr thate. Walte 
Got, das ainer yegklichen Frawen ſolcher Lohn gebuͤrte und 
wurde! 

46. Ein Hiſtori von eim Reutter, der ein edle 
Fraw nam und verhieß ir, all Nacht zwoͤlff mal 
übern Rhein zu fahren und wie er ward errett durch 
ein Mader. 

Auff ein Zeyt ſaß ein Edelman inn dem Niderlandt, 
der het ein ſchoͤn jung Weib, von welcher er dann bald 
ſtarb. Nun wolte die junge Fraw kein Mann nemen, er 
verhieß ir dann, das er ſie wolt ein Nacht zwoͤlff mal 
recidieren oder, wie man ſagen thut, ubern Rein fuͤhren. 
Nun bulten vil feiner frommer Edel und Unedel umb ſie; 
aber ſo bald ſie iren Fuͤrſchlag horten, zogen ſie wider ab, 
und wolt ſichs keiner underſtehen. Blyb alſo ein Witwe 
biß auff ein Jar. 

Nun hett ſie ein Reytknecht; den hett ſie gehabt, ſeyt 
ihr Juncker war geſtorben; den braucht ſie zu allen Geſchefften, 
was ſie het hin und wider außzurichten. Der fieng auch 
an mit ihr zu reden, ob ſie kein Mann mehr wolt nemen. 
Sie ſprach: „Ja, wenn ich einen uberfem, der meinen 
Worten wolt ein gnuͤgen thun, ſo wolt ich bald einen 
nemen.“ Er ſprach: „Was muͤſt dann einer thun?“ Sie 
erzelt im alle Sach. Der gut Gſell dacht: „Iſt es das, 
ich will mich der Sach underſtehen.“ Dann er war jung 
und ſtarck, vermaint, er wolts volbringen, bedacht auch nicht 
das Ende. Nun wurden ſie des Kauffs eins, namen ein— 
ander zu der Eh. Als ſie Hochzeyt hetten, da gieng es wol 
hin ein Tag oder viertzehen. Zuletzt wolt es im auch zu 

vil werden; derhalben nam er im offt vil Geſchefft für, als 
muͤßt er ausreyten, damit er ſich deſter lenger friſte. Das 
tryb er biß auf ein halbes Jar, das er wolt, er were nye 
dar kommen. 

Nun trug es ſich zu, das es war umb den Hewmonat, 
da het der Junckher auch ein Mader in ſeinem Garten, der 
ſolt im das Graß abmehen. Nun gienge der Junckherr am 
Morgen in den Garten ſpatzieren gantz traurig; ſprach der 
Mader: „Junckherr, wie ſeyt ir ſo traurig?“ Er ſprach: 
„Ach ich hab ein Anligen, das mir kein Menſch kann helffen.“ 
„Ey, wie ſo?“ ſprach der Mader, „ſaget mirs! Wer weyß, 
was ich kan!“ Er ſprach: „Wann du mir kuͤndteſt helffen, 
ich wolt dir ein newes Kleyd kauffen.“ Fieng damit an 
und erzelet im alle Ding, wie er het verheyßen, er woͤlt ſein 
Weib all Nacht zwoͤlffmal ubern Rhein fuͤhren, und kundt es 
hetzt nicht vollbringen, ſondern hett Sorg, er muͤßt daruͤber 
ſterben. „O,“ ſprach der Mader, „darvon will ich euch fein 
helfen. Schickt mir zu Mitag die Fraw herauß, das ſie mir 
zu eſſen bringe. Wann ſie es mehr an euch begert, ſo will 
ich mein Kopff geben.“ Der Edelman thet es und gieng heym. 

Die weyl thet mein guter Mader eins und nam ſeine 
zwen Schuch, bandt ſie umb den Kopff, und wann er ein 
Hyb thet, ſo ſchlug ihn der ein Schuch auff den einen 
Backen und alsdann der ander auch, das ihm beyde Backen 
ſo rodt wurden, als hett man ſie ihm geſchunden. Als im 
nun die Koͤchin die Fruͤſuppen bracht, ſahe ſie, das ſich der 
Mader alſo ſchlug, gedacht: „Ach Gott, was thut der 
Mader!“ und dorfft in doch nit fragen. Da ſie heym 
kam, ſagt ſie es der Frawen, wie ſich der Mader ſo ubel 
ſchluge. Das wolt die Fraw auch ſehen und gieng zum 
Mittag Mal mit der Magdt hinnauß in den Garten, das 
Wunder auch zu beſehen. Als ſie den Mader ſach ſich alſo 
ſchlagen, gedacht ſie: „Ach Gott, wie iſt doch nur das ein 

Ding, das fih der arme Mann alſo ſchlecht!“ gieng hin 
und ſprach: „Lieber Mader, wie thut ihr alſo ſeltzam, das 
ihr euch alſo wehe thut und euch ſelber alſo ſchlaget?“ 
„Seht ihrs, mein Fraw, ich muß alſo buͤßen.“ „Ach,“ 
ſprach die Fraw, „was habt ihr gethan, das ihr ſo ein 
harte Buß habend?“ „O,“ ſprach er, „ich darffs euch nicht 
ſagen.“ Wie ſo, mein lieber Mader? Ich bitt fleyßig, 
ihr woͤlt es mir nicht verſagen.“ Da fieng der gut Mader 
an und ſprach: „Mein liebe Fraw, als ich zum erſten nam 
mein Weyb, da verhieß ich ihr, ich wolt ſie alle Nacht zehen 
Mal ubern Rhein fuͤren. Das hab ich ſo lang tryben biß 
vor einem Jare; ſo iſt ir, mit Urlaub zu reden, fudt und 
arß zuſammen geriſſen, und das ſie fort mehr keinem Weyb 
gleich und keinen Mann mehr Nutz iſt. Darumb, mein 
liebe Fraw, ſo muß ich mein Suͤnde alſo buͤſſen in diſem 
Leben.“ „Ach,“ ſprach die Fraw, „das iſt ye ein große und 
harte Buß, das ir euch muͤßt alſo ſchlagen!“ Gedacht: 
„Iſt dir das von zehen Malen zuſamen geriſſen, wie vil 
mer wirdts mir von zwoͤlff Malen zuſamen reißen!“ Doch 
fragt: „Mein lieber Mader, wie lang habt irs getryben?“ 
Er antwort: „Ich hab es nit gar ein halbes Jar tryben.“ 
Erſt dacht die Fraw: „Ich muß ſehen laſſen, das es mir 
nit auch alſo gehe.“ Vermaint derhalben, es hets der 
Mader etwann drey oder vier Jar an tryben, ſie wolt es 
auch noch lenger erleyden. Als ſie aber hort ſo ein kurtze 
Zeit, gieng ſie heim und thet, wie folget. 

Als ſie heym kam, ſetzt ſie den einen Fuß auff die 
Banck, ſprach zu irer Magt: „Liebe, ſihe, hats noch weit 
zwiſchen zweien Loͤchern, das es nit zuſammen geht?“ Die 
Magt ſach hinab, fieng an und ſprach: „Ey, mein liebe 
Fraw, es iſt auff mein Ayd kaum ein Steglin darzwiſchen, 
das ein Floch kuͤndt daruͤber kriechen.“ Erſt dacht die 
Fraw: „Ich ſol gemach thun, das es nit gar zuſamen 

reiß.“ Und als fie fih zu Nacht nider leget, fieng der 
Mann an, ſein vorige Weiſe und fuhr ein Mal dahin. 
Als er das ander Mal wolt druͤber, ſprach ſie: „Mein lieber 
Mann, du haſt auff ein Zeyt mir ein Geluͤbt gethan, das 
darffſt du nicht halten, dann ich will dich ſein ledig ſagen; 
ſondern du darffſt es nicht oͤffter thun, als dich geluſt.“ 
Da ſprach der Mann: „Mein liebes Weib, wann du es 
dann nit oͤffter und mehr wilt haben, ſo woͤllen wirs gleich 
nur zur Notturfft brauchen. Aber wann du wilt, ſo wil 
ich fortfahren, wie ich dir verheyßen hab.“ Sie ſprach: 
„Es darff ſein nicht; wir woͤllen ſonſt gut eins ſein.“ 

Als es nun am Morgen kam, gieng der Edelmann 
wider zu dem Mader und ſprach: „Du haſt dein Sach 
redlich außgericht. Ich will dir das Kleid kauffen.“ Und 
gieng damit mit im zu dem Gewandſchneyder, kauffet im 
Hoſen und Rock und ſchencket ihm ein bar Gulden, ließ in 
lauffen und verbot im, er ſolt nichts darvon ſagen. Deß 
war der Mader wol zu friden, ſchweyg ſtill; auch kam der 
Edelmann ſeiner großen Nachtarbeit ab. 

Darbey ſoll ein yeder bedencken, das er nicht mehr an— 
fange, dann er kan hinauß fuͤren. Mancher verheißt vil 
und helt wenig. Darumb ſchaw auff, wann du etwas 
anfaheſt, ſo fuͤhre es redlich hinauß oder laß gar ſein! 

Mancher facht offt vil an, 

Das er nicht nauß fuͤhren kan. 
Darumb ſo biß nicht zu behend, 
In allen Dingen betracht das End! 


47. Ein Fabel von einem Edelmann, der ſeiner 
Tochter wolt kein Mann geben, er maͤhet dann 
weyter, weder ſie kund bruntzen, auff einen Tag. 

Auf ein Zeyt ein Edelmann ſaß nicht weit von Kowerck, 
der hett ein auß dermaßen ſchoͤne Tochter; die het ſehr vil 

Heyrat, aber fie wolt keinen haben, er kundt dann weyter 
auff ein Tag maͤhen oder graſen, wie mans dann nennet, 
dann ſie bruntzen kuͤndte. Wann ſie hett ſo enge, das ſie 
ſchier ein gantze Meyl bruntzet, wann es weyter wer; wie 
man dann yetzt zu unſern Zeyten auch vil ſolcher Junck— 
frawen findet; die ſo enge haben, das einer meinet, man 
kuͤndt kaum ein Sawboͤrſten hinnein bringen; wann mans 
bey dem Liecht beſicht, ſein wol zwen oder drey Kindskoͤpff 
heraus gefallen; das red ich nicht von den frommen Junck— 
frawen, ſonder von ſolchen, die ſollich ſeind. Nun aber 
underſtund ſich mannicher edel, auch unedel, die Junck— 
frawen zu bekommen. Wann dann einer einen Tag hett 
gemaͤhet, ſo kam die Tochter mit ſampt dem Vatter zu 
Nacht, wans Feyrabend war, und bruntzt weit uber das 
auß, das einer het den langen Weg gemeet. Darum ſo 
kundt ſie keinen uberkommen. 

Nun ward aber ein ſeltzamer Abentewr der underſtundt ſich 
auch die Junckfraw zu bekommen, gieng auch zu dem Edel— 
mann, ſagt, er wolt auch umb ſein Tochter mehen. Da 
weyßt er ihn auff eine Wyſen auff Bamberg zu. Nun 
thet der gut Geſell ein Ding und nam mit ihm ein gute 
Flaſchen mit Wein und ein gut Bratens, auch ein Schuͤſſel 
vol Kuͤchlein ſampt einem großen Weck, fienge an und mehet 
einen vierecketen Platz, ſetzt inn ein jegkliche ecken ein Richt, 
den Weck, die Flaſchen, das Bratens und die Küchlein, 
zoch ſich darnach Mutter nackend auß. Nun kam die Jungk— 
fraw um den Mittag auff die Wiſen zu ſpatzieren, ſahe den 
Mader nackendt und ſein Zipfel an dem Bauch; der be— 
gundte ihm zu wachſen, als die Junckfraw vor ſeinen Augen 
umbgienge. Das ward ſie ſehr verwundern, ſprach: „Ey, 
mein lieber Mann, was habt ihr da fuͤr ein Dinglein? 
Was iſt es nur für ein Thier?“ Der Mader ſprach: 
„Junckfraw, es iſt ein Zeyger.“ „Ey,“ ſprach ſie, „das iſt 

em ſeltzamer Zeyger. Ich hab nye kein ſollichen Zeyger ge 
ſehm. Lieber Mader, was zeyget er?“ Der Mader wandt 
ſich zu dem einen Winckel, ſprach: „Dort zeyget er, das 
ein Flaſchen vol Wein ſtehe.“ Die Junckfraw lieff flux 
und fande es, wie er ir hatte geſagt, ſprach: „Das iſt ein 
feiner Zger.“ Inn dem wendet er ſich zu einem anderen 
Winckel. Sprach die Junckfraw: „Lieber Mader, was 
zeyget er yetzt?“ Antwort er: „Dort inn yenem Winckel, 
zeyget er, ſtehet ein Schuͤſſel vol Kuͤchlein.“ Sie lieff aber 
und fande es. Deß lachet ſie, und er wandte ſich zur 
dritten und vierdten gleich wie vor. „Ey behuͤt mich Gott,“ 
ſprach ſie, „wie iſt das ſo ein feiner Zeyger!“ und ſprach zu 
dem Mader: „Mein lieber Mader, was ißt aber der Zeyger? 
Ich ſihe wol, das er ein Maul hat.“ Flux antwortet der 
Mader: „Junckfraw, er ißt nichts dann Zucker von ewrem 
Bauch!“ Da lieff fie heim und holet ein handvol Zucker, 
ſprach: „Lieber Mader, da gebt im zu eſſen! Es iſt wol 
fo ein feiner Zeyger.“ Er nam den Zucker und leget fie 
in das Graß und ſtrewet ir den Zucker auff den Bauch, 
leget ſich oben darauff, ließ ſein Zeyger auff dem Bauch 
umbkrablen; die Junckfraw meint, er eſſe alſo. Nun in 
dem kam der gutte Zeyger baß hinab und fand, darein er 
dann kroch. Da ſprach die Junckfraw: „Ey, was ſuchet 
er dahinnen?“ Antwort der Mader: „Junckfraw, es iſt ihm 
ein Koͤrnlein darein gfallen, dem ſucht er ſo nach.“ „O,“ 
ſprach die Junckfraw, „laßt in nur waidlich eſſen! Es hat 
mein Vatter ein gantzen Karren vol Zucker; ich wil im 
den allen zu eſſen geben.“ Da nun der gut Geſell oder 
Zeyger hette ſein Zuckerkorn ertappet, kroch er wider herauß. 
Der Mader leget ſich wider an, als wolt er maͤhen, und 
die Junckfraw gienge heym. Als es nun Nacht ward, kam 
der Vatter mit ſampt der Tochter, ſahe, was ſein Mader 
gemehet hatte, daucht in nit vil ſein, ſprach: „Nun, Tochter, 

kanſt du darüber brungen, fo fahe an!“ Die gut Tochter 
meint, fie wolt darüber bruntzen, uberſach es und bruntzet 
auff die Schuch. Das war der Mader lachen und ſprach: 
„Junckherr, hab ich die Tochter gewunnen?“ Deß warde 
der Edelmann zornig, doch gab er im die Tochter. 

Alſo ward auß einem Bauren ein Edelmann. Aber 
jetzt, ſo der Adel abſtirbet, ſo woͤllen die Schneyder und 
Metzger mit einander umb den Adel ſtreyten; wie wol die 
Metzger haben die Hund und die Roß bevor, welche die 
Schneyder erſt muͤſſen machen. 

Man ſagt, und iſt kein Abentheuͤr, 

Daß das Junckfraw Fleiſch heur 

Sey ſo boͤß zu uberkommen 

Als um Weihnachten ein warme Sonnen. 


48. Von einem gutten Abenthewrer, wie er einer 


edlen Frauwen, auch der Magdt die Fulva rucket. 
Wunderbarlich, auch ſeltzam Schwenck 
Oft mancher, der wandert, gedenckt, 
Wie auch ein gutter Schlucker thet. 
Derſelbe doch nicht vil Gelt het 
Und wer doch gern in Franckreich geweſen, 
Wie ir in der Geſchicht werd leſen; 
Doch geriet im ein gutte Beuͤt, 
Als er zoch von Baſel nit weyt, 
Von eines Vogtes Weyb gar ſchon, 
Auch irer Magdt gar wolgethon, 
Welchen er die Fud rucket beyden, 
Die ihm zu Lohn gaben beſcheyden 
Vier und zweyntzig gutter Gulden rot. 
Darmit zohe er ohn allen Spot 
Den Berg hinab und wolt darvon. 
Da begegnet im der Vogt gar ſchon 
Und rytt auff Schloß, fand Fraw und Magdt 
Auff dem Rugken ligen geſtrackt. 
Dem Abenthewrer er ſchickt nach, 
Zu welchem kame ohne Rach 

Der Reytknecht und ſtige bald ab. 
Darauff ſo ſaß der gutte Knab 
Und rytt auff die Statt Paryß zu. 
Darumb ſo liß mit gutter Rhu! 


Auff ein Zeyt da wolte wandern ein gutter Schlucker 
durch das Schweytzerland, der het gar wenig Gelt und 
wußt nicht, wie er ſein Sach ſolt angreiffen, das er hin— 
durch kaͤme; dann es iſt im Sckweitzerlande nit der Brauch, 
das man gartet oder betlet wie in Schwaben, Bayren, 
auch in Franckenland und auch ſunſt noch in mehr Landen. 
Diſer gut Geſell waͤr geren inn Franckreich geweſen, und 
als er zu Baſel auszohe, da kam im ein ſeltzame Fantaſey 
ein, und in den Gedancken kam er fuͤr ein Schloß, das 
lag hoch auff dem Berg. Als er unden vor dem Schloß 
her gienge, fieng er an zu ſchreyen: „Ruck die Fud, ruck 
die Fud!“ Solchen Schrey thet er offt, biß das es deß 
Vogts Weyb erhoͤret; und war gleich auch der Vogt noch 
kein Knecht im Schloß dann die Fraw und ein Magdt. 

Und wie die Fraw hoͤret diſen Abentheuͤrer ſchreyen, 
ſprach ſie zu der Magd: „Hoͤr, was ſchreyet diſer Mann?“ 
Als die Magt auch den Kopff hinnauß recket, da ſchry der 
gut Geſell wider. Die Magdt ſpricht: „Ey, Fraw, er 
ſchreyt: Ruck die Fud.“ Als die Fraw das hoͤret, ſprach 
ſie: „Lieber gehe und hayß ihn herauff! Dann es ſagt 
mein Vogt ymmer, es ſteh mir meine zu weyt dunden. 
Wann er mirs kuͤndt herauff rucken.“ 

Die Magdt lieff und ſchrye dem Abenthewrer; der kam 
auff das Schloß zu der Frawen. Und wie ſie in ſah, 
ſprach ſie: „Mein Freuͤndt, was ſchreyet ir?“ Er antwort: 
„Da kan ich die Fud rucken, wann ſie einer zu weyt dunden 
ſteht.“ „Mein lieber Freund, was nemmet ir von einer zu 
rucken?“ ſagt die Fraw. Er ſprache: „Darnach fie eine 
will weyt doben haben.“ Die Fraw wider ſagt: „Es ſpricht 

mein Vogt ſtaͤts, es ſteh mir die meine zu weyt dunden. 
Wann ſie nur ein zweihe Hand baß heroben ſtuͤnde.“ Fraget 
in, was er wolt nemen und ſie ein zweihe Hand hinnauff 
rucken. Der gut Companion fordert fuͤnff und zweyntzig 
Gulden; und ſie wurden der Sachen eins, das ihm die 
Fraw gab zweyntzig Gulden. Da ſprach der Abenthewrer: 
„Fraw, ihr muͤßt mir auch ein Korb vol Eyer darzu geben; 
ſunſt kan ichs nicht verrichten.“ Die Fraw hieß fluchs ein 
Korb mit Eyer bringen. Das thet die Magd, und name 
der gut Companion den Korb mit den Eyren und ſprach: 
„Fraw, wa woͤllen wir hin?“ 

Sie fuͤrt in in ein Kamer, gab im zweyntzig Gulden. 
Die ſtecket er in ſeinen Seckel und leget die Fraw an die 
Erden, hub ir das Gewandtlein auff, legt ſich oben darauff 
und fieng an zu rucken. Als er meynet, ſie waͤr hoch genug 
doben und er auch ſein Kepelein beſungen, ſtund auff, nam 
ein Eye und legets ir in die Fulva; ſprach: „Fraw, ir muͤßt 
ſtill ligen und euch bey Leyb nicht regen. So bald als ihr 
euch reget oder auffſteht, biß ich wider komme, ſo hilfft es 
nicht; dann es wechßt ein Kraut dunden im Garten, das 
muß ich hollen.“ Die Fraw ſprach ja. Und ſtelt ihr der 
gut Companion den Korb mit den Eyeren zwiſchen die 
Beyn und etliche Eyer nach einander biß zur Comparatio, 
gienge alſo auß der Kammer. 

Wie er in die Stuben kam, da ſprach die Magdt: 
„Mein gutter Freuͤndt, ich bin ein arme Magdt und hab 
nit vil Gelt. Was woͤlt ir nemen und mir meine auch rucken?“ 
Der gut Companion ſprach: „Ich will gleich fuͤnff Gulden 
nemen, dieweyl ir nun ein Magd ſeyt.“ Sie ſprach: „Ich 
hab warlich nicht mehr als vier Gulden, die will ich euch 
gleich geben.“ Und wurden des Kauffs eins. Der Aben— 
thewrer ſprach: „Wir muͤſſen aber ein Kalbſchwantz darzu 
haben.“ Die Magdt lieff fluchß in den Stall und hiebe 

eim Kalb den Schwantz ab und bracht den dem guten Ge— 
ſellen, gab ihm auch die vier Gulden. Der thet der Magdt 
eben wie der Frawen. Und als er am beſten in der Ar— 
beyt ware, da ſprach die Magdt: „O, mein lieber Freuͤndt, 
rucket nur waydlich! Sie ſteht noch weyt dunden.“ Der 
gut Geſell thet ſein muͤglichen Fleyß, ruckt ſo lang, biß er 
nymmer kundt; und als er abzohe, ſagt er zur Magdt: 
„Nun muͤßt ihr alſo zwo Stund ligen bleyben.“ Nam den 
Kelberſchwantz und ſteckt ihr den zwiſchen die Bain. „Wann 
ihr auffſteht, ſo hilffet mein Rucken auff dißmal nicht. Auch 
ſo muß ich noch Kraut hollen unden am Berg; das wirts 
erſt ſtandthafftig machen, das es recht bleybet und erſtarret.“ 
Die Magdt ließ ſich uberreden gleich als die Fraw und 
war ſo naͤrriſch, gedacht, es waͤr im alſo. 

Pest zu unſeren Zeyten thet es auch eine, fie wurd von 
Stundan alſo ſtill ligen; ja, ſie wurd bald ſagen: „Ich 
glaub, du meyneſt, ich ſey ein Naͤrrin. Wolteſt du mir 
meine weytter oder hoͤher hinnauff rucken? Neyn, ſie iſt alſo 
gewachſen, fie laßt ſich nymmer enger machen, aber weytter.“ 
Alſo wurden unſere Frawen, auch Junckfrawen und Dienſt— 
maͤgdt ſagen, etliche, aber doch nicht alle. Man findet zu 
unſeren Zeyten vil Maͤgdt, aber wenig Junckfrawen, ſaget 
man; es were aber boͤß, wann ſie alle alſo waͤren. Aber 
doch du kommeſt ſelten zu einer, wann du ir die Schreyb— 
feder im Latz in die Haͤnde gebeſt, das ſie mit hinder die 
Ohren fuͤhre; aber under die Ohre drey oder drithalb 
en doͤrfften fie es dannocht ſtecken und ließens ver- 
außen. 

Nun die Fraw lag in der Kamer, auch die Magt lag 
in der Kuchen, und der gut Companion zohe ſein Straßen, 
war nicht willens ein Kraut zu bringen, das der Magdt 
oder der Frawen ihr Loch hinauff ruͤckt, ſonder ware fro, 
das er Zerung hette uberkommen. Wie er nun den Weg 

von dem Schloß zohe und den Berg herab gienge, fo 
kommt der Vogt geritten ſampt einem Knecht. Der fraget, 
wannen er her zuhe. Der gut Geſell ſprach: „Von Baſel“ 
und gieng ſein Straßen. 

Als der Vogt zu dem Schloß kame, da fande er offen 
Thuͤr und Thor, er ſahe aber weder Fraw noch Magt. Da 
ſprach er zu dem Knecht: „Gehe fluchs und ſich, wa ſie 
ſeind, das nyemandt nicht da iſt und ſtehet alles offen!“ 
Der Knecht lieff die Stiegen hinnauff, ſahe die Magt auff 
dem Rugken ligen und den Kelberſchwantz zwiſchen den 
Beynen ſtecken. Da lieff er auch in die Stuben und 
Kamern, ſahe die Fraw auff dem Rugken ligen, und het 
ein Eye in der Comparation und den Korb voll zwiſchen 
den Beynen. Lieff fluchs die Stiegen wider herab und 
ſchrye zu dem Vogt: „Es legt unſer Fraw inn der Kamer 
auff dem Rugken und hat ein gantzen Korb voll Eyer ge— 
legt, und ſteckt noch eins im Loch; ſie wirt noch mehr 
legen. Auch ſo ligt die Magd in der Kuchen und will 
ein Kalb haben, das hat den Schwantz ſchon haußen. 
Kompt fluchs und laßt uns ihr helffen!“ Der Vogt ſprach: 
„Ich glaube, du ſeyeſt unſinnig.“ Der Knecht antwort: 
„Lieber Herr, geht fluchs! Ihr weret ſonſt die Geburt ver— 
ſaumen.“ 

Der Vogt gienge mit dem Knecht und fands, wie er 
hette geſaget; fraget die Frauwe, was das bedeute. Die 
antwortet: „Du ſprichſt ſtaͤts, es ſteh mir meine zu weit 
dunden. So ift einer fürüber zohen, der hat mir fie hinn- 
auff geruckt; und ich darff nicht auffſtehn, biß er wider 
kompt.“ Alſo ſprache die Magdt auch. Da ſolches der 
Vogt hoͤret, ſprach er zu ſeinem Knecht: „Sitz auff das 
ein Roß und reyt fluchß dem Leckersbuben nach, der uns 
iſt bekommen, bring ihn mit dir auff das Schloß! Ich 
will in lernen Fud rucken.“ 

Der Knecht ſaß auff und ryt den Berg hinnab. Das 
het der gute Companion erhoͤrt, leget ſich fluchs under ein 
Baum und lag alſo ſtill. Als der Knecht kam, ſprach er: 
„Hoͤr, Landtsmann, haſt du nicht einen ſehen den Berg hinnab 
gehn?“ Der Companion ſagt: „Ja, er iſt warlich ſchon 
weyt. Aber doch ſitz du ab, ſo will ich im nachreytten; 
und beleyb du ein Weyl alda ligen, ſo will ich ihn bringen.“ 
Der Knecht ſtyge von dem Roß, und der Companion ſaß 
darauff, rytte fluchß auff Soluthuren zu, ließ den Knecht 
ſampt dem Junckherren warten, auch mit der Frawen ſampt 
der Koͤchin ubereinkommen, Gott gebe, ſie waren ihn hinauff 
geruckt oder nicht. Er aber bracht 24 Gulden ſampt zu 
reytten darvon, das er kundt wol inn Franckreich zeren. 
Mich aber will beduncken, es ſtehn inen ir Loͤcher noch an 
der alten Stat. 

Darumb ſoll keiner verzagen. „Wer weyßt, wa der 
Haß laufft,“ ſaget einsmals auch ein Baur, der ſtelt ein 
Haſengaren oben auff ein Scheuͤren. Und als in ſein Nach— 
bawr fraget: „Wie das du das Garen oben auff die 
Scheuͤren ſtelleſt?“ ſprach er: „Wer waißt, wa Haſen 
lauffen?“ Zu Nacht war ein großer Wind, der warff dem 
Bawren die Scheuͤren ein. Von Ungeſchick ſo lieff ein 
Haß durch ſein Garten und kam inn das Garn; den 
fienge am Morgen der Bawr. Ob aber das ſein Nutz 
ware, mag ein yeder ſelber bedencken; doch hett er das 
Geluͤck, das er ein Haſen fienge, ob er ſchon ein andere 
Scheuͤren mußt bawen. Darbey bleybe es! 


49. Ein karger Haußſchaffner tranck Brung für 
Cardobenedicten Wein. 

Es het ein Edelmann uff dem Gaw ein großen Hauß— 
ſtadt, vil Knecht, vil Maͤgdt und nehret ſich zu Zeiten des 
Sattels von den Franckfordiſchen Kaufleuten. Wann er 

aber daheimen was, ſo gab er feinen Knechten aus be 
ſchloſſenen zinnin Kaͤndtlin, jglichen fein beſondere Portz, 
doch gnug, das kein Klag da war, zu trincken. Nun het 
er einen alten, kargen, neidigen, ungetrewen Hausſchaffner, 
der was Euclio genant, der alle Zeit luget, daß er dem 
Gſind, es wer den Reutern oder anderm Dienſtvolck, ir 
Portz abbrach, den ſaurſten Wein und das herteſt Brot 
inen zu geben pflag; aber er behielt ime ſelbſt die beſten 
Bißlin in feiner Kammern. Die Reiter marcktend den 
Boſſen, wurden rhaͤtig, wie ſie im thun wolten, das ſie in 
bezalen moͤchten, auff das er inen auch mit der Zeit ein 
kelt Waſſer holte. 

Nun hett Euclio, der alt Narr, ein Art, wenn man 
aß, ſo zohe er von einem Tiſch zum anderen, fragt, was ſie 
fuͤr Wein hetten, ob er auch gut wer, nam dann ein 
Kaͤntlin, drancks etwan halber aus, alſo das darnach ein 
anderer manglen muſt. Das thet er nun offt und dick. 
Da was einer unter den Reutern, hieß Peter von Halber— 
ſtatt, ein Sachs, ein Judas Kindt, dem nichts zu vil was; 
der lugt eins Mals, das er zwey Kaͤntlin uͤberkam; das 
ein brunzt er foll, das ander ließe er ihm foll Wein ſchencken. 
Das Kaͤntlin mit dem Wein behielte er hinder ſich, und 
das mit dem Bruntz das ſtelt er fuͤr ſich uff den Diſch, 
als ob es das Kaͤntlin mit dem Wein were. Die Knecht 
wußten den Boſſen, ließend ſich under einander hoͤren, der 
Juncker het ſie ein mal ſelbs mit eim beſondern Trunck 
begabet, ſie muͤßten lang gewart haben, ehe inen der alt 
Euclio ein ſolchen Drunck mitgetheilt het. 

Der alt hoͤrts, gedacht, ob ihme auch ein Drunck wer— 
den moͤcht, das er in verſucht, kam zu inen, fragt, wie inen 
der Wein ſchmeckt, wolt nach dem Kaͤntlin mit Bruntz 
greiffen, das im zur Fallen daher geſtelt was. Aber der 
gut Peter von Halberſtatt zuckt es ime, ſagt, er ſolt ihme 

das Käntlin ſtehn laſſen; es war Cardo benedicten Wein 
drinnen, auch wer der Wein nit fuͤr in, dann er were 
bitter; der Juncker hette ſie ſelbs damit verſorgt, darumb 
wolten ſie in auch inen ſelbs behalten. Der gut Euclio 
erdacht einen andern Sinn, ſagt, man ſolte im den Wein 
zu verſuchen geben; wann er ein mal in den ſelben Keller keme, 
da die Kreuter wein inn werend, er wolt inen wider mit— 
theilen. Sie ſchlugends im auch ab, ſtellten doch das foll 
gebrunzt Kaͤntlin uff die Wart. Er erwuͤſcht bald 
das Kaͤntlin vom Tiſch und ſauffts inn der Eyl gar ſchier 
gantz aus. So bald het ers nit getruncken, er will zur 
Thuͤren aus, ſo ſtoßt im der Wein uff, er ſpeyet den Saal 
foll und dem Junckern für feinen Tiſch, vermeint nit an— 
derſt, dann der Cardo benedicten Wein wolte ihm das 
Hertz abſtoßen. 

Jedermann erſchrack, die Reutter aber, als die ſolcher 
Schalckheit Urſach waren und deſſen Wiſſens hetten, lachten. 
Der Edelmann fragt, was das fuͤr ein Handel wer. Die 
Reutter erzalten den Handel, wie er inen und dem andern 
Geſind gewont wer zu thun; wann ſie am Tiſch werend, 
ſo wer ihr Wein nit frey, er ſchmeichlet ſich herzu und 
traͤnck inen den ſelben aus; darumb hetten ſie im den 
Trunck gemacht und gebuͤfft, auch ine uͤberredt, es wer 
Cardobenedicten Wein; alſo hett er die bon funden. 

Der Edelmann was wol zufriden, fragt in, wie im 
der Cardo benedicten Wein geſchmeckt hett. Sagt er, 
es were im nit anderſt geweſen, dann er eytel klaren Bruntz 
gedruncken, und im noch nit anderſt. Der Edelmann ſprach, 
ein ander mal ſolt er jedem ſein Trinckgeſchirr zufrieden und 
ſich mit dem ſeinen begnuͤgen laſſen; dann diſer Cardo 
benedicten Wein ſey im zu ſtarck, wann er ſo ungebuͤrlich 
davon ſpeyen wolt und in darnach verachten, ſagen, er 
ſchmaͤckt wie Bruntz. 

50. Ein Wärtin gab eim Gaſt Bruns für 
Malvaſier zu drincken. 

Ein Leuffers Bott von Ulm kam gehn Geißlingen inn 
einer Witwe Hauß, die ein Herrenwuͤrtin was. Er hielt 
ſich gar verwaͤndt; was man ihm fuͤr Wein bracht, der 
was ihm aller nit gut, fordert allzeit ein beſſern. Zu letzt 
kam er an Malvaſier und wolt denſelben haben, gott geb 
was er koſt. 

So die Wuͤrtin ſieht, daß ihm kein Sattel gerecht 
was und ihm kein Wein gefallen wolt, ſunder Schrey fuͤr 
und fuͤr, man ſolt im Malvaſier bringen, nam ſie ein groß 
Glaß, bruntzt es fol, ließ kalt werden und brachts im. Er 
ſahe den Tranck im Glaß, ſagt: „Die Farbe iſt gut und 
huͤbſch,“ ſetzt in an das Maul und thut ein guten ſtarken 
Drunck, ehe und er empfand, was es fuͤr ein Dranck war. 
So bald er das Glaß von dem Maul thet, ſprach er: 
„Frau Wirtin, der Wein der ſchmeckt nach dem Faß, das 
Logel iſt nit wol und ſauber gewaͤſchen.“ — „Ja“, ſagt die 
Wirtin, „es moͤcht ſein. Aber uff diß mal hand ir meine 
beſten Wein alle verſucht; diß Logel wil ich auch ſchier 
etwan ins Bad ſchicken und wol waͤſchen laſſen; es 
ſchimlet ein wenig, darzu iſt lang nit draus gedruncken 
worden.“ Der Bott ſprach: „Ich habs wol geſchmeckt, 
glaub gaͤntzlich, es ſey hievor Wermutwein darinn ge— 
weſen. Er reucht, als wer er verdumpffen gelegen; dann 
er ſticht uff ein herbe, bittere Art. Doch ſo machen mir 
die Zech! Ich will weiter reiſen.“ 

Sie macht im die Zech umb zehen Creutzer, ließ ihn 
ziehen. Da hett er viererlei Wein und ein guten Trunck 
Wittwen Bruntz getruncken; dann da ihm kein Wein gut 
genug was, da hat er mit Saich, fuͤr Malvaſier zu trincken, 
beſchließen muͤſſen. Der Bott zohe hin, die Wuͤrtin het 

das Gelt, warend beyde wol zu frieden; und hett er ſchim— 
ligen und vertumpffenen Malvaſier getruncken, der ſeinen 
Geſchmack mit gebracht, nach dem er auch ein Keller ge— 


hapt hatt. 

51. Ein Redner ließ vor der Hertzogin von 
Oeſterreich ein Furtz. 

Ein Burgermeiſter einer Statt ward zu der Hertzogin 
von Oſterreich geſchickt, bottſchafft zu werben. Und unter 
der Ovation und Rede empfur im, ich weiß nit was, die 
Kochersperger nennends ein Furtz. Er bewegt ſich nit 
darumb, ſunder redt fein Werbung fuͤr ſich. Die Fürftin 
nam ſich deſſen nit an, als ob ſie es gehoͤrt hette. Die 
Junckfrawen aber, die hinder der Fuͤrſtin ſtunden, lachtend 
und ſahend einander an. 

Gleich bald ſo laßt auch iren eine vor Lachen, das ſie 
nit verbeißen kundt, ein junckfrawen fuͤrtzlin, das es knalt. 
Als das der Burgermeiſter hort, ſagt er: „Wolan, lieben 
Junckfrawen, laſſends in der Ordnung herum her gehn! 
Wann mich dann die Zal begreiffen wuͤrt, ſo will ich 
wider anheben.“ 

Gleich wie er alſo ſtandthafftig in ſeiner Rede war und 
die Junckfrawen auch het ſchamrot gemacht, hub yheder— 
man an von Hertzen zu lachen, und die Fuͤrſtin ſelber, und 
hat in ſeiner Werbung gewert, auch ſeiner ſchimpflichen 
Antwort halben gegen den Junckfrawen ehrlich und wol 
tractiert. 


52. Ein newe Braut laßt ein Junckfrawen 
Fuͤrtzlin in dem Beth. 

Uff ein Zeit war ein Hochzeit in einem Flecken. Und 
als man des Nachts die zwei newen Eheleut zuſammen legt 
und nun ein gut Weil gelegen waren, begab ſich das der 

guten Dochter (mit Gunſt zu melden) ein Fuͤrtzlin empfur. 
Ach Gott, wer erſchrack uͤbler weder ſie! Forcht, der 
Mann hette es gehoͤrt, und damit er es nicht ſchmeckte, 
hub ſie die Deckin auff und lies es fein ſubtil hienaus 
ſchleichen. 

Nun der Mann, der da thet, als ob er ſchlieff, aber 
in keinen Weg thet, als ob ers gehoͤrt hett, was die Fraw 
mit dem Furtz begangen, bald ein großen ſtarcken Bomber 
her faren lies und zu der Braut ſprach: „Lieſe, biſtu ein 
Portner, fo laß mir den auch hienaus!“ Daran die 
gut Dochter ſehr beſchemmet ward und verbiß es ein 
ander Mal. 


53. Ein Junckfraw ſagt eim ein mal, warumb 
ihr der Hinder ſo groß were. 

Ein Stattfchreiber, welchen ich Beſchreiber dis Buchs 
wol gekant habe, der ſaß uff ein Zeit bey einem guten 
Freund vor ſeiner Thuͤren zu ſchwetzen. So geht in ſolchem 
ein Junckfraw fuͤr dem Hauß annhien, zu deren der ſelb 
Stattſchreiber nach anderer grußbaren Reden ſagt: „Junck— 
fraw, wie kumpts, das ir ſo wol hindenrumb gebruͤſt ſind?“ 
Sie verſtundts bald und fragt wider, ſagt: „Wie gemeinen 
ihrs, warum ich alſo ein großen Ars hab?“ — „Ja,“ 
ſagt der Stattſchreiber, „ich meins alſo.“ Darauff gab ſie 
behend Antwort (dann ſie one das bald geruͤſt war, Ant— 
wort zu geben) und ſagt: „O, hetten ir ſo viel darein ge— 
blaſen, als ich heraußen geblaſen hab, lieber Herr Statt— 
ſchreiber, ſo wer er noch als dick worden, als er jetzunder 
iſt.“ — „Ey, nun blaß Dir Goͤtzen Jeckel drein!“ ſagt der 
Stattſchreiber und nam vergut; ſeiner Frag nach was im 


geantwort worden und was auch im nit Unrecht geſchehen. 
Wie man in den Wald rufft, alſo gibt er wider Ant⸗ 


wort, iſt ein gemein Sprichwort. 

54. Zum Wein färt einer fein Weib, das fie 
auch gut leben habe. 


Ein guter Zechbruder ſaß Tag und Nacht beim Wein 
und ſoff ſich foll und doll und ſeinem Weib daheimen lies, 
das ſie gern mehr gehapt hett. Wann er dann heim 
kame, ſchlug und ſtieß er ſie uͤbel, in ſumma ſie hielt, das 
ein Stein hett erbarmen moͤgen. 

Nun uff ein Zeit, als er ſie aber uͤbel geſchlagen hatt, 
ſprach ſie: „Was zeiheſtu mich doch? Du ſitzeſt Tag und 
Nacht beim Wein und haſt gut leben laßt mich daheim 
ſitzen, Gott geb, ich hab zu beißen oder zu brechen. Und 
wann Du heim kumſt, ſchlechſt mich erſt uͤbel darzu.“ Der 
gut Zechbruder ſagt: „Wolan, Du ſagſt, ich ſeye Tag und 
Nacht beim Wein und habe gut leben. Du muſt auch 
ſollich gut Leben erfahren.“ Den nechſten mit ihr zum Haus 
hinaus ins Wuͤrts haus, der Frawen dapffer zu tranck und 
ſie zwang wider ihren Willen zu drincken. 

Davon die Fraw alſo kranck ward, das ſie ſich ver— 
wegen hett zu ſterben. Und als ſie wider zu ihrer erſten 
Sterckin kam, ſprach ſie zum Mann: „Ziehe zum Wein 
und habe gut Leben, wann du wilt! Ich beger ſein nicht 
mehr!“ Alſo blib der Mann hienfuͤrt ungefexiert, und 
ward im nicht mehr uffgehebt, er hette gut leben. 


55. Ein Mann ſagt, er het noch ein kleines 
Zipffelin. 

Auff ein Zeit het ein Bidermann ein Weib, die gehub 
ſich fuͤr und fuͤr uͤbel, wann er ſolche Sachen, die man 
jenſyt des Reins zu treyben pflegt, mit ihr pflag. Ich waiß 
nit, wie er mit ir umb gieng. Pe fie ſagt allwegen: „Nun 
wereſtu mir vil lieber, wann du keinen hetteſt und ftill legeſt, 
weder das du ſo unruwig biſt.“ 

Nun gedacht der gut Geſell: „Wie theteſt im doch, 
das du erfaren moͤchteſt, wie lieb dich doch dein Fraw 
hett, wann du keinen hetteſt?“ Und auff ein Zeit gieng er 
hien und ließ ein Darm voll Bluts fuͤllen, heim gieng, 
ein Axt nam und ettwas anfieng zu hawen. Nun inn ſolchem, 
als in Zeit daucht, ſein gemachtes Wuͤrſtlin herfuͤr zog, das 
entzwey hauwe, alſo das der Stock voller Blut were. 
Darnach rufft er von Stundan dem Weyb, die zu der 
felbigen Zeit inn der Kuͤchin ware, und ſprach: „O weh, 
o weh, meine liebe Haußfraw, iſts mir ſo uͤbel gangen! 
Ich hab mein Bupenhan ganz und gar abgehawen. Da 
ſiheſtu noch das Vorzeichen.“ „Du zernichter Mann,“ ſagt 
die Fraw, „wer will yetzt bey dir ſein, da du keinen mehr 
haſt? Wem wiltu nun nuͤtz ſein?“ Bald ihr Bluͤnderlin 
zuſammen bund und darvon wolt, zum Mann ſagt: „Ey 
du nieman nuͤtziger Mann, yetz hauſe du allein! Ich 
will mir ein ſuchen, der mir die Grippen erſtreichen kann.“ 

Als nun der Mann die Frumkeit ſeines Weibs ſahe 
und wol erkant, das ſie ohn ſollich Ding nicht bleiben 
moͤcht, ſagt er: „Ey kum her, mein Fraw! Ich hab noch 
ein kleins Stimplin.“ — „Ach,“ ſagt die Fraw, „ſo will 
ich gleich bey dir bleiben. Es iſt dannocht weger ein 
Zipffelin weder gar nichts.“ 


56. Ein viſierliche Schnagke von einer Diernen, 
welche bey einem Bierbrew dienet, zu Augspurg 
inn der Reychſtatt. 

Es dienet zu Augspurg bey einem Bierbrew ein ſchoͤne 
holtzſelige Dierne, von leib und Geſtalt, auch Geberden ſehr 
lieblich und freuͤndtlich, der nyemandt kundt feindt ſein. 
Die gewan des ſelbigen Bierbrewers Son lieb, und er 
bulet ſtark nach ſeines Vattern Todt und Abgehn umb ſie 
und verhieß ir hundert Goldguldin, wann ſie im einen Hof— 

dienſt thete und feines Willens lebete. Die Magd verſtund 
die Kreiden und ſchlug es im ab und ſaget, wie das ir 
Ehre mit keinem Geldt kundte bezalet werden, wie es dann 
war was, und ſchuff den gutten Schnudelbutzen ab. Her— 
nach aber in kurtzen Tagen ſtund die Magdt von irem 
Dienſt und kam zu einem Becken, der auch ein ſeuͤberlichen 
Buben het, dem die jungen Megdlein nit feindt noch gram 
waren, demſelbigen gefiel die Diern, und die Diern wider— 
umb im, nach dem Sprichwort: Eins umbs ander, keins 
umb ſonſt; haſt du mich lieb, ſo bin ich dir nit feind. Nun 
aber wie die Becken bey Nacht pflegen auff zuſtehn und ire 
Arbeit mit Backen zu verrichten, kamen die Zwey inn dem 
Backhauß zuſammen, ſchmuckten und truckten einander; ent— 
lich wirbet der Baͤcker umb diß Kuchenloch; das ſchlug im 
die Diern ernſtlicher Meynung ab. Der Junger aber ſprach: 
„Ey mein Greth, verſage mir das nit! ſehe hin, ich will dir 
eine warme Saͤmel geben.“ Die Dierne, die ſonſt nit boͤſe 
Luſt darzu het, hub an und ſprach: „Ich hab mein Lebtag 
gehoͤrt, mann ſoll das liebe gebenedeyte Brot nit verachten.“ 
Nam den jungen inn Armm und ſprach: „Was ich thu, 


mein lieber Haͤnſel, das thu ich des lieben Brottes halben, 


ſonſt wolt ich es laſſen.“ Ließ ir alſo die Fartzader ſchlagen. 


57. Ein kindiſche Antwort, von einem Toͤchter⸗ 
lein, zehen jar allt, gegeben. 


Zu Bamberg ſaß ein wolhabender Burger mit Nammen 


Valentin Straſſer, der eineſt ain Gaſterey und Ladſchafft 
het, darzu er gute Nachbarn und Freuͤnd beruffet, dann er 
ain große Saw geſchlagen und den Saͤpſack zuvor gab; 
darzu er auch ain großen dicken Pfaffen beruͤff, der ime 
auff der lingken Seyten ein wenig befreuͤndt war. Der 
ſaß, wie er ſich voll gefreſſen und geſoffen het, und bließ 
und bließ, wolt im der Athem zu kurtz werden, imm fahl, 

das er windes genugſam het; und uber das läßt er ain 
großen Ruͤltzer gehen uber Tiſch vor yederman und ſchaͤmet 
ſich gar nit, wiewol er ain Geiſtlicher war. Das hoͤret 
ain gar klaines Toͤchterlein vor dem Tiſch, zehen Jar allt, 
und ſagt: „Mein Vatter, Herr Maͤrten iſt voll; man ſcheyße 
nur in ein andern! er mag nit mehr, er wirdt bald gar 
auff den Tiſche ſpeyen.“ Wie aber der wirdige Herr Maͤrten 
aufſteht, mit Urlaub der lieben Stuben, das Waſſer ab— 
zuſchlagen, ſcheyßen zu gehen, laͤßt er ain großen Fortz, ehe 
er zu der Thuͤr kompt. Das Maͤdlein hebt wider an und 
ſagt: „Was aber auß dem dicken Bauch nicht kan, das 
muß unten hynauß. Er hat ſich alſo eingefuͤlt, der große 
Pfaf, wirt endtlich noch heut in die Hoſen ſcheyßen. O, 
wirdt er ein Geſtanck machen in der Stuben, lieben Leuͤt!“ 
Macht alſo den Geſten ain großes Gelaͤchter. 


58. Ein ſehr werkliche Hiſtorie von einem alten 
beſchabenen Bockfel, zu Franckfurt geſchehen. 

Zu Franckfurt war ain hurtigs Fraͤwlein, ſonderlich auff 
der Gaſſen, ungefaͤhr bey dreytzehen Centner ſchwer. Die 
het ein klein armmſeliges Maͤnnlein, der het an ſeinem 
gantzen Leybe nit ſo vil Flayſchs als ſie an ainem eynigen 
Arßbacken. Darumb er ir der Sterke halben ungleich war; 
kundt ſie auch mit nicht regieren noch gubernieren. Der— 
halben ſie in offt bey dem Kamp nam und die Paſſio mit 
im ſpilet, wie die Katz mit der Mawß, darumb er billich 
ein martyrer zu achten und in ein Spruͤchwort zubringen 
iſt, waiß aber nit, wie er haißt. Nach dem er aber mit 
Todt abgangen, war dergleichen ain klaines Maͤnnlein; der 
warb umb das ſelbige Trampelthier und begert ſie zu der 
Ehe. Die Schwulſt gedacht: „Halt, du kommeſt mir recht 
und wuͤrdſt mir ain rechter Mann ſein wie der vorige,“ und 
nam den guten Troppen zur Ehe, und verhieß im die allte 

Fartzkachel. Wie fie nun ain lange Zeyt mit einander ge 
hauſet, ſchier drey Stund weniger eines halben Viertheils, 
war die allte Madunnen uber das klaine Maͤnnlein her und 
wolte in einweyhen und ein wenig peltzen. Das Maͤnnlein 
gedacht an die ritterlichen Thaten ſeines Vattern, der nit 
umb ain Zol groͤßer geweſen war, und draͤſchet das allte 
beſchaben Bockfel rain ab und walcket es gar wol. Wie 
nun der Scharmuͤtzel geſchehen und der Lerman vergangen 
war, ſetzt ſich das allt Muſter in ein Winckel und gedacht: 
„Das iſt nit mein vorigs Maͤnnlein!“ und fahet an auß 
großem Zoren zu ſchreien: „Ey da moͤcht ainer ain Trunck 
darauff ſchmecken!“ Das Maͤnnlein ergrimbt und erwuͤſcht 
wider einen großen Pruͤgel und ſpricht: „Wolteſt du nuͤchtern 
trincken und haſt noch nit geſſen? Halt, ich will dich trincken 
lernen; Boxhorn ſoll dich ſchaͤnden, du dicke, quadratiſche, 
viereckete wampe!“ und het er ſie vorhin rain abgedroſchen 
oder gepaͤngelt, tremmelt er ſie noch vil haͤrdter. Alſo iſt 
ain ungebraͤnnte Aſchen ſehr gut auf die allten boͤſen hart- 
naͤckigen Weyber und Fartzkacheln. 


59. Ein altes beſchaben Bockfel, zu Zwencke 
von einer alten Hure geſagt. 

Es war in einem Dorff oben genandt ein alter Scheiß: 
kuͤbel, eiw Unholde nit faſt ungleich, zottet, beſudelt und 
ſchlappet genugſamm. Aßf und tranck gerne gutte Bißlein 
und kundt die Leuͤt mit Schmaltz, Ayer, Milch, Ruben, 
Kraut und dergleichen betrigen. Der ſaget einmal ein guter 
frommer Mann von dem Hymmel, und wie ſie alt waͤre 
und ihre Gedancken nun auff genes Leben richten und ent— 
lich ſterben ſolt lehrnen. Die fieng an ſpoͤttiſch zu lachen 
und gantz hoͤniſch drauff zu antworten: „Auwe mir, es ſtinckt 
mir mein Mawl nit nach dem Hymmel, ſonder nach 
Ducaten.“ Sie wußte auch nit, daß ſie ſo gutte Taͤg imm 

Hymmel haben wurde als auff erden. Fraget darneben, 
ob auch gute Wein imm Hymmel waͤren, dann die alt 
Breckin trunck gern Traminner, Reinfal, Malwaſier und 
zu morgen alle Tag fuͤr zehen Kreuͤtzer Branntwein, maͤßig 
genommen. Wie wir aber weytter reden, wie das ein 
elendt Ding waͤre umb diſes Leben, das auch kein Menſch 
wuͤßte, wann er ſterben muͤßte oder ſolte, antworttet ſie: 
„Ja es iſt warlich war, ich weiß ja nit, ob ich morgen fru 
auff ſtehe oder nicht; darumb wann ich etwas Guttes zu 
eſſen oder zu trincken hab, ſo ſpar ich es warlich nit; es 
ſolt mir auch leidt ſein, das ich etwas guttes uberig ſolt 
laſſen.“ Das Weyb waͤr gut dem Kuͤnig Sardanapalo 
geweſen, der gern fraͤſſen und ſauffen geſehen hat. Der 
gotloſen Leuͤt man yetziger Zeyt vil findt, die da vermeinen, 
das ſie allein leben, das ſie ſchlemmen und demmen, freſſen 
und ſauffen muͤſſen und nicht zymmlich eſſen und trincken, 
das die Natur erhalten und das Leben gefriſtet werde. 


60. Ein duͤckiſcher Storchſchnabel, von einer 
Brawt begangen. 

Zu Popingen in Francken war ein reicher Wirdt, der 
vergab ſein Doͤchterlein eim wolgewanderten Gſellen, eines 
Becken Son. Wie nun die Hochzeit vollendet, und die 
Nacht herbrach, wolt das Doͤchterlin hoͤflich thun und ver— 
ſtecket ſich. Wie der Braͤwtigamm ſolches nicht achtet und 
nichts deſtoweniger guter Kuͤchlein war und hernach in guten 
Gots Nammen zu Betth gieng, und ließ die Brawt un— 
geſucht. Es wolt aber die Weyl und Zeyt der Braut zu 
lang werden, hub derhalben an zu ſchreyen. „Kuck kuck! 
ſuche mich!“ Das tribe ſie offt unnd vil. Der braͤwti 
gamm, der zuvor auch bey den Leuͤten geweſen war und ge 
ſchlaffen het, biß die Sonne inn das Betth geſchinen, ver— 
horchte mit Fleyß und ließ das Wetter für ubergehn. Es 

begund der Braut zu traͤwmen, hebt an laut zu ſchreien: 
„Kuck kuck! ſuchſt du mich nit? was iſt das fuͤr ein Lieb? 
ich het gemeint, du ſoltſt mir nachlauffen: ſo muß ich dir 
ruͤffen?“ Sie ſchreye zum dritten Mal: „Kuck kuck! haft 
du ein Ader in deinem Leib, die mich lieb hat, ſo ſuche 
mich!“ Der gutte Geſell lauſcht und lachet es im genug— 
ſam, biß ſie endtlich fuͤr ſein Beth laufft und ſchreyet: 
„Willt du nit hoͤren? Kuck kuck! Zeha, hie bin ich; du 
ie Tropff!“ Und kam die Brawt alſo ungeſucht ge 
auffen. 


61. Zu Augspurg hanget ein Junckfraw mit 
bloßem Leib zum Dantzhauß herauß. 

Zu Augspurg iſt auff ein Zeyt ein Tantz geweſen, darzu 
vil Maͤdlen, wie dann ihr gewonheyt, gelauffen. Nun weiß 
ich nit, wie es ſich zugetragen, das iren zwen mit einander 
uneins worden, vom Laͤder gezuckt und zu einander guts 
Muts geſchlagen, von deß wegen yederman von Laͤder ge 
zuckt und Frid gemacht. Als ſolchs die Maͤdlin geſehen, 
allſamen geflohen; dann ſie geforcht, ſie in ſolchem Tuͤmmel 
ſterben muͤſſen. Das laͤrmen hat alslang geweret, das man 
Laytern an die Laͤden geworffen, damit die Maͤdlin, ſo nicht 
vor dem Laͤrmen zu der Thuͤr mochten, hinauß ſtigen. 

Nun es was noch ein Junckfraw darinn, die ſprang 
auffs Fenſter und wolt hinauß ſteigen. Weiß ich nit, wie 
ſie es uͤberſahe, das ſie mit den Kleydern an einem Nagel 
blib hangen und alſo bloß und nackendt vor dem Fenſter 
hienge. Daran ein fehr groß Zulauffen warde, yederman 
wolte das ſeltzam Wunder ſehen. Alſo nicht mit kleinem 
Gelaͤchter der Zuſeher hangen blib, biß das Gefecht ein 
End hette. Darnach gieng einer hinnauff, zohe die gut 
En wider hinderſich hinein und fürt fie heim in ir 

auß. 

Ich glaub, fie het gewoͤlt, das fie zu Rom were oder 
an dem Orth, da der Pfeffer wechßt, weder alſo zu Spot 
pederman da hangen. Darumb huͤttend euch, ir lieben 
Maͤdlin! 


62. In einer Zech ſetzt ein Fraw ein Laus uff 
ein Deller. 

Vil ehrlicher reicher Weiber ſaßen auff ein Zeit in 
einer Zech bei einander, under denen was ein gute arme 
Fraw. Als ſie nun ein gute Weil gezechet und nahent 
darbey war, das man die Zech zalen ſolt, hette die arm 
Fraw gern weg und Steg geſucht, damit ſie ohn Gelt ledig 
außgohn moͤchte, doch kein zu finden wußte, biß letstlich ſie 
etwas im Buſen biſſe. Darnach griffe, es fieng und ſprach: 
„Wolan, lieben Weiber, ich hab ein Floch gefangen. Den 
will ich uff mein Deller ſetzen, und zu welcher er ſpringt, 
die ſoll die Zech fuͤr mich bezalen.“ Die Weiber waren des 
all wol zufriden und fprachen: „Gern.“ Und die Fraw 
ſetzt iren vermeinten Floch uff den Deller — ach Gott, da 
war es ein Laus und blib bey ir. Deßhalb ſie die Zech 
ſelbſt bezalen muſt. 


63. Ein Fraw kaufft dem Rotgerber Leder ab. 

Ein aus dermaßen zuͤchtige Fraw, die baß von Sachen, 
die man zu Beth treibt, reden kundt, dann vom heyligen 
Vatter unſer, auff ein Zeit zu einem Ledergerber kam und 
ein Stuͤcklin leder failſet. Der Ledergerber ſprach: „Ich 
gibs umb vier Batzen. — „Ey,“ ſprach die Fraw, „wie 
doͤrfft ihrs ſo theur bieten? Es iſt doch nicht ſo groß, das 
ich die Fotzen mit decken koͤnde.“ — „Wolan,“ ſprach der 
Gerber, „es gelt wol. Hebent auff und verdeckens! Wann 
ir es dann nicht mit verdecken kuͤndt, ſo habt ihr das Leder 
gewunnen.“ 

Die Frau ſprach ja, ſich auff hub und das Leder für 
die Huhu hub, darnach das Heß oder Kleider (mit Gunſt zu 
melden) uͤber den Hindern warff, ſich bucket und ſprach: 
„Nun ſecht, Gerber, ob es verdeckt ſey oder nit!“ Der 
Gerber, als er in ein ſollich verbrent Dorf ſahe, fieng er an 
zu lachen und ſprach: „Ja, liebe Fraw, ihr habts redlich 
gewunnen. Aber auff ein ander Zeit will ich noch ein 
Schlafftrunck darfuͤr bey euch thun.“ Des die Fraw wol 
zu friden war, hienzoge, das Leder mit ihr name und dem 
Gerber das Einſehen ließe. 


64. Ein junger Geſell kam mit einer guten 
Diernen fuͤr das Chorgericht. 

Für das Chor: oder geiſtlich Gericht kamen ein Juͤng⸗— 
ling mit einer guten Diernen, die ine umb die ehr anklaget 
oder anſprach. Aber der gut Geſell leuͤgnet dafuͤr ſo faſt 
er mochte und ir gar nichts beſtehen wolt. Aber die gut 
Tochter ſagt: „Waiſt du, daß du geſagt haſt: Nun walt 
fein Gott! Das Faͤßlin iſt angeſtochen?“ Daran yederman 
lachen ward. Und die Herren imm Chorgericht der Tochter 
umb ir Ehr ain Abtrag ſchuffen. 


65. Einer verſpielt ſein Weib vor dem Chor⸗ 
gericht. 

Ein guter Geſell hett auff ein Zeit ein Diernin zu der 
Ehe genummen; und ich waiß nit, wie er mit ihr umb 
ging oder wie er ihr thet, das die gut Dochter von ihme 
lief und ſich zu Augspurg im Sanct Catarinen Cloſter 
verdinget. 

Nun zog der gut Geſell umbher von einem Dorff zum 
andern, von einer Statt zu der andern und fraget ſeiner 
Frawen nach, doch ſie niergent erfaren kundt, biß letſtlich 
kam er in gedacht Cloſter in den Stadel oder Scheuren 

und fraget, ob ſich nicht erſt kuͤrtzlich ein Magt hierein 
verdinget hette, die Anna hies. „Nein, warlich,“ ſprachen 
die Dreſcher, „es iſt keine hierinnen, die Anna heiſt; aber 
es iſt wol eine newlich hierein kummen, die heißt Catarina. 
Die ſitzt yetzunder daroben in der Stuben und ißt zu 
morgen.“ — „Ey, ſie heiſt, das ſie Botz Fuͤdloch ſchend,“ 
ſprach der Bauren Knecht, ſie iſt mein Weib und iſt mir 
entloffen.“ Den nechſten hienauff in die Stuben gieng und 
die Magt, ſo am Tiſch ſaß, bey den Zoͤpffen nam, zu 
Boden riß und gut Ding mit Fuͤßen walcket. 

Nach ſolchem fie für das Chorgericht lud und citiert, 
daſelbſt ſie verklaget und ſich zu ſcheiden begert. Die Ur— 
theil ging, das ſie, die Dochter, dem Geſellen fuͤr ſein Ver— 
ſaumnuͤß und auffgeloffenen Koſten ſolt zwen Gulden geben, 
und der, der Geſell, ihr ſolt ledig gezelet ſein. Nun hett 
aber die Magt ſollich Gelt nicht bey ihr, derhalb ſie den 
Bawmeiſter, ihren Herren, batt, das er es ihr auff den 
Lohn geben wolt, das er bald thet. 

Da nun der Geſell die zwen Gulden het, ſchlug er die 
auff den Tiſch und ſprach: „Wolan, ihr lieben Herren, ich 
hab mein Weib vier Wochen gehabt und ir nie nichts abge— 
winnen kuͤnden. Derhalben ſie meinenthalben noch wol ein 
Junckfraw iſt. Nun aber mir Urtheil und Recht geben 
hatt, das ich ihr ledig ſey, und mir zwen Gulden fuͤr mein 
Verſaumnuͤß iſt zugeſprochen worden, welcher iſt nun ſo be— 
hertzt, der mir zwen Gulden auff meine zwen ſetzet und mit 
mir ſpielet, damit ich doch ſagen kuͤnde, ich habe mein 
Weib vor dem Conſiſtorio verſpielt?“ Der Herren einer, 
als er ſolches hoͤrt, bald zwen Gulden aus dem Seckel 
zoch, die auch auff den Tiſch leget und ſprach: „Wolan, 
ich will mit dir ſpielen.“ Alſo mit einander anfiengen 
ſpielen; und nach langem Spielen der Chorherr das Gelt 
gewann. Als ſolches der Geſell ſahe, froͤlich warde, von 

heller Stim juchtzet und ſchrey, fprechent: „Nun ſeye Gott 
gelobt, das ich mein Weib verſpielet hab!“ Hienaus zoge. 
Wo er hernacher zu Geſellen kam, ſagt er zu kurtz weil, 
wie er ſein Weib vor dem Chorgericht verſpielt hette. 


66. Von einem Furman, der nit die recht Straß 
gefaren war. 

Ein Wuͤrt ces ſoll im Elſeß geſchehen ſein) name eines 
andern Wuͤrts Dochter, ein huͤpſche ſchoͤne Jungfrauw, alß 
er meint; und da er mit ir zu Kirchen gangen waß und 
auff zwen Monat oder ein wenig lenger mit ir Hauß 
gehalten, fienge der guten Jungen Frauwen an daß Beuͤch— 
lein aufzugan und geſchwellen, dann der Schad war lang 
darvor geſchehen. Alſo fieng der gut Man ein Argwon zu 
gewinnen, daß die Zeit ſo kurtz was, dann er hatt ſy nit 
lang gehapt, es mochts noch nit geben, daß der Bauch ſo 
groß ſolt aufgon; und auff ein Zeit, alß er allein by ir 
waß, ſprach er zu ir: „Meitlein, Meitlein, die Sach gadt 
nit recht zu, das dir der Bauch alſo bald groß wirt, ich 
merck, das du dich uͤberſehen haſt; darumb wirſtu mir die 
Warheit ſagen, wie es zu iſt gangen; und wenn daß nur 
kein Pfaff oder Muͤnch oder Jud hatt gethon, ſo wil ich 
dirs verzeihen und beim nechſten laſſen bleiben und dich by 
Eeren behalten. Wo du aber laugnen wilt, und mir die 
recht Warheit nit wilt ſagen, ſo wil ich dich von mir jagen 
und vor aller Waͤlt zu ſchanden bringen.“ Die gut Jung 
Frauw bedacht ſich auch kurtz und ſprach: „Ach mein Hertz 
lieber Haußwirt, ich bitt dich umb Gotts willen, woͤlleſt 
mirs verzeihen; ich wil mich alle mein Lebtag deſt baß 
halten und dir by meiner Treuͤw die recht Warheit ſagen;“ 
und ſprach: „Es hatts fuͤrwar ein Furman gethon, der iſt 
in meines Vatters Hauß zu Herberg gelegen.“ Der Mann 
ſprach: „Hey daß dich Gott ſchend in Furman hinein! 

Haſtu alſo ein weite Straß und muſtu eben meiner 
Frauwen, ich weiß nit wohin, faren?“ Und ließ es gleich 
alſo ein gute Sach ſein. Alſo blibe er und ſy, auch ir 
Vatter und Muter by Eeren und ward ir Schand nit auß 
geſchruwen und den Leuͤten die Meüler mit gefuͤlt. Es 
waͤr ſchier gut, das mancher alſo thett; man findt aber 
ettlich Narren, wann ſy ire Weiber genug ſchenden und in 
ir eigen Neſt ſcheißen, nemmen ſy die denn wider zu inen 
und ſitzen dann beyde ins Bad. 


67. Ein Furman ſchwert fuͤr und fuͤr, wann 
er fert. 

Ein Furman, wann er uͤber Landt fur, ſo ſchwur er 
allweg ſo uͤbel, das Gott von Himmel herab hett ſehen 
mögen, wie dann ſchier aller Furleut Gewonheit if. Wann 
es ihnen nicht allwegen nach ihrem Sinn geht, ſo ſchweren 
ſie, das nicht ein Wunder wer, das ſich das Erdtrich auff— 
thet und ſolche Leut verſchluckt. Alſo thet diſer Furman 
auch, dardurch er nederman fo bekant ward, das ihn nie 
mandts zu einem Furman haben wolt; yederman ſagt: „Ich 
will in nicht; dann ſolt mir etwas Ungluͤcks auff dem Weg 
zu ſtohn, ſo waiß ich, das es mir nur von ſeins Schwerens 
wegen herkeme.“ 

Nun wolt auff ein Zeit ein edle Fraw uͤber Feldt faren 
und aber kein Furman uͤberkummen kundt dann diſen; derhalb 
ſie wol nemmen muſt, was ihr werden mocht. Nun ſie fur 
mit ihm hienauß; und als ſie hienauß kam, fieng mein lieber 
Furman aber an zu fluchen und ſchelten nach ſeiner alten 
Gewonheit. „Ach lieber Furman,“ ſprach die Edelfraw, 
„fluch doch nicht ſo greußlich! Es wuͤrt uns warlich ſunſt 


ein Ungluͤck zu Hand ſtoßen.“ — „Ey Fraw,“ ſagt der 
Furman, „wann ich nicht ſchwehr, ſo geht es nicht.“ — 
„Ey verſuchs!“ — „Wolan, in Gottes Nammen, es gilt 

mir gleich,“ ſprach der Furman und anhub, zu feinen Roſſen 
ſprach: „Hayle in Gottes Nammen! Hott, liebs Menn— 
lin!“ Der nicht gehn wolt, das waren die Roß. Und 
wolt die Fraw nicht auff dem Veld bleiben, ſo muſt ſie 
den Furman faren laſſen, wie er wolt. Und ſie ſprach: 
„Ey, ſo far, wie du wilt!“ Als bald der Furman wider 
anhub zu ſchelten, lieffen die Roß darvon wie alle Teufel. 


68. Ein Liedlein ſingt Doſch der Wirtin umb 
die Zech. 

Einsmals hette Doſch gern gezecht und hett kein Gelt 
und forcht, die Wirtin wurde im nicht beyten, ſo wurde er 
nicht ſich kuͤndten außreden wie vormals. Derhalben ein 
andern Sinn fand, ſich zu ſeiner Wirtin fuͤget und anfieng 
zu zechen. 

Nun als die Zech ein End het, yederman anfieng zu: 
bezalen, letſtlich es auch an Doſchen kam. Der ſich als 
bald entſchuldiget, er hette kein Gelt; daran die Wirtin 
kein Gnuͤgen wolt haben, ſonder ſein Ahrten begeret. Da 
fieng Doſch an und ſagt: „Liebe Wirtin, wann ich euch 
ein Liedlin ſinge, das euch gefelt, woͤlt ihr mir die Zech 
ſchencken?“ — „Ja,“ ſagt die Wirtin, „wann du eins 
ſingſt, das mir gefelt, fo wil ich dir die Zech ſchencken.“ Aber 
bey ihr ſelbs gedacht: „Du muſt lang ſingen, ehe du mir 
etwas ſingſt, das mir gefelt.“ 

Als er nun lang geſungen und nye nichts der Wirtin 
gefallen wolt, zog er feinen Seckel herauß und fange: „Komb 

Es were noch vil von diſem Doſchen zu fehreiben, was 
ſeltzamer Abentheuͤr er ſeine Tag getriben; ſo will es ſich 
aber allher nit ſchicken. Dann wa es unter die edlen 
Jungkfrewlein kommen ſolt, wurden ſie ire zuͤchtigen Auglein 
mit Scham underſchlagen und dem Schreiber diß Buchs 
wenig ehr und Zucht nach reden. Derhalben ich es unter— 
wegen gelaſſen. 

Wann aber jetzt zu den Zeiten alſo ein ſchimpfflicher 
Mann were, wurd man es eim gleich im argen auffnemmen. 
Dann die Luͤth alſo ſtoltz, tyranniſch und uͤbermuͤtig worden, 
das inen armer kurtzweiliger Leuͤt Abentheuͤr nit gefallen will, 
ſonder von gewaltigen Sachen her reden, wie ſie Koͤnig, 
Keyſer, Fuͤrſten und Herrn kriegen woͤllen; reden inen auch 
nach, das es ein Schand iſt und Laſter iſt. Aber ſo ſie 
vor den Herrn ſelbs ſeind, ziehen ſie inen das Helmlin 
fein wol durchs Maul, kuͤnden auch den Fuchßſchwantz der— 
maßen ſtreichen, das man ire boͤſe Duͤck nicht an in mercken 
kan. Dasſelbig iſt aber nichts anders dann ein Fulcanifcher 
Amboß, darauff der Teuffel ſolche boͤſe gifftige Pfeyl ſchmidet; 
die boͤſen nachretigen Leuͤt aber ſeint ſolche ſeine Pfeyl, dar— 
wider die Herren zur Gegenwoͤr brauchen ſollen Schwert, 
Thurn, Stoͤck, Ploͤck und anders, daß fie gut Fug und 
Recht haben; dann der Gewalt inen von Gott geben iſt. 
Hergegen aber iſt mancher Herr, der ſich ſolchs ſeines Ge— 
walts uͤberhebt und den mißbraucht, ſeine arme, ja auch 
fromme Underthonen mit Schetzen, eim und den andern 
plagt, ihnen das Marck auß den Beinen ſaugt, das Gott 
von Himmel herab ſehen moͤcht. Ob ihnen dann ſolches 
von Gott geſchenckt wirdt, glaub ich ſicher nicht. Das 
aber ein Oberkeyt gar zu mildt ſein ſoll, iſt auch nicht gut; 
ſonder ſie ſoll das Schwerdt uͤber dem Ungerechten dapffer 
und hart brauchen, ihnen gantz und gar vertilgen; dann 
ihnen ſolches von Gott bevolhen iſt. 

69. Fraw Agnes ſchicket nach einem, den fie 
zwen Bundtſchuch zu haben vermeint. 

Ein junger uͤbelgekleidter Geſell kam auff ein Zeyt in 
ein Wirtshauß, darinn ein edle Wittfraw zu Herberg lag; 
von wes handels wegen, iſt mir nit bewuſt. Die Fraw 
ſich ein Weyle auff das Bettlin, ſo in der Stuben was, 
gelegt hett, daran der gut jung ſchoͤn Gſell nicht weyt ſaß. 
Nun ich weiß nicht, was ime in Sinn kam oder was er 
gedacht, ye das Hertz im Latz wiſchet im auff und ihm 
neben dem Latz geſtracket hinnauß fure. Das die Fraw 
belder dann der Juͤngling war genommen; doch ſo bald er 
das ſeltzam Thier heraußen vermercket, mit Scham das— 
ſelbig wider hinein thet. Nun hett aber der Latz an den 
Hoſen nicht mehr dann ein Neſtel; und wie er ihne an der 
einen Seyten hinein thet, der Gotsdieb und Boͤßwicht ime 
zu der andern Seytten wider hinaußfure. Das die Fraw 
aber als bald ſahe, bey ir ſelbſt gedacht, ires Willens mit 
im zu pflegen, dem Geſellen bald ſchuff Eſſen zugeben. 

Und als der Tag vergangen, die Nacht herbey kommen 
und yderman ſchlaffen gewiſen ward, die Fraw dem guten 
jungen Gſellen zu wiſſen thet bey einer irer Magd, das er 
ſolt zu ir kommen; ſie hette etwas mit ime zu reden. Der 
gut Geſell was der Bottſchafft fro, gedacht wol, der Metzen 
Sontag wer, dieweil die ſchoͤnen Fraͤwlein nach im ſchickten, 
ſich nit ſaumet, auff ſeine Fuͤß ſprang und mit der Mayd 
in der Frawen Kamer gieng. Und als ſie den Juͤngling 
bey ir ſahe, yederman auß der Kamer ſchaffet, und ſie ſich 
freuͤndtlich gegen dem Geſellen erzeiget, ſich mit ſampt im 
auff das Beth ſetzet. Der gut Jung wol ſahe, was ime 
zuthun wer und warumb er beſchickt wer worden, mit der 
Frawen anfieng zu ſchertzen und in kurtzem irem Willen ein 
Genuͤgen thete. 

Nun undter anderm die Fraw ihn fragen ward, fie 
hette wol geſehen, das er zwen hett, und ob ſonſt mehr 
Leuͤt werden, die alſo wol geſtaffiert weren. „Nein,“ ſaget 
der Juͤngling, „ich bin durch ſondere Gnad von Got alſo 
begabt worden; dann ich ſonſt yemandt alſo weiß weder ich.“ 
Die Fraw dem Juͤngling gentzlich glaubet und den andern 
auch zu verſuchen begeren warde. Und der Juͤngling, der 
nun etlich Meyl auff dem einen Roß geritten was, auff ſaß 
und noch mannig Meyl vor Tag ritte. 

Ich weiß nicht, wie der Juͤngling mit der Frawen 
handlet, ye er gefiel ir fo wol, das fie ihn nicht mehr wolt 
von ir laſſen. Ihne etliche Wochen bey ir behielt, von 
newem kleidet und gern gar, wa es des Juͤnglings will ge— 
weſen wer und ir darvon nicht Schand zugeſtanden wer, 
bey ir behalten het. 

Aber dem Juͤngling ſolchs in die Lenge fo ſtreng zu— 
treyben nicht muͤglich ſein wolt, und nach etlichen vergangnen 
Tagen Urlaub name, ſich mit der Frauwen letzet und mit 
großem Unmuth der Frawen von dannen ſchied. 

3 Gott geb allen guten Geſellen ſolche gutte Herberg! 
men. 


70. Ein reiche Burgerin zohe in das Wilde 
badt, hett gern Kinder gehapt. 

Es badet eins Mals ein reiche, huͤpſche Burgerin von 
Stutgarten in dem Wildtbadt, deren Schoͤne und Zierlich— 
keit des Leibs gantz und gar kein Kranckheit anzeigen thete. 
Darumb ward ir magt von einem alten Prieſter befragt, 
welcher auch im Bad was, aus was Urſach doch ihr Fraw 
ſich zu baden begeben, ſo ſie doch nit kranck were. Die 
Magt ſprach: „Umb keiner andern Urſach willen, lieber 
Herr, thut fie es, dann das fie fo gern Kinder het; verhofft, 
das Bad ſolt bey ihr wircken, das ſie fruchtbar wuͤrde.“ 

Darauff fagt der Herr: „Ich wolt ir vil ein beſſern 
Rhat geben, wann ſie mir folgen wolte. Zu Tuͤbingenn 
ſind vil junger Studenten, zu Stutgart vil ſtarcker junger 
Thumherren; under denen moͤcht ſy etwann einen bekommen, 
der ihr an der Complex gleich und aͤnlich were, von dem 
ſie ein Kindlin uͤberkaͤm. So ſind auch noch gar vil 
Cloͤſter, da huͤpſche, glatte, junge Muͤnch innen ſind; da 
wuͤrd etwann einer befunden, welcher zu der Handlung 
tauglich wer, und moͤcht das unnuͤtz Gelt des Badens 
halben wol erſpart ſein.“ Die Magt gab dem Herren uff 
ſein getrewen Rhat Antwort und ließ ein großen und 
ſchweren Seufftzen, ſprach: „O lieber Herr, die Ding, ſo 
ihr mir angezeigt, haben wir alle verſucht und underſtanden, 
ich eben als wol als ſie; es hat aber biß anher noch nit 
verfahen woͤllen und hilfft auch in Boden gar nichts.“ 

Der Pfaff ſagt: „Man muß das in mangerley Weg, 
auch offt und dick verſuchen.“ — „Ja,“ ſagt die Magt, 
„wir habens auch inn alleweg wol verſucht, hilfft doch nichts. 
Ich wils ir aber anzeigen, wir woͤllen uns wol nit ſparen. 
Doch beſorg ich, es wuͤrt auch nichts nutz ſein. Wir 
woͤllen recht erſtmals der Badenfart außwarten; was dem— 
nach gut ſeye, das geſchehe.“ Gieng damit wider heim. 


71. Ein wercklicher Betrug einer Wirtin, der 
einem vom Adel begegnet iſt. 

Im Schwabenlandt ſaß eine ſchoͤne Wirdtin, die war 
in Worten und Geberden ein holtzſaͤliges, freuͤndtliches Weyb, 
bey der vil große Herrn einzogen. Es kam aber einmal 
ein junger Edelmann mit drey pferden; dem gefiel die 
Wirdtin ſo wol, das er umb ſie bulet. Dieweil ſie aber 
ein auffrichtig ehrlichs frommes Weib war, ſagt ſie dem 
Junckern bald die Meynung und mußt mit ſeinen armen 
Leuͤten widerumb abziehen. Badt doch der Edelmann auff 

die letzte, das fie in nur ire Pafoſe fehen lieſſe, er wolte ir 
zweihundert Golt⸗ſtuck ſchencken. Spricht die Wirtin: „Edler 
Juncker, es iſt ein Sprichwort: Gelt macht Schelck, der— 
halben ich etwas thun moͤcht; wartet aber ein wenig, ſo ich 
bereyt werde, will ich fie euch zeygen.“ Und wie es Zeyt 
iſt, das der Hirt pflegt ein Zutreyben, und die Wirtin vil 
wichß hette, und ire Kuͤe zu dem Hauſe eingehen, ruͤfft ſie 
dem Junckern auß der Stuben. Der Juncker wirdt fro, 
vermeinet, er hab ein Haſen erlauffen und woͤlle Willpret 
eſſen. So gehet ein ſchoͤne bundte Kuͤe zum Hauſe hinein, 
der nympt die Fraw den Schwantz in die Handt und hebt 
in auff und ſagt: „Juncker, ſehet! das iſt die meine; ſehet 
ſie eben an! wie gefelt ſie euch? habt ihr ein Luſt darzu? 
ſie iſt euch unverſagt.“ Der ſagt: „Nein mein Fraw, ich 
mein es anders, und die ewre zwiſchen den Beinen.“ Fehet 
die Fraw an: „O nein, mein lieber Juncker Heintz, die— 
ſelbige iſt meines Mannes, aber die mein die ir geſehen, 
will ich euch gerne vergunnen.“ Spottet alſo die ehrliche 
und erbare Fraw des heilloſen Edelmanns, die allein mit 
dem Nammen edel, mit Thaten keinem geringern zu ver— 
gleichen ſeind, wie yetzundt bey diſer Welt der Brauch iſt, 
und allein angeſehen wirdt was großpraͤchtig und Geldt hat, 
Got gebe Ehr, Tugent, Ehrbarkeit fein wo fie woͤllen. 


72. Ein grauſamm Wunder, das einer reichen 
Frawen widerfaren iſt von einem Mohren. 

In einer fuͤrſtlichen Statt war eine reiche Fraw, die 
war von Jugendt auff ein große, wol bekandte namm— 
hafftige und abgeribne Hur geweſen, mit Gunſt der frommen 
Weyber. Diſe wartet nit der Ehr, biß man ſie umb ein 
Reuͤttersdienſt anſprach, ſonder forſchet ſelber und redet in 
der Zeyt umbs Kraut, das ſie es nicht verſaumbte, ſchlug 
auch keinen auß, wie gering er ware, das man wol wuſte; 

dann fie zu Kurtzweylen haben mufte, Gott gebe fie neme 
es wo ſe wolt, und het fie es betlen oder ſtehlen ſollen. 
Kauffen kundt ſie es wol, dann ſie alle Jar fuͤnff und 
zweyntzig hundert Gulden zu verzeren und Gelts Kraft het; 
darumb ſie kein Hunger noch Mangel inn dem Fahl leyden 
dorffte. Es kam aber einsmalß in die Stat ein Graff, 
ein reicher Herr, zu dem ſchicket ſie ir allte Kupplerin und 
ließ ſich bei dem Graven anzeygen, ſo er etwas wolt pro 
knybus knabus, fo wolt fie im zu willen gantz gehorſamm— 
lich und undertenigklich erſcheinen, doch das ſein gnad zu ir 
in ire Behauſunge ſich verfuͤgen ſolt. Der Graff fraget ir 
mit allem Fleyße bey dem Wirdt und ſonſt bey andern Leuͤten 
nach und erkundet, daß ſie ein große unerhoͤrte Hur ſey, 
gedenckt doch, wie er ir fuͤgklich dienen ließe, dieweil er ſelbs 
perſonlich nit erſcheinen wolt; hat Sorge, er moͤchte ſich 
verbrennen. Ließ ir ſagen, ſie ſolt ſich geſchickt machen zu 
Nacht umb neuͤn Uhr ungehoͤrt, und kein brinnend Liecht 
imm gantzen Hawſe haben, das man es nit merckte. Wie 
nun die Zeit vorhanden, hat der Graf einen Mohren, dem 
befilcht er, wie er dahin in ſeinem Nammen buhlen ſoll 
gehen und ſoll ſich ſeins Nammens annemen und einen 
gnaͤdigen Herren ſchelten laſſen. Der Mohr kompt dem 
befelch ſeines Herren nach und wuſcht zum Weyb, das da 
gerne frembde Haar an dem Bauch hette. Hackt ir eins 
oder zwey herab. Und letztlich, wie er der Speyſe genug 
het, danckt ſie im freuͤndtlich und begert nichts, ſchanckt im 
auch ein Hemd, Facinetel und Haartuch, das man hernach 
auff dreyßig Gulden auff das aller geringſt geachtet hat. 
Der Mohr fagt: „Ich bin nicht der Graff, den du meyneſt; 
er iſt zu fromm darzu, hat ſelb ein ſchoͤnes Weib; darumb 
dich Got geſtrafft hat, daß du die Ehe brechen wilt, und 
hat mich an ſtat des Graven hergeſchickt, und bin der Teuͤfel. 
Und das es war ſey, ſo laßt ein Liecht bringen, ſo wirdſt 

du ſehen, das ich gar kolſchwartz bin wie ein Rabe.“ Unter 
deß bringt man Liecht und Fackeln, wie ſie zuvor darnach 
geleuͤtet het, ſo wirt ſie des Mohren Angeſicht war, das 
gar kohlſchwartz war. Fahet an zu ſchreyen, das die Nacht— 
bawrn zu lauffen mit Hauffen. Alſo ward man innen, daß 
ſie ein offentliche Hur war, und behielt den Nammen biß 
in ire Grub hynein. 


73. Von einer reichen Witwen zu Canſtat. 

Zu Canſtat wonet ein reiche Witwe, die von yeder— 
man gehalten was, das fie die allerfromſte Fraw wer, fo 
in der gantzen Statt Wohnung hett. Die ließ ſich ein 
mal durch ein Schreiber bereden, dem ſie wol wolt, das er 
ſeinen Zugang haben mocht, wann er wolte. Das weret 
nun etliche lange Zeit. 

Der Schreiber ward uff ein Zeit eins Todtſchlags ge— 
zigen, dernhalben durch den Stattrichter befolhen warde, 
das man in greiffen und gefencklich eynlegen ſolte. Solichs 
hett nun die Wittfraw, die jederman ſo geiſtlich und frumm 
achtet, erfaren, ſchicket nach ime, zeigts im an und fragt in 
der Sach. Er ſagt, es geſchehe ihm Unrecht, es were an 
dem Suntag zu Nacht der Todtſchlag geſchehen, hat man 
im geſagt, da er zum nechſten Mal uͤber Nacht bey ir ge— 
weſen und ſie beide nie kein Aug zugethon hetten. 

Da das die Fraw vername, ſagt ſie, er ſolt in ihrem 
Hauß bleiben, und gienge zu dem Stattvogt, bat ihn, das 
er mit dem jungen Geſellen mit der Gefencknus des Todt— 
ſchlags halben nit fuͤrfaren noch eilen wolt, dann ſie wuͤſte, 
das er deſſen unſchuldig were, das wolt ſie mit Gott, der 
Trewen und dem Eide bezeuͤgen und wahr machen. „Ey,“ 
ſagt der Richter, „liebe Fraw, was nemend ihr euch des 
Menſchen an? Ziehend ihr heim und laſſend mich die 
Sach verfehen!" Die Wittwe ſagt: „Herr, ich will euch 

fein Unſchuld mit Warheit anzeigen. Das waiß ich, das 
er inn Jar und Tage nit uͤber fuͤnff mal Nachts außerhalb 
meins Hauß gelegen iſt; unnd namlich uff die Nacht, da 
der erſtochen worden, iſt er nit ein Augenblick von meiner 
Seiten komen; wir habend auch alle beide ander Ding ſo 
ernſtlich zu reden und außzurichten gehabt, das unſer eins 
kein Aug zugethon hatt. Darumb will ich in in Jars 
Friſt, was ſich da bey Nacht verloffen, vertreten und ver— 
ſchaͤdigen helffen. Dann ich vil baß waiß, wa er die Zeit 
naͤchtlicher Weylen geweſen, dann kein Menſch in Canſtatt, 
das will ich mit meim eignen Leib beweiſen, der deſſen 
innen worden iſt.“ 

Damit erloͤßt die Witwen den jungen von der Ge— 
fencknuͤß und macht ſich ſelbs aller Welt zu einer offnen 
Huren. Dann ſie begert, ir Hurey mit dem Eyd zu be— 
ſtetigen und war zu machen, nur das der Schreiber nit ge— 
fangen wuͤrd. Wer er unſchuldig geweſen, ob er gleich ge— 
fangen worden, hett er ſich wol ſelbs entſchuldigen kuͤnnen; 
ſie het ihn nit doͤrffen verſprechen, auch ihr eigen ſelbs glimpff 
und weiplich Ehr ſo hoch fuͤr ihn verbuͤrgen und verſetzen. 
Aber was thut die Unſinnigkeit der Frawen, wenn ſie an— 
gebiſſen haben! O cecus amor! 


74. Ein junger Geſell erwarb eins Koͤnigs 
Tochter. 


Vor Zeiten ein gewaltiger Koͤnig geweſen, deſſen Namen 
mir unbekant; derſelbig het mit ſeinem Weyb ein einige 
Tochter, die auß dermaßen ein ſchoͤn Menſch ware, alſo das 
ſie von jederman die ſchoͤneſt in der gantzen Welt geſchaͤtzt 
ware. Von deß wegen ſie auch der Vatter keinem Mann, 
wie maͤchtig er auch war, verheuraten wolte, ſonder ſie ſtets 
vor ſeinen Augen als ein Spiegel behalten, und ime nicht 
wol geweſen, ſie ſeye dann bey ime. 

Nun es begab fich, das der jungen Königin ein Wertzlin 
am Leibe wuchſe. Davon ſie ſo unmaͤßig trawrig ward, 
das ſie ſich zu Beth leget, von Tag zu Tag abname und 
ſich ſo uͤbel gehub, das man meinet, ſie muͤſte ſterben. Der 
Kuͤnig, als er ſolche ſein Tochter ſo betruͤbt ſahe, auch ſchier 
vor Leid geſtorben waͤre, ſie fragen ward, was ihr Breſte 
oder ob man ir etwas widerdrieß gethon hette, fie ſolte 
ihms ſagen, oder ob ſie ein Mann begert, ſo wolt er ir 
ein geben; allein ſie ſolt auffſtohn und wol zu Mut ſein. 
Die Jungkfraw wolts aber keinswegs ſagen; dann fie ver- 
meinet, es ein boͤß Ding were, wann ſie es ſaget; es moͤcht 
ihr villeicht Spot und Schande dardurch zuſtehn; batte den 
Vatter ruwig zu ſein. 

Wie nun der Koͤnig ſahe, das kein Beſſerung umb die 
Junckfrawen war, ſonder von Tag zu Tag je lenger je 
mehr abnam, ließ er ein Gebott außgehn: welcher ihm ſein 
Tochter lachendt machet, dem wolt er ſie zur Ehe geben. 
Da ward mancher gefunden, der der ſchoͤnen Jungkfrawen 
mit ſeltzamen Inſtrumenten zum Hoff kame. PVegklicher 
das Beſte, fo er kundte, hören ließ; ein yegklicher vermeint 
die Jungkfraw zu uͤberkommen, welches aber alles vergebens 
was. Biß letzlich kam ein ſchoͤner Juͤngling, welcher ſich 
inn Jungkfrawen Kleyder verkleydet hett, der aller Weyber 
Arbeyt als Spinnen, naͤen, mit ſeyden Stuͤcken einem und 
dem andern wol kundt, darzu mit Harpffen ſchlagen, Geygen, 
Pfeyffen, Singen und allen Inſtrumenten gantz wol erfaren 
war. Der fuͤget ſich zu der Jungkfrawen, ſchluge die 
Harpffen vor der Königin. Des der Koͤnigin wol gefiel, 
und bat ine, bey ihr im Frawenzimmer zu fein; dann jeder 
man meint, er ein ſchoͤne Jungkfraw were. Des der jung 
wol zumuth was, gedacht, ſein Sach ſolt gut werden. 

Nun es nicht lang anſtund, der Kuͤnigin des Juͤnglings 
Geberden ſo wol gefiele, das er bey ir in irer Kammer 

ligen muſt; und wann die Königin nicht ſchlaffen mocht, 
ſchlug er ir die Harpffen, etwan die Lauten, biß ſie ent— 
ſchlieff. Nun die Koͤnigin wolt nicht lachen, Gott geb was 
er mit ir machet. Und auff ein Zeyt, als er neben ir lag, 
fieng er an zuſagen und ſie zu fragen, was ir doch breſte, 
das ſie fuͤr und fuͤr ſo trawrig waͤr. 

„Ach,“ ſprach die Koͤnigin, „ich habs keinem Menſchen 
nie woͤllen ſagen, ja auch meinem aignen Vatter nit. Aber 
dieweyl ir, liebe Geſpilen, mich fraget, ſo will ich es euch 
ſagen. Und wiſſend, das mir vor etlichen Wochen ein 
Waͤrtzlin an der Seyten gewachſen iſt. Und ich fuͤrcht, es 
werd mir etwas Schaden bringen, kan aber wol gedencken, 
das es mehr zu einer Straff von Gott geſchicket fene. Dann 
mich mein Vatter nye keinem Mann verheuͤraten hat woͤllen, 
wie maͤchtig er auch geweſen, ſondern mich allwegen als fuͤr 
ein Spiegel vor ſeinen Augen behalten. Darumb ich wol 
weiß, das mir von Gott ſolches zugeſandt iſt. Und ob 
man mich ſchon yetzund gern verheurate, fo will ich 
aber kein haben; dann ich wol weiß, ſo einer ſolches an 
mir ſehen wurde, wurde ich von ime gantz veracht und un— 
werdt gehalten.“ Und nach ſolcher Red klaͤglich anhub zu 
weinen. 

Der jung Geſell, ſo ſich fuͤr ein Junckfraw außgab, die 
Koͤnigin, ſo beſt er mocht, troͤſtet, ſie ſolt gutter Ding ſein, 
bat ſie, ſie wolt ine doch das Wertzlin greyffen laſſen. Die 
Koͤnigin der Junckfrawen Hand name unnd ihm das 
Wertzlin wiſe. Des der jung Geſell heimlich lachen was, 
das ſich die Koͤnigin ſo uͤbel an einem ſolchen kleinen Ding 
gehube, in Zeit daucht, das er ſich der Junckfrawen zu 
eignen und zu erkennen geben. Sie weitters troͤſtet und 
ſprach, ein unverſtandner Mann ſein muͤſt, der ir ſolches 
verweiſen oder deſt unwerder halten wolte; dann es ihr gar 
nit ſchide; ſo were manchs Menſch, das der Wertzlin vil 

hette, wie fie dann auch felbft eine hette. Damit der 
Königin Hand name, ihr die auff fein Wertzlein feet, 
welches zu gutter Maßen lang und ſtarck ward. 

Darvon die Koͤnigin begund zulachen; dann ſie wol 
ſahe und vername ihne ein Mannsbild ſein. Sie ſehr ver— 
wundert, das er ſich ſo lange Zeyt an irem Hof und bey 
ir an irem Beth wie ein Jungkfraw enthalten hette, an— 
hub uͤber laut zulachen, das ihren vil Jungkfrawen wol 
horten. Deſſen der jung Geſell wol zumut was, auß dem 
Beth ſprange, zom Koͤnig lieffe und ihme ſolliches anzeigte. 
Der Koͤnig, der ſein Geluͤbt nicht mocht hinderſich gohn, 
dem Juͤngling die Tochter gab. Deſſen die Jungkfraw 
wol zu Mut was, alſo bey einander lange Zeit in großen 
Frewden lebten. 


75. Eine Hyſtorie von einem Landtherren, wie 
er ſein Mutter beſchlieff, vermeinet, es were ſein 
Schweſter, und auch er zu letſt ſeine Tochter zu 
einem Weyb name. 

Eine große und grewlich geſchicht 

Von einer Mutter ich bericht, 

Welche ſich legt zu ihrem Son, 

Von dem ſie auch wurd ſchwanger nun. 
Dieſelbe gebar ein Tochter klein, 

Die erzog ſie doch zuͤchtig und rein, 
Weyl ir Son war in frembden Land, 
Dient einem Koͤnig wolbekant 

In Franckreich biß in das 15. Jar. 
Als aber das Kind wuchß firwar 

Und war biß in die 8 Jar alt, 

Von diſer Welt ſo ſchide bald 

Ir Mutter. Da wurd aufferzogen 

Von eim Landtherren unbetrogen 

Die Junckfraw, wuchß, wurde gar ſchoͤn, 
Welche da zu einem Weybe nam 

Der Son, als er kam in fein Land 

Und regiert es ohn Schmach und Schand 
Mit der Tochter, die er hett zum Weib 
Und ſie gemacht mit ſeinem Leib. 

Ihm ſolches aber unwiſſent geſchach. 

Das werd ir hoͤren on alle Rach; 

Darumb laßt euch die Zeyt nicht lang ſein, 
Leßt diſe Hiſtory in Gemein 

Und lernt darauß Boͤſes vermeiden, 
Unzucht und auch kein Schalckheit treyben, 
Das ir nit kompt in Schand, Spot und Schadn, 
Darzu mit Sorg und Angſt beladn, 

Wie diſes Landtherren Mutter fromb 
Ungluͤck zuſtund von irem Son, 

Daran ſie ſelber ſchuldig war. 

Derhalben leßt die Hiſtory gar. 

Von Anfang biß zum letſten Endt! 

Gott alle Ding zum beſten wendt. 


Ich hab auff ein Zeit zu Augspurg in einem Wirts— 
hauß ſampt noch ſonſt zweyen guten Companen gezecht, und 
ſaßen wir drey an einem beſonderen Tiſch. An dem andern 
Tiſch da ſaßen vier keyſſeriſch Diener, die redten auch von 
gutten und kurtzweiligen Boſſen, bei welchen ſaß auch die 
Wuͤrtin ſampt iren Toͤchtern; dann es waren nicht mehr 
als zwen Tiſch inn der Stuben. Under ſolchen gutten 
Schwencken und Poſſen fienge der eine an, welcher dann 
pey dem Fenſter ſaß und neben im die Wuͤrtin (dann ſie 
aſſen zu Nacht), und ſprach: 

Es iſt auff ein Zeyt ein Landtherr geſeſſen umb Korn— 
newburg zwo Meil von Wien, der hett ein ſchoͤnes Weib, 
mit welcher er dann het zwey Kinder, ein Son und auch 
ein Tochter. Als die zwey erwuchſen und waren ſchier ge— 
wachſen, da ſtarb der Vatter von inen und ließ ſein Weib 
ein Witfraw, auch die zwey Kinder Weyſen. Diſe Fraw 
blib Witfraw biß inn das dritte Jar. Nun wuchß aber 

der Son und Tochter und hielten mit der Mutter alfo 
Hauß. Da warde die Tochter auß der Maßen ſchoͤn, von 
welcher Schoͤne der Bruder ward in unordenlicher Liebe 
entzuͤndet gegen ſeiner Schweſter. Der Juͤngling friſt ſich 
offt und dick; vermeinet diſe Liebe gegen ſeiner Schweſter 
abzuwenden; dann er wußt wol, das es nit chriſtlich war, 
das ein Bruder ſolte bey feiner Schweſter ligen. Yedoch 
ſo treybe in die ſtrenge Liebe ſo ſtarck und hart, das er ſein 
Schweſter umb ihr Liebe anſprach. 

Als die Schweſter das hoͤret von ihrem Bruder, da 
weißt ſie in mit guten Worten von ihr. Von ſolchen 
Worten der Juͤngling ward etwas betruͤbet. Wiewol er 
wußt, das es nicht recht war, doch treyb in die Liebe dahin, 
das er ward weyter nachſinnen und dencken. Dann die 
Liebe feyret nicht, iſt blind, macht toll und unſinnig, macht 
Narren, Hund, Euͤlen, Hirſchen blind, krumm und lam, 
felt ebenſo bald auff ein Stroſack als auff ein Federbett 
oder ſeydin Kuͤſſen; die Liebe geht hin, Gott gebe es gerahte 
wol oder ubel. 

Als der jung Herr alſo inn Sinnen und Gedancken 
ware, da fiel im in Sinn, er wolt ein Legation zu dem 
heiligen Vater dem Bapſt ſenden, ob im moͤcht erlaubet 
werden, das er ſein Schweſter ehelich zu Kirchen fuͤret; 
darumb wolt er dem heyligen Vatter geben, was er ſolte. 
Die Legation zohe hin auff Rom, kam fuͤr den Bapſt, 
warbe ihre Botſchafft. Der Bapſt gab ihnen Brieff und 
Sygel, das der jung Herr mochte ſein Schweſter zu Kirchen 
fuͤren, fuͤr welche Brieffe mußten ſie geben 6000 Gulden. 
Das dauret den jungen Herren gar nicht; dann die Liebe 
bezwunge ihn dahin, das er weder Gelt noch Gut ſparet. 

Und iſt hie denen, die Gelt haben, ein ſchoͤn Stuck an— 
gezeyget, das ſie wiſſen, der Teuͤffel gebe, ſie thun was ſie 
woͤllen, ſo kuͤnden ſie mit dem Gelt ſich widerumb zu kauffen 

und auch den Himel, das iſt erft ein großes. Ach wo 
muß ich armer Tropff hin und auch du, die kein Gelt 
haben? Ich glaube, in Nobiskrug, da man die Opffel auff 
dem Simſen brat. Es nimmet mich nit Wunder, wann 
ſchon die Welt und auch alle Leuͤtte dem Gelt alſo nach 
ftellen, weyl man kan alles darumb bekommen, was man 
haben will. 

Wir leſen, das auff ein Zeyt, als man zalt 1500, 
auch etlich jar, da ſey ein Auguſtiner Muͤnch mit Namen 
Johannes Detzel gen Berlin inn die Marckt kommen und 
habe Brieff und Sygel geben für alle Sünde, die der 
Menſch hat gethan und noch im Sinn hat zu thun, aber 
nur umb das Gelt, von welchen Brieffen er ein mechtige 
Summ Gelts zuwegen hett bracht. Es wonet aber ein 
Edelmann in der Marckt, ein naſſe Katz, wie es dann der 
ſelben noch vil hat. Der war auch gewißlich mit einem 
guten Schalck gefuͤttert, hort auch von dem heyligen und 
frommen Johann Detzel ſagen, ryt derhalben gen Berlin 
und ſtellet ſich gantz demuͤtig, ſprach: „Wuͤrdiger Herr, ich 
habe im Sinn ein Suͤnde zuthun, aber noch nit volbracht. 
Wann ihr mir die kaͤndt vergeben, ſo wolt ich euch darfuͤr 
zalen, was ihr fordert.“ Der gut Herr Johann war willig 
allen denen ire Suͤnd zu verzeyhen, die ihm Gelt gaben, 
hett auch den Befelch alſo von baͤpſtlicher Heyligkeit, fordert 
derhalben 400 Floren. Die gab im der Edelmann und 
zoch hin mit ſeinem Brieff und Sygel. Was thet er 
aber? Er, der Edelmann, gedacht: „Nun will ich doch 
mein Gelt nicht geren vergebens geben.“ Leget alſo Kundt— 
ſchafft, wann der chriſtlich Herr Johann wolt von Berlin 
weck, wolt er ſein Straß verlegen und ſein Suͤnd ver— 
bringen. Als nun Herr Johann Detzel ſein Kram hett zu 
Berlin verkramet, wolt weyter und ſein Kramſchafft auch 
im Landt zu Pommeren verſtechen umb Gelt, da wartet der 

Edelmann auff ihn und nam ihm alles, das er hette, Gelt 
und Gut, thet ihm aber nichts am Leben, gedachte: „Er 
muß mehr ſammeln.“ Dann wann ſchon ein Kramer wirdt 
beraubet oder ſonſt im Ungluͤck zugehe, das er umb ſein 
Pfeffer oder Saffran kompt, ſo ſtraͤet er deſter mehr Ziegel— 
mel darunder und beſcheußt die Bauren nur deſter ſehrer. 
Auch ſo thun die nit recht, die Kramer berauben und ſchlagens 
nicht gar zu Todt; ſie machen nur Bawrenſchinder darauß. 
Was thet aber darnach der wuͤrdige Herr Johann Detzel? 
Er zoch wider auff Berlin und klagts dem Marggraffen. 
Der Edelmann warde gfordert, und ſetzt in der Marg— 
graffe zu Rede in Beyſein des goͤttlichen Herren Johann 
Detzels. Der Edelmann geſtunde des Raubes, zoch ſich 
auff ſein Brieff und Sygel; auch auff Vergebung ſeiner 
Schuld vor Got und der Welt; auch fo leget er zum Über: 
fluß ſein Brieff und Sygel vor dem Marggraffen dar. Als 
die der Marggraff laß und ſahe, kunde er kein Judicium 
fellen und weißt die zwen alſo fuͤr das Recht. Da rechtens 
freylich noch biß auff den juͤngſten Tag. Da wirdt das 
erſt außgehn uber den chriſtlichen Herren Johann Detzel 
und dem Edelmann, auch uber alle, die Recht und Un— 
recht haben. 

Als nun der junge Herr die Brieffe hett, ſetzt er wider 
an ſein Schweſter, zeyget ir auch an, wie er hett Erlaubnuß 
und Gewalt von Baͤpſtlicher Heyligkeyt, das er ſie ſolt ehe— 
lich zu Kirchen fuͤhren. Auch ſo ſolt ſie anſehen, das ihr 
Gut bey einander blibe und unzertheilich; dann ſo ſie einem 
andern wurde verheyrat, ſo muͤßten ſie ir Gut theylen. Auch 
wann ſie das nicht wolt geren thun, ſo wolt er ſie mit 
Gewalt darzu zwingen, dieweil er het Gewalt von dem 
Bapſt. Sich nun, mein lieber Leſer, wie man dem boͤſen 
Gebott fo baldt folget und wills auch mit Gewalt ge 
halten haben! Was thut aber die gute Junckfraw? Sie 

wird betruͤbet von den Worten ihres Bruders, ſprach zu 
ihm: „Mein lieber Herr und Bruder, weyl ihr dann habt 
Gewalt und Macht von unſerem allerheyligſten Vatter dem 
Bapſt, ſo bitt ich umb ein Verzug; ich will mich beſinnen.“ 
Der Juͤngling tobet und wuͤtet inn der Liebe wie ein un— 
ſinniger Stier, gab ihr Friſt biß auff die dritte Nacht, allda 
ſolt ſie ihm inn ſein Bett kommen. 

Die Junckfraw gieng von ihm in Trawren und gieng 
hin, klaget das ihrer Mutter, ſaget ihr hiemit alle verlauffne 
Hendel, was ihr Bruder hett geredt und geſagt, auch wie 
er hette Brieff und Sygel von dem Bapſt zu wegen bracht, 
das ſie ſolt auff die dritte Nacht zu ihm in ſein Bett 
kommen. Als die Mutter das hoͤrt, ſprach ſie zu der 
Tochter: „Mein liebe Tochter, laß dich nichts kuͤmmeren, 
ſag es ihm zu, du wilt zu ihm auff die dritte Nacht in 
fein Kammer und Bette kommen, doch das es inn Finſter— 
nuß geſchehe und du im finſteren magſt wider von ihm 
gehen! So er dir das erlaubet, alßdann fo laß mich ſorgen!“ 
Die Junckfraw ſaget dem Juͤngling ſolches; das war er 
zu fryden und wartet froͤlich der dritten Nacht. 

Als nun die dritte Nacht kame, frewt ſich der Juͤng— 
ling von gantzem Hertzen, gieng hin und leget ſich nider, 
wartet alſo mit Frewden der Zukunfft ſeiner Schweſter. 
Als er lang wartet, ſich da, ſo kommet ſein leybliche Mutter 
und leget ſich an ſeine Seyten. Der Juͤngling meinet aber, 
es wer ſein Schweſter, und umbfieng ſie gantz freuͤndtlich, 
pflag alſo mit ihr die liebe Zeyt die gantze lange Nacht 
mit großen Frewden. Als die Fraw daucht Zeyt ſein, nam 
ſie wider Urlaub von irem Son mit freuͤndlichem Halſen, 
auch Kuſſen, und machten iren Beſchluß, das ſie offt und 
vil zuſammen kamen. Als der Tag her kam, ſprache die 
Mutter: „Liebe Tochter, wann dir dein Bruder ſaget, das 
du ſolt zu ihm kommen, ſo zeyge mirs an, ſo will ich dich 

wol erretten.“ Das thet die Junckfraw, und tribe die 
Muter ſolches lang und offt mit ihrem Son, welcher ver— 
meinet, er leg bey ſeiner Schweſter. 

Sich da, mein lieber Leſer, ob das nit iſt ein jaͤmmer⸗ 
liche That von einer Muter, die ſich ſelber zu irem Son 
leget! Sie ſolt ir eh han laſſen den Leyb nemmen dann 
ein ſolch Bubenſtuck thun, wo man ſie hett woͤllen darzu 
noͤten. Aber diſes Weyb das iſt ein Spiegel allen un— 
zuͤchtigen Frawen, die offt und dick in ihren Heuͤßeren, auch 
auff Hochzeytten und Collatien vor ihren Kindern ſchendt— 
liche und boͤſe Wort treyben mit wunderbarlichen und un: 
zuͤchtigen Geberden, Worten und Geſtalten, welches dann 
die jungen Meidlen und Kinder ſehen und bald begreiffen, 
auch alſo fein behalten; dann man lernet das Boͤſe ſtetz ehe 
dann das gute; das ſicht man in allen Dingen an Kindern 
und auch an alten wie hie an diſes Landtherren Mutter. 

Ja, das wer ihr beſſer angeſtanden, wens ir wer on— 
gefehr geſchehen, wie man lißt von dem großen Philoſopho 
Secundo von Athen, welcher dann ſein Mutter verſucht 
und ſie ſich zu ihm leget, er aber ſie in Unehren nicht be— 
ruͤhret, von welches wegen ſie dann zornig ward. Als er 
ihr aber ſaget, das er ihr Son were, und da ſie ſolches 
hoͤret, erſchrack ſie von gantzem Hertzen, das ſie ihn nicht 
hette erkennet, und ſtarbe alſo vor großem Leyde. Auch der 
Secundus, als er ſach ſein Mutter ſo gehlingen verderben, 
ſchweyge ſein Leben lang ſtille und redt kein Wort mehr, 
lehrt nur allein mit ſeinem Schreyben. Das, ſprich ich, 
were diſem Weybe vil baß angeftanden, dann fie ſich hat 
ſelber auß freyem Mutwillen zu ihrem Son geleget und zu 
Schanden gemachet. 

Als ſie das nun hetten ein gutte Zeyt getriben und der 
Juͤngling fein Mutwillen gebuͤßet, war des auch ſchier uber— 
druͤſſig worden, hett aber ſein Schweſter nicht zu Kirchen 

gefüret und gedacht: „Es weyßt das nyemandt dann ich 
und fie, ob man ſchon weyßt, das ich Brieff und Sigel 
hab von dem Bapſt, ſo weyßt man doch von den Sachen 
nichts.“ Und meinet ymmerdar, er leg bey ſeiner Schweſter. 
Als er der Byren genug hette, macht er ſich eins Mals auff 
und wolt auch anderen Herren und Fuͤrſten dienen, nam 
mit im Reuͤter und Knecht, auch Geld und Silber nach 
ſeinem Stand und Vermoͤgen. Von welchem Abſcheiden 
ſein Muter gantz traurig warde, dorffte das doch nicht 
klagen; aber die Junckfraw ward erfrewt, das ſie nur ſeines 
Betlens abkam. Alſo der junge Herr mit Knechten in 
Franckreich und dienet dem Koͤnig fuͤnffzehen Jar. 

Als er aber daheimen wegk war zogen, bald nach etlich 
Tagen befand ſich die Mutter ſchwanger. Des kam ſie in 
groß Trauren, doch beſan ſie ſich flugs und thet in diſem 
Stuck wie ein Kluge und Verſtendige. Als ſie ſich ſchwanger 
befande, fieng fie erſt an ir Schuld zu bekennen, ſagt der 
Tochter alſo alle Ding und bat ſie, das ſie wolt in diſem 
Stuck ihr auch behilfflich ſein, wie ſie dann ir auch war 
behilflich geweſen. Das thet die Tochter, und werden hie 
zweyer kluger Weiber Rhat begriffen, zum erſten, das ſie 
beſunnen, weyl das war geſchehen, das ſie nit verzweyfleten, 
ſonder ſuchten Hilff und Raht bey einander. Auch ſo 
hetten ſie ein alte Kamererin, die namen ſie auch zu Hilff 
in iren Rat; dann das gemeyn Sprichwort ſaget: „Zu ge— 
ſchehen Dingen ſoll man das beſte reden.“ Fuͤr das ander, 
das ſie, die Fraw, auch ein chriſtlich Werck volbracht und 
nit ſucht wie die Huren, welche fromb woͤllen ſein. So 
ſie Kinder tragen, ſo ſuchen ſie Raht bey Zauberin oder ſonſt 
bey boͤſen Weybern, das fie in geben darfuͤr Kreuͤter zu freſſen 
oder zu ſauffen oder ſonſt Aderen darfuͤr laſſen ſchlagen, 
dardurch fie dann kommen in Kranckheit, Angſt, Not, Ge 
fencknuß, auch in den Todt, umb Leib und Leben, auch 

umb Ehr und Gut; auch fo fallen fie in den erſchroͤcklichen 
Zoren Gottes, das fie, obs ſchon fie verſchwigen bleybet, 
dort die ewig Pein und Hell empfangen. Das bedencken 
die heyloſen Schlepſeck nit, ſonderen dencken nur, wans nit 
hie zu Schanden werden, ſo hat es dort auch kein Noth. 
Nein, nicht alſo, du mein liebes Weyb, oder die Junck— 
frawen woͤllen ſein; du biſt weder die erſte noch die letzte. 
Hat dich ſchon Gott laſſen ſincken, ker wider; er laßt dich 
nicht gar ertrincken. Dann es iſt keyn Suͤnderin zu groß, 
ſo ſie Gnad begert, ſie findts bey Gott. Gedencke, das 
Maria Magdalena auch iſt ein Suͤnderin geweſen! Liß 
Mattei am 26. Capittel, auch Marci am 14. Capitel und 
Luce am 7. und Johannis am 12. Capitel (da wirdt ſie mit 
Ramen genennet); aber im Luca ſpricht der Herr die freuͤndt— 
liche Wort an dem Ende des Capittels: „Dir ſeind deine 
Suͤnd vergeben“ ꝛc. Gedenck daran, du trewe Suͤnderin, und 
bringe das unſchuldig Blut nicht ſchendtlich umb; wie dann 
ir vil funden werden und man fuͤglich ſicht, auch der ſaget: 
Das Huren nicht Huren woͤllen ſein 
Und geben doch allzeyt Huren ſchein. 

Kein ſolchen Fuͤrſatz hett diſes Landherren Weyb, ſucht 
auch kein ſolche Huͤlff noch Rath. Aber ein ſolchen Rhat 
ſucht ſie bey der Junckfrawen, ihrer Tochter, und dem alten 
Weybe, das es ein Weyb nicht wurde von ir gemercket, 
das ſie ein Kind trug, biß ſo lang das ſie das Kindt hete; 
alsdann mußt man weyter Rat ſuchen. Nun die Tochter 
und auch das alte Kammerweyb hulffen trewlich, dann die 
Fraw machet ſich offt kranck; alsdann ſo dorfft niemandts 
zu ihr gehn dann nur allein die Tochter und das alte Weyb. 

Als nun die Zeyt kam der Geburt, da warde die Fraw 
aber kranck, und meineten das ander Frawenzimmer, ſie 
were kranck wie vormals. Gebar alſo die Fraw ein ſchoͤne 
junge Tochter. Der macht man baldt einen Herren, gabs 

einem armen Weibe; die mußt es ſeuͤgen und auch ihre 
Narung darvon haben. Das Kind wuchß und wurde groß. 
Als das Kind der Ammen geraten kunde, nams ihr Mutter 
zu ir und zohe das auff in aller Tugendt. Wie das 
Meydlin wurde alt biß in die acht Jar, da ſtarb die Muter. 
Bald darnach name die Junckfraw auch ein Mann und 
zohe das Meidlin auff, als were es ihr rechte Schweſter. 
Diſe Junckfraw hett ihren Mann biß in das vierte Jar, 
da ſchide ſie auch von diſer Welt und befalch ihrem Herren, 
das er das Meydlin ihm ließ befolchen ſein; der zohe es 
auff, als were es fein Eygen. Das Meydlin war hetzt faſt 
in die 14 Jar alt, da ſein Schweſter ſtarbe. 

Als nun Mutter und Schweſter geſtorben waren, auch 
kein rechter Landtregierer war verhanden, da ſchryb man 
dem jungen Herren in Franckreich alle Sachen. Der 
ſaumet ſich nicht lange, kam und nam ſein Landt ein. Als 
er das hett ein Jar regieret, ſahe er im umb ein Weib 
und fande keine, die ihm baß gefiel dann die ſein Schwager 
bey ihm het, ſein eygne Tochter. Die ward ihm zu einem 
Weybe geben. Und nam alſo der Landtherr ſein eygne 
Tochter, die er hette ſeiner leiblichen Mutter gemachet, und 
ſuͤndiget alſo unwiſſent; welches offt noch mancher in diſer 
Welt geſchicht. Ich hab kein Zweyffel, hette er gewißt, 
das es ſein Tochter were geweſen, er hetts nicht um Weybe 
begeret wie vor ſein Schweſter. Und regiereten alſo Vatter 
und Tochter gantz wol und freuͤndlich mit einander. 


76. Jaͤcklin Jud von Obernberckheim ward zu 
Enſisheim gehenckt. 

Zu Obernberckheim im Elſaß ſaß ein Jud, Jaͤcklin ger 
nannt. Der felbig fein Gewerb mehr mit Edelleuten ger 
habt, dann mit armen Leuten; dann ime die ſelbigen baß 
ins Buͤchslin haben bloſen kuͤnden weder die Armen. Deß 

halb er auch den Rhum im gantzen Elſaß gehabt, wie er 
der fruͤmbſt Jud ſeye, der im gantzen Land iſt; dann er 
ſeine Duͤck fein haimlich hatt fuͤren kuͤnden. 

Nun hatt ſich auff ein Zeit begeben, das gedachter Jud 
mit einem Edelman, under dem Bifhoff von Straßburg 
geſeſſen, zu handlen gehebt und ye ſovil zu wegen bracht, 
das er des Edelmans Bitſchier abgrube. Mitler Zeit fienge 
der Zug fuͤr Metz an, und der Edelman zohe auch mit. 
Wie nun die Knecht ſo hefftig ſtarben, kame das Geſchrey 
fuͤr den Juden, der Edelman wer geſtorben. Der Jud, 
als er den Edelman todt hoͤret, machte er eylents ein Be 
kantnus ins Edelmans Namen fuͤr ſyben hundert Gulden 
und bekrefftigts mit des Edelmans abgegrabnen Bitſchier. 
Und den nechſten zu der Frawen ritte, ir die Bekantnus 
zeiget und ſprach, ihr Juncker hette ſyben hundert Gulden 
von ime entlehenet; nun hette er aber vernomen, wie der 
Juncker todt were, derhalb er ſolches nit hett woͤllen un— 
angezeigt laſſen, damit die Schuld nicht veralte und man 
hernacher nichts darumb woͤlte wiſſen; doch wolte er die 
Fraw nicht umbſtoßen, ſonder warten und ihr gemach thun, 
hetzt hundert Gulden nemen und über ein Jar aber hundert 
Gulden, biß er bezalt were. 

Ach Gott, die gut Fraw was trawrig, nichts von der 
Schuld wuſt; dann ihr ir Juncker nichts von der Schuld 
geſagt hette. Solches iren Freunden anzeigt; und die 
Freund nicht gern hetten, das ſie von dem Juden beſchrait 
wuͤrden, derhalb mit einander berieten und dem Juden die 
ſyben hundert Gulden alſo bar erlegten und bezalten. Da 
hett mein guter Jud ein rechte Beuth erjagt, froͤlich und 
wol zu Mut heim gen Haus ritte, wenig beſorgte deß, ſo 
ime hernach kam. 

Nun uͤber etlich Monat kam der Edelman, den der 
Jud todt mainet, wider aus dem Krieg heim. Und eins 

Tags ſagt die Fraw: „Ach Juncker, wie habt ihr mir 
ſolches moͤgen zu Laid thun, das ir dem Juden ſovil ſchuldig 
ſeit und mir nichts darvon geſagt haben?!“ — „Wie?“ 
ſprach der Edelman, „welchem Juden bin ich ſchuldig? Die 
Fraw ſprach: „Jaͤcklin Juden von Obernberckheim. Dem 
hab ich ſybenhundert Gulden erlegt, die ihr im ſchuldig ge— 
weſen ſeit laut ewer Bekantnus.“ Damit ime die Be— 
kantnus, darneben des Juden Quittantz uͤber die empfangne 
ſybenhundert Gulden zeiget. „O,“ ſprach der Edelman, 
„das iſt nit mein Handtgeſchrifft. Der Boͤßwicht hat mir 
mein Bitſchier abgraben laſſen.“ 

Den nechſten uff ſaß und eylents gen Zabern zum 
Biſchoff von Straßburg rit, ime die Handlung des Juden 
anzeigt, darneben batt, das er auff den Juden auff allen 
Straßen wolt warten laſſen und gefaͤncklich annemen. Nun 
ware es eben umb fanct Johans Tag. Welches der 
Biſchoff wol wuͤſt, derhalb dem Wirt zu Matzenheim be— 
valhe, das er gedaͤchte und den Juden, woh er durch ritte, 
gefaͤncklich anneme und gehn Zabern furen; welches ge— 
ſchahe. Dann da er heim reitten und zu Matzenheim 
durch zohe, nam in der Wirt gefangen und furet in gen 
Zabern, da er im Schloß in Thurn gelegt und gefaͤncklich 
gehalten. Nun ward dem Juden anzeigt, warumb er ge— 
fangen lag. Da fiel im erſt die Pfeiff in Sack; wol ge— 
dacht, das er bald erhoͤcht wuͤrde werden. Doch ſich, ſo 
faſt er mocht, beſchirmet und ausredt. 

Und als er nun uff ein Viertel Jar gefangen gelegen, 
auch ſeiner Frawen und andern ſchwanen warde, die Sach 
gienge nicht recht zu, und das er die Haut am Galgen 
doͤrren wuͤrde, lieffen ſie Tag und Nacht, hetten gern vil 
Gelt fuͤr in geben, damit er ledig geweßt were. Und auch 
letſtlich dahien kommen war, das er dem Edelman ſeine 
ſybenhundert Gulden erlegen und dem Bifchoff ein Abtrag 

für feine begangne Miſſethat erlegen und geben wolt. 
Welches auch ſein Fraw, die Juͤdin, gern thun noͤllen, 
ſolche Summa auffbracht und fie dem Biſchoff antworten 
woͤllen. Als fie aber über die Brucken dem Schloß zu 
gangen ſind, iſt ein anderer Jud aus dem Schloß zangen 
und zu in geſagt, fie ſolten gedencken und dem Viſchoff 
kein Gelt geben; dann geben fie im ein Heller, fo muften 
ſie zu Enſisheim drey darfuͤr geben; er wuͤrde wol ohne 
Gelt ledig werden. 

Als ſolches die geytzigen Juden horten, zogen ſie mit 
irem Gelt wider zuruck den nechſten Enſisheim zu, vil 
Schenck hien und wider ausgaben und die Herren dapffer 
ſchmierten, damit man fuͤr den Juden ſchribe. Und die 
Herren der Regierung auch ſelber Willens waren dem 
Biſchoff zuſchreiben und den Juden, dieweil er under ſie 
gehoͤrig, zu begeren. Auch den Biſchoff von Straßburg 
ſchriben, er ſolt in ihren Juden ſchicken; ſie wolten in wol 
ſtrafen, nach dem er verdient hette. Welches aber der Biſchoff 
in keinen Weg thun wolte, ſonder in wider antwort, er 
hette den Juden auff ſeinem Grund und Boden gefangen; 
fo hette er auch die Mißhandlung in feinem Landt be 
gangen; derhalb er ine nach ſeinem Verdienſt wol ſtraffen 
wolte und keins Wegs geſinnet were, den Juden hienaus 
zu laſſen. Aber letſtlich durch vil und mancherley Hand— 
lung der Jud gehn Enſisheim geluͤfert warde. 

Als aber der Jud zu Enſisheim war, gedacht er, er 
hette gewunnen und nun Sicherung ſeins Lebens hette, fieng 
er an alles das zu leugnen, das er zu Zabern bekant het. 
Deß die Herren nit wenig verdriſſen ward, und noch andere 
Stuͤcklin taͤglich darzu ſchlugen, derhalb den Juden fuͤr ein 
offentlich Malefitz Gericht ſtalten. Da ward von den 
Richtern einhelliglichen zu Recht erkant, das Jaͤcklin Jud 
an die gewonlich Richtſtat ſolt gefurt werden und alda von 

dem Nachrichter zwuͤſchen zwen Hund an den Galgen ge 
henckt und andern Juden zu einem Exempel den Voͤglen 
zur Speyß gegeben werden. Welcher Urtheil ſtatt geſchahe. 
Doch nicht lange darin blibe leben; dann das Gemecht, darin 
er hieng, was im umb die Bruſt zu eng, das er nicht wol 
othmen mocht, ſonder erſticken muſte; ſo war es auch ſehr kalt. 

Alſo hat der frumb Jud ſein Leben ſchaͤlcklich geendet. 


77. Adam Stegman erwuͤrgt ſeine zwey Kinder. 

Zu Obernaͤhen im Elſaß ein Burger geſeſſen, ſo Adam 
Stegman genandt und ein Rebman geweſen, welcher auff 
ein Zeyt Gelt von einem Edelman genommen, die Reben 
zu bawen. Doch nach Empfahung deßſelbigen anfahen zu 
zechen und das Geltlin verthun und in kurtzem gar Feyr— 
abent gemacht het und nach etlichen Tagen kranck ward, 
alſo das er nicht mehr arbeyten kundt. 

Und eins Tags, als ſein Fraw ſampt dem eltern Sun 
in den Reben waren, nyemands daheim ware dann der 
Mann mit zweyen Kindlein, kame dem Mann in Gedanck 
(on Zweyffel durch Eingießung des Teuͤffels), wie er Gelt 
auff die Reben empfangen het, das were ſchon verthon, die 
Reben noch ungebawen; ſo were er kranck, alſo das er ſie 
nicht machen kundt. In summa, in ſolche Verzweyfflung 
fiele, das er gedacht ſich ſelbſt zu erhencken. Ein Axt nam, 
im Hauß umbher gienge, ein Ort ſuchet, da er moͤcht ein 
Nagel einſchlagen, daran er ſich ſelbſt hencket, aber ſolchs 
ſich nye ſchicken wolt. Und in ſollichem Umbhergon das 
Toͤchterlin, ſo noch jung und von wenig Jaren, zum Vatter 
kam und ihn bat, das er im wolt Brot ſchneiden, dann 
es ſehr hungert. Der Vatter fragt, wa es ein Meſſer het, 
das im das Toͤchterlin bald gabe. Wie nun der Boͤßwicht 
das Meſſer in der Hand hette, ſtach er dem Toͤchterlin die 
Gurgel ab; darnach zu der Wiegen gieng, dasſelbig Kindt 

auch umbbringen wolt. Und als ihn das Kind erfahe, 
fing es an zu lachen; davon dem Vatter fein Hertz ein 
wenig erweicht ward, darvon gieng und ihme nichts thet. 
Doch ſeinen boͤſen fuͤrgeſetzten Willen nit zuruck legen wolt, 
wider zu der Wiegen gienge, das Kind auffrichtet und es 
hinden am Rucken mit etlichen Stichen verletzt, dardurch 
es alsbald ſein Leben erbaͤrmblich enden muſt. 

Darnach hinab gienge, nicht gedacht die Kind hinweg 
zuthun, ſonder ſich fuͤr die Thuͤren aller ſchwach und ver— 
zweiffelt ſetzet. Als aber die Leuͤt hin und wider giengen, 
fragten ſie ihne, wie er lebte. „Ey,“ ſprach Adam Steg⸗ 
man, „ich leb wie ein Boͤßwicht. Ich gehoͤre an Galgen; 
dann ich hab meine eygne Kinder umbbracht.“ Die Leut 
ſolchs nit glauben wolten, ſonder hinauff giengen und den 
jaͤmmerlichen Mordt ſahen, gleich Adam Stegman gefangen 
namen und in in ſeinem Hauß, biß ſein Fraw und der 
eltſt Son auß den Reben kamen, gefengklich enthielten. 
Als die Fraw heim kam und den Schaden und Verluſt 
irer lieben Kindlin ſahe, mag ein yegklichs bey im ſelbs wol 
ermeſſen, ob ſie trawrig oder nit geweſen ſey. 

Doch, das ich es kuͤrtze, der Vatter dem Son, ſo mit 
der Mutter heym kam, zu im ruefft, ihn ermanet, das er 
gedechte und fromb were, Gott vor Augen hette und Tag 
und Nacht arbeytet, damit er nit alſo vom Teuffel wie er 
verfuͤrt wurd und in ſolche Verzweyflung keme, darinn er 
jetzunder ſteck. Nach ſolcher Ermanung er in die rechte Ge— 
fengknuß gefuͤrt ward und nach wenig Wochen darnach als 
ein Moͤrder zum Todt verurteilt und gefuͤrt ward. 


78. Von einem Einſidel, der ſein eigen Schweſter 
ermort. 

Zu Gruͤningen ſas ein ſeer reycher Mann, der hat ein 
einigen erwachsnen wolgelerten Sun und ein Tochter. 

Dem felben Sun kam in fein Gedancken, ein Einſidel zu 
werden und dardurch in Himmel zekommen; daſſelb kundt 
im weder Vatter, Schweſter, noch Freund erleiden; Godt 
von ſeinem Vatter, Schweſter, Haus und Hof und allem 
Reichthumb auff anderthalbe Meil von der Statt in einen 
Eichwald und macht im ſelb alda ein Huͤtten, darinn er, 
verſcheiden von der Welt, Mut hat, Got zu dienen. Sein 
Speiß und Tranck baͤttlet er in den naͤchſten umbligenden 
Flecken und Doͤrfferen. Und fuͤrt alſo ein ſtrenges Leben 
mit Betten, Faſten und Arbeiten an den gemeinen Wegen. 
Da verwarff er die Karrenleißen, trug in die tieffe Löcher 
Holtz und Stein und fullets aus, beſſert alſo die gemein 
Straßen weit und breit. Das treib er ein lange Zeit, wol 
zehen Jar lang. Auff ein Zeit kam im fuͤr im Traum zu 
Nacht, ſo er an ſeinem Bett lag und ſchlieff, ein Stimm, 
ſprechend: „Der Herr hat mich zu dir geſchickt, das ich dir 
ſoͤlle verkuͤnden diſe Wort: Under diſen dreyen Laſteren muſt 
eins volbringen, welches dir erwellen wirdſt, namlich: Ein 
Mal dich voll trincken, oder ein Mal in Unfeüfchheit leben, 
oder ein Todtſchlag thun. Deren eins wil der Herr von 
dir haben.“ Und in dem verſchwand die Stimm wider. 
Der Einſidel erwachet ob der Stimm und erſchrack ſeer 
ubel, gedacht im nach und ſprach zu im ſelber: „Sol und 
mus ich eins aus diſen dreyen boͤſen Laſteren erwoͤllen, das 
wirt mir ſchwer ſein, dann ich mein lebtagen nie keins im 
Sinn hab gehept, geſchweigen erſt thun. Und doch treib 
in ſein Gewiſſen Tag und Nacht, fruͤ und ſpatt, das er des 
Herren Befelch vollbrechte, wie er meint. Nach langem 
Eyfer und Nachtrachten, doch ungern, erwoͤllet er im die 
Trunckenheit, vermeint, die ſelbige were die ringeſt. Auff 
ein Zeit ſchreib er ſeiner Schweſter gen Gruͤningen einen 
Brieff, die in großen Eeren und Reichthumb ſas, ſye ſoͤlte 
doch ein Mal zu im kommen und mit ir bringen ein Fleſch 

voller Wein und ſich mit im noch ein Mal erfprachen; als 
denn woͤlle er ſich aller Freundtſchafft, auch der gantzen Welt 
entziehen und ſich dem Herren gar ergeben. Welches ſo 
die Schweſter im Schreiben vermercket, begert ſy das mit 
gantzem Fleis zu vollbringen, dann ſy und alle Menſchen 
hielten in für einen heiligen Mann. Und gadt zu im hin 
aus allein an einem Feyrtag, wol geladen mit Wein und 
Brot und anderem Gewuͤrtz, ſich mit irem Bruder allein 
zu ergetzen. Als ſy zu im kam, wurden ſy beide von Hertzen 
fro, und er empfacht die Schweſter in aller Zucht und 
Eeren; Sitzen alſo zuſamen und erſprachen ſich mit einander. 
Er fragt ſie, wie es dem Vatter gange, auch was Manns 
und wie vil Kind ſie habe. Die Schweſter bericht in aller 
Dingen, und im Schwetzen ſchmoͤcht ſy im immerdar die 
Fleſchen, auff das ſy in moͤcht froͤlich machen. Bey langem 
wirt der Bruder voll, dann er hat des Trinckens nit ge 
wonet, ſatzt ſich auch neher zu der Schweſter und greiff ſy 
etwan an. Die Schweſter achtet es nit, dann ſie gewan 
ein Freud darob, das ir Bruder ſo froͤlich war, trewet im 
auch nichts boͤſes. Doch bey langem wirt der Bruder gar 
entzuͤndt und ſchendet die Schweſter mit Gewalt. Nach 
der That gedacht er: „Es wird von mir auskommen, ſo ich 
ſy las wider heim gan,“ gadt hin und ermoͤrdets gar. Alſo 
vollbringt er diſe Laſter all drey, vermeint, er hett das 
ringeſt erwoͤllet. O Trunckenheit, was ſtiffteſt du? Du 
biſt nit das ringfuͤgeſt Laſter under all ander Laſter. 


79. Zu Lohr im Kintziger Thal erſticht einer 
einen, der im beym Weyb ligt. 

Im Kintziger Thal ligt ein Stetlin, heißt Lohr; da- 
rinn wonet ein Burger, der ein jung ſchoͤn, grad Weyb 
het. Und wiewol er auch noch jung und gerad geweſen, 
auch ihr Mans genug geweſen were, hat ſie ſich doch ſein 

nicht behelffen woͤllen, fonder ſich mit unordentlicher Lieb zu 
einem andern verpflichtet. 

Und uff ein Zeit, als der ſelbig ihr Bul bey ihr lag, 
begab ſich, das der Mann zu Hauß kam und ohn alle 
Geferd inn die Kammer gieng, da der Ebrecher bey der 
Frawen lag, und trug ein Axt uͤber der Achſel, aber gar 
wenig meinet, das er ſein Weib inn ſolcher Geſtalt finden 
ſolt. Aber die zwey den nechſten auff waren; die Fraw 
im under dem Arm, wie ſie kunt oder mocht, durch hin 
ſchloff; der Ebrecher im under den Streich ſtund, das er 
nicht ſchlagen kunt, und die Hoſen, wie er mocht, auff hin 
zoge, darnach den nechſten der Kammerthuͤr und Stiegen zu 
eylet. Aber der Man hernach und den Übelthaͤter uff der 
Stegen ereylet, ein Streich auch im thet und ihn mit der 
Axt tieff hinden inn die Schultern verwundet. 

Ach Gott, der Verwundt den nechſten der Rahtſtuben 
zulieff, vermeint Sicherung da zu haben. Und die Haupt⸗ 
kaͤnnin eben auß der Kuchin gieng, da ſie der Verwundt 
lauter umb Gottes Willen batt, ſie ſolt im Sicherung 
ſeins Lebens geben. Die Hauptkaͤnnin gern das Beſt ge 
thon hett und ihn inn die Kuchin verbarg, nicht meinet, 
das der Frawen Mann ihne inn der Kuchin ſuchen ſolt. 
Doch der Mann den nechſten der Kuchin zueilet und ihn 
darinn ergriff, inn ein Winckel trib und mit der Axt der 
maßen verwundet, das er ſich des Lebens verregen hette. 
Der Ebrecher den Ehmann lauter umb Gottes Willen 
batt, er ſolt im das Leben friſten nuhr ein Tag; aber es 
halff alles nichts, ſondern fuͤr und fuͤr inn ihn ſchlug. 
Letſtlich riſſen ihn die Leuth von ime, bis der Thaͤter entran 
und er den nechſten den Kirchoff zu eylet, alda vermeinet 
Sicherung zu haben. Aber der Mann als bald ime nach 
drat, auff dem Kirchoff ereylet und ime noch ein Streich 
gab, dardurch er fule. 

Als er aber yek gefallen war, der Ehman wider ab 
dem Kirchoff, uff die Rhatſtuben gieng, der Hauptkaͤnnin 
halben Batzen gab und ſprach: „Liebe Wuͤrtin, gebt mir 
ein Kreutzer, ein Pfenning und zwen Heller!“ Welches die 
Wuͤrtin als bald thet. Und der Zimmerman, der Ehe— 
man, auff den Kirchoff gieng, drey Heller auf den doten 
Coͤrpell leget und ſprach: „Lieben Burger, ſehet zu! Diſen 
Mann hab ich an Orten an Enden funden, da er mir 
mein Glimpff und Ehr ſchalcklich genummen hat. Nun 
vermoͤgen alle Recht und erlauben einem yeglichen das, wo 
einer ein in ſolchen Sachen bedrit, das er ihm moͤge das 
Leben ohn alle Genad und Barmhertzigkeit nemmen. Nun 
hab ich aber diſen Mann an ſolchen Orten funden, die ime 
die Recht verbieten. Derhalb ich auch an ihme verbracht, 
des mir und einem yegklichen alle Recht erlauben. Darumb 
ich auch hiemit drey Heller auff ihn lege, damit ſoll er ge— 
buͤſt und gebeſſert ſein, und euch auch hiemit zu Zeugen 
nim, das ihr diſer Sach ſollen Zeugen ſein.“ Darmit 
heimzoge. 

Wer wolt ihme darumb thon haben? Fuͤrwar nie— 
mandts. Ein Gelt Straff muͤſt er geben, das er den 
Kirchhoff entweicht hat. Alſo geſchah dieſem Ehebrecher, 
und ward ihm ſein billiger, verdienter Lohn. Aber die 
Fraw entrann ihme, und waißt noch niemandts, wo ſie 
hienkummen iſt. 

bwohl man es für unnötig zu halten geneigt fein wird, muß der 

Sammler dieſer Schwaͤnke zum Schluſſe das Wort ergreifen, 
um zu erklaͤren, unter welchen Geſichtspunkten er die Auswahl ge— 
troffen hat und desgleichen noch einiges wenige uͤber die Biblio— 
graphie des Stoffes zu ſagen, da der Leſer, auch wenn er die 
Quellen der Schwaͤnke und die vorhandenen Sammlungen ſchon 
kennt, wenigſtens das Hauptſaͤchlichſte davon gleich verzeichnet 
ſehen moͤchte. 

Niemand weiß die Güte der ſchon vorhandenen Schwankſamm— 
lungen von Goedeke! und Bobertag,? auch Hubs beſſer zu ſchaͤtzen 
als ich; ſo konnte es meine Abſicht nicht ſein, ihnen eine dritte 
oder vierte aͤhnliche anzureihen; es ſind vortreffliche Buͤcher. Nur 
in einem verſagen ſie: das Bild, das ſie von den Schwaͤnken des 
16. Jahrhunderts geben, iſt nicht umfaſſend, nicht vollſtaͤndig, es 
iſt etwas einſeitig. Es läßt den derben Volkscharakter des 16. Sahr- 
hunderts nur eingeſchraͤnkt zum Ausdruck kommen. Dem gegen— 
uͤber betont dieſe Sammlung die ſtarken Seiten der Zeit und ihres 
Lebens. Man weiß, was fuͤr ein derber Geſelle Till Eulenſpiegel 
geweſen iſt, die meiſten Ausgaben zeigen ihn durch Auslaſſung 
deſſen, was den Herausgebern anſtoͤßig ſchien, verſchoͤnt, veraͤndert, 
fuͤr den Philiſtergeſchmack verſittlicht. Indem ich auf dieſen Gegen— 
ſatz zweier Gattungen von Eulenſpiegelausgaben hinweiſe, ſage ich, 
was ich meine. Das ſoll kein Vorwurf gegen die oben erwaͤhnten 
Schwankſammlungen ſein, denn dieſe hatten ja gar nicht die Auf— 
gabe, unverkuͤrzte Schwankausgaben herzuſtellen, es wird vielmehr 
ſo ſein, daß ſie im Zuſammenhalt mit der vorliegenden Sammlung 
ein ſo klares und charakteriſtiſches Bild der Schwankliteratur er— 
geben, wie es uͤberhaupt erreicht werden kann. So ſind hier die 
Ausgelaſſenheiten und Tollheiten des Volksgeiſtes, ſein unbaͤndiges, 
luſtiges und trauriges Spiel mit den Maßloſigkeiten der Zeit im 


1 Karl Goedeke, Schwänke des ſechzehnten Jahrhunderts, Leipzig 1879; in 
der Sammlung: Deutſche Dichter des ſechzehnten Jahrhunderts. 

2 Dr. Felix Bobertag, Vierhundert Schwänke des ſechzehnten Jahrhunderts, 
Berlin und Stuttgart; in Kürfchners deutſcher Nationalliteratur. 

3 Hub, Die komiſche und humoriſtiſche Literatur der deutſchen Proſaiſten des 
ſechzehnten Jahrhunderts. 

Trunk, im Geſchlechtsleben, in Brauch und in Sitte erſt recht ge— 
faßt und zuſammengetragen. Bei dieſer Sammlung waren durch— 
aus ſachliche Geſichtspunkte maßgebend, das ohrenzarte Frauen— 
zimmer, das die Schmeichler unter den Schwankſchreibern haͤufig 
erwaͤhnen, iſt dem Ziel dieſer Ausgabe ebenfalls fern genug ge— 
halten, um keine enge Moral, keine pruͤde Bedenklichkeit und keinen 
Philiſterzwang hineinwirken zu laſſen. 

Alles Geſchichtliche der Schwankliteratur, in was fuͤr graue, 
indiſche, perſiſche Zeiten ſie hinaufreicht, bleibe hier außer Be— 
tracht. Alle dieſe Schwankbuͤcher und -ſammlungen waren zum 
Wiedererzaͤhlen in Geſellſchaften beſtimmt; ſie ſollten auf der Reiſe 
der Geſellſchaft zur Unterhaltung dienen oder daheim die Tafel— 
runde ergoͤtzen. Dazu mußten die allerneuſten Ereigniſſe ebenſo— 
gut herhalten, wie die aͤlteſte Literatur; die mittelalterlichen Predigt— 
maͤrlein und Pfaffengeſchichten wurden ſo gut ausgebeutet, 
wie die lateiniſchen Facetien der Humaniſten Poggio, Bebel, 
Adelphus, die des Dekameron ſo gut, wie die aufregenden Flug— 
blaͤtter mit den neueſten Moritaten und Schauergeſchichten. Alle 
Zuͤge der Schwaͤnke weiſen tief in das Volksleben jener Zeit hin— 
ein; die Motive ſind mannigfaltig: „Handwerkerſpott, Bauern— 
einfalt und Muͤllertuͤcke, kecke Streiche landfahrender Gaukler, 
Abenteuer aus dem Landsknechts- und Bettlerleben, dazu Buhler— 
ſtuͤckchen und allerlei Ehehaͤndel,“ wie Bolte einmal ſagt. Vor 
allem groß iſt der Spott uͤber verbuhlte Pfaffen und Moͤnche. 
Dieſe Pfaffengeſchichten waren ſchon ſeit dem 13. Jahrhundert in 
Umlauf und beſonders angefacht durch die Reformation. Die hier 
verſammelten Schwankdichter ſind ihrer Geſinnung nach durchaus 
Lutheraner, denen ein ergoͤtzliches Pfaffenprellen helle Freude iſt. 

Die Haupterſcheinungsdaten dieſer Literatur durch das 16. Jahr— 
hundert ſeien kurz rekapituliert: 1522 Pauli, Schimpf und Ernſt, 
1549 Dedekind, Grobianus, 1551 deſſen Überſetzung, von Scheid, 
1555 Wickrams Rollwagenbuͤchlein, 1556 Freys Gartengeſellſchaft, 
1557 Montanus Wegkuͤrzer, 1558 Lindeners Katzipori, 1559 Schu— 
manns Nachtbuͤchlein und 1563 Kirchhofs Wendunmuth. Dieſe 
Sammlung hat allein das Jahrzehnt 1550—1560 herausgegriffen 
und enthaͤlt von Wickram, Frey, Montanus, Lindener, Schumann 

das Charakteriſtiſchſte. Von der Biographie dieſer Erzaͤhler kann 
ich auch nur das wenigſte ſagen, ich verweiſe auf die Einleitungen 
von Goedeke und Bobertag, auf Goedekes Grundriß,“ vor allem 
auf die ſpeziellen literarhiſtoriſchen Exkurſe in den Stuttgarter 
Ausgaben. Eine Polemik daruͤber, wie dieſe Erzaͤhler literariſch 
zu beurteilen ſind, iſt hier nicht anzuſpinnen; Hauptzweck iſt und 
bleibt das Geſamtbild. 

Dieſer Ausgabe ſind weſentlich die in den Publikationen der 
literariſchen Geſellſchaft in Stuttgart enthaltenen Schwankbuͤcher 
zugrunde gelegt, nur fuͤr Joͤrg Wickram diente die Ausgabe von 
Kurz. Die hier gebrachten Schwaͤnke ſind nach den Lebenskreiſen 
eingeteilt, denen ſie angehoͤren, ſie befaſſen ſich der Reihe nach 
mit Bauern, Pfaffen, Handwerkern, Studenten, Landsknechten, 
Edelleuten, Kaufleuten uſw., um endlich mit einer Gruppe tragi⸗ 
ſcher Erzaͤhlungen zu ſchließen, in denen nicht mehr der Stand 
den Vordergrund einnimmt, ſondern ein allgemein menſchliches 
Intereſſe auf ſeine Rechnung kommt. Die Orthographie iſt nahezu 
belaſſen, nur daß die Doppelkonſonanten in unnd auf einen be 
ſchraͤnkt wurden. Sonſt ſind die Texte unveraͤndert. Es lag nicht 
der leiſeſte Grund vor, die volkstuͤmlichen Ausdruͤcke zu korrum⸗ 
pieren, wie etwa andere Herausgeber das ſchoͤne alte „Bruntz“ 
in „Harn“, oder das ſchoͤne alte „Furtz“ gar in „Seuͤffzer“ um⸗ 
gewandelt haben. 

Eine kurze Betrachtung der fuͤnf Erzaͤhler empfiehlt ſich nach der 
hiſtoriſchen Folge. Von Wickrams Rollwagenbuͤchlein? werden 


1 Goedeke, Grundriß zur Geſchichte der deutſchen Dichtung, 2. Aufl., Bd. 2, 
§ 159, S. 457453; 
ferner Bobertag, Geſchichte des Romans und der ihm verwandten Dichfungs- 
gattungen in Deutſchland im 16. und 17. Jahrhundert, 2 Bände, 18771884; 
ferner über die Wanderung der Schwankmotive 
Dr. Marcus Landau, Die Quellen des Dekameron, 2. Aufl., Stuttgart 1884 und: 
von demſelben, Beiträge zur Geſchichte der italieniſchen Novelle, Wien 1875. 
Ein einzelnes Novellenmotiv verfolgte: 
Eduard Griſebach, Die Wanderung der Novelle von der treuloſen Witwe 
durch die Weltliteratur, Berlin 1886. 
2 Jörg Wickram, Rollwagenbüchlein. Herausgegeben und mit Erläuterungen 
verſehen von Heinrich Kurz (Leipzig 1865). Der Titel lautet: 

ſolche Erzaͤhlungen auch häufig Rollwagengeſchichten genannt. 
Rollwaͤgen waren Fuhrwerke, die an beſtimmten Tagen von einem 
Ort zum andern fuhren. Aus dem Rollwagenbuͤchlein ſtammen 
die folgenden Schwaͤnke:! 

N. 30 (93), 35 (63), 66 (44), 78 (129). 

Schon im Titel nicht weniger bezeichnend als das Nollwagen— 
buͤchlein ift Freys Gartengeſellſchaft.? Der volkstuͤmliche Humor 
des Stadtſchreibers von Maursmuͤnſter iſt zu ruͤhmen, er erzaͤhlt 
behaglich, witzig und gern auch ein wenig gepfeffert, moraliſieren— 
den Eifer entwickelt er gar nicht. Engherziger Zelotismus — dar: 
auf weiſt auch Bolte hin — hat das Buch nie leiden moͤgen, nur 
darf dieſe Abneigung der ſittenſtrengen Eiferer nicht ernſt ge— 
nommen werden, denn ihre Schmaͤhreden ergoſſen ſich ganz gleich 


Das Rollwagenbüchlin. Ein neüwes, vor unerhörts Büchlin, darinn vil 
guter Schwenck und Hiſtorien begriffen werden, ſo man in Schiffen und auff den 
Rollwegen, deßgleichen in Scherheüſeren und Badſtuben, zu lang weiligen Zeiten 
erzellen mag, die ſchweren Melancolifchen Gemüter damit zu ermünderen, vor aller 
menigklich Jungen und Alten ſunder allen Anſtoß zu leſen und zu hören, allen 
Kauffleüten ſo die Meſſen hin und wider brauchen, zu einer Kurtzweil an Tag 
bracht und zuſamengeleſen durch Jörg Wickrammen, Stadtſchreiber zu Burckhaim, 
anno 1555. 

Die wertvollſten Beiträge zur Forſchung über Wickram, wie überhaupt der 
Schwankliteratur, ſteuerte bei 

W. Scherer, Die Anfänge des deutſchen Proſaromans und Jörg Wickram in 
Colmar. Straßburg 1877. 

1 Die in den Klammern ſtehenden Zahlen bezeichnen die Seitenzahlen bei 
Kurz, reſp. der philologiſchen Vorlage, aus der die Texte entnommen ſind. 

2 Jakob Freys Gartengeſellſchaft (1556). Herausgegeben von Johannes Bolte. 
Publikationen des Stuttgarter Literariſchen Vereins, Jahrgang 1897. Der Titel 
lautet: Die Garten Geſelſchafft. Ein New hübſches und ſchimpflichs Büchlin, ge— 
nant, Die Garten Geſelſchafft, darinn vil frölichs Geſprechs, Schimpff reden, 
Spaywerck und ſunſt kurtzweilig Boſſen, von Hiſtorien und Fabulen, gefunden 
werden, Wie ne zu Zeyten die ſelbeu, inn den ſchönen Gärten, bey den külen 
Brunnen, auff den grünen Wyſen, bey der Edlen Muſic, Auch andern Ehrlichen 
Geſelſchafften (die ſchwären verdroßnen Gemüter wider zu recreieren, und auff zu 
heben) frölich und freundtlich geredt, und auff die Ban werden gebracht, Allen 
denen, ſo ſich ſolcher Geſelſchafften gebrauchen. Auch andern, Jungen und Alten, 
kurtzweilig und luſtig zu leſen ꝛc. Neulich durch Jacoben Freyen, Stattſchreibern 
zu Maurßmünſter, an vilen und mancherley Orten, zuſamen geſucht und colligiert, 
auch in diſes Büchlin verfaßt, und an Tag gebracht. 

und in einem Atem gegen das Centonovell, wie gegen Luthers 
Tiſchreden und das iſt heute noch ebenſo. Von Frey ſtammen die 
Erzaͤhlungen: 

N. 2 (8), 3 (29), 4 (79), 14 (63), 18 (42), 19 (109), 23 (7), 
24 (34), 27 (15), 38 (128), 39 (143), 40 (104), 49 (36), 50 
(440), 51 (116), 53 (145), 70 (83), 73 (112). 


Montanus' Schwankbuͤcher! zerfallen in zwei Teile, in den 
Wegkuͤrzer und in der „Gartengeſellſchaft ander Theyl“. 
Montanus war ein Straßburger. Die unbekuͤmmerte Derbheit 
ſeines Buͤchleins kann wahrhaftig „die Halbtoten erfreuen“. Von 
ihm ſind die Schwaͤnke: 

N. 1 (16), 7 (272), 8 (300), 9 (276), 12 (9), 13 (47), 17 
(408), 20 (415), 22 (286), 34 (283), 42 (39), 52 (295), 54 
(281), 55 (289), 62 (260), 63 (315), 67 (333), 68 (33), 69 
(402), 74 (36), 76 (302), 77 (89), 79 (296). 


Michael Lindener? war in Leipzig Student, im S. S. 1544 
wurde er als Lipsiensis immatrikuliert, und in Leipzig muß er 
auch als Korrektor und Famulus gewirkt haben. Jenen „echten, 
kecken Humor“, den Lichtenſtein Lindener zuſchreibt, ſcheinen mir die 
wenigen gewaͤhlten Stuͤcke beſonders zu beſitzen. Von ihm ſtammen: 


N. 10 (156), 11 (99), 15 (28), 16 (118), 21 (150), 25 (113), 
26 (126), 28 (24), 31 (8), 41 (16), 45 (13), 56 (95), 57 (84), 
58 (84), 59 (109), 60 (71), 64 (35), 71 (110), 72 (1400. 


Valentin Schumann war der Sohn eines Leipziger Buch— 


1 Martin Montanus' Schwankbücher (1557-1566). Herausgegeben von 
J. Bolte (Publikationen des Stuttgarter Literariſchen Vereins), Tübingen 1899. 

2 Michael Lindeners Raſtbüchlein und Katzipori, herausgegeben von Franz 
Lichtenſtein, Tübingen 1883 (Literarifcher Verein in Stuttgart). Enthaltend: 
1. Raſtbüchlein, darinn ſchöne kurtzweylige, lächerliche und luſtige Boſſen und 
Fabeln, welche Hiſtorien gleich ſein, verfaßt und beſchriben ſeind, den feirenden oder 
ſonſt ruhenden lieblich zuleſen unnd anzuhören (1558). 2. Der erſte Theyl Katzi— 
pori, darinn newe Mugken, ſeltzame Grillen, unerhörte Tauben, viſierliche Zotten 
verfaßt und begriffen ſeind, durch einen leyden guten Companen, allen guten 
Schluckern zu gefallen, zuſammengetragen (1558). 

3 Valentin Schumanns Nachtbüchlein (1559). Herausgegeben von Johannes 
Bolte. (Literariſcher Verein in Stuttgart.) Tübingen 1893. 

druckers und Verlegers, ein Mann von abenteuerlichen Schickſalen, 
die kurz geſchildert werden moͤgen. Dreizehnjaͤhrig taucht er 1533 
in der Matrikel der Univerſitaͤt auf, 1542 laͤßt er ſich als Lands— 
knecht anwerben, dann lernt er das Schriftgießen, zieht wieder in 
den Krieg, wird Wanderbruder, dann laͤßt er ſich in Nuͤrnberg 
nieder, wo er beſonders wohl fuͤr den Buchhaͤndler Gabriel Heyn 
den Juͤngeren taͤtig war; in Augsburg, wohin ihn druͤckende 
Schulden getrieben hatten, ſchreibt er das Nachtbuͤchlein und hinter 
der Vollendung desſelben verſchwind en alle Spuren ſeines weiteren 
Lebens. Der „gute Schlucker“, ein wahrer „Melancolyenverdryver“ 
hatte wohl eine große Vorliebe fuͤr ſchoͤne und kraͤftige Zoten, aber 
er iſt doch auch ein echtes friſches Erzaͤhlertalent, die groͤßten 
Derbheiten aͤußert er ſo lebendig und unbefangen, daß man ihm 
nicht gram ſein kann. Es ſtammen von ihm: 

N. 5 (55), 6 (211), 29 (42), 32 (30), 33 (60), 36 (233), 
37 (275), 43 (32), 44 (220), 46 (51), 47 (28), 28 (285), 61 
(165), 65 (214), 75 (203). 


Ich bemerke noch, daß mit Abſicht Unbekannteres ausgewaͤhlt, 
daß Überſetzungen oder Nachdichtungen aus dem Dekameron faft 
ganz vermieden ſind, und das Bild nicht die Rezeptionen außer— 
deutſcher Novellenliteratur, ſondern mehr die eignen Gewaͤchſe der 
bodenſtaͤndigen deutſchen Fabulier- und Erzaͤhlerkunſt zeigt. Darin 
liegt ſein Charakter und ſeine Bedeutung. Ferner iſt alles auf 
der Seite liegen gelaſſen, was irgendwie an die Schildbuͤrger-, 
Till Eulenſpiegel⸗ oder Bopfinger Streiche erinnert. Dieſe Be- 
ſchraͤnkung, dieſer Ruͤckzug aus dem Flachland der Schelmen— 
literatur hat das Buch ſo reich gemacht, wie ein gutes deutſches 
Schwankbuch nur ſein kann. Tiefergehende werden mit heimlichem 
Gluͤck bemerken, daß auch der tragiſche Einſchlag nicht fehlt. F. 

